
			שלמי תודה

			הספר שלפניכם הוא תוצר המחקר שערכתי בין השנים 2020-2015 בהנחייתה של פרופ' ליבנת הולצמן מהמחלקה לערבית באוניברסיטת בר־אילן בישראל. בשנת תש"ף קיבלתי מלגה מטעם פרויקט המחקר של פרופ' הולצמן שכותרתו "מחוות הגוף של הנביא בהגות האסלאמית: המשגת דפוסי תקשורת בשיח התיאולוגי (בין המאה השביעית למאה השש עשרה)." הפרויקט נתמך על ידי הקרן הישראלית למדע (Israel Science Foundation, מענק מס' 162/19). 

			בשנות לימודיי באוניברסיטה זכיתי להיפגש עם רבים שעזרו לי בדרך, נתנו לי עצות טובות, עזרו לי לקדם את המחקר ובעיקר נסכו בי ביטחון ואמונה בדרכי. בראש וראשונה, אני חבה את תודתי העמוקה לפרופ' ליבנת הולצמן על שליוותה אותי במסירות אין קץ. זכיתי לעבוד עם חוקרת בעלת מוניטין שהיא מודל לחיקוי ולהערצה. תודה מיוחדת לפרופ' בנימין אברהמוב האב הרוחני שליווה אותי מראשית דרכי באקדמיה, פתח לי צוהר לעולם התאולוגיה, קרא והעיר בתשומת לב על עבודות התזה והדוקטורט שלי ונידב לי רבות מחוכמתו. אני מודה מקרב לב גם לפרופ' קמילה אדנג מאוניברסיטת תל אביב על הקריאה היסודית, ועל ההערות מאירות העיניים אשר שיפרו את עבודתי ללא הכר. תודות מעומק הלב לפרופ' אבי אלקיים על שאסף אותי בהיותי תועה, האמין בי והנחה אותי בדרך להצלחה. אני מודה לעורכת הלשונית שלי ד"ר קרן אבו הרשקוביץ על עריכת הלשון המקצועית והמוקפדת, לד"ר מרים עובדיה, לד"ר לי צ'יפמן ולד"ר קובי יוסף על העצות הטובות. אני אסירת תודה לגב' דינה באום, מנהלת הספרייה של המחלקה לערבית, לגב' קרינה מססה, מנהלת הספרייה של המחלקה לתרבות צרפת ולגב' לאה נמדר ממדור הדרכה ויעץ בספרייה המרכזית באוניברסיטת בר־אילן על שנכונו לעזור לי ותמיד בשמחה. מקום מיוחד שמור בליבי לגב' אסתי חסיד, מזכירת המחלקה לערבית, על החיוך מסביר הפנים והאהבה הגדולה שהרעיפה עליי. 

			בלב אוהב אני מביעה את תודתי למשפחתי היקרה שצעדה עימי בדרך הארוכה והייתה לי מקור כוח ומשען. לילדיי האהובים עד אין סוף חן, שירה, תמיר ועמית, אתם האור, האושר והשמחה בחיי. לבעלי היקר אפי, שותפי למסע, תודה על כל האהבה והתמיכה. תודה מיוחדת לחמותי ז'וסיאן, לאחיי הקטנים מירבי ולירני. ואחרונים חביבים, תודה לאמי קלרה (קְלֵיר), שתיבדל לחיים ארוכים, על שעמלה וטרחה לגדל אותי ועוד חמישה אחים בחום ואהבה ולימדה אותי ליהנות מהדברים הפשוטים, ולאבי אריה (עַבְּד אלכַּרִים אללְוַאיַא) ז"ל, שנטע בי שמחת חיים ואהבת ספר, והחדיר בי את המוטיבציה והרצון להצליח ולעולם לא לוותר. 

			בֶּן אָדָם, עֲלֵה לְמַעְלָה עֲלֵה, כִּי כֹּחַ עַז לְךָ, יֵשׁ לְךָ כַּנְפֵי רוּחַ, כַּנְפֵי נְשָׁרִים

			אַבִּירִים, אַל תְּכַחֵשׁ בָּם פֶּן יְכַחֲשׁוּ לְךָ, דְּרֹשׁ אוֹתָם — וְיִמָּצְאוּ לְךָ מִיָּד.

			                                  הראי"ה קוק, 'אורות הקודש' [א', ס"ה]

			הערות:

			* 	כל תרגומי הקוראן הם של אורי רובין (2015) אלא אם כן צוין אחרת.

			* 	בניקוד מונחים ושמות אין הקפדה על דגשים. 

			*	כל ההפניות לאנציקלופדיה של האסלאם הן למהדורה השנייה אלא אם כן צוין אחרת.

		
	
			הקדמה

			במוקד ספר זה עומדים חכם ההלכה השאפעי והמלומד המוביל בתחומי החדית' והתאולוגיה האשערית, שִׁהַאבּ אלדִּין אלקַסְטַלַאנִי (נפ' 1517/923) וחיבורו אלמַוַאהִבּ אללַדֻנִּיַּה בִּאלמִנַח אלמֻחַמַּדִיַּה (המתנות האלוהיות: [הניתנות] על ידי ההענקות של הנביא מחמד). דמותו של קסטלאני אפופת מסתורין וסימני שאלה ומעט ידוע על אודותיה. אחד האתגרים הראשונים שהתמודדתי עימם, היה לתור אחר מידע שישפוך אור על חייו, משפחתו, השתייכותו האינטלקטואלית, השתייכותו החברתית ועוד. שכן קסטלאני עצמו אינו מרבה לחשוף פרטים על חייו, והמקורות השונים מציגים, גם הם, אך מעט פרטים ביוגרפיים. המקור העיקרי למידע זה נדלה מתוך מילונים ביוגרפיים מסוף ימי הביניים וראשית העת החדשה — אם כי לפחות שניים מהם נכתבו בעת המודרנית. מילונים ביוגרפיים (טבקאת, תראג'ם ועוד) הם סוגה ספרותית ייחודית לעולם המוסלמי. המילונים מציגים דמות בתוך הקשר חברתי היסטורי והם משקפים אספקטים חשובים בהתפתחות תרבותית אינטלקטואלית בקהילה המוסלמית בתשע המאות הראשונות של האסלאם.1 ודאד קאדי (Qādī Wadād) מייחסת למילונים הביוגרפיים את "הברכה והקללה".2 היא מצביעה על שני סוגים של מילונים — האחד, מילונים כלליים שכוללים ביוגרפיות על אישים מכל שכבות האוכלוסייה ללא הבחנה, והשני, מילונים שהוקדשו לאישים החולקים תכונה ספציפית. המילונים ממוקדים בחתך אוכלוסייה מסוים כמו למשל ביוגרפיות על דמויות מלומדים מהאסכולה השאפעית, ביוגרפיות על אישים מהאסכולה החנבלית, פרשני קוראן, מוסרי חדית', דמויות צופיות ועוד. יש גם מילונים שמתמקדים באנשים שחיו באזור מסוים, כך למשל מילונים על היסטוריית העיר בגדאד או דמשק ועוד.3 המילונים מסייעים למקם את דמותו של קסטלאני בתוך מסגרת אינטלקטואלית וחברתית; ישנם ערכים ביוגרפיים אשר כוללים שורות בודדות, ומסתכמים בציון שם האדם, שנת לידתו ושנת מותו. ויש ערכים שבהם מופיע מידע רב ומפורט המאפשר לשרטט קווים לדמותו, לעשייתו ולפועלו, למרות אופי הכתיבה רווּי הקלישאות והסופרלטיבים. 

			שמו של קסטלאני עולה במילונים רבים. בחלק מהמקרים מוקדש לו ערך ארוך וגדוש פרטים, באחרים מוזכרים פרטים בודדים או שאינם אלא חזרה על מידע שנמסר במילונים מוקדמים יותר. לחלק מהערכים הללו נודעה חשיבות נוספת. לשניים מבין המחברים הייתה גישה למידע אישי על קסטלאני, אם מהיכרות ישירה איתו, ואם מקרבה לאדם שהייתה לו היכרות שכזו ואף חלקם למדו את היצירה אלמאוהב בהדרכתו. 

			האחד, אלצ'וא' אללאמע לאהל אלקרן אלתאסע (האור הנוצץ: על אודות בני המאה התשיעית), שכתב מלומד החדית' השאפעי שמס אלדין בן מחמד אלסח'אוי (נפ' 1497/902), שהתגורר בקהיר.4 אלצ'וא' אללאמע מציג ביוגרפיות של אישים ומלומדים מהתקופה הממלוכית במאה ה־15/9 בשנים עשר כרכים (הכרך האחרון דן בנשים בלבד). אלסח'אוי הוא מקור מידע חשוב מאוד על קסטלאני גם משום קדימותו הכרונולוגית של המקור, גם משום עושר הפרטים ובמיוחד משום היכרותם האישית, שכן אלסח'אוי היה מורהו של קסטלאני. אלצ'וא' אללאמע מפרט בפירוט רב את תולדות חייו של קסטלאני. ואולם אלסח'אוי סיים לכתוב את תולדות חייו של קסטלאני בשנת 1492/897, דהיינו עשרים ושש שנים לפני מותו של קסטלאני, לכן פרטים רבים על חייו של קסטלאני אינם מופיעים בערך זה. נקודה מעניינת נוספת קשורה לדמות המצטיירת מערך זה. אלסח'אוי, שהיה ידוע בכך שנהג לכנות את עמיתיו בכינויים פוגעניים והעלה את חמתם של מלומדים רבים בקהיר בשל הביקורת שהשמיע על חיבוריהם, פיאר והאדיר את שמו של קסטלאני, שיבח אותו על למדנותו ולא הטיל בו דופי.5 

			את המילון השני אלכואכב אלסאא'רה באעיאן אלמא'ה אלעאשרה (הכוכבים המניעים במסלולם את נכבדי המאה העשירית) כתב נג'ם אלדין אלע'זי (נפ' 1651/1061), מלומד צופי שאפעי שחי בדמשק והשתייך למסדר הקאדריה. מילון זה הוא מקור היסטורי חשוב לתולדות סוריה ומלומדיה שחיו במאה ה־16/10.6 חיבורו של אלע'זי הוא מקור עשיר לתולדות חייו של קסטלאני, ובמקרים רבים, אף המקור הבלעדי. אומנם אלע'זי לא מציין היכרות אישית עימו אך מאחר שאביו היה תלמידו של קסטלאני, ייתכן שסיפק לו מידע אישי על אודותיו. 

			עם כל השבח והמעלות הטובות אשר נקשרות בשמו של קסטלאני, אלע'זי מבקר אותו על שני דברים מהותיים בעיניו: האחד הגזמתו בהעלאת ערכו של הנביא, והשני בחירתו באסכולה המשפטית של מאלכ בן אנס והעדפתו אותה.7 

			נוסף על שניים אלו, מילונו של מלומד החדית' המרוקאי בן המאה העשרים אלכַּתַאנִי אבו אלאסעד מחמד עבד אלחי (נפ' 1962/1381), הנקרא פִהְרִס אלפַהַארִס ואלאתְ'בַּאת ומֻעְגַ'ם אלמַעַאגִ'ם, מוסיף מידע חדש שלא נמצא במילונים מוקדמים. ייתכן שלרשותו של אלכתאני עמדו מקורות נוספים שלא היו זמינים למלומדים אחרים.8 גם המילון שכתב שיח' אלאסלאם מחמד בן עלי אלשוכאני (נפ' 1839/1255), שנולד בתימן, שכתיבתו ודעותיו בישרו את המודרניזם באסלאם במחצית הראשונה של המאה העשרים, בשם אלבדר אלטאלע במחאסן מן בעד אלקרן אלתאסע (הירח הזורח: המעלות הטובות של אלו [שנולדו] לאחר המאה התשיעית), הוסיף מידע חדש שלא נכתב קודם לכן על דבר מותו של קסטלאני.9 אף שהביוגרפיה אשר כתב על קסטלאני מועתקת ברובה מאלסח'אוי, יש לה חשיבות רבה. למשל, תיקון כותרות שהוזכרו אצל אלסח'אוי, מידע נוסף על חיבורים שלא הוזכרו ועוד.10 

			המילון אלנור אלסאפר ען אח'באר אלקרן אלעאשר (האור הגלוי לעין: מאורעות המאה העשירית) מתחיל בשנת 1495/901, ומסתיים בשנת 1591/1000. את המילון כתב השיח' עבד אלקאדר בן שיח' בן עבדאללה אלעידרוס (נפ' 1628/1038), מלומד צופי אשר נולד בהודו. אלעידרוס למעשה מצטט את המידע אשר מופיע אצל אלסח'אוי על קסטלאני, אך עם זאת הוא מחדש ומביא לראשונה פרט מעורר סקרנות, הוא מציג מחלוקת שקסטלאני עמד במרכזה ומציין שקסטלאני הואשם בגנבה ספרותית.11 

			את החיבור אלקבס אלחאוי לע'רר צ'וא' אלסח'אוי (הגחלת הבוערת, [הכוללת את] המיטב מתוך אלצ'וא' של אלסח'אוי) כתב זין אלדין עמר בן אחמד בן עלי בן מחמוד אלשמאע אלחלבי (נפ' 1530/936), שהיה מלומד חדית' שאפעי צופי והיסטוריון מחלב שבסוריה.12 מילון ביוגרפי זה, כפי שמשתמע מכותרתו, מתבסס ומרחיב את מילונו של אלסח'אוי. בכל האמור בביוגרפיה של קסטלאני, לאלשמאע חשיבות נוספת, שכן הוא עצמו היה תלמידו של קסטלאני והכירו באופן אישי. אכן, אלשמאע מוסיף מידע שלא מופיע במילונו של אלסח'אוי, ואף מתייחס להיכרות אישית זו. עם זאת, הביוגרפיה איננה מצטיינת בפירוט רב או בהערכה אישית או מקצועית למושא הביוגרפיה, ומוסרת מידע חדגוני, שאינו תורם רבות להבנתנו את דמותו של קסטלאני.13 

			גם המילון שד'ראת אלד'הב פי אח'באר מן ד'הב (רסיסי זהב: קורות חייהם של אלו שהלכו לעולמם), שנכתב על אלף השנים הראשונות להג'רה אינו תורם רבות. את המילון חיבר במאה ה־17/11 ההיסטוריון החנבלי אבן אלעמאד (נפ' 1679/1089).14 שד'ראת אלד'הב הוא מקור פופולרי מאוד במחקר, אך אין במילון זה מן החידוש, אלא רק ציון והעתקה ממקורות מוקדמים והישענות עליהם. בשל האופי הלקטני של מילון זה יש תחושה של מחזור. שד'ראת אלד'הב מצטט מכמה מקורות ביניהם אלסח'אוי, אלצ'וא' אללאמע, אלע'זי, אלכואכב אלסאא'רה ואלעידרוס, אלנור אלסאפר, ומכאן שאין כל ערך מוסף בשימוש בו בכל האמור לביוגרפיה של קסטלאני.15 פרק א יבחן את העולה ממקורות אלה, יתייחס לכמה מתחנות חייו המרכזיות ויציב אותו בהקשר היסטורי.

			אתגר נוסף היה למקם את קסטלאני בהקשר אינטלקטואלי. המחקר המודרני לא הקדיש מקום משמעותי לקסטלאני או לכתיבתו. חיבוריו השונים עולים מדי פעם בפעם במחקרים על אודות הביקור בקבר הנביא מחמד, סוגיית העלייה לשמיים של הנביא מחמד ועוד, אך עד כה טרם נתחברה מונוגרפיה המוקדשת לדמותו או לכתיבתו. זאת אף שמדובר בדמות מוכרת ורבת השפעה בימי הביניים המאוחרים. 

			אם כך, ספר זה מבקש להשלים שתי לקונות משמעותיות במחקר, האחת, התחקות אחר דמותו של קסטלאני, מי היה, לאיזו רשת חברתית אינטלקטואלית השתייך, עם מי הסכים ועל מי חלק? האחרת, בחינה מעמיקה של יצירתו אלמַוַאהִבּ אללַדֻנִּיַּה בִּאלמִנַח אלמֻחַמַּדִיַּה (המתנות האלוהיות: [הניתנות] על ידי ההענקות של הנביא מחמד), שעד כה נקראה בידי חוקרים מודרניים באופן אינסטרומנטלי בלבד. כך למשל, מריון הולמס כץ (Marion Holmes Katz) דנה בסוגיית האור האלוהי ובסוגיית חגיגות הולדת הנביא על פי אלמואהב.16 כריסטינה ל' ריצ'רדסון (Kristina L. Richardson) עסקה באלמואהב כאשר בחנה את היחס לבעלי מומים במחשבה האסלאמית.17 ח'אלד אלרואיהב (Khaled El-Rouayheb) מתייחס לסוגיית ביקור בקברים בקרב מלומדים מאסכולות שונות. אלרואיהב משווה בין עמדתו של קסטלאני כפי שהיא מוצגת באלמואהב ובין זו של אבן תימיה (נפ' 1328/728) ומתייחס לתהום הפעורה בין שתי גישות אלה.18 כאמור, אף אחד מהמחקרים הללו אינו מתייחס לאלמואהב כיצירה שלמה, אלא רק להיבטים מסוימים מתוכה, ולצורך הבנה של סוגיה רחבה הרבה יותר.19 ספר זה מתמקד ביצירה אלמואהב, העוסקת ברגש האהבה והכבוד לנביא האסלאם ומציגה היבטים גשמיים, רוחניים ותאולוגיים, המשרטטים קווים לדמותו רבת־הפנים של הנביא ולביטויי האהבה השונים של המאמינים אליו. יצירה זו משלבת את השיטה הצופית עם זו המסורתית־השכלתנית של הזרם התאולוגי האשערי בפרשנויות ביחס לחומרי החדית'.20 נטייתו של קסטלאני לתורה הצופית מתבטאת באופן ניכר בדיונו ביצירה, ומקנה לדיונים המסורתיים נופך מיסטי בולט. בכך חושף ספר זה נדבך עלום בספרות הדתית שנכתבה בתקופה הממלוכית.

			בשנת 1494/899 השלים קסטלאני את חיבור היצירה אלמַוַאהִבּ אשר שייכת לסוגת הספרות הביוגרפית על מחמד נביא האסלאם המכונה ספרות הסִירַה (מהלך חייו של הנביא) ולסוּגת אלשַׁמַאאִ'ל (על התכונות הטובות והמידות התרומיות של הנביא). (הרחבה על ספרות הסירה ותתי הז'אנרים בפרק ב'). לצורך תיאור תולדות חיי הנביא, היצירה אלמואהב מסתמכת על הספרות הענפה המאגדת את מסורות החדית' (בריבוי אַחַאדִית') ומתעדת את דרך ההתנהגות או אורח החיים המופתי של הנביא מחמד. המסורות מתארות כיצד הנביא נהג, מה אמר (אַקְוַאל), מה עשה (אַפְעַאל), ואפילו את אישורו שבשתיקה (תַקְרִיר) על מילותיהם ומעשיהם של הצחאבה.21 באלמואהב מופיעים חדית'ים מהימנים מתוך ששת האוספים הקנוניים המקובלים באסלאם, חדית'ים בדרגת מהימנות נמוכה, ואף חדית'ים שנחשבים מזויפים. נוסף על כך, היצירה משלבת חומרים מגוּונים ביותר כמו סיפורים עממיים, שירים, פסוקי קוראן, רעיונות תאולוגיים, סוגיות הלכתיות, ציטוטים ישירים או עקיפים של טקסטים שנכתבו על ידי מלומדים מוערכים שקדמו לקסטלאני ועוד. אלמואהב מקיימת דיאלוג גלוי עם יצירות רבות שקדמו לה, ובנויה כמארג סבוך של ציטוטים. מורכבות זו מעוררת שאלות בדבר מקוריותו של קסטלאני, שאלות אלה מתחדדות עוד יותר לנוכח האשמות שהוטחו נגדו, הן מצד מלומד מתקופתו והן מצידו של חוקר מודרני.22 

			כאמור, קסטלאני הואשם בשימוש לא הוגן במקורות ולא בגנבה של יצירה שלמה. אליזבת סרטין סוברת ששימוש באוספי חדית' דומים או אפילו באותם האוספים אינו סיבה להאשים אדם בגנבה. לדבריה, רוב היצירות שנכתבו בתקופה הפוסט־קלאסית נשענו על חיבורים קודמים ועל חומרים דומים קרי אוספי חדית'. שימוש ביצירות קודמות על ידי ציטוטן, הסברן, שכתובן, קיצורן או הוספת הערות עליהן, תאם את רוח התקופה. מחברים דחו או הוסיפו חדית' כלשהו וכל שנותר להם היה לכתוב מסקנות שונות מאלה שעמיתם כתב.23 לפי פרדריק בודן (Frédéric Bauden), שימוש בחלק מחיבור מקורי שפורסם מספר עשורים לפני החיבור הנדון וציטוטו מבלי להפנות למקור אינו נחשב לגנבה, מכיוון שהספרים הישנים הללו הופצו במשך שנים, הפכו ידועים לכלל הציבור הלמדני, נחשבו לנחלת הכלל, ולא היה אלמנט של הונאה בכך שלא ציינו אותם ולכן לא היה צורך להפנות למקור.24 בשל כל אלה, בודן מסכם וטוען, שהשימוש במונח גנבה אינו מתאים כלל לתיאור מקרי הגנבה הספרותית בספרות הערבית הקלאסית, ובמקומו הוא מציע להשתמש במונח אינטרטקסטואליות.25

			רעיון האינטרטקסטואליות הוא אחד הכלים המרכזיים שיעזור לי לבחון את החיבור אלמואהב כיצירה ספרותית במבט פרגמטי, אוהד ופחות ביקורתי זאת כאמור בשל אזכורה של מחלוקת בדבר מקוריות וגנבה ספרותית שהוטחה נגד קסטלאני. פרק ב יציג את התאוריה האינטרטקסטואלית של ז'ראר ז'נֶט כפי שמתבטאת בחיבורו פָּלִימְפְּסֶסְט, ויישם אותה על אלמואהב. מסגרת תאורטית זו תסייע לי לבחון את תהליך השינוי שהטקסטים המקוריים שעליהם קסטלאני נשען עברו, ולהשיב על השאלות האם קסטלאני מטשטש את עקבות היצירות שבהן הוא משתמש ויוצר יחסים שאינם גלויים לעין? או לחלופין, האם הוא מצהיר בגלוי על מקורותיו? והאם ניתן לקרוא לתהליכי צמצום והרחבה בסוגיות שונות גנבה ספרותית? דיון באינטרטקסטואליות, ובחינה של מידת המקוריות של חיבורו של קסטלאני יעלו לאורך פרקי ספר זה. 

			ביצירה אלמַוַאהִבּ קסטלאני עוסק בחובה לאהוב את הנביא, את משפחתו ואת חבריו (צַחַאבַּה) ובחובה לקיים את מנהגיו. לדבריו: "אללה העניק לנו מתנה בעולם הזה ובעולם הבא בדמות הנביא מחמד, והעניק לנו את חסדו הנסתר והגלוי, ולכן הוא ראוי לאהבה נאמנה וטהורה יותר מאהבתנו את עצמנו, את ילדינו, את משפחותינו, את רכושנו ואת כל הבריות".26

			אלמואהב באה לשרת צורך חברתי, ומטרתה להדריך את המאמין כיצד לחזור אל אלוהיו וכיצד לאהוב את הנביא. אלמואהב מציגה את משנתו של קסטלאני המעלה על נס את מעמדו המיוחד של הנביא מחמד. קסטלאני לוקח את קוראיו למסע ארוך שנועד לעורר רגשות בכלל ואת רגש האהבה לנביא בפרט. במהלך מסע זה הוא פונה לקהילה רגשית, ומנסה לקשור את האהבה כרגש מפתח לנביא מחמד באמצעות מעשים, פולחנים, תחושות פיזיות, סימנים גופניים, חושים ועוד. באמצעות הנרטיב ואוצר המילים הרגשי קסטלאני סוחף את קהל קוראיו ושומעיו ולוקח אותם לחוויה רגשית דתית שכולה התרגשות, שמחה, עצב, צמרמורות, בכי דמעות ועוד. 

			קסטלאני ביצירתו אלמואהב קורא למאמין לטפח קשר אישי עמוק המבוסס על רגשות כבוד, הוקרה ואהבה לנביא כמושא האמונה. בתארו את אלמואהב כותב גולדציהר ש"[אלמואהב] הוא ספר גדול ומהולל על חיי הנביא ומעשיו וכן על המסורות אשר עניינן הכבוד שיש לחלוק לנביא".27 גולדציהר עלה על ערך הכבוד ואני סוברת שהכבוד הוא מילה נרדפת לאהבה ושניהם שזורים זה בזה. האהבה נותנת מענה לצורך דתי רגשי ומקרבת את האדם אל אלוהיו באמצעות הקִרבה הרגשית אל הנביא. ומתוך אהבה זו מגיעים לאמונה המלאה, האהבה היא האמונה. 

			רגש האהבה כפי שהוא מוצג באלמואהב יכול להתעורר מדקלום שיר, הקראת סיפור, שמיעת פסוקי קוראן, או מאזכור שמו של הנביא ומשהתעורר הרגש — באפשרותו להניע את המאמין לפעולה. הן המילים הרגשיות והן העלילה הרגשית מניעים לפעולה. קסטלאני מציג רגשות באמצעות תיאור התגובה הרגשית, הסימפטומים המתבטאים בהתנהגות של הדמויות כשהם מוצפים רגשית. רגש הוא אלמנט מרכזי בדת. מרכזיותו של הרגש, ורגש האהבה בפרט, בחיבור זה הובילה לבחירת מסגרת ניתוח חדשנית — היסטוריה של הדת והרגשות — שתאפשר לקבל מידע מהטקסט על איך הרגש הוא רכיב מרכזי בעבודת האל. 

			הממד הרגשי בדת

			חקר הרגשות הוא נושא חשוב ומרתק והמחקר בתחום זה זכה לתנופה רבה בארבעים השנים האחרונות שבהן החלו לחקור רגשות באינטנסיביות לפי הגישה הקוגניטיבית, דהיינו חקירת הרגש כחוויה אישית תוך זיהוי הקשר בין רגש לקוגניציה. בשנים האחרונות יש התעוררות בחינת הממד הרגשי של הדת כפי שהוא משתקף במסורות קלאסיות ובמסורות מתקופת ימי הביניים. רגש דתי משפיע על החברה ועל החיים האישיים בהיבטים שונים: חברתיים, תרבותיים, גופניים וחומריים. הנחת היסוד של לינדה ווּדהד (Linda Woodhead) ואולה ריס (Ole Riis) היא שהחוויה הדתית מערבת רגשות וכרוכה בתחושות. לדבריהן, אין ספק כי להיות דתי משמעו לחוש משהו. רגשות תמיד קשורים למישהו או למשהו. רגשות מקשרים את העצמי לחברה, לסמלים תרבותיים ועוד. רגש הוא לא 'דבר' (thing) אלא הוא מכלול של דברים. ואפשר לבחון כיצד הרגש מתבטא בפעולות ובמעשים.28

			חקר הדת והרגש מאפשר לבחון כיצד הרגש מתבטא בטקסטים דתיים, וכן מאפשר לדון בדת כפעילות אנושית הטבועה בחיי היומיום. היסטוריון הרגשות ג'ון קוריגן (John Corrigan) מציין שניתן לחקור את הביטויים הלשוניים של הרגשות הדתיים, ואף את אוצר המילים המשמש לתיאורם.29 בסוף המאה העשרים נכתבו תאוריות דתיות שצמחו ממדעי החברה, והן חזרו על הטענה שרגש, על כל סוגיו, הוא אלמנט מרכזי בדת. לדבריו של קוריגן, בתאוריות אלו לא הוגדר מהו רגש; האם הוא תהליך של הנאה וכאב? האם כולו או חלקו נרכש מהתרבות? האם יש לרגש שפת גוף? רק בשנים האחרונות החלו להעלות במחקר שאלות כאלה ועוד רבות נוספות באופן שיטתי.30 ראוי לציין כי חקר הרגש כולל אף מנהגים תרבותיים שקשורים לגוף, לדוגמה: טיפוח הגוף, התנהגות מינית, אכילה ולבוש. ישנם מחקרים בתחום המתמקדים דווקא בהבעות פנים ובתנועות גוף, ובכך מקשרים ביטוי רגשי לגוף. קוריגן סובר שמחקרים הקושרים ביטויים רגשיים לגוף מעשירים את מרקם האפשרויות לפירוש הדת.31 

			המחקר שופע בחיבורים על רגשות ועם זאת בבואנו לדון ברגשות עומדת השאלה האם נכון להתייחס לרגשות לפי הבנתנו העכשווית המודרנית את הרגש? האם נוכל באמת להבין את מהותו של רגש זה או אחר כאשר אנו חוקרים רגשות בטקסט עתיק מהתקופה הקלאסית או מתקופת ימי הביניים? התשובה על שאלה זו מאתגרת. קונסטן (David Konstan) מדגיש שלא ניתן לשחזר מתוך הטקסטים הקלאסיים את האופן שבו הרגשות נחוו בחיים האמיתיים ויהיה זה הגיוני להניח שעם השנים יחולו תנודות משמעותיות בחוויות הרגשיות, כמו גם בתיאורים של אותן חוויות, שמופיעים בספרות ששרדה מתקופות קדומות. יתרה מכך, ניתן לומר שהחוויה הרגשית אז והיום אינה זהה כלל.32 קירנס (Douglas Cairns) מוסיף שניסיון לחקור רגשות בפרספקטיבה חוצת תרבות מעלה את השאלות האם רגש הוא קטגוריה פן תרבותית? מה הקשר בין רגש כחוויה סובייקטיבית לבין ביטויי הרגש הלשוניים שכל שפה משתמשת בהם בבואה לדבר על רגשות ועוד.33 מתודולוגיה לחקר רגש עתיק תהיה חייבת להביא בחשבון לא רק מילים רגשיות אלא גם שפה כביטוי של הרגש וגם את הדרכים שבהן האספקט הפיזי של הרגש משתקף בשפה בין אם בצורה מטפורית ובין אם בצורה תיאורית.34 שני חוקרים אלו עומדים על הבעיה בהערכת הרגש מתוך טקסטים קלאסיים למרות ניסיונותיהם הרבים של אנתרופולוגים, היסטוריונים וחוקרים לעמוד באתגר הקשה של הגדרת הרגש. החל מסוף המאה העשרים ועד ראשית המאה העשרים ואחת נכתבו מחקרים רבים וחדשים וביניהם מחקרו של האנתרופולוג פול אקמן (Paul Ekman) שחקר בשנות השבעים של המאה העשרים שפת גוף ובעיקר הבעות פנים. אקמן טען שרגשות הבסיס האנושיים הם: שמחה, כעס, פחד, עצב, גועל והפתעה. עבורו, הבעות פנים הן המאפיין המוביל של רגשות הבסיס.35 בניגוד לאלו שסברו כי הרגשות נרכשים בהתאם לתרבות, אקמן טען שהרגשות הם אוניברסליים ונובעים מרגשות בסיס מולדים. לשיטתו, הבעת הרגשות היא אינו דבר שמתרחש בשפה, אלא היא ביטוי התנהגותי חיצוני, פיזי ובלתי מילולי שלא ניתן להסתיר ואשר מתרחש באמצעות שרירי הפנים.36 ההיסטוריונית ניקול יוסטס (Nicole Eustace) מתארת את המחלוקת בגישה ההיסטורית בשאלה האם הרגשות הם אוניברסליים (מולדים, נקבעים ביולוגית) או קוּנְסְטְרוּקְטִיבִיים (מוּבְנים ונרכשים בהתאם לתרבות), וכן האם הרגשות קשורים לזמן ולמקום. התומכים בגישה הראשונה טענו שהחוויה הרגשית היא תהליך נוירוכימי משותף לכל בני האדם בכל גיל, ואילו המצדדים בגישה השנייה טענו שניתן ליצור רגשות רק באמצעות שִׂיחַ, ויש להבין רגשות דרך השפה אשר משקפת את התרבות.37 

			לעומתם, האנתרופולוגית קטרינה לוץ (Catherine A. Lutz) דוגלת בתאוריית ההבניה החברתית, לפיה המציאות מעוצבת על ידי אינטראקציה של חברים בתרבות או בחברה מסוימת. לשיטתה, הרגש מתבטא בשפה: "משמעות רגשית מובנית בהכרח על ידי מנגנונים תרבותיים חברתיים ייחודיים וסביבות חומריות". לוץ מנסה להבין כיצד ניתן לתרגם ולהעביר שיח על רגשות מתרבות אחת לאחרת, וכותבת ששיחה על רגשות היא בּוֹ־זְמַנִּית דיבור על חברה, קרבה, נישואין, כוח ופוליטיקה. בניגוד לפול אקמן, שטען שרגש אינו דבר שמתרחש בשפה, לוץ מייחסת משמעות רבה למילים המביעות רגשות, ואשר משקפות ערכים תרבותיים, יחסים חברתיים ומצבים כלכליים.38 חלק מהביטויים שביצירה אלמואהב מציירים עולם רגשי מעניין; העמדה של לוץ עשויה לסייע בהבנת ביטויים אלה כפי שאציג בפרק ד.

			לוץ מסבירה כיצד נוצרים רגשות קוּנְסְטְרוּקְטִיבִיים ומחלקת לשלושה עקרונות: הראשון, הרגש נבנה כתוצאה מהמנגנונים התרבותיים והחברתיים המקומיים המיוחדים למקום מסוים. הגדרת הרגש לפי התרבות בונה את התודעה של בני האדם באשר לאופן שבו הם צריכים או חייבים להתנהג. בהתאם לכך נבנית ההתנהגות החברתית שלהם. השני, הרגש נבנה דרך אינטראקציה בין המנגנון התרבותי המקומי לבין התפיסה של זרים, אשר משתמשים במסגרות תרבותיות אחרות של חיים רגשיים. השלישי הוא תפיסת הרגשות לפי המדע. לדברי לוץ, הטענה שכל תופעה אנושית (בין אם פסיכולוגית, חברתית ובין אם תרבותית) היא אוניברסלית, משמעה שכל סוגי הרגשות הם לגיטימיים, וכי אין הם יכולים להשתנות. הבעיה בקביעה זו היא שאם הרגשות הם אוניברסליים, עלולה להיווצר לגיטימציה גם לביטוי אגרסיבי של רגשות או דחפים שליליים באופן שהחברה לא מסכימה עליו או תופסת כמסוכן, כמו אלימות.39 ויליאם רדי (William Reddy) יוצא נגד הגישה הקוּנְסְטְרוּקְטִיבִית ומציע גישה היברידית. לדבריו, לרגש אישי יש אופי דינאמי ומשתנה אשר קהילות מסוימות שואפות לעצב, להגביל ולתעֵל את ביטויו. לטענתו, קשה מאוד להגדיר מה הם רגשות, שכן רגשות הם אוניברסליים אך התיאור שלהם משתנה בהתאם לזמן ובהתאם לתרבות. לפיכך רדי מציע תאוריית רגשות חדשה אשר מתרכזת בתהליך ההיסטורי שבמהלכו נחוו הרגשות, ומדגישה את הקשר שבין רגש לקוגניציה, ובין תרבות לביטוי רגשי. רדי בוחן כיצד רגשות משתנים עם הזמן, כיצד רגשות משפיעים באופן משמעותי על מהלך האירועים, וכיצד סדרים חברתיים שונים מסייעים או מאלצים חיים רגשיים.40 

			בפרקים ג ו־ד אציג כיצד קסטלאני מעודד את המאמין לבחור בָּאהבה כמטרה רגשית רבת עוצמה וכיצד הוא מבקש לעצב את הדרך (ההתנהגות) שבה המאמינים יביעו רגשות, ואף מציג מהו הביטוי המתאים לרגש. כן הוא מבקש למקד את רגש האהבה לכוון ולתעל אותו לטובת הנביא. 

			קהילות רגשיות

			אלמואהב פונה לקהל של קוראים ושומעים, קסטלאני פונה לקבוצה זו ומבקש לעצב את העולם הרגשי של אותה קבוצה. המונח 'קהילות רגשיות' מתייחס לקבוצות אנשים הדבקים בנורמות משותפות של ביטויי רגשות וערכים.41 על פי רוב הקהילות הן חברות שחולקות ערכים חברתיים, מצבים רגשיים ודרכים דומות להבעת רגשות, וכפי שכתבה רוזנווין: "קהילות רגשיות אינן תמיד 'רגשיות'. הן פשוט חולקות נורמות חשובות הנוגעות לרגשות שהן מעריכות [אוֹ] מגנות ולמצבים המבטאים אותם".42 עוד היא כתבה שייתכן שהקהילה תהיה "קהילה טקסטואלית" והכוונה שחבריה חולקים חינוך, אידיאולוגיות והנחות מוקדמות משותפות.43 קהילות רגשיות מורכבות מפרטים בדיוק כמו קהילות חברתיות, והיא כוללת ביניהן "משפחות, שכנים, פַּרלמנטים, ארגוּנים, מנזרים, קהילות, עדות, חברי כנסיה". עניינם של החוקרים בעיניה הוא לחשוף את מערכת הרגשות של הקהילה וחבריה, את דרכי הביטוי הרגשי אשר הם מעודדים, מתִּירים או לחלופין מגנים.44 

			חקר קהילה רגשית מסייע בחשיפת הרגשות שהיו מקובלים בקהילה. קהילות וקהילות על הכוונה שהחברים בה מקושרים באמצעות משהו ולא באופן אישי, חבריה לא מכירים באופן אישי זה את זה. השאלה היא מה מקובל בקרב חברי הקהילה ומה לא. למשל, השאלה האם שיגעון והשגת חוויה אקסטטית הוא הנורמה הרגשית המקובלת שקשורה לקהילה הרגשית של קסטלאני? האם קבלת חיזיון וחלום והתגלות מהנביא היא הנורמה הרגשית? האם הוקרת הנביא ואהבתו היא המקובלת? בשאלות אלה ואחרות וכן במשמעות השגת החוויה האקסטטית אעסוק בהרחבה בפרקים א ו־ד. דוגמה נוספת לקהילה רגשית היא אוצר המילים; ביטויים ומונחים שגורים המשותפים לחברי הקהילה. לדבריה של רוזנווין די להגיד ביטוי כלשהו — כמו למשל תַהְלִיל (לומר 'אין אלוהים מלבד אללה') תַכְּבִּיר (לומר 'אללה אכבר') תעט'ים (הוקרה) צַלְעַם ('יְבָרְכוֹ אללה וְיִתֵּן לוֹ שָׁלוֹם' בכל פעם שמוזכר שם הנביא) — או אפילו לנקוב בשם כלשהו וכל חברי הקהילה יֵדעו במה מדובר. אנשים שקוראים או מאזינים לטקסט יודעים בדיוק על מה המחבר מדבר. למשל, שמו של התאולוג אבן תַיְמִיַּה — נקשר לפולמוס בנושא הזיארה, העלייה לרגל לקברים. ידוע שהוא היה המתנגד החריף ביותר של הזיארה ואף פסק באחד הוויכוחים הסוערים של תקופתו נגד העלייה לרגל לקברי קדושים. לפיכך אין צורך בהצגת הדעה שלו, די להזכיר את שמו וכבר עולה מערך שלם של אסוציאציות ופרטים. גם הזכרת שמות של חיבורים שנכתבו — החברים בקהילה הרגשית מכירים את החיבורים שכן הם חולקים היסטוריה משותפת ויודעים במה מדובר. מאחר שאלמואהב הוא טקסט כתוב שמלמד את קוראיו כיצד להרגיש בנסיבות מסוימות, פניתי לאתר את הקבוצה החברתית שהטקסטים הללו היו חלק מהשיח האינטלקטואלי שלה בפרק ב.

			אוצר מילים רגשי

			רוזנווין שמה את הדגש באוצר מילים רגשי (emotional vocabularies) אשר באמצעותו אנשים מביעים, מבינים ומתַקשרים רגשות. לדבריה, אוצר המילים הרגשי כולל ביטויי רגש מפורשים, ואולם ניתן לזהות רגשות גם לפי טון דיבור, תנועות יד, הבעות פנים, ריקודים, חיוורון פנים, הסמקה, קידה, השתחוויה או אפילו התעלפויות. מקורות כתובים מספרים לנו במילים על תנועות היד, על בכי וצחוק. לפיכך למילים יש תפקיד קומוניקטיבי חשוב בינינו לבין עצמנו, ובינינו לבין אחרים, ואנו חייבים להסתמך על מילים אלה כחלק מהסימנים החברתיים. יתרה מכך, אנו מפרשים את הרגשות האישיים שלנו בהתאם לנורמות של הקהילות החברתיות שלנו ובהתאם לאוצר המילים שלהן. רוזנווין אף מציינת שלעיתים הקהילות הרגשיות מייצרות מילים חדשות, השונות מהמילים שרווחו בדורות שקדמו להם, וכך נבנה רצף מילים חדש לרגש.45 הבלשנית אנה וייז'ביצקה (Anna Wierzbicka) עונה על השאלה: מה חשיבותן של המילים? לדבריה, אוצר המילים הרגשי בשפות שונות חולק קווי דמיון ושוני. כל שפה מציבה 'רשת פרשנית' (interpretive grid) משל עצמה. כן ניתן לומר שהבעת הרגש היא סובייקטיבית, ושאנשים מפרשים את רגשותיהם בהתאם לאוצר המילים הרגשי השייך לשפת האם שלהם. כלומר, פרשנויות שונות למילה תלויות בפריזמה של השפה והתרבות. לכן חקר אוצר מילים רגשי חיוני משתי סיבות: האחת היא שמילים מספקות רמזים להַמשגה של הזולת, כך שהן נותנות לנו גישה לעולם הרגשי של אנשים מתרבויות אחרות. הסיבה השנייה היא שרק על ידי מחקר מילים ניתן ללמוד על מה שמעבר למילים. הרגש מתבטא בכל המישורים של השפה: דקדוק, הנגנת מילים (אינטונציה) והבעות פנים, ויש ללמוד את שפת הרגשות לפי הדקדוק ולפי כלל צירופי המילים הייחודיים לשָׂפה. בתוך כך נכללים גם ניבים ומטבעות לשון, דימויים, מטפורות וכן הלאה.46 

			בספר זה אני מעוניינת לבדוק כיצד ניתן לזהות רגשות באמצעות השפה שבה נכתב הטקסט, וכיצד רגשות אלה מבטאים חוויה דתית. אוצר המילים והביטויים הלשוניים בטקסט הם כלי ניתוחי שבאמצעותו אוּכל לאתר רגשות ואת הקהילה הרגשית שאליה קסטלאני פונה. אני מאמצת את גישתן של לוץ, וייז'ביצקה, רוזנווין באשר לאוצר המילים, ובאופן זה אוכל לבחון בצורה מעמיקה את יצירתו של קסטלאני דרך הפריזמה של הרגש. באמצעות אוצר המילים שבו נכתב הטקסט, בחינת צירופי המילים ומטבעות הלשון, דימויים, מטפורות וכן הלאה ניתן לראות איזו התנהגות או מעשה קשורים לרגש זה או אחר, מה הנסיבות שגרמו לרגש לעלות, מה עיצב את הרגש ומה היה המנגנון המודע שהופעל כדי לשלוט בו. מתודה זו תפתח צוהר לעולמו הרגשי, התרבותי והדתי. כן אבחן את הרגש כפי שהוא מתבטא הן בטקסים דתיים ובמנהגים תרבותיים לפי הגישה החברתית, והן על פי החוויה האישית של המחבר קסטלאני לפי הגישה הקוגניטיבית. נוסף על כך, אאמץ את התאוריה של לוץ הדוגלת בכך שהרגשות נרכשים בהתאם לתרבות ולהיסטוריה. עמדתם של אקמן ותאורטיקנים שמתעלמים לחלוטין מתפקיד החברה, ומתייחסים לחיים הרגשיים כאל אוניברסליים מכל הבחינות לא עולה בקנה אחד עם הרגשות כפי שהם מופיעים במחקר זה. ביצירה אלמואהב קסטלאני מבקש מהמאמין לבחור נכון — הוא מבקש מהמאמין להתנגד לרגשותיו הטבעיים ביחס לאהבה ולסדר אותם מחדש וזו עדות לתפקידה החשוב של הדת בעיצוב הרגשות. הסיפורים באלמואהב מדגימים לקורא מהי ההתנהגות הנכונה איך להתנהג, ואיך לשלוט ברגש. 

			במסגרת לימוד שפת הרגש נבחנה השפה הצופית שהיא דוגמה לשפות שאותן כינה מייקל סלס (Michael A. Sells) שפות שמדברות על משהו מבלי לנקוב בשמו (unsaying languages). אלה שפות שחושפות מידע מחד גיסא, ומאידך גיסא מסתירות משמעויות,47 כמו למשל כתיבתו של המיסטיקן מחיי אלדין אבן אלערבי (נפ' 1240/628). כל פסקה חדשה אצלו חושפת משהו, אך מסתירה משהו אחר, הקריאה מלוּוה באי בהירות, ואף סתירה פנימית. סלס טוען שהקורא מובל מפסקה אחת לפסקה אחרת, מציטוט אחד לציטוט אחר כמו תמונה נעה. מאפיין נוסף של השפה הצופית קשור ליחס לאל, השפה מתייחסת לאל בדרך השלילה (apophatic language) והיא מכילה אספקט חקייני חזק היינו שימוש בסמלים ודימויים, שהם חיקויים של המשמעות האמיתית. בהקשר זה יש לציין שהשפה המיסטית אינה הולמת את התפיסה המודרנית לגבי החוויה הדתית כהתנסות במשהו; במקרה שמדובר בו בהתנסות, יש להתייחס לאובייקט הדקדוקי של החוויה ולתארו.48 הרגע המרכזי בפעולת הקריאה הוא האירוע שבו ישנו חיקוי מדויק (mimetic reenactment) של האיחוד המיסטי בין האני לאחר ברובד הסמנטי.49

			חקר הרגשות במסגרת מדע הדתות במחקר המערבי המודרני משיק לתחומי חקר רבים ומגוּונים. למשל, מחקרים על הרגש מנקודת מבט פסיכולוגית עוסקים בבחינת רגשות בצמוד לתהליכים מנטליים המתבטאים גם באופן ביולוגי: הם בוחנים את הסממנים החיצוניים הגופניים של הרגש כגון עלייה בלחץ הדם, תחושת מתח ודפיקות לב מואצות. הופעת סממנים אלה משתנה בקרב אנשים הנתונים במצבים רגשיים שונים, כמו שמחה, עצב או כעס. מחקרים כאלה בוחנים גם את התהליך הנוירולוגי המתרחש במערכת העצבים, במטרה למצוא את החלקים במוח שאחראים לתהליך התנהגותי, פסיכולוגי ונפשי כלשהו. חוקרים שחקרו רגשות דתיים בדרך זו בדקו תגובות פיזיות אצל מאמינים בשעת פולחן, תפילה או וידוי. מחקרים התנהגותיים (behavioral research) בוחנים כיצד רגשות אנושיים מובעים בהתנהגות ובמעשים. לדוגמה: כאשר אדם מחייך כתוצאה מתחושת אושר שהוא חוֹוה, החיוך שלו נלמד כהתנהגות המפגינה את רגש האושר. נוסף על כך אדם יכול לחוש רגש כתוצאה מפעולה שנקט, כמו הכרת תודה לאל לאחר תפילת הוֹדיה.50 

			חקר הרגשות במסגרת מדעי האסלאם הוא תחום חדש יחסית במחקר המערבי המודרני, ולמיטב ידיעתי, מעטים הם המחקרים בנושא. יש מחקרים המתייחסים לאהבה, פחד, יראת שמיים, שמחה, ורגשות נוספים.51 מרבית המחקרים הכותבים על רגש באסלאם קושרים זאת לצופיות שהיא, הממד המיסטי באסלאם השואף לחיבור ישיר בין האדם לאלוהיו.52 המחקרים הללו מתרכזים בשירה הצופית המפליאה בתיאורים של כאב, ייסורים ואהבה שורפת, ומציגה באופן פואטי את התחנות הרוחניות והרגשיות שעל הצופי לעבור בדרכו המיסטית עד לאיחוד המיוחל עם האל. אנה גייד (2008) מתייחסת לרגשות בקוראן, בסונה ובאִגְ'מַאע (הסכמת הכלל כעיקרון לפסיקה הלכתית). לדבריה, מקורות אלו מתווים כללי התנהגות רצויה שיש לשאוף אליה ומבליטים את הרגשות כביטוי של התנהגות מוסרית.53 קארן באואר (2017) מסתמכת על תאוריות של חקר הרגשות ובוחנת את ההיבטים הרגשיים בקוראן,54 ואף עוסקת (2019) בכוח האמוטיבים כמניעים להתנהגות מסוימת ולנקיטת פעולה על בסיס הקוראן.55 כמו כן (2019) היא בוחנת את הרגשות הנוגעים ליחסי קרבה והמרת דת כפי שהוצגו בקוראן ובחיבור הסירה של אבן אסחאק.56 

			נבחנו גם רגשות באומנות כפי שהוצגו במסדר המוְלוִיַּה על שמו של ג'לאל אלדין אלרומי.57 במסגרת מדעי האסלאם מיזם המחקר (2017–2021) SENSIS עסק בחשיבות החושים וברגשות באסלאם בהובלתו של כריסטיאן לנגה (Lange Christian). למחקרים העוסקים בחושים תרומה לספר זה. ישנם מחקרים העוסקים בהנאה, כאב וגוף, ריח במקומות קדושים, חוש הטעם, חוש השמיעה, צבעים אוכל ועוד.58 שני הפרקים האחרונים בספר זה יתייחסו גם לחושים, לאופן שבו האהבה מוחשת בגוף, ולתפקידים שממלאים החושים בהבעת האהבה לנביא. השאלה שנשאלה במחקרו של קניש באשר לקשר בין טעם ומתיקות לאמונה ולאדיקות דתית ומה הקשר בין טעם לידע תעזור לי להשיב על השאלה שנשאלה בפרק ג האם אפשר לטעום את האהבה?

			נאמנות ומסירות לנביא מחמד לפי המחקר המערבי 

			היצירה אלמואהב מציגה תפיסה עקרונית לפיה עבודת האל משמעה נאמנות מוחלטת לדמותו של הנביא והבעת אהבה כלפיו. מאחר שכך, כדי להבין את השיח הרגשי בין חברי הקהילה שאליה פונה קסטלאני, יש להתחקות אחר שני נושאים, האחד, הדבקות בנביא, והאחר, מהי אותה אהבה שמצופה מהמאמין להביע. 

			הקשר של העולם המוסלמי לנביא מחמד הוא קשר חוצה גבולות ומתבטא בשירה, ריקוד, אומנות, תפילות, כתיבת חיבורים ומחקרים רבים ועוד. דמותו של הנביא נוכחת בחיי היומיום של האדם המוסלמי ומאחדת בין דתיים, חילוניים, סונים, שיעים, צופים ועוד — הנביא מחמד כפי שכתבה שימל הוא מה שהופך את האסלאם לדת נבדלת.59 לדבריו של ג'ון ברוקוף, ההרגל לקרוא לילדים על שם הנביא מעיד ש"המסירות והנאמנות לנביא מתחזקות ואף גוברות על המגבלות ההיסטוריות של אדם שמת לפני יותר מארבעה־עשר עשורים. מחמד הוא הדמות שמפיצה חיים במסורת האסלאמית, הוא מודל לחיקוי בכל דבר, אנשים מתלבשים כמוהו, מסדרים את שערם כפי שסידר אותו, מוסלמים לומדים את חיי מחמד כדי להפוך את המנהגים הדתיים שלהם למושלמים יותר".60 

			הקשר האישי העמוק של המאמין עם הנביא התפתח בתרבות המוסלמית בדרכים רבות וביניהן כתיבת שירה המתארת את יופיו של הנביא, העצמת שלמות תכונותיו, הזכרת הניסים שעשה, חיקוי מעשיו והופעתו החיצונית, וכן בפולחן המתקשר לנביא. הפולחן כולל פסטיבלים, תפילות, ופעילויות נוספות אשר לא היו בגדר מצוות חובה, אך אפשרו למאמין להביע את הוקרתו לנביא ולהשיג יחסים אישיים של אהבה עימו.61 החל מהמאה ה־12/6 התגברה מגמה זו והוקרת הנביא התבטאה בהילולות יום הולדתו (אלמַוְלִד) אשר לכבודן נכתבו מספר עצום של שירים ותפילות שהביעו את האהבה לנביא, את האמונה ברחמיו ובחסדו, ואת תפקידו כמתווך בין האדם לאל ביום הדין.62 גולת הכותרת של השירה הערבית הייתה שיר שבח והודיה לנביא אשר נכתב בסוף המאה ה־13/7 על ידי המשורר המצרי אלבּוּצִירִי (נפ' 1297-1294/696-694) בשם שיר הגלימה (קַצִידַת אלבֻּרְדַה). השיר הדגיש את כוחו העל־טבעי של הנביא מחמד, הפך לפופולרי מאוד ותורגם לשפות רבות.63 חיבורים נוספים העוסקים באדיקות ודבקות דתית הם אלשִׁפַא בִּתַעְרִיף חֻקוּק אלמֻצְטַפַא (הריפוי באמצעות הוריות זכויותיו של [מחמד] בחיר האל) של עִיַאץ' בּן מוּסַא אליַחְצֻבִּי (נפ' 1149/544), וקובץ הדַלַאאִ'ל (הוכחות לנבואה) של מחמד בן סלימאן אלגַ'זוּלִי (נפ' 1465/870), דַלַאאִ'ל אלחַ'יְרַאת ושַׁוַארִק אלאַנְוַאר פי ד'כר אלצלאה עלא אלנבי אלמֻחְ'תַאר (ההוכחות הַטּוֹבות בְּיוֹתֵר והפצעת האורות: ד'כר התפילה על הנביא הנבחר). בין המאות ה־12/6 עד למאה ה־15/9 הבעות האדיקות הצופית גברו והתבטאו בכתיבת ספרות דבקות דתית, קובצי תפילות מיוחדות על הנביא, חיבורים שהביעו תשוקה לראות את פניו והנחו את המאמין כיצד לראותו הן בעולם הזה והן בעולם הבא, התכנסויות בקבוצות בשעות הלילה המאוחרות למטרות תפילה על הנביא, והשפעתם ניכרה על האסלאם כולו.64 מגמת הדבקות בנביא נמשכה גם במאות השמונה עשרה והתשע עשרה.65 קסטלאני וחיבורו הם חלק ממגמה זו, בפרק ד יוצגו הדרכים השונות להבעת אהבה לנביא, כפי שהסבירן קסטלאני. אלה יושוו להצעותיהם של מלומדים אחרים. 

			דמותו של הנביא כמודל לחיים מוסריים ודיון בדמותו המיסטית כפי שהתבטאה באגדות ובסיפורי ניסים נבחנו אצל המלומד השוודי טור אנדרה (Tor Andræ). בתוך כך הוא מתייחס לקביעה שהנביא מחמד הוא ציר הבריאה. טור אנדרה מציג כיצד הוקרת הנביא התעצמה בשש המאות הראשונות של האסלאם עד אשר המיסטיקה המחמדית התגבשה אצל אבן אלערבי.66 ההיבט הרוחני מיסטי בדמותו של הנביא נבחן גם אצל שימל. היא מבחינה במוטיבים שונים אשר חוזרים ונשנים בעת תיאור הנביא, עד כדי פירוט מדוקדק של כל היבט בדמותו.67 קארל ארנסט מתייחס במחקרו לצופים וכותב שהם העריצו את הנביא וייחסו לו שלמות פיזית ורוחנית.68 לפי תפיסתם, מחמד ניחן בסגולות על־טבעיות ותפקידו היה לא רק פוליטי וחברתי, אלא גם קוסמי ורוחני. הוא תואר כ"אדם המושלם" (אלאִנְסַאן אלכַּאמִל) אשר חסין מטעויות (מַעְצוּם), ויוחס לו הכוח להתערב לטובת הנשמות ביום הדין.69

			האמונה כי מחמד הוא האדם המושלם חרגה לעיתים מעבר לאמירה כי הוא חסין מכל טעות (מַעְצוּם), ולראיה דבריו של אלקאצ'י עִיַאץ' כפי שנכתבו ביצירתו אלשִׁפַא שהוזכרה לעיל כיצירה העוסקת באדיקות ודבקות דתית, כי לנביא יש כל האיכויות הנכללות בתשעים־ותשעת שמותיו של האל.70 השוואה שכזאת, בין הנביא לאל, מעוררת בעיות תאולוגיות רבות הנוגעות להפרת אחדות האל. 

			חשיבותו של הנביא בהגות הצופית גברה עם השנים, כך שהנאמנות לו הפכה למוטיב מרכזי בפולחן העממי. תפקיד הצופי היה ללכת אחר הנביא לא רק בנפשו ובגופו, אלא שהיה עליו גם להתאמץ להשאירו נוכח תמיד במחשבותיו וברגשותיו.71 אהבת הנביא נחשבה לחלק בלתי נפרד מהאמונה.72 אדם שאינו אוהב את הנביא נחשב לאדם ללא אמונה.73 

			התאוריה שאהבה לנביא מובילה לאהבת האל הוסברה בצופיות בשלבים מאוחרים יותר בפרקטיקת אלפנאא' פי אלרסול (היטמעות בנביא). המיסטיקן לא הלך בדרכו בנתיב לאללה אלא קודם הוא היה חייב להתנסות בהיטמעות במדריך הרוחני שמתַפקד כמייצג את הנביא, אחר כך היטמעות בנביא וזאת לפני שהוא מגיע לשלב של היטמעות באללה אם בכלל.74 תפיסה זו רלוונטית ביותר לקסטלאני שרואה בתפקיד הנביא צינור ומתווך לקבלת הידע האלוהי ועל כך ארחיב בפרקים ב ו־ד. 

			אהבה

			במחקר מופיע שהאהבה כרגש דתי מגדירה את הקשר העיקרי בין בני האדם לאל ומתבטאת בפולחנים ובמנהגים רבים אשר נועדו לתעל את עוצמתה האדירה. האהבה ניצבת בלב החיים הדתיים ביחסים בין האדם ובין האלוהות ומניעה את המאמין לחיות חיים מוסריים. מבין כל הרגשות האנושיים, האהבה היא רַבת עוצמה ועוזרת להתגבר על רגשות שליליים, כמו פחד, כעס, או שנאה. אהבה גורמת לשינוי עצמי, להתמרה (טְרַנְסְפוֹרְמַצְיָה), במידה הרבה ביותר.75 אחד הביטויים לכך הוא השם מחמד, הפופולרי ביותר לְבָנִים בעולם בימינו אנו.76

			הרצון האנושי לעבור שינוי אישי משמעותי בהקשר דתי מוביל לטיפוח מכוּון של רגש האהבה באמצעות פולחנים ומנהגים אחרים, היוצרים חוויות דתיות אשר אליהן מתועלת האהבה העצומה לאל.77 אך לא די בשינוי 'האני' דרך לימוד המסורת; נדרש גם תיקון של הלב. שינוי העצמי מחייב חרטה, שינוי של דעה או שינוי בעמדה. שינוי התפיסה, בתורו, מוביל לדרך חדשה המובילה "לעולם שכולו מתנות של אהבה".78

			האהבה היא רגש מפתח שנתפס מהותי בפולחן בקרב הקהילה הרגשית שאליה קסטלאני פונה והיא הערך המשותף שהקהילה מבליטה ומייחסת לו חשיבות רבה. האהבה אצל קסטלאני היא ערך חברתי דתי, והיא מניעה את המאמין לפעולה.

			קסטלאני, כמו רבים מעמיתיו לפניו, בנה באופן חלקי את תאוריית האהבה מקטגוריות שהגיעו מהפילוסופיה היוונית. כל שיח על אהבה, בין אם אהבה חצרונית, אהבה רומנטית או אהבה דתית, חייב להתחיל מאפלטון ומדיאלוג הסִימְפּוֹזְיוֹן (ביוונית: Συµπόσιον) או המשתה.79 בדיאלוג זה מופיע המיתוס של אריסטופנס שמסביר את האהבה בין גבר לאישה. וכך נכתב: "המין האנושי היה במקור אחד, ואנחנו היינו שלם, והתשוקה והמרדף אחר השלם נקרא אהבה".80 אפלטון היה התאורטיקן הראשון של הרגשות והציג רגשות אצל הדמויות המשתתפות בסימפוזיון כפי שהוצג במחקרם של קנדיאוטו ורנו. אפלטון מתאר את הסימפטומים המתבטאים בהתנהגות של הדמויות כשהן מוצפות רגשית: הסמקה, זיעה, לב פועם, לב כבד. יש גם רגשות חיוביים כמו הנאה, צחוק, גאווה. תשוקה לדוגמה מניעה אותנו לפעולה. אהבה, פחד, קנאה, כעס, יוצרים קבוצת רגשות המנוגדת למעשים הגיוניים ומחשבה הגיונית ולעיתים מתקשים להיאבק בהם אם בכלל זה אפשרי.81 

			מוטיב הארוס

			הפילוסוף היווני סוקרטס קבע כי האהבה היא השתוקקות לטוב, והאֶרוֹס (Eros, ביוונית: Ἔρως) הוא לרצות ולהשתוקק תמיד לטוב שמזוהה עם היופי האבסולוטי.82 אחר כך הרחיב אפלטון את הדיון על הטוב המזוהה עם היפה, וטען שעל האוהב לעבור מספר שלבים עד למציאת הטוב האבסולוטי שכולל את כל הדברים הטובים והיפים; חיפוש היופי הפיזי, חיפוש יְפִי הנפש, יְפִי התכונות והמידות, ובסופו של דבר רכישת הידע והמדעים.83 

			בתפיסתו של אפלטון, לכל דבר גשמי שנמצא בעולם יש מושג מקביל עליון ורוחני המכונה אִידֵאָה (Idea, ביוונית: ἰδέα). האידאה היא תשוקת הנפש להתאחד עם היופי האבסולוטי. על כן במהלך חייו האדם שואף לעבור מהעולם החושי לעולם הנעלה של האידאות. לפי אפלטון, אם כן, הארוס הוא אהבה למשהו מופשט ושאינו פיזי, והוא המניע להשגת הטוב המוחלט. בנוסף לכך אפשר לתאר את הארוס גם כאהבה רוֹכשת, מכיוון שהאדם רוצה לרכוש בעזרתו דבר בעל ערך שחסר לו, ולכן מה שמאפיין את הארוס הוא אלמנט הרכישה. ארוס הוא גם אהבה מוּנַעַת, אהבה שאינה ספונטנית, ואפילו אגוצנטרית, משום שהיא סובבת סביב האדם שרוצה לספק את מה שחסר לו ואמור לגרום לו אושר.84 מכאן עולה שהמקורות היווניים מציגים את האהבה באופן דו־ערכי. מחד גיסא, הארוס הוא חלוקה, ומאידך גיסא הוא אחדות ושלמות. מטרותיו אינן פשוטות ואינן חד־משמעיות.85

			חוקרים רבים כמו אנדרה ניגרן, פרנסיס קורנפורד וגרובה מאפיינים את הארוס בהשתוקקות, כמיהה ורעב ולפיכך האדם האוהב שואף להשׂביע את הרעב הרוחני שלו. מושא ההשתוקקות של האדם הוא האל,86 כיוון שלאל יש מה שהאדם חסר ומחפש.87 מכאן ניתן לומר שהארוס הוא אהבה שאוהבת לקבל.88 במילים אחרות, התשוקה הטבעית למה שטוב לנו בני האדם מתבטאת בדרכים שונות: המרדף אחר מה שאנחנו מאמינים שהוא הכי טוב לנו והמרדף אחר דברים טובים ונעימים.89

			לורל למסקוס (Lorelle D. Lamascus) מציעה גישה מורכבת יותר לנושא. במקום לראות בארוס חֶסֶר אגוצנטרי של האהוב, היא מציעה שהחסר של הארוס מתקשר לסוג של סגפנות או מחסור רוחני שהכרחי למלאו לשם השגת חיים פילוסופיים ומוסריים. לפי גישה זו האֶרוֹס כדרך ולא רק כחסר, הופך לנטייה הטבעית של האוהב המובילה אותו לטוב. זאת ועוד, היחסים בין הארוס לחסר יובנו בצורה הטובה ביותר כיחסים של פעולה ותוצאה.90 גישה זו משתלבת בתפיסתו של קסטלאני כך שאם פועלים מתוך השתוקקות, משיגים את החסד של האל.

			אריסטו בספרו אתיקה (Ethics, ביוונית: ἠθικός)91 מונה שלוש סיבות לאהבה או חברות (philia); הראשונה היא אהבת המועיל — אנו אוהבים דברים שמועילים לנו, בין אם חפצים ובין אם בני אדם. השנייה היא אהבת המהנה — אנו אוהבים דברים שגורמים לנו הנאה. השלישית היא אהבת הטוב, אנו אוהבים דברים בגלל ערכם העצמי ובגלל היופי והטוב שבהם. בשתי האהבות הראשונות האוהב מצפה לתועלת ולהנאה מהאהוב, ואילו בשלישי האוהב אוהב את התכונות הנהדרות במושא האהבה בפני עצמן. האהבה מתוארת אצל אריסטו ככוח קוסמי, והיא נמצאת גם בחומר אשר משתוקק לצורה שלו, לשְׁמימי, לטוב ולנחשק.92 לשיטתו של קסטלאני, אחת הסיבות לאהבת המאמין את הנביא היא היופי הפנימי והחיצוני ותכונותיו הטובות. בפרק ד אציג כיצד אהבת הנביא עונה לקטגוריות שהציע אריסטו: אהבת המועיל, המהנה והטוב. 

			נוסבאום (Nussbaum, M) מציעה שהמונח 'אהבה' (philia) אצל אריסטו מציין הן רגש והן צורה מורכבת יותר של חיים, ולכן יש להתייחס לכל רכיבי האהבה ולא רק לאהבה כרגש עז בפני עצמו. ביכולתם של תיאורים נרטיביים של אהבה להאיר את ההיבטים הרגשיים לא רק על ידי חקירת הקשר בין רגשות העבר לאלה של ההווה, אלא גם על ידי הגדרת רגשות ביחסם לפעולות ואינטראקציות, אלה אלמנטים נוספים של אהבה אריסטוטלית.93

			מוטיב הנומוס

			מוטיב בולט נוסף המתקשר לאהבה הוא מוטיב הנוֹמוֹס (ביוונית: νόμος) המתייחס להתנהגות או לנורמה התנהגותית, להוראה, או להלכה אשר מקיימים חברי קהילה. נומוס מתייחס להתנהגות מוסרית ראויה לא רק בין בני אדם, אלא גם בין אדם לאל.94 אהבה שהיא קיום הצו האלוהי, צייתנות וכניעה לרצון האל נקראת נומוס. אדם שמקיים מצוות מראה בכך שאוהב הוא את האל.95 במוטיב הנומוס יש סיבה לאהבתו של האל את בני האדם. האל אוהב את האנשים כי הם ישרים, והם ראויים לאהבתו בשל אדיקותם ומסירותם הדתית. מנגד, לאל אין סיבה לאהוב את החוטאים שכן הם לא מקיימים את מצוותו.96

			רעיון הנומוס ברור מעל לכל ספק באסלאם, ומתבטא בכך שאללה אוהב את המאמין שמקיים את המצוות שעליהן הורה באמצעות שליחו, מחמד. האהבה אינה אהבת חינם אלא אהבה מותנית, ולראייה קוראן 31:3 "אֱמוֹר, אם אוהבים אתם את אללה, לְכוּ אַחֲרַי, ואללה יֹאהַבְכֶם ויסלח לכם על חטָאיכם".97 הנומוס בולט פעמים רבות אף באבחנה בין אהבתו של אללה לאנשים ההגונים לשנאתו לאלו שעושים רע, כפי שעולה למשל מקוראן 134:3 "אללה אוהב את המיטיבים"; וקוראן 140:3 "אללה אינו אוהב את בני העוולה".98

			רעיון האהבה הדתית המותנית בקיום המצוות ממלא תפקיד מרכזי ביצירה אלמואהב. האהבה אצל קסטלאני מתבטאת בראש וראשונה בקיום המצוות והיא נורמת ההתנהגות הרצויה ביחס לאהבת אללה והנביא מחמד. מחויבותו זו של קסטלאני מדגישה את מחויבותו לדת האסלאם ולחוק השריעה. לאורך כל פרקי הספר אבחן את משמעותה של מחויבות זו וכיצד היא מסייעת לנו למקמו בחוגי האינטלקטואלים והמלומדים של ימיו.

			שדה המחקר בנושא האהבה בהגות האסלאמית 

			מחקרו של ג'וזף נורמנט בֶּל מתייחס לאהבה כנושא מרכזי בכתיבתם של הוגי דעות חנבלים. בֶּל מתייחס לסוגים השונים של האהבה, ומבחין בין אהבה גשמית לאהבה אלוהית על דרגותיה השונות. הוא דן בהיבט התאולוגי של האהבה, ובוחן בין היתר הגדרות למונח אהבה. בל כותב שמוטיב הנומוס, כלומר אהבה המותנית בקיום הצו האלוהי, מאפיין את הכתיבה החנבלית ובכך נבדלים מלומדים חנבלים מהאשערים. מוטיב הנומוס רלוונטי ביותר ליצירה אלמואהב שכן הוא חלק חשוב במשנתו של קסטלאני.99 בנימין אברהמוב בוחן שתי תאוריות על אהבת האל כפי שהופיעו בהגותם של שני מלומדים צופיים וביניהם אבו חאמד אלעַ'זַאלִי (נפ' 1111/505), ונותן את הדעת על הדרכים המדורגות להשגת האהבה אצל הצופים ועל משמעותה. שתי תאוריות על כל מרכיביהן, כולל הגדרות האהבה, הסיבות לאהבה, והסימנים לה שמלמדות את המאמין כיצד להתקרב אל האל ולהתייחד עימו.100 אברהמוב מוצא אצל אלע'זאלי את השפעותיה של התאוריה האפלטונית. בדומה לכך ניתן לראות כי קסטלאני גם הוא בונה תאוריה הכוללת הגדרות לאהבה, הסיבות לאהבה, והסימנים לה שמלמדת את המאמין כיצד להתקרב לאלוהיו. השפעת הפילוסופיה היוונית ניכרת ואף ניתן למצוא במשנתו את השפעתו של אלע'זאלי בנושאים שונים. נקודת המוצא של ויליאם צ'יטיק באשר לאהבה — "לא ניתן להסביר במילים מהי אהבה וגם דיון אינסופי בנושא לעולם לא ימצה אותה; כדי להבין את משמעה — יש להתנסות בה",101 רלוונטית במיוחד. בפרק העוסק בין היתר בהגדרת האהבה כותב קסטלאני שיש לייחס חשיבות רבה לחוויה הדתית ולא לדיונים הרבים בשאלה מהי אהבה. עם זאת אהבת המאמין את האל מעלה שאלות רבות וביניהן מה אופי האהבה? מה סימניה? מה על המאמין לעשות כדי לאהוב ומה עליו לעשות כדי לזכות באהבתו של אללה? תשובות על שאלות אלה יובאו בפרק ג. צ'יטיק עוסק אף בדרך המיסטית החווייתית האישית המקרבת את האדם להשגת האיחוד המיוחל עם אלוהיו, ובנביא מחמד כדמות מופת לאדם המושלם.102 גם ספר זה יציג את החוויה המיסטית המקרבת את המאמין לאיחוד עם האל ויעסוק בדמות הנביא כאדם מושלם.103 

			אהבת האל דרגותיה והגדרותיה בתקופת התעצבות הצופיות

			יצירות רבות בתחום התאולוגיה, הפילוסופיה, הפסיכולוגיה, ההלכה, המיסטיקה, הרפואה והספרות היפה נכתבו בנושא האהבה באסלאם.104 מלומדים מוסלמים רבים עסקו בנושא האהבה מאז ומִתמיד, ושאבו את השראתם מהקוראן, החדית', השירה הקדם־אסלאמית ומהמורשת היוונית הקלאסית. הם הסבירו את טבע האהבה, וקשרו אותה לעקרון האמונה המונותאיסטית באסלאם — עקרון התַוְחִיד (ההכרזה על ייחוד האל). 

			תאוריות על אהבת האל אשר עסקו בצורה מפורטת בקשר בין האלוהות לבין אהבת האדם החלו להופיע אצל הצופים כבר במאה ה־10/4.105 בהגות הצופית המוקדמת אמנם ניכרת השפעת הפילוסופיה האפלטונית ואף הניאופלטונית, אך עם זאת התאוריות הצופיות על אהבה הביאו עימן תפיסה רעננה וסגנון חדש.106 אהבת האל אצל הצופים היא אחת התחנות החשובות בדרך הצופית, אם לא החשובה ביותר, כך סובר אברהמוב.107 סימוכין לדברים אלו ניתן למצוא בדבריה של שימל אשר מתארת את הדרך המיסטית של הצופי כְּמסעו של הלב אל האל. לדבריה, התחנות אשר המאמין עובר בדרך זו כוללות מספר שלבים (דַרַגַ'את) בסולם העלייה ההדרגתי לקראת התחנות הגבוהות ביותר, שהן האהבה (מַחַבַּה) והידיעה של האמיתות הדתית (מעְרִפַה). שימל מציינת שהמלומדים היו חלוקים בדעתם בשאלה איזו מהשתיים היא הדרגה הגבוהה ביותר, האהבה או הידיעה וחלקם אף סברו שהאהבה והידיעה משלימות זו את זו כמו אלע'זאלי.108 בשל הנושא הרחב של התחנות (מַקַאמַאת) והמצבים (אַחְוַאל) בדרך הצופית קשה היה להגדיר את דרגות האהבה, אולם לא היה בכך כדי לרפות את ידיהם של רבים מלנסות ולעשות זאת והמכנה המשותף לכל ההגדרות היה השאיפה לאיחוד עם האל.109

			נוסף על כך, ניתן היה למצוא הגדרות שונות לאהבה. הצופים המתונים גרסו שאהבה משמעה ציות (טַאעַה).110 ראיה לכך מצויה בדברי המיסטיקן אלחַארִת' בן אַסַד אבו עבּדאללה אלמֻחַאסִבִּי (נפ' 857/243),111 אשר סבר שראשיתה של האהבה לאללה היא הציות.112 זאת ועוד, המיסטיקן הצופי אבו טַאלִבּ אלמַכִּיּ (נפ' 996/386) כתב שהאמונה היא תנאי הכרחי לאהבת אללה,113 והאהבה היא התחנה הגבוהה ביותר של הגנוסטיקאי.114 

			בשל מורכבות נושא האהבה, המיסטיקנים ניסו ליצור מערכת מונחים חדשה כדי להגדיר שלבים שונים באהבה, אך למרות זאת נותרו המחלוקות על מהות האהבה, הגדרותיה ושלביה.115 הגדרת שלבי האהבה קשורה בקשר הדוק עם תורת התחנות והמצבים בדרך המיסטית (אלמַקַאמַאת ואלאַחְוַאל) שניתן לזקוף את פיתוחה למיסטיקן הצופי ד'וּ אלנוּן אלמצרי (נפ' 859/245).116 הדוגמאות שאביא להלן מציגות את השלבים שעל ההולך בדרך המיסטית לעבור עד להשגת האיחוד המיוחל עם האל או עד להשגת חיזיון. מאחר שהייתה כאמור מחלוקת בין המלומדים בנושא זה יש הבדלים משמעותיים במספר התחנות שעל המאמין לעבור ואף במהות המצבים הנפשיים שעובר המאמין בכל תחנה ותחנה. שימל מבהירה, שניתן לראות את השוני בהגדרות האהבה לפי הרצף המשתנה של התחנות והמצבים.

			כך לדוגמה ד'וּ אלנוּן יצר רשימה של תְּשַׁע עשרה או שמונה תחנות בדרך לאיחוד עם האל:117 אמונה, פחד, הוקרה, ציות, תקווה, אהבה, סבל וקרבה אינטימית (אֻנְס).118 המצבים התואמים את שלוש התחנות האחרונות ברשימה (אהבה, סבל וקרבה אינטימית) שאותן עובר הגנוסטיקאי הם מבוכה ואובדן עצות, עוני ואיחוד עם האל. הגדרתו לאהבה הייתה כגרסת הצופים המתונים, קרי ציות לאל.119 המלומד הפרסי בן זמנו של ד'וּ אלנוּן, יַחְיַא בן מֻעַאד' (נפ' 872/258), ציין שבע תחנות שהן: חרטה, סגפנות, קבלת רצון האל, פחד, השתוקקות, אהבה וידיעה.120 לעומתו, המלומד העיראקי אבו מחמד סַהְל בן עַבְּדאללה אלתֻּסְתַרִי (נפ' 897-896/283), ציין אחת עשרה תחנות שהן: היענות לקריאתו של אללה, לשאת פנים אליו, חרטה, מחילה על חטאים, בדידות, יציבות, התבוננות פנימית, ידיעה, שיח, בחירה וחברות.121 

			אבו אלחַסַן אלדַיְלַמִיּ (נפ' 1037/428) מיקם את האהבה במקום הגבוה השישי מתוך שבעה, כשאת המקום הגבוה ביותר שמר לידיעה, לפי הרצף הבא: חזרה בתשובה, פחד, פרישות, השתוקקות, ריצוי, אהבה וידיעה.122 כן הוא ערך רשימה של עשר תחנות לאהבה, המסתיימות בתחנה מספר אחת עשרה עם האהבה העזה שמתפרצת באיברי הגוף (עשק).123 

			המיסטיקן הראשון אשר ביסס את האהבה לאל כדרגה הגבוהה ביותר במיסטיקה האסלאמית היה שַׁקִיק אלבַּלְחִ'י (נפ' 810/194). בחיבורו בשם אַאדַאבּ אלעִבַּאדַאת הוא חילק את התחנות לארבע: פרישות (התנזרות מתענוגות הגוף), פחד, השתוקקות לגן עדן ואהבה. לדבריו, גם כאשר האדם מגיע לתחנה האחרונה שהיא אהבת האל, הוא עדיין נמצא בשלוש התחנות האחרות.124 

			קדמה לשַׁקִיק אלבַּלְחִ'י המיסטיקנית העיראקית בת דורו, רַאבִּעַה אלעַדַוִיַּה (נפ' 801/185). האהבה אצלה היא הדרך להגיע לאל. בשונה מאחרים, רַאבִּעַה שילבה את נושא התגלות האהוב לאוהב (כַּשְׁף) בסוף הדרך המיסטית, ואף העלתה למודעות את רעיון האהבה ללא תנאים, וללא אינטרסים, המתבטאת בקיום רצוֹן האל (אִרַאדַה).125 לפיה, לאהוב את האל פירושו שאין מקום לרגש אחר פרט לְאהבתוֹ, אין מקום לאהבה נוספת או לשנאה. כדי לאהוב אהבה אמיתית על האדם לנתק כל קשר עם ענייני העולם הזה, המעמידים מכשול בדרך לאהבת אמת.126 התפיסה הצופית של אהבת אללה ללא תנאי, שפירושה לקיים את כל מה שאללה רוצה מבלי לשאול שאלות ומבלי להרהר על משמעות רצונו, הייתה שונה מהתפיסה שהייתה קיימת קודם לכן וייצגה אהבה התלויה בדבר, קרי קיום מצוות במטרה לקבל שכר.127

			דמות צופית חשובה נוספת הייתה אלאנצארי אלהרוי בן המאה ה־11/5. בניגוד לרַאבִּעַה אלעַדַוִיַּה, אלהרוי כלל לא החשיב את האהבה לדרגה הגבוהה ביותר, אלא קבע אותה במקום הששים ואחד מתוך מאה ביצירתו מנאזל אלסאא'רין (תחנות ההולכים בדרך [המיסטית]).128 אלהרוי יצר שלוש דרגות לאהבה לפי החלוקה הבאה: הדרגה הראשונה היא אהבה שגורמת הנאה מעבודת האל, והיא תגובה למחסור רוחני, ומתעצמת כאשר דבקים בסונה. הדרגה השנייה היא העדפת אהבת האל על פני כל שאר הדברים; הפה והלשון לא מפסיקים להגות את שמו של האהוב. זוהי האהבה שישיג מי שיבחר בדרך המיסטית. הדרגה השלישית, והגבוהה מכולן, היא התבטלות האדם בתוך הישות האלוהית.129

			אבן קים אלג'וזיה, שכתב יצירת פרשנות על מנאזל אלסאא'רין של אלהרוי בשם מַדַארִג' אלסַאלִכִּין בַּיְנַ מַנַאזִל "אִיַּאכַּ נַעְבֻּדֻ ואִיַּאכַּ נַסְתַעִינֻ" (מדרגות ההולכים בדרך [המיסטית] בין התחנות "אוֹתְךָ נעבוד וְלִישׁוּעָתְךָ נקווה"), שבה הטיף לחיים מיסטיים אידיאליים של אהבת אללה המתבטאים בעבודתו ובציות למצוותיו, הסכים עם שתי דרגות האהבה הראשונות, אך הביע התנגדות נחרצת לדרגה השלישית המציירת את הפרקטיקה של ההיטמעות באל (פַנַאא') כמטרה האולטימטיבית בחיי המיסטיקן הצופי.130 

			בניגוד לתאוריות שהצגתי לעיל, דיונו של קסטלאני באהבה אינו דיון קלאסי שעיקרו תחנות, דרגות, ומצבים מיסטיים בדרך להשגת אהבת האל. האהבה אצלו היא הדרגה הגבוהה ביותר שאליה יש לשאוף. קסטלאני מגדיר מהי האהבה וסימניה ומציג דיון מפורט ומנומק המתבסס על מסורות חדית'. קסטלאני לא קובע רשימת תחנות היררכית בדרך לאהבה אך מציין שהדרך אליה מתחילה בחזרה בתשובה אמיתית של המאמין, שינוי עצמי תוך עבודה פנימית מאומצת על הלב והליכה בדרכו של הנביא. כפי שאַראה בפרקים ג ו־ד, קסטלאני מתייחס לשביעות רצון והשתוקקות, אך אין כאמור רשימת תחנות מדויקת שעל המאמין לעבור כדי להגיע לאהבת האל אלא יש רשימה של סימנים המעידה על אהבת המאמין את הנביא. קסטלאני מציג פרקטיקות דתיות המייחדות את הדרך הצופית אשר נותנות ביטוי רב לרגש ולחוויה הרגשית, ומשפיעות אף על גופו של האדם. 

			בין המאות ה־11/5 ועד המאה ה־12/6 ניתן לראות מגמת עלייה חדה בכתיבת ספרות בנושא האהבה במיוחד בספרות הפרסית. מחברי יצירות התמקדו בהכרה שכל הסבל והכאב בעולם מסמלים את ההפרדה מהאהוב האחד, וראו את מטרתו היחידה והעיקרית של האדם בכניעה לבקשותיו של האהוב.131 

			בתקופה המאוחרת בעיצוב ההגות המיסטית באסלאם פעל המיסטיקן והמשורר הידוע ג'לאל אלדין אלרומי (נפ' 1273/672) אשר אהבה הייתה המונח המרכזי בכתיבתו. דמויות נוספות דנו באהבה אך לא אזכירן מפאת קוצר היריעה. המשותף לכולן היה המקום המרכזי שהם ייעדו לאהבת אללה בחייהם המיסטיים.132 

					127	אברהמוב, אהבת האל, עמ' 27. מתוך סמית', ראבעה, עמ' 121, 126, 131.

				

				
					128	בל, תאוריית האהבה, עמ' 174; ארנסט, שלבי האהבה, עמ' 446; אלהרוי, מנאזל אלסאא'רין, עמ' 90-88. 

				

				
					129	אלהרוי, מנאזל אלסאא'רין, עמ' 90-88. 

				

				
					130	בל, תאוריית האהבה, עמ' 175, 98. אלפנאא' ראו אלתלמסאני, שרח מנאזל אלסאא'רין, כרך 1, עמ' 573-569. לדיון על אלפנאא' לפי אלאנצארי אלהרוי ולפי אבן קים אלג'וזיה ראו בל, תאוריית האהבה, עמ' 181-171; הולצמן, גזרה קדומה, עמ' 132-130. על פרקטיקת הפנאא' אצל אבן תימיה ראו קניש, אבן אלערבי, 112-87. הרחבה על אבן קים אלג'וזיה ראו הולצמן, "אבן קים אלג'וזיה", חיבורים; לאוסט, "אבן קים אלג'וזיה", האנציקלופדיה של האסלאם.

				

				
					131	צ'יטיק, אהבה באסלאם, עמ' 229. להרחבה על מוטיב הסבל והכאב אצל ד'ו אלנון אלמצרי ראו אבשטיין, ד'ו אלנון, עמ' 581-580.

			כריכת כתב היד של ג'אמעת אלאמאם 6637/6636 מתוך קסטלאני, אלמואהב, כרך 1, עמ' 29 (מהדורת אלשאמי).

		
	
			פרק א

			תולדות חייו של שהאב אלדין אלקסטלאני

			הקדמה

			אבּו אלעַבַּאס אַחְמַד בּן מחמד בּן אבּי בַּכְּר אלחַ'טִיבּ שִהַאבּ אלדִין אלקַסְטַלַּאנִי (נפ' 1517/923) אשר נודע בכינויו קסטלאני, נולד ב־12 בחודש ד'ו אלקַעְדַה שנת 1448/851 בקהיר שבמצרים וחי בה את רוב שנותיו. מילונים ביוגרפיים שנכתבו בין המאות ה־15/9–19/13 וכתביו מספקים פרטים מועטים על אודות חייו, מוצאו או מוצא משפחתו. לפיכך לא ברור מה מקור הכינוי "קסטלאני". ייתכן שהשם קשור לעיר קַסְטִילִיַה אשר באנדלוסיה או לקַסְטִילִיַה הנמצאת בתוניסיה שבצפון אפריקה.133 מילונים ביוגרפיים מזכירים את שם סבו של קסטלאני, אלח'ראז, ואת שם אמו, חַלִימַה בִּנְת אלשיח' אַבִּי בַּכְּר בּן אחמד בּן חַמִידַה אלנַחַאס.134 הביוגרף המרוקאי בן המאה העשרים אלכַּתַאנִי אבו אלאסעד מחמד עבד אלחי (נפ' 1962/1381) מוסיף שקסטלאני היה נשוי עם המשוררת הצופית עַאאִ'שַׁה אלבַּאעוּנִיַּה (נפ' 1517/922).135 אלכתאני מסתמך בקביעתו זו הן על קובץ חיבורים של השיח' אבן עבד אלחי אלדַאוּדִי הדמשקאי, והן על חיבורו של אבּו סַאלִם אלעַיַּאשִׁי (נפ' 1679/1090) בשם מַסַאלִכּ אלהִדַאיַה (דרכי ההדרכה בדרך הישר).136 עם זאת, מילונים ביוגרפיים ימי ביניימיים, מילונים שנכתבו בתקופות מאוחרות יותר והמחקר המודרני לא מוצאים עדויות לנישואים אלה בקורות חייה של עַאאִ'שַׁה אלבַּאעוּנִיַּה או באלה של קסטלאני.137 ואולם, אין זה מן הנמנע שהשניים נישאו לפרק זמן קצר בין השנים 1513/919–1517/922 שכן עאא'שה אלבאעוניה התאלמנה מבעלה מחמד בן נקיב אלאשרף בשנת 1503/909, ובאחרית ימיה חייתה אלבאעוניה בקהיר, בה חי גם קסטלאני.138

			קסטלאני היה איש הלכה מהאסכולה השאפעית, הוא כתב איגרות במדעי דת שונים, הלכה, חדית' ואף תאולוגיה. חיבוריו מצביעים על כך שבדומה למלומדים שאפעים רבים בני תקופתו, המאה ה־15/9, קסטלאני השתייך לזרם התאולוגי האשערי ושילב בכתיבתו שיטת הוכחות שכליות.139 גם הצופיות שהייתה חלק בלתי נפרד ממרקם החיים בקהיר של ימי הביניים, לא פסחה עליו. מהתייחסויות אוטוביוגרפיות שעולות מחיבוריו ומעט המידע שמופיע במילונים ביוגרפיים אפשר להניח במידה רבה של ודאות שקסטלאני נמנה עם הזרם הצופי.140 אף שלא ידוע על השתייכותו למסדר צופי ספציפי, מילונים ביוגרפיים מציינים שחווה חוויות מיסטיות עמוקות, שהתנסה בחייו בצורה של אינטימיות עם האל, שקיבל ידע דתי, שהיה חלק מקבוצת מפגש שהתפללה על הנביא בערבים, ואף שהשתתף בטקסים צופיים לזימון נוכחותו הרוחנית של הנביא.141 כן גם הטרמינולוגיה שמופיעה בחיבוריו עולה בקנה אחד עם עולם המונחים שהיה מקובל בספרות הצופית, למשל המילים אַחְוַאל (מצבים רוחניים), מַקַאמאת (תחנות בנתיב ההליכה הצופי), הענקת חִ'רְקַה (גלימה) לתלמידים, דִ'כְּר, סַמַאע, סֻכְּר, ועוד. 

			קסטלאני עלה לרגל למכה חמש פעמים, וביקר בקבר הנביא שבאלמדינה. עליות לרגל אלה נמשכו לעיתים פרק זמן ארוך, שכן מלבד טקסי העלייה לרגל, קסטלאני התגורר בעיר חודשים רבים. במסעותיו אלה פגש קסטלאני במלומדים שונים, למד מפי רבים ואף לימד וכתב. לעליות לרגל אלה הייתה השפעה מרחיקת לכת על חייו של קסטלאני והדבר התבטא בכתיבתו. 

			ביקורו הראשון במסגד במכה (אלמַסְגִ'ד אלחַרַאם) היה בשנת 1473/877 כשהיה בגיל עשרים ושש.142 ביקורו השני היה בשנת 1480/884. הפעם נוסף על מצוות העלייה לרגל הוא שהה גם בחַרַאם של מכה במשך שנה עד לשנת 1481/885 לצורך התעמקות בדת (ג'אוַרַ), נוהג שהיה מקובל בקרב מלומדים דתיים, צופים ופשוטי העם כאחד.143 בסיום שהותו במכה, קסטלאני המשיך את דרכו לאלמדינה ושם ביקר בקבר הנביא מחמד. באחד הלילות, כשהיה בדרכו חזרה ממסעו באלמדינה לביתו שבקהיר, חלם קסטלאני חלום, ובחלומו פנה אל הנביא לקבל ממנו ברכה לרפואת שפחתו, ע'זאל, ונענה: 

			בשנת 885/[1480] בדרך ממכה לאחר חזרָתי מהזִיַארַה הנכבדה [העלייה לרגל לקבר הנביא מחמד] לכיוון מצרים, המשרתת שלנו עַ'זַאל החבשית השתגעה שיגעון שנמשך [מספר] ימים. ביקשתי את השַׁפַאעה שלו [את השתדלותו של הנביא] בעניין הזה, והוא שלח לי שליח (אַאת) בחלומי, ועִמו השד (גִ'ן) אשר גרם לה שיגעון.144 אמר [השליח]: 'הנביא שלח לך [את השד]. אני נזפתי [בשד] והשבעתי אותו שלא ישוב אליה'. אחר כך התעוררתי [מהחלום], ולא הייתה [בגופה של המשרתת] כל מחלה. [עַ'זַאל] נעשתה נמרצת, ערנית ושפויה. היא הייתה בריאה בזכות השתדלותו של הנביא.145

			החלום, תוצאותיו והתיאור של קסטלאני את קורותיו מצביעים על כך שקסטלאני שאף להשיג הישג דתי נחשק. בזכות העלייה לרגל לקבר הנביא ותפילות רבות הוא זכה להיכנס לעולם הרוחני ונחשף לקשר אישי ומיסטי עם הישות הרוחנית של הנביא.146

			מסעו השלישי תואר במילים רבות רגש בחיבורו אלמואהב והתאפיין בקבלת רפואה גופנית למחלתו. קסטלאני עלה לרגל בפעם השלישית בשנת 1487/892. הוא מספר על ההתרגשות שאחזה בו ובחבריו למסע בשעה שהתקרבו למקום קבורתו של הנביא באלמדינה. כן הוא מספר שבעקבות הביקור בקבר החלים הוא עצמו ממחלה ארוכת שנים. קסטלאני טען ששהייתו במכה בשנת 1488/893 היא שהביאה מזור לתחלואיו.147

			[במשך] שנים הייתה לי מחלה [בגופי], אשר בגינה הרופאים היו חסרי אונים ואובדי עצות. קראתי לעזרתו של הנביא בליל ה־28 בחודש גֻ'מַאדַא אלאוּלַא בשנת 893/[1488] במכה, אללה יהלל אותה. [הנביא מחמד] עשה עִמי חסד ועזר לי לשוב לאיתני ללא כל מִחְנַה [בלי שהעמיד אותי בניסיון אמונה]. בשעה שישנתי, הגיע אדם ועִמו מגילת נייר אשר היה כתוב בה: זו התרופה למחלתו של אחמד בן קסטלאני, אשר הגיעה מהנוכחות האלוהית הנִכְבֶּדֶת (אלחַצְ'רַה אלשַׁרִיפַה) לאחר שהנביא (אלשַׁרִיף אלנַבַּוִי) הרשה [לקסטלאני] לקבלהּ. לאחר מכן התעוררתי, וחי אללה, לא מצאתי [בגופי] שום דבר מהמחלה שהייתה לי. הרפואה הושגה [בזכות] ברכת הנביא.148

			אם כך, בשני מסעותיו אלה הנביא התערב והביא מזור למחלה. במקרה אחד ריפא את השפחה החולה, ובמקרה האחר את קסטלאני עצמו. העליות לרגל והחשיבות שקסטלאני ייחס לחוויות אשר חווה במהלכן מעידות על אמונתו העזה בקשר בין הביקור בקבר הנביא באלמדינה לבין עזרתו הישירה של הנביא.149 

			המסע הרביעי, שנערך בשנת 1489/894, לא זוכה לאזכורים מיוחדים, לא אצל קסטלאני עצמו ולא בחיבורים הביוגרפיים השונים, למעֵט זאת שנפרד משִׁפחתו, ע'זאל החבשית.150 שיאן של החוויות הרוחניות הקשורות בעלייה לרגל וביקורים בקבר הנביא מגיע במסע החמישי והאחרון של קסטלאני. בשנת 1492/897, כשקסטלאני היה בן 47, הוא יצא לחג' האחרון שנמשך כשנה. שלא כמו במסעותיו הקודמים, נראה שהמסע היה שונה לא רק במובן הרוחני, אלא גם באופן שבו התנהל. הפעם נסע קסטלאני בדרך הים ולא ביבשה, כפי שנהג בשאר מסעותיו. שַׁמְס אלדין אלסַחַ'אוִי (נפ' 1497/902) ושיח' אלאסלאם מחמד בן עלי אלשוכאני (נפ' 1839/1255), מעידים על כך שקסטלאני היה מקורב לאחד הנכבדים בשיירה, מבלי לציין שם או פרט נוסף.151 לא ידוע על אדם ספציפי שהעניק לקסטלאני חסות, ומעט ידוע על חוג האנשים שקסטלאני השתייך אליו. לפיכך דמות זו רבת חשיבות על אף היותה אלמונית, שכן היא מרמזת על כך שלקסטלאני היו קשרים בקרב האליטה הממלוכית. ידוע שבראש השיירה שעימה נסע עמד בן אחיו של הח'ליפה, שמו אינו מוזכר אך באותם הימים אַמִיר אלמֻאְ'מִנִין אלמתוכל עַבְּד אלעַזִיז בן יעקוב (נפ' 1497/903) היה הח'ליפה,152 ואלאשרף קַאאִת בַּאי היה הסולטאן. ייתכן שהוא היה מטיבו של קסטלאני, אך אפשר שמדובר באדם אחר מבּין נוסעי השיירה.153

			למסעותיו התכופים של קסטלאני למכה ואלמדינה יכולים להיות הסברים שונים. אכן, בשנה שיצא בה למסע פקדה את מצרים מגפת דבר,154 ויש שטענו שאחד המניעים לעלות לרגל היה להימלט מהאזור המסוכן. אך אפשר שמסע זה, כמו גם אחרים, קשור לחיפוש הבלתי פוסק של קסטלאני אחר תשובה ומענה על שאלות רוחניות שהתחבט בהן. נראה שבמסעו האחרון זה הוא קיבל את מבוקשו. בסיומו של המסע חווה קסטלאני חוויה רוחנית, שהביאה אותו לכתוב את היצירה המיסטית אלמַוַאהִבּ אללַדֻנִּיַּה העוסקת כל כולה בנביא מחמד. יצירה זו תעמוד בלב ספר זה.155 

			השכלתו של קסטלאני

			קסטלאני למד מפי מלומדים רבים אשר השפיעו השפעה ניכרת על הגותו, על כתיבתו ועל אישיותו. מבּין מוריו הבולטים היו מלומד החדית' המצרי, הקאצ'י וההיסטוריון אבּן חַגַ'ר אלעַסְקַלַאנִי (נפ' 1449/852).156 המורה השני היה מחבר הביו־ביבליוגרפיה, אלצ'וא' אללאמע, השאפעי אלסַחַ'אוִי. היכרותם של השניים, קסטלאני ואלסַחַ'אוִי, הייתה היכרות ישירה ואישית והערכתם הדדית. אלסח'אוי העניק לקסטלאני אִגַ'אזַה, המעידה על כך שקסטלאני למד ממנו ישירות, והוא בקי בחיבוריו.157 אלסח'אוי אף חתם בכתב ידו ששמע את היצירה עמדת אלסַּאמִע ואלקַארִא' פי חַ'תְם צחיח אלבח'ארי מדוקלמת בעל פה מפיו של קסטלאני בתאריך 27 בחודש ג'מאדא אלאולא שנת 1474/879, ואישר לו להעביר את הידע הלאה.158 זאת ועוד, אלסח'אוי ציין שמבין כל התלמידים קסטלאני הוא התלמיד שהפיק את מירב התועלת מלימודיו ושימש דוגמה ומופת ללמידה. ועוד ציין שקסטלאני אדם הגון וישר, מלומד בולט, מוכשר, מצטיין ומבריק. גם קסטלאני מצידו הביע הערכה רבה לאלסח'אוי וכינה אותו בשם שַׁיְחֻ'נַא.159 

			אלסַחַ'אוִי מספר על לימודיו של קסטלאני ועל מוריו הרבים באופן מפורט ביותר: קסטלאני היה בקי בקובץ המסורות צחיח אלבֻּחַ'ארִי ודקלם אותו במלואו.160 הוא היטיב לקרוא בקוראן ובחדית', וידע לדקלם בצורה טקסית ומדויקת (תַרְתִיל) את שבע הסוּרוֹת הארוכות ביותר בקוראן. כן היה בקי בסוגי קריאות שונות בקוראן על פי המוסכמות שנקבעו לקריאתו, ושלט במיוחד בשתיים מן הקריאות: אלשַׁאטִבִּיַה ואלגַ'זַרִיה.161 עוד מוסיף אלסח'אוי שאת התמחותו של קסטלאני בשבעה סוגי הקריאות ניתן לזקוף לזכותו של אמאם מסגד אבן טוּלוּן, השיח' השאפעי שמס אלדין אלחִמַּצַאנִי (נפ' 1492/897).162 

			מפי מוסרת החדית' זַיְנַבּ (נפ' 1481/886), למד קסטלאני את קובץ המסורות אלסֻנַן של אבן מַאגַ'ה (נפ' 886/273). נוסף על אלה, הוא דקלם במכה חדית' לפני המלומד השאפעי נַגְ'ם בן פַהְד (נפ' 1480/885) ולפני המלומד הצופי בֻּרְהַאן אלדין אלמַתְבּוּלִי (נפ' 1472/877).163 אצל המלומדים השאפעים אלפח'ר אלמקסי (נפ' 1473/877) וג'לאל אלדין אלבַּכְּרִי (נפ' 1486/891) למד הלכה שאפעית (פקה). דקדוק ותחביר (נַחְו) למד אצל מלומד שאפעי אחר, בֻּרְהַאן אלדין אלעַגְ'לוּנִי (נפ' 1481/885).164

			הוראה ותלמידים של קסטלאני 

			קסטלאני כיהן במשרת חכם דת במדרסה לחכמי דת שאפעים באלקַרַאפַה אלצֻעְ'רַא, בית הקברות הגדול ביותר במזרח פֻסְטַאט (קהיר הישנה) שבמצרים, ואף כיהן שם בתפקיד שיח' במַקַאם (מקום קדוש, בדרך כלל קבר שמשמש אתר לתפילה ולעלייה לרגל) של אחמד בן אבי אלעַבַּאס אלחַרַאר.165

			המקורות עמומים בכל האמור בתכנים אותם לימד קסטלאני במדרסה אך מצוין שהוא לימד את תלמידיו קִרַאאַ'ה. המילה קִרַאאַ'ה מוֹרָה על דקלום הקוראן כולו או לחלופין חלק מסוים ממנו, לפיכך ייתכן שהוא לימד קריאת נוסחים שונים של הקוראן. אך קיימת אפשרות נוספת, לפיה הוא לימד חדית' בשיטת אלקִרַאאַ'ה, כלומר בהקראה לתלמידים בקול רם מהזיכרון, כשהתלמידים כותבים את דבריו.166 

			באחד ממכתביו של קסטלאני לתלמידו, המלומד וההיסטוריון הצופי השאפעי עבד אלוַהַאבּ בן אחמד אלשַׁעְרַאנִי, המוּכּר גם בכינויו אלשַׁעְרַאוִי (נפ' 970–1562/973–1565),167 טען קסטלאני שאין לו תלמידים.168 ואולם מילונים ביוגרפיים מונים כמה וכמה תלמידים, ומציינים את שמות היצירות שלימד אותם. לרשימת התלמידים נודעה חשיבות רבה ממספר סיבות. ראשית, חלקם כתבו מילונים ביוגרפיים, או שאחד מבני משפחתם כתב, כך שיש לשער שהמידע שסיפקו על אודות קסטלאני והאנקדוטות מחייו מגיעים גם ממידע אישי. שנית, ברשימת החיבורים שלימד לתלמידיו חוזרים שוב ושוב שני כותרים פרי עטו: אלמואהב וספר הפרשנות על צחיח אלבח'ארי, אִרְשַׁאד אלסַארִי לשַׁרְח צַחִיח אלבֻּחַ'ארִי (הַדְרָכַת הַהֵלֶךְ: פרשנות לצחיח אלבח'ארי). יש לשער שלתלמידים אלה הייתה תרומה רבה הן בהפצת חיבוריו במקומות שונים ברחבי העולם המוסלמי, והן בהוראתם לתלמידים אחרים. כך למשל, אלשַׁעְרַאנִי שהוזכר לעיל דקלם בפניו את היצירה אלמַוַאהִבּ בשלמותה ואת מרבית הפרשנות (שַׁרְח) של קסטלאני על אלבֻּחַ'ארִי.169 מלבד זאת אלשעראני חיבר מילון ביוגרפי והקדיש ערך לקסטלאני.170 גם חכם ההלכה השאפעי בַּדְר אלדין אלעַ'זִי אבּו אלבַּרַכַּאת (נפ' 1577/984) היה תלמידו הישיר של קסטלאני, והוסמך אצלו לאחר שדקלם לפניו את השַׁרְח על אלבֻּחַ'ארִי, את אלמואהב ועוד יצירות בשלמותן.171 הוא גם נכח במפגשי תפילות על הנביא שבהם השתתף קסטלאני.172 בנו, ההיסטוריון השאפעי נַגְ'ם אלדין אלעַ'זִי (נפ' 1651/1061), כתב מילון ביוגרפי ובו ערך המוקדש לקסטלאני.

			עניין שלישי שעולה מרשימת התלמידים הוא סוג הלימוד. בחלק מהמקרים, מדובר לא רק בלימוד של טקסט, אלא בטקס חניכה של שיח' צופי למבקש דרך, ומלבד אג'אזות המעידות על היכרות עם טקסט, העניק קסטלאני גם פרטי לבוש המעידים על הצטרפותו של אדם לדרך הצופית. למשל להיסטוריון השאפעי ומלומד החדית' הצופי בן המאה ה־16/10 אלשַׁמַאע אלחַלַבִּי (נפ' 1530/936).173 מסופר שקסטלאני העניק לו את החִ'רְקַה, היא הגלימה שנותן המורה הצופי לתלמידו בטקס החניכה שלו, אשר מציינת את התקבלותו של התלמיד ואת השתייכותו לדרך הצופית ולשיח' מסוים.174 תלמיד נוסף הוא מלומד החדית' השאפעי גַ'אר אללה בן פַהְד (נפ' 1547/953). השניים נפגשו במכה ושם קסטלאני הסמיך אותו ללמד את יצירותיו.175

			מלבד הוראה, ידוע שקסטלאני היה מטיף דתי מוכשר וידע לשלהב את ההמונים בהטפותיו: בשנת 1469/873 הוא הטיף במסגד אלעַ'מְרִי, כן הטיף במסגד אלשריפיה, במסגד אלצַבַּאן במצרים ובמכה,176 ולפי ההיסטוריון הצופי השיח' עַבְּד אלקַאדִר בן שיח' בן עַבְּדאללה אלעַיְדַרוּס (נפ' 1628/1038) המון רב הגיע כדי לשמוע את הטפותיו המשלהבות, ולא היה שני לו בהטפות.177 כן מציין אלסח'אוי שקסטלאני העתיק ספרים לעצמו ולאחרים.178 ייתכן שהעתקת הספרים הייתה לו מקור הכנסה נוסף שעזר לו במחייתו ואף תרמה למעמדו הכלכלי והחברתי. 

			עולמו של קסטלאני — הקשר היסטורי תרבותי

			מעט ידוע לנו על פטרוניו של קסטלאני, אם אכן היו לו כאלה, וכאמור, יש בידנו אך מעט שמות של תלמידים, כך שאין באפשרותנו למקמו ברשת חברתית או אינטלקטואלית מדויקת. עם זאת, קסטלאני חי בתקופה של פריחה אינטלקטואלית שבה חוגי העלמאא' והצופים נהנו מתמיכה כלכלית של הסולטאנים הממלוכים.179 תומס הרצוג (Thomas Herzog) מציין שמהמאה ה־13/7 עד לשלהי המאה ה־15/9 התאפיינה הסולטנות הממלוכית בשגשוג כלכלי, בבנייה ענפה, בריבוי מוסדות השכלה ובפריחה תרבותית.180 בתחילת תקופת הממלוכים הצ'רקסיים החל משנת 1382/784 תמכו השליטים במוסדות הדת. הם הקימו ספריות, מזרקות ציבוריות שנועדו לשתייה, מוסדות צדקה, בתי יתומים ועוד.181 ג'ונתן ברקי (Jonathan P. Berkey) תולה את הסיבה לתמיכה ומעורבות אלה בצורך של הממלוכים בגורם שיתווך בינם לבין המצרים תושבי המקום.182 בתמורה להענקת לגיטימציה ותיווך מלומדים שנתמנו למוסדות הממלוכים זכו למעמד יוקרתי, וקיבלו את שכרם מהממסד.183 יעקב לב טוען שמערכת היחסים בין השלטונות לבין העלמאא' היו מורכבים הרבה יותר מתיאורו של ברקי.184 לדבריו, יחסים אלו היו יחסים סִימְבִּיּוֹטיים, יחסי שוּתפות שאִפשרו לממלוכים לשלוט והעניקו תוכן אסלאמי למשטרם. השליטים הממלוכים התאימו את עצמם לעולם הדתי־תרבותי של העלמאא' ובכך זכו לאהדתם ולשיתוף פעולה עימם. הודות לכך, העלמאא' שמרו על תפקידם ומעמדם כמגיני האסלאם וערכיו.185 לב טוען שיש להחשיב את העלמאא' כמעמד חברתי מובהק ולא רק כקטגוריה. לדבריו, מה שהבדיל בין העלמאא' לבין מעמדות אחרים היה הידע הדתי שלהם, אך ניתן היה להבחין בינם לבין שאר החברה גם לפי עושרם, רכושם, עיסוקם והסטטוס החברתי שלהם.186 

			חיי המיסטיקה התפתחו באכסניות שהיו מרכזי לימוד שם התקיימה פעילותם של הצופים. לאכסניות היו מספר שמות כמו חַ'אנְקַאה, רִבַּאט, או זַאוִיַה.187 החַ'אנְקַאה היה מבנה אשר אִפשר לצופים, שחיפשו מקום שבו יוכלו לפרוש מהבלי העולם הזה, להתבודד ולהתעמק במהות האל. רבים רצו להשתייך לח'אנקות, והכניסה אליהן הפכה לתחרותית ופוליטית. האליטה הממלוכית, סולטנים ואמירים, תרמו סכומי כסף גדולים כדי שמשפחותיהם ישתייכו למקום. הח'אנקות בקהיר הפכו למרכזים תוססים של פוליטיקה וחיי רוח, מקום אשר בו חיו האליטה, המלומדים, הקדושים הצופים ואנשי צבא זה לצד זה.188 אלכסנדר קניש (Alexander Knysh) טוען שהממלוכים תמכו בצופים במטרה להפחית את השפעתם העצומה של המלומדים השאפעים.189 קארל פטרי (C. F. Petry) מציין שהממלוכים נטו לכבד צופים אשר הציגו קשר מיוחד עם האל ואף פחדו מהם, ולכן שמרו על יחסים טובים עִמם והזמינו אותם להשיא להם עצות.190 

			מבחינת הפעילות הספרותית, התמיכה הכלכלית והקמתם של מוסדות רבים הביאה לפריחה אינטלקטואלית וכתיבה ענפה ברחבי הסולטנות הממלוכית. נכתבו חיבורים העוסקים בשאלות כלכליות, דתיות ופוליטיות, אוספי דרשות, שירה דתית, מילונים ביוגרפיים, אוספים של פסקי הלכה, סיפורים ואנתולוגיות, המשלבים בתוכם פרוזה ושירה, פתגמים, מדריכי מין ועוד.191 

			סגנון הכתיבה של התקופה הממלוכית שיקף את טעמה המתעצב של החברה בת הזמן. הפטרונים הממלוכים העניקו חסותם לטקסטים קומוניקטיביים, ובעיקר טקסטים שמשתפים את הקורא.192 בשל שינוי בטעם הקהל הנטייה הרווחת בתקופה הזאת הייתה לעצב מחדש את העבודות שנכתבו בתקופה העבאסית ולעגן אותן בהקשר חדש בן־זמנו של המחבר, תוך קיום דיאלוג עם הטקסט המרכזי. המחברים העירו הערות, פירשו פרשנויות, וחידשו בנושאים שכתבו קודמיהם; כך נכתבו אנתולוגיות בצורה של פרשנות מחומרים רבים ומגוּונים: קוראן, חדית', סיפורים קצרים וארוכים, אטימולוגיה, חידות, שעשועים ואינפורמציה רבה במגוון תחומים. מכיוון שחומרים מאנציקלופדיות אַדַבּ (אתיקה) ישנות מוחזרו והועברו לאנציקלופדיות החדשות, לקוראים הייתה תחושה של משהו מוּכר.193 

			סגנון כתיבה זה הביא חוקרים מודרניים לטעון כי הספרות של תקופה זו הייתה חסרת מקוריות, חסרת חיים ואף חסרת עניין. איגנץ גולדציהר (I. Goldziher) למשל טען שהייתה זו תקופה של התנוונות, שהתאפיינה יותר בלקטנות ופחות ביצירתיות וכתיבת חיבורים שעומדים בפני עצמם.194 עם זאת, בעשורים האחרונים, עם פרסומם של חיבורים ומהדורות רבות, והתפתחויות תאורטיות, הלכה והתגבשה העמדה שאין מדובר בטקסטים לקטניים, אלא בחיבורים המאופיינים באינטרטקסטואליות המביאים עימם מקוריות מחשבתית.195 

			כפי שאציג בהמשך, חיבוריו הרבים של קסטלאני הם הוכחה לכך שהספרות המוסלמית הדתית שנכתבה בתקופה זו אינה חסרת מקוריות, חיים ועניין אלא היא מציגה עושר ומקוריות מחשבתית אף על פי שהיא נשענת על יצירות של חיבורים קודמים מהתקופה הקלאסית.

			לא נוכל בשלב זה של המחקר למקם את קסטלאני בצורה ברורה בתוך חוג המלומדים התוסס של ימיו. עם זאת, לאור המינוי שהחזיק בו,196 נוכל להניח שנהנה מהכרה בלמדנותו, הן מצידם של עמיתיו, הן מצד מייסדי המדרסה. השתייכותו לחוג המלומדים השאפעים כמו גם לחוגי הצופים מצביעה על כך שהייתה לו ולוּ השפעה חלקית בקרב חוגים אלה. כן אזכוּר שמו במילונים ביוגרפיים מהתקופה הממלוכית מלמד שבני תקופתו הכירו ואף העריכו את למדנותו. 

			יצירותיו של קסטלאני 

			קסטלאני כתב יותר משלושים יצירות. ניתן לחלק את חיבוריו לשתי תקופות; חיבורים מוקדמים שנכתבו לפני החוויה הרוחנית של שנת 1492/897, וחיבורים מאוחרים שנכתבו לאחר מכן והוקדשו כולם למושא אהבתו, קרי לנביא מחמד. חלק מחיבוריו טרם הותקן לספרים, ייתכן אף שקיימים כתבי יד נוספים שלא קוטלגו.197 מהידוע לנו כרגע, רוב החיבורים ששרדו לימינו הם מהתקופה השנייה. ייתכן שניתן לזקוף את הישרדותם לכך ששינונם היה חלק מתוכנית הלימוד שקסטלאני קבע לתלמידיו, כפי שהראיתי לעיל. 

			נוכל למצוא אצל אלסח'אוי רשימה חלקית של חיבוריו. כתיבת המילון הביוגרפי שלו הסתיימה בשנת 1492/897, עשרים ושש שנים לפני מותו של קסטלאני, לפיכך הרשימה חלקית וכוללת רק את החיבורים שקדמו לאירועי העלייה לרגל החמישית. אלסח'אוי מונה עשר יצירות, ובהן חיבור פרשנות על המֻקַדִּמַה של מחמד אבן אלג'זרי השאפעי (נפ' 1429/833), העוסק באופן קריאת הקוראן לפי כללי ההגייה (תַגְ'וִיד) ושמו אללאאלא' אלסַּנִיַּה שרח אלמֻקַדִּמַה אלגַ'זַרִיַה (הפּנינים הנשגבות — ביאור המֻקַדִּמַה של אלג'זרי).198 קסטלאני עצמו מספק פרטים נוספים על ההקשר שבו נכתב החיבור; הוא מספר שבחודש צפר בשנת 1470/875 סיים לחבר את טיוטת החיבור (מֻסַודַה) ברַוְצַ'ה במצרים, ושנתיים לאחר מכן בחודש שעבאן שנת 1473/877 כשהיה במסג'ד אלחַרַאם (המסגד במכה) במסע העלייה, ערך אותה שוב, הוסיף והשמיט חומרים, וכתב נוסח נקי ומסודר (מֻבַּיַּצַ'ה). עוד הוא ציין שהסמיך תלמידים רבים ונכבדים לקרוא אותה כדוגמת השיח' והמטיף הדתי במסגד אלאַזְהַר, שמס אלדין מחמד בן עבד אלרַחִים אלדַּיְרוּטִי המכונה אלדִמְיַאטִי (נפ' 1515/921).199 חיבור זה שרד לימינו והודפס בשנת 2013.

			יצירות מוקדמות נוספות שכתב: יצירה העוסקת בקריאות הקוראן בתקופת חַמְזַה בן עַבְּד אלמֻטַלִב והח'ליפה הִשַׁאם בן עַבְּד אלמַלִכּ,200 פרשנות על השַׁאטִבִּיַה של אלַשַׁאטִבִּי (נפ' 1194/590), חיבור על הטַיִּבַּה של אבן אלגַ'זַרִי השאפעי (נפ' 1429/833). חיבור נוסף שכתב ושרד נקרא בשם תֻחְפַת אלסַּאמִע ואלקַארִא' פי חַ'תְם צחיח אלבח'ארי (מתנת [התלמיד] השומע [חדית'ים מפי מורו] והקורא — אחרית דבר של צחיח אלבח'ארי). עדות נוספת לקיומה של יצירה זו מופיעה גם בחיבורו של קסטלאני אלמואהב.201 

			לצד ספרי הפרשנות, קסטלאני חיבר גם מַנַאקִבּ, כלומר ביוגרפיות המהללות ומשבחות את מידותיו הטובות של האדם. האחת היא שחוברה בזמן שקסטלאני כיהן במשרת שיח' במדרסה השאפעית באלקַרַאפַה אלצֻעְ'רַא במזרח קהיר בשם נֻזְהַת אלאַבְּרַאר פִי מַנַאקִבּ אלשיח' אבי אלעבאס אלחַרַאר (טיול בָּרֵי הלֵבָב — מידותיו התרומיות של השיח' אבו אלעבאס אלחַרַאר, נפ' 1219/616), והשנייה בשם אלזַאהִר (הזוֹהֵר) בשבחו של עבד אלקאדר.202 חיבור מוקדם נוסף שחיבר נקרא רַסַאאִ'ל (איגרות), ובו תשובות הלכתיות על שאלות שונות. כאן הוסיף אלסח'אוי הערה תמוהה במקצת. לדבריו, קסטלאני קיבל [אַחַ'דַ' ען] חיבור זה מעז אלדין עבד אלעזיז אלוַפַאאִ'י (נפ' 1472/876). לא ברור כלל מה משמעותה של "קיבל" בהקשר זה. יכולות להיות למילה זו משמעויות רבות: לקח, השתלט ולעיתים אף גנב. עמימות זו תציב את קסטלאני בליבה של מחלוקת קשה, שתוצג בהמשך. 

			חיבור חשוב נוסף ששרד לימינו עוסק במיסטיקה ואדיקות דתית. החיבור הוא פרשנות לשיר הלל והודיה לנביא שכתב המשורר המצרי הצופי מחמד בן סעיד בן חמאד אלבּוּצִירִי (נפ' 1297-1294/696-694), שרח אלבֻּרְדַה: מַשַׁארִק אלאַנְואר אלמֻצִ'יה פי מַדְח ח'יר אלבַּרִיַּה (פרשנות על [קצידת] אלברדה: מקום זריחת האורות המאירים: שֶׁבַח הטוב שבבריות). חיבור זה זכה להכרה והערכה רבה של העלמאא' עם פרסומו בשנת 1478/883.203 

			קסטלאני כתב גם ספר פרשנות על כתאב אלשַׁמַאאִ'ל (ספר התכונות הטובות של הנביא מחמד) שכתב מלומד החדית' מחמד בן עִיסַא אלתִרְמִדִ'י (נפ' 892/279),204 פרשנות על קובץ מֻסְלִם בן אלחג'אג' (נפ' 875/261) בשמונה כרכים בשם מִנְהַאג' אלאִבְּהַאג' בשרח מֻסְלִם בן אלחַגַ'אג' (הדרך לשמחה: פרשנות מסלם).205 

			בין חיבוריו ראוי למנות סוג נוסף של יצירה, אף שלא עמד בזכות עצמו. קסטלאני כתב הערות בשולי החיבור אלשִׁפַא בִּתַעְרִיף חֻקוּק אלמֻצְטַפַא (הריפוי באמצעות הוראת זכויותיו של [מחמד] בחיר האל) של הקאצ'י המאלכי עִיַאץ' בּן מוּסַא אליַחְצֻבִּי (נפ' 1149/544) ועוד.206 כתיבת חיבוריו המאוחרים החלה לאחר מסע העלייה לרגל האחרון שלו שהיה כאמור נקודת מפנה בחייו של קסטלאני. מאותה תקופת חיים אפשר למנות את לַטַאא'ף אלאשאראת לפֻנוּן אלקראא'את (רמזים דקים באשר לגרסאוֹת הקוראן [כללי ההיגוי וההטעמה המסורתיים]). קסטלאני מספר כי זמן רב התרוצצה בראשו מחשבה לכתוב ספר בנושא הקריאות במטרה להקל על הקוראים להבין את משמעותן האמיתית, וכי בילה לילות רבים ללא שינה עד לסיום כתיבת היצירה בחודש שעבאן בשנת 1496/901.207 

			חיבור נוסף ששׂרד הוא ביוגרפיה על המורה לקריאות הקוראן אלשאטבי ושמהּּּ אלפתח אלמואהבי פי אלאמאם אלשאטבי (הניצחון ההשראתי [קורות חייו] של האמאם אלשאטבי). ניתן למצוא שמות אחרים ליצירה זו ובהם אלפַתְח אלדַאנִי פי שרח חִרְז אלאַמַאנִי (הניצחון הקרוב: פרשנות הגנת המשאלות [יצירתו של אלשאטבי]), אצל אלע'זי מופיע כתאב אלגַ'נִי אלדַאנִי פי חַלּ חִרְז אלאַמַאנִי (פתרון הגנת המשאלות [יצירתו של אלשאטבי]). ככל הנראה כתיבת הספר הסתיימה בשנת 1507/913.208 חיבור נוסף ששרד הוא הפרשנות החשובה ביותר והממצה על הצחיח של מאסף המסורות הידוע מחמד בן אסמאעיל אלבח'ארי (נפ' 870/256), הנקרא כאמור אִרְשַׁאד אלסַארִי. קסטלאני מציין שכתיבת החיבור ארכה שנים רבות, והסתיימה כשהגיע לגיל 65. לדבריו היה זה ביום שבת חודש רַבִּיע אלתַ'אנִי שנת 1510/916.209 גולדציהר מציין שהאִרְשַׁאד נמנה עם המועילים שבמורי הדרך ללימוד חדית' ושהיה "שביל הזהב" בין שני חיבורי פרשנות על אלבח'ארי, ובו קסטלאני "מציג ומיישב את חילוקי הדעות של שני המפרשים הקודמים", ובכך קושר את חיבורו של קסטלאני לשתי פרשנויות אחרות שנכתבו על צחיח אלבח'ארי:210 הפירוש האחד נכתב על ידי מורו של קסטלאני, אבּן חַגַ'ר אלעַסְקַלַאנִי, תחת הכותרת פַתְח אלבַּארִי בִּשַׁרְח צַחִיח אלבֻּחַ'ארִי (עֶזְרַת הַבּוֹרֵא: פרשנות לצַחִיח אלבֻּחַ'ארִי).211 האחר נכתב על ידי יריבו המושבע של אבּן חַגַ'ר אלעַסְקַלַאנִי, הקאצ'י החנפי בדר אלדין אלעַיְנִי (נפ' 1451/855), עֻמְדַת אלקַארִא' פי שרח צחיח אלבֻּחַ'ארִי (משען הקורא לביאור אלבח'ארי). ביוגרפים שונים של קסטלאני טענו שהתלמיד, קסטלאני, עלה על רבו, וחיבורו התעלה על זה של אבן חג'ר אלעסקלאני,212 ביאוריו של קסטלאני ברורים כשמש, ומשולים לחרוז בשרשרת, "לקמע (תַמִימַה) שמגן מפני הרוחות הרעות".213 הביוגרפים תלו את חשיבותו וערכו הרב של החיבור בריטואל פולחני, שבו קסטלאני שם את הארשאד באמצע מעגל המשתתפים בתקווה שיצירתו תקבל את הקדושה שנוצרה באמצע המעגל וכך תקבל את ברכתו של אללה.214 כשתלמיד נוסף של אבן חג'ר אלעסקלאני, זַכַּרִיַא אלאַנְצַארִי (נפ' 1520/926), חיבר פרשנות רביעית לצחיח אלבח'ארי, פנה קסטלאני לתלמידו, המלומד המצרי הצופי אלשַׁעְרַאנִי (אלשַׁעְרַאוִי), וביקש ממנו להראות לזַכַּרִיַא אלאַנְצַארִי את הפרשנות שכתב על ספר זה, ולכתוב לו חזרה במה הוא חולק על דעתו. וכך כתב אלע'זי: 

			[קסטלאני] אמר לשיח' עבד אלוַהַאבּ אלשַׁעְרַאוִי: הצג לפני שיח' האסלאם [זַכַּרִיַא אלאַנְצַארִי] את הפרשנות שלי והיכן שתמצא שהוא חולק על דבריי כתוב לי [זאת] בפתק. והוא כתב לו פתקים והכין לו אותם. לעיתים [קסטלאני היה בא בעצמו] ולעיתים היה שולח השיח' [קסטלאני] את העבד שלו, והוא היה לוקח אותם. פעם אמר קסטלאני לשַׁעְרַאוִי: אל תשכח לכתוב את ההערות של השיח' זַכַּרִיַא [על הפרשנות שכתבתי], שהרי התלמידים הם אלו שעורכים את הספר, ולי אין תלמידים.215 

			קסטלאני אף החל בכתיבת תקציר לאִרְשַׁאד אך לא סיים את כתיבתו.216

			בשנת 1511/917 קסטלאני סיים כתיבת ספר נוסף על דבקות ומסירות דתית בשם מַסַאלִכּ אלחנפא אלא מַשַארִע אלצַלַאה עלא אלנבי אלמֻצְטַפַא (דרכי החניפים [המחזיקים בדת אברהם] אל חוקי התפילה על הנביא הנבחר).217 בספר זה הוא מציג את תפילת השבח וההלל לנביא מחמד כדרך להשגת אהבה וקרבה אליו. לדברי אלע'זי, ספר זה נכתב כחיבור הפרכה (רַדֹ עלא) כנגד אנשי הדת באלאזהר שגינו את ההתכנסות (מַגְ'לִס) למטרת תפילות על הנביא בשעות הלילה המאוחרות, שהנהיג השיח' הצופי והמלומד השאפעי נור אלדין עלי בן עבדאללה אלשַׁוְנִי אלמַחְיַוִי (נפ' 1537/944) במצרים. בחיבור זה קסטלאני הביע את תמיכתו המלאה במג'לס אלשוני, ובריטואל התפילות והברכות על הנביא שנערך בליל יום שני ובליל יום חמישי עד הקריאה לתפילה ביום שישי.218

			מלבד כל אלה, קיימות שתי יצירות נוספות שמיוחסות לקסטלאני. האחת בשם מֻנְתַקַא תֻחְפַת אלחַבִּיבּ ללחַבִּיבּ בִּמַא זַאדַ עלא אלתַרְעִ'יבּ ואלתַרְהִיבּ (בחירת מתנת האהוב לאהוב: הגבּרת התמריצים והאיומים) שהיא אוסף של חדית'ים בנושאים שונים ללא פרשנויות. אך להערכתי זו טעות ואין זו יצירתו. ייתכן ששייכו אותה בטעות לקסטלאני. והשנייה בשם חֻ'צוּצִיַּאת אלרַסוּל (תכונותיו המיוחדות של הנביא המבדילות אותו משאר הנביאים), שהוא חלק שהופרד מהיצירה אלמואהב ואינו עומד בפני עצמו.

			כאמור, יומיים לאחר חזרתו של קסטלאני ממסע העלייה לרגל האחרון שלו הוא החל בכתיבת אלמַוַאהִבּ אללַדֻנִּיַּה בִּאלמִנַח אלמֻחַמַּדִיַּה (המתנות האלוהיות: [הניתנות] על ידי ההענקות של הנביא מחמד), שעומדת במרכזו של ספר זה. כתיבת היצירה החלה בחודש מחרם שנת 1492/898 ונמשכה שנה ושמונה חודשים בקירוב.219 גולדציהר ציין שאלמואהב הוא "ספר גדול ומהולל על חיי הנביא ומעשיו וכן על המסורות אשר עניינן הכבוד שיש לחלוק לנביא".220

			החוויות המיסטיות אשר הולידו את אלמואהב

			אלמואהב נכתבה בעקבות ביקורו של קסטלאני בקבר הנביא באלמדינה וחוויה רוחנית עמוקה שחווה. חוויה זו נקראת גַ'דְ'בּ. משהתעורר מחוויה זו, הוא הקדיש את משרתו הסריס בתור הקדש (וַקְף) לשרת באתר קבר הנביא מחמד באלמדינה (אלחג'רַה אלנַבַּוִיַה), לתועלת הציבור, למען האורחים המוסלמים הפוקדים את הקבר ולמען העניים החיים בקרבת המקום ובעיקר לשמירה על הסדר במקום שמשמעה שמירה על הנביא ועל כבודו.221 

			לפי הטרמינולוגיה הצופית אדם שקיבל גַ'דְ'בּ נקרא מַגְ'ד'וּבּ. מג'ד'וב — מתייחס לאדם שאיבד את התודעה העצמית שלו והוא אבוד בתוך האחדות של אללה, הוא פסיבי ואינו אחראי למעשיו ומילותיו שהרי אללה פועל דרכו.222 נהגו להשתמש בשם מַגְ'ד'וּבּ לתיאור אדם אשר התנהג שלא כרגיל והיה מוצף רגשית לחלוטין. יש שתיארו אנשים אלו כאבודים שהתנהגותם מזעזעת ועיניהם "כמו שני ספלים מלאי דם". שימל כותבת שיחד עם הפחד מפניהם, בעלי החוויה האקסטטית השקועים באיחוד עם האל עוררו גם יראת כבוד בסביבתם.223 

			הג'ד'ב קשור לתפיסת אלוִלַאיַה (הידידות עם האל). לפי המיסטיקן והפילוסוף אלחַכִּים אלתִרְמִדִ'י (נפ' 932/320) לקדושים (אוליאא') יש קשר ישיר לאלוהות, נבדל ונפרד מזה של הנביאים. ההיבט האפיסטמולוגי של הולאיה מתבטא הן בקבלת ידע מיסטי בצורת אלהאם שעליו ארחיב בהמשך, והן בקבלת תובנות על המציאות הארצית של חוקי אללה בעולם הזה.224 אלתרמד'י מבחין בין שני סוגי אוליאא': הקדוש הנעלה הוא וַלִיּ אללה חַקַן (קדוש אמיתי של אללה) הוא המג'ד'וב, שמקבל את הולאיה ומועלה לנוכחות האלוהות בזכות נדיבותו של אללה, ואילו הנחות ממנו הוא ולי חַק אללה — הוא ההולך בדרך (אלסַאלִכּ) אשר מקבל את הולאיה בזכות מאמציו להתנהג נכון ולחיות במסירות ודבקות דתית — בזכות מאמצים אלו הוא מקבל את רחמיו של אללה ויועלה למקום קרוב לאללה (מקאם אלקרבה).225 בניגוד להולך בדרך שיוכל להגיע רק לקרבת אללה, ולי אללה חקן, המג'ד'וב, מגיע לאללה עצמו ועולה מעבר לכס האלוהי שמשמעו לחצות במודע את עולמות האור של השמות האלוהיים אשר מקובצים באופן היררכי סביב מהותו הבלתי נודעת של אללה, לדעת ולהכיר את אללה בשמותיו ולהיטמע במהותו.226 

			מבחינת משמעותה התאולוגית, תפיסת הולאיה מאפשרת נבואה גם אחרי מות הנביא מחמד, ובכך נוגדת את העמדה של המסורתיות המוסלמית שלפיה מחמד הוא חותם הנביאים.227 שלוש מאות שנים לאחר מותו של אלתרמד'י החיה המיסטיקן אבן אלערבי את תפיסת הולאיה ופיתח אותה משמעותית.228 הרעיון של השגת הולאיה הורחב בתקופת ימי הביניים המאוחרים במסדרים צופים שונים, למשל למשנה מורכבת יותר כמו המושג 'מחדש הדת' (מֻגַ'דִּד אלדין), האדם אשר מפיח בדת חיים חדשים ואף לטכניקה שמחזקת את קשר האהבה בין שיח' לתלמידו במטרה להגיע למצב אקסטטי של ג'ד'ב.229 

			כותב הביוגרפיות החנבלי אבן אלעמאד (נפ' 1679/1089), מייחס מונח אחר לחוויה של קסטלאני, גם היא מהעולם הצופי: "[קסטלאני] קיבל שַׁהַאדַה, ולאחר מכן פרש מהחיים היומיומיים ומתענוגות העולם הזה".230 נראה שהכוונה היא למונח מֻשַׁאהַדַה שעומד במרכז האפיסטמולוגיה הצופית וקשור לגילוי של ידע על־חושי שמעטים זוכים לקבלו. קניש מציין שבחיבורים צופיים מתקופות שונות הידע מתואר בשמות שונים וביניהם מַעְרִפַה (גנוסיס, ידיעה), כַּשְׁף (חשיפה) ומֻשַׁאהַדַה. סוג הידע האחרון משמעו שההולך בדרך הצופית מקבל זרם בלתי פוסק של ידיעות אלוהיות שמתקבלות באופן ישיר וללא תיווך.231 לחוויה הרוחנית היו רבדים נוספים, קסטלאני קיבל השראה, ידע ומסר שמימי וכאשר התעורר מהחוויה הוא העלה את הידע שקיבל על הכתב וחיבר את אלמואהב.

			תופעה של השראה עוצמתית שבעקבותיה מתקבל ידע ונכתב ספר כפי שאירעה לקסטלאני, מוּכרת בקרב הלמדנות הצופית. כך לדוגמה, העיד אבן אלערבי בספרו פֻצוּץ אלחִכַּם (תּוֹשָׁבוֹת החכְמוֹת) שהנביא העניק לו את הספר בחזיונו וביקש ממנו להעבירו לשאר בני האדם: 

			ראיתי את שליח אללה בחיזיון בעשרה לחודש מחרם שנת 1229/627 בדמשק המוגנת כשבידו ספר. אמר לי: 'זהו ספר פֻצוּץ אלחִכַּם [תושבות התבונות]. קח אותו ופרסם אותו בקרב האנשים כדי שיפיקו ממנו תועלת'.232 

			יצירתו של אבן אלערבי נחשבת השראה שהתקבלה באופן עקיף מהנביא ולא באופן ישיר מאללה. גם לקסטלאני בדומה לאבן אלערבי הייתה השראה שהתקבלה באופן עקיף מהישות הרוחנית של הנביא ובה הוא התגלה לו בחלומו והעביר לו מסר וידע שמצא את ביטויו בספר.233 

			החוויה שחווה קסטלאני מציינת מצב רגשי יוצא דופן שנקשרים אליו ביטויים גופניים הקשורים לתחום הרחב יותר של האקסטזה. המילה אקסטזה נחשבת למושג 'מִטְרִיָּה' (umbrella term) המקיף ומכסה מגוון נרחב של גורמים ואלמנטים.234 נושא האקסטזה נדון רבות, הן בשיח הדתי והן בשיח האקדמי, בשל ביטויי האקסטזה החיצוניים והסימפטומים הנפשיים הכרוכים במצב האקסטטי. בקשר לחוויה האקסטטית תועדו תסמינים של איבוד שליטה, ריחוק, התכנסות גופנית, התבטאות בשפה משונה ולא מובנת, תנועות גופניות לא נשלטות, חוסר קוֹאוֹרְדִּינַצְיָה, חוסר שליטה על צחוק, או לחלופין בכי ודמעות.235 אצל הצופים באסלאם האקסטזה נקשרה למיסטיקה כענף של פעילות דתית ורגשית, והיא משמשת כגשר המחבר את האדם לאבסולוטי, לאלוהות ולישות קדומה.236 ישנם מספר מונחים בטרמינולוגיה הצופית אשר מציינים אקסטזה וביניהם: וַגְ'ד, וִגְ'דַאן וגַ'דְ'בּ שהוא החוויה המיסטית, האקסטטית, העל־טבעית.237 מחד גיסא, יש הרואים בחוויה אקסטטית סטייה מדרכן של דתות, גם אם מדובר בחוויה מרכזית של קהילה דתית.238 ומאידך גיסא, יש הסוברים כי המצב הרגשי רב העוצמה של האקסטזה נחשב למצב רצוי ונחשק, על אף התופעות החיצוניות שגורמות לאדם להיראות ככסיל ושוטה, אחוז דיבוק ונשלט על ידי כוח חיצוני. האקסטזה היא סימן של הישג דתי, ולהוכחה של המציאות האלוהית.239 אברהם יהושע השל אשר בחן את היסוד המיסטי ביהדות, הבחין בין שני סוגי אקסטזה: "הסוג הפראי והמשולהב, שהוא מצב של טירוף הנובע מגירוי יתר ומתח רגשי, והסוג המפוכח או המהורהר, שהוא קרע בנפש במצב של רוגע מוחלט, המאפשר לאדם להתעלות מעבר למגבלות ההכרה".240 שרה סבירי מבחינה בין שני סוגי מיסטיקנים: אלו אשר מחצינים את גילויי האקסטזה ומביעים גילויים רגשיים קיצוניים וחסרי מעצורים, ואלו המאופקים, הכובשים את עוצמת הרגש ואינם מחצינים אותו.241 

			מקורות שונים מציינים כאמור שקסטלאני חווה חוויה מיסטית והוא עצמו מעיד על כך, אך לא ניתן לשייך אותו לזרם המיסטיקנים המועדים להתפרצויות ולגילויים אקסטטיים קיצוניים, וגם לא לזרם המיסטיקנים בתקופה הממלוכית שנטרפה עליהם דעתם ואשר פרקו כל עול, אלא לסוג המפוכח ושאינו משולהב.242 ניתן להסיק שהחוויה הדתית שעבר קסטלאני בקבר הנביא באלמדינה הנזכרת במקורות הביוגרפיים הייתה חוויה רגשית־דתית עמוקה בעלת ביטוי גופני פנימי או חיצוני. החוויה הבלתי אמצעית הביאה בעקבותיה התרוממות רוח אקסטטית, תחושת איחוד מושלם עם האל וגילוי של ידע חדש. 

			מחלוקות בחייו 

			כמה מהביוגרפים של קסטלאני ציינו שיצירותיו נקראו וזכו להערכה עוד בימי חייו. מלומדים שונים אף לקחו את יצירותיו למסעותיהם, וכך הופצו למקומות שונים ברחבי העולם המוסלמי ונקראו על ידי אחרים. אחת מיצירותיו, אלמואהב, עמדה בליבה של מחלוקת קשה בינו ובין עמיתו השאפעי גַ'לַאל אלדין אלסֻּיוּטִי. סיפור המריבה בין קסטלאני לבין אלסֻּיוּטִי מופיע בחיבור אלנוּר אלסַאפִר עַן אַחְ'בַּאר אלקַרְן אלעַאשִׁר של אלעידרוס. לדברי אלעידרוס, המחלוקת דרשה את התערבותו של השופט והמלומד המצרי הצופי שיח' אלאסלאם זַכַּרִיַא אלאַנְצַארִי: 

			מסופר שמלומד הקוראן אלסֻּיוּטִי המעיט בערכו [של קסטלאני], וטען כי הוא לוקח מספריו, משתמש בהם ואינו מאזכר את ההעתקה מהם. [אלסיוטי] האשימו בכך אצל שיח' אלאסלאם זַכַּרִיַא, ו[זַכַּרִיַא] חִייב אותו להבהיר את טענתו. [אלסיוטי] שטח לפניו את טענותיו ואמר: [קסטלאני] ציטט [בספריו מאַבּוּ בַּכְּר] אלבַּיְהַקִי [נפ' 1066/458] והוסיף: לאלביהקי מספר חיבורים. [ומדוע לא] יציין לנו מאילו חיבורים [לקח] כדי שיֵדעו שהוא ציטט מאלביהקי? למעשה הוא ראה בחיבורים שלי את הציטוט ההוא מאת אלביהקי וציטט אותו בשלמותו. היה על [קסטלאני] לומר: אלסיוטי ציטט מאלביהקי.243 

			אלעידרוס מוסיף שהיה ניסיון ליישר את ההדורים בין השניים ביוזמתו של קסטלאני. אלעידרוס מביא את הדברים מפי השיח' גַ'אר אללה בן פַהְד, תלמידו של קסטלאני: 

			השיח' [קסטלאני], ירחם האל עליו, התכוון לשנות את דעתו של אלג'לאל אלסיוטי. הוא הלך מקהיר לאלרַוְצַ'ה. [בזמן ש]אלסיוטי התרחק מאנשים [ומהחיים הגשמיים] באלרַוְצַ'ה, הגיע בעל הביוגרפיה [קסטלאני] לביתו והקיש על הדלת.

			אמר לו [אלסיוטי]: מי אתה?

			אמר: אני, קסטלאני, באתי אליך יחף וגלוי ראש למען תיטיב את דעתך עליי.

			אמר לו: דעתי עליך טובה. אך לא פתח לו את הדלת ולא פגש אותו.244 

			גם אלכתאני בספרו פִהְרִס אלפַהַארִס מציע שתי גרסאות באשר לניסיון יישור ההדורים בין השניים. גרסה אחת כוללת פרטים שמופיעים גם אצל אלעידרוס: קסטלאני הגיע לביתו של אלסיוטי, אך לא נכנס לביתו, שכן אלסיוטי היה במצב של התבוננות פנימית והתרחקות מהחיים הגשמיים. קסטלאני הבין שאלסיוטי נמצא במצב רוחני גבוה (אִנְגִ'מַאע בַּאטִנִי), ולכן לא הפריע לו.245 אלכתאני מציע גרסה נוספת לאירועים ובה פרטים שונים, הוא מציין שהמקור לגרסה זו הוא ספר המסעות הגדול של מחמד בן עבד אלסַלַאם אלנַאצִרִי (נפ' 1823/1239). בביוגרפיה של אבו בַּכְּר בן תַאמִר (או תאמרא, שנת פטירתו אינה ידועה), הקאצ'י של העיר התוניסאית קאבס (Gabès) מופיע שאלסיוטי וקסטלאני אכן נפגשו:

			נמסר לי שאלחאפט' אלסיוטי, אשר ייחס לעצמו את אלאִגְ'תִהַאד אלמֻטְלַק,246 גוּנה על ידי עלמאא' בני דורו, ובהם קסטלאני. [בשל כך אלסיוטי] פרש מהם והתבודד על רצועת הנילוס. קסטלאני הלך לעברו, והקיש על הדלת. אמר אלסיוטי: "מי זה?" ונענה: "פלוני בן פלוני בא אליך לזכות את עצמו [מאשמה], בעל תשובה, קבל את פניו"; ו[אלסיוטי] קיבל אותו.247 

			גרסה זו כוללת פרטים דומים לאלה של אלעידרוס, אך סופה שונה בתכלית. היא מאשרת שאכן הייתה מחלוקת, ושקסטלאני פנה וביקש את סליחתו של אלסיוטי, אך מסכמת ששני המלומדים נפגשו ושיושרו ההדורים ביניהם.

			לפי ברוקלמן, מהות המחלוקת הייתה גנבה ספרותית שאלסיוטי הפנה נגד קסטלאני בסמיכות רבה לפרסום אלמואהב. ברוקלמן שואב את המידע ממילונים ביוגרפיים ומקבל זאת ללא ביקורות ומבלי להטיל ספק. בניגוד לברוקלמן, עמדתי היא שלא זו מהות ההאשמה, ייתכן שהיה זה על בסיס של קנאה או תחרות אישית. בחיבורו אלפַארִק בין אלמֻצַנִּף ואלסַארִק (הדבר המבדיל בין המחבר לגנב), טוען אלסיוטי כלפי גנב כלשהו (שמו של קסטלאני — או כל שם אחר — לא מוזכר כלל), מספר טענות. במקום אחר הראיתי שתהא זהותו של הגנב אשר תהא, הרי שבכל האמור באלמואהב אין מדובר בגנבה ספרותית אלא בקשרים אינטרטקסטואליים מובהקים.248 

			מותו של קסטלאני

			קסטלאני נפטר בגיל 72 בקהיר בליל יום שישי בשבעה בחודש מחרם בשנת 1517/923.249 קסטלאני מת משיתוק בגופו אשר נגרם לו בשעה שנודע לו על קטיעת ראשו של אבראהים בן עטאא' אללה ממכה, חברו של הסולטאן הממלוכי הצ'רקסי קַאנְצַוַה אלעַ'וְרִי (נפ' 1516/922). קסטלאני היה נסער מאוד, נפל מבהמת הרכיבה שלו, התעלף, נלקח לביתו ומת מספר ימים לאחר מכן.250 יום פטירתו של קסטלאני היה בעיצומו של הכיבוש העת'מאני את הסולטנות הממלוכית. כניסתו של סלים הראשון (שלט 1520-1512), לקהיר לוּותה בשיירה ארוכה גדושה בלוחמים, שהרגו, שרפו ובזזו, מדרסות, מקומות קדושים, מסגדים וביניהם את מסגד אלאזהר הסמוך לביתו של קסטלאני. לנוכח המצב היה קושי רב להוציא את גופתו של קסטלאני מאזור הצַחְרַאא' ולהביאה לקבורה.251 קסטלאני נקבר באלמדרסה אלעַיְנִיה ליד קברו של הקאצ'י החנפי בדר אלדין אלעַיְנִי, בסמוך למסגד אלאזהר וליד ביתו.252 בתארו את יום מותו של קסטלאני, ציין אלע'זי שמותו גרם כאב וצער רב ואנשים רבים התפללו עליו לאחר תפילת יום השישי בקהיר וגם בדמשק.253 עם זאת, תיאורו של אלע'זי חלקי ולא מספק לנו מידע של ממש על אודות מסע הלוויה. שלא כמו מסעות הלוויה של מלומדים אחרים בני התקופה, אין ציון של מספר האנשים ואין עדות לקהל שהתקבץ לחלוק לו כבוד אחרון. לנוכח הנסיבות הקשות, נפילת הממלוכים וכניסת הצבא העת'מאני לקהיר, יש לשער שמעטים, אם בכלל, היו נכונים לסכן חייהם ברחובות העיר כדי להגיע ללוויה. לפיכך, מיעוט הנוכחים לא יכול לספק לנו מידע של ממש על מידת הפופולריות או על הרשת החברתית שעימה נמנה קסטלאני.

			לסיכום, מקורות חייו של קסטלאני עולות מספר נקודות חשובות, האחת, קסטלאני הקדיש את ימיו ללמדנות וכתיבה. מילונים ביוגרפיים מספרים על חיבוריו הרבים, תחומי העניין שלו ועוד. מתיאור המשרות שבהן החזיק עולה שזכה להכרה רשמית בצורה של משרה במדרסה ללימוד מדעי האסלאם באלקראפה אלצע'רא בקהיר. עוד עולה שמלבד למדנות עיונית, היה מעורב גם בלמדנות צופית, אף על פי שלא השתייך באופן רשמי לטריקה ספציפית. הוא חנך תלמידים והעניק להם את החִ'רְקַה, גלימת הצופי, אשר מסמלת את הפרישות מהעולם הזה. חיזוק משמעותי לנטייתו הצופית מגיע גם מעיון ביצירותיו ששרדו ובמיוחד ביצירתו אלמואהב, בה יש תמיכה בקיומם של טקסים צופים, שימוש במונחים מקובלים בספרות הצופית ועוד. יצירתו זו של קסטלאני, שהקדיש לה שנה ושמונה חודשים מחייו, תעמוד בלב הפרק הבא. יצירה זו, שזכתה להערכה מצד תלמידיו ועמיתיו ברחבי העולם המוסלמי, ממשיכה להופיע בדפוס ואף להיקרא עד לימינו. 

			

			
				
					133	יאקות, מעג'ם אלבלדאן, כרך 4, עמ' 348. עיון נוסף ראו טלבי, "קסטיליה", האנציקלופדיה של האסלאם.

				

				
					134	אלסח'אוי, אלצ'וא' אללאמע, כרך 2, עמ' 90; קסטלאני, אללאאלא' אלסניה, עמ' 148. 

				

				
					135	אלכתאני, פִהְרִס אלפַהַארִס, כרך 2, עמ' 969. אלכתאני היה בן למשפחה חשובה ומוערכת של מלומדים, שופטים וסופרים בפאס. אלכתאני הוא מלומד מוערך שתרומתו אדירה וכך גם חיבורו פהרס אלפהארס. ראו פור, "אלכתאני", האנציקלופדיה של האסלאם.

				

				
					136	אלכתאני, פהרס אלפהארס, כרך 2, עמ' 969-968.

				

				
					137	עַאאִ'שַׁה אלבַּאעוּנִיַּה, בתו של יוסף אלבַּאעוּנִי, משוררת צופית אשר נולדה בדמשק ועברה לקהיר, חיברה ספרים ושירים רבים. עַאאִ'שַׁה נפטרה בדמשק בשנת מותו של קסטלאני 1517/923. מידע נוסף ראו אלע'זי, אלכואכב אלסאא'רה, כרך 1, עמ' 288-287; אבן אלעמאד, שד'ראת אלד'הב, כרך 8, עמ' 113-111; אבן אלעמאד, שד'ראת אלד'הב, כרך 10, עמ' 159-157 (מהדורת אלארנאוט). אמיל הומרין שחקר את קורותיה של עאא'שה אלבאעוניה לא מצא עדויות לנישואים בינה ובין קסטלאני. הומרין, עאא'שה. גם חיפושיי אחר עדות שכזו העלו חרס.

				

				
					138	הומרין, לחיות אהבה, עמ' 211, 215-214; הומרין, עאא'שה, עמ' 58-57. על תקופת חייה של אלבאעוניה במצרים ראו הומרין, עאא'שה, עמ' 127-120.

				

				
					139	להרחבה בנושא ראו ז'ופרואה, צופיות במצרים ובסוריה, עמ' 98-89. על ניסיונות לשלב כלאם בראשית הצופיות ראו כַּרַמוסטפא, צופיות, עמ' 108-96. עמדותיו של קסטלאני בכל האמור בחדית'ים מגשימים, היינו חדית'ים אשר מתארים את אללה באופן אנושי או בדומה לבריאה, מצביעים על כך שעמדותיו התאולוגיות היו אשעריות. ראו הולצמן, אנתרופומורפיזם, עמ' 220–223, 230. ראו גם קסטלאני, לטאא'ף אלאשאראת, כרך 1, עמ' 2; כרך 4, עמ' 1794; כרך 8, עמ' 3499.

				

				
					140	אלסח'אוי, אלצ'וא' אללאמע, כרך 2, עמ' 91; אבן אלעמאד, שד'ראת אלד'הב, כרך 8, עמ' 163; אלעידרוס, אלנור אלסאפר, עמ' 165.

				

				
					141	אלסח'אוי, אלצ'וא' אללאמע, כרך 2, עמ' 91; אלשמאע, אלקבס אלחאוי, עמ' 197; אלשוכאני, אלבדר אלטאלע, עמ' 118; אלע'זי, אלכואכב אלסאא'רה, כרך 1, עמ' 127.

				

				
					142	קסטלאני, אללאאלא' אלסניה, עמוד 148.

				

				
					143	אלסח'אוי, אלצ'וא' אללאמע, כרך 2, עמ' 91; אלעידרוס, אלנור אלסאפר, עמ' 165. על המונח מֻגַ'אוַרַה שמשמעותו לחיות בפרישות למטרת דבקות דתית קפדנית, שמתבטאת בתפילה, בצום, במדיטציה פנימית וללא כל הסחות דעת. ראו זבידי, תאג' אלערוס, עמ' 485; ליין, מילון, עמ' 483, 2122; מרמון, סריסים וגבולות, עמ' 29-28.

				

				
					144	אַאת הוא אדם או מלאך אשר מגיע ומבשר בשורה, מוסר משהו שאמור לקרות. יש שלושה סוגים של ישויות רוחניות וביניהם מלאך המזוהה עם הטוב, שטן המזוהה עם הרע, והגִ'ן המזוהה הן עם הטוב והן עם הרע. ליין, מילון, עמ' 17, 465. 

				

				
					145	קסטלאני, אלמואהב, כרך 4, עמ' 595. 

				

				
					146	להרחבה בנושא ראו ז'ופרואה, מבוא לצופיות, עמ' 52. 

				

				
					147	קסטלאני, אלמואהב, כרך 4, עמ' 576, 595. 

				

				
					148	קסטלאני, אלמואהב, כרך 4, עמ' 595. מִחְנַה היא אינקוויזיציה (מילולית: מבחן). בשנת 833/218 ייסד הח'ליף אלמא'מון את המחנה, שהיה מעין מבחן אמונה תאולוגי אשר חִייב את כל בעלי התפקידים באימפריה העבאסית להצהיר שהקוראן נברא (אלקראאן מַחְ'לוּק), בהתאם לדוקטרינה המעתזלית שכלתנית. אלו מבּין העלמאא' אשר התנגדו לסוגיה הרעיונית שהקוראן נברא נרדפו ונכלאו. להרחבה ראו הינדס, "מחנה", האנציקלופדיה של האסלאם. אלחַצְ'רַה אלשַׁרִיפַה היא הנוכחות הנכבדת של אללה; ואילו אלשַׁרִיף אלנַבַּוִי הוא הנביא מחמד. 

				

				
					149	על חוויות רוחניות וקבלת חזיונות בעקבות ביקור בקבר הנביא ראו פדויק, אדיקות דתית מוסלמית, עמ' 144. על סוגיית הביקור בקבר הנביא מחמד אצל קסטלאני ראו חכם, סוגיית הביקור (זיארה).

				

				
					150	אלסח'אוי, אלצ'וא' אללאמע, כרך 2, עמ' 91; קסטלאני, אלמואהב, כרך 4, עמ' 595.

				

				
					151	אלסח'אוי, אלצ'וא' אללאמע, כרך 2, עמ' 91; אלשוכאני, אלבדר אלטאלע, עמ' 102.

				

				
					152	אבן טולון, מפאכהת אלח'לאן, עמ' 121.

				

				
					153	אלסח'אוי, אלצ'וא' אללאמע, כרך 2, עמ' 91; אלשמאע, אלקבס אלחאוי, כרך 1, עמ' 197.

				

				
					154	בין המלומדים שררה מחלוקת באשר לגורם המגפה. התאולוגים טענו שהדבר הגיע כעונש מאללה, בתגובה על ההידרדרות המוסרית והחברתית במצרים. אבן איאס, בדאא'ע אלזהור, כרך 3, עמ' 287-286.

				

				
					155	קסטלאני, אלמואהב, כרך 4, עמ' 695; אלשמאע, אלקבס אלחאוי, כרך 1, עמ' 197; אלשעראני, אלטבקאת אלצע'רא, עמ' 36.

				

				
					156	אלע'זי, אלכואכב אלסאא'רה, כרך 1, עמ' 126. 

				

				
					157	אִגַ'אזַה היא האישור ללמד ולהעביר את הידע הדתי אשר הנביא העביר בעל־פה לאצחאב, והם העבירו לתאבעון וכך הלאה עד שהידע עבר לעלמאא'. הכוונה היא לידע הנמצא בקוראן ובסונה של הנביא, שהועבר בקריאה ובקול רם מהזיכרון. ההסמכה היא נתינת רשות מהמורה לתלמידו להעביר תוכן של חדית'ים, ספרים, או כתבים אחרים, כמו פסקי הלכה, לאחר ששמע אותם בעל־פה או קרא אותם בכתב יד ממנו. ראו מקדיסי, צמיחת מוסדות הלימוד באסלאם, עמ' 141, 147–148; ברקי, תרבות וחברה, עמ' 404.

				

				
					158	(מקור אלקטרוני) קסטלאני, תחפת אלקארא', עמ' 302, 304, 347. https://archive.org/details/fresh_soul2030_yahoo_20170610_0925

				

				
					159	אלכתאני, פהרס אלפהרס, כרך 2, עמ' 967; קסטלאני, אלמואהב, כרך 1, עמ' 59. https://www.bukhari-pedia.net/book/omda_qary/18 נוסח האג'אזה של אלסח'אוי לקסטלאני.

				

				
					160	אלסח'אוי, אלצ'וא' אללאמע, כרך 2, עמ' 91.

				

				
					161	אלשַׁאטִבִּיַה היא שיטת קריאה בקוראן הקרויה על שם אבו מחמד אלקאסם בן פירה אלשאטבי אלאנדלוסי (נפ' 1194/590). שהפכה לשיטת ההוראה הפופולרית בתקופת ימי הביניים. ראו נויווירט, "אלשאטבי", האנציקלופדיה של האסלאם. אלגַ'זַרִיה היא שיטת קריאה בקוראן הקרויה על שם המלומד מחמד אבן אלגַ'זַרִי השאפעי (נפ' 1429/833) הפופולרית מאוד עד לימינו אנו. להרחבה ראו מתסון, סיפור הקוראן, עמ' 114–117. קסטלאני עצמו מספר שראשית למד את קריאות הקוראן השונות, ושלט בהן עוד טרם הגיע לבגרותו. ראו קסטלאני, לטאא'ף אלאשאראת, כרך 1, עמ' 168.

				

				
					162	אלסח'אוי, אלצ'וא' אללאמע, כרך 2, עמ' 91. על אלחִמַּצַאנִי ראו אבן איאס, בדאא'ע אלזהור, כרך 3, עמ' 292; אלסיוטי, נט'ם אלעקיאן, עמ' 143.

				

				
					163	אלסח'אוי, אלצ'וא' אללאמע, כרך 2, עמ' 91. זינב בנת אחמד בן מחמד בן מוסא אם חביבה בנת אלשהאב אלדמשקי נולדה במכה בשנת 1396/799. היא הייתה אחת מעשרים וארבע מורות אשר היה ביכולתן להסמיך תלמידים. להרחבה ראו אלסח'אוי, אלצ'וא' אללאמע, כרך 12, עמ' 39; הירשלר, המילה הכתובה, עמ' 46. נג'ם בן פהד היה מלומד חדית' שאפעי, אשר נולד בשנת 1409/812. חיבר יותר מארבעים ספרים, ורובם על היסטוריית מכה. ראו אלשוכאני, אלבדר אלטאלע, כרך 1, עמ' 512–513; אבן פהד, ניל אלמנא, כרך 1, עמ' 2.

				

				
					164	אלסח'אוי, אלצ'וא' אללאמע, כרך 2, עמ' 91. 

				

				
					165	אבן איאס, בדאא'ע אלזהור, כרך 5, עמ' 157; אלסח'אוי, אלצ'וא' אללאמע, כרך 2, עמ' 91. אלקַרַאפַה — בית הקברות הגדול של נכבדי מצרים. באלקראפה היה בית ספר לחכמי דת שאפעים. ראו יאקות, מעג'ם אלבלדאן, כרך 4, עמ' 317; מיקומה הגאוגרפי של אלקַרַאפַה בתקופה הממלוכית היה מדרום לקהיר. המבנה נחלק לשניים: אלקַרַאפַה אלכברא, והוא בית הקברות הגדול במערב, אשר בו מסגד (ג'אמע אלקַרַאפַה) ושוק, ואלקַרַאפַה אלצע'רא בחלק המזרחי, בה נמצא המבנה אשר בו קבור מייסד האסכולה השאפעית האמאם מחמד בן אדריס אלשאפעי (נפ' 820/204) ובקרבתו מדרסה גדולה. אלאברשי, הקראפה של קהיר, עמ' 269, 287. למפת אלקַרַאפַה ראו טיילור, בקרבת קדושים, עמ' 17. להרחבה ראו מולדר, המוזלאום של אלשאפעי.

				

				
					166	אלסח'אוי, אלצ'וא' אללאמע, כרך 2, עמ' 91. להרחבה על המונח קִרַאאַ'ה ראו מקדיסי, צמיחת מוסדות הלימוד באסלאם, עמ' 141; פרט, "קראא'ה", האנציקלופדיה של האסלאם. הפועל קַרַאַ' עלא משמע לצטט אמרה מהזיכרון לפני מישהו, בעיקר פסוקי קוראן וחדית'ים, או לחלופין קריאת טקסט בקול רם בהנחייתו של אדם אחר. והפועל אַקְרַאַ בניין 4 פירושו לימד לקרוא.

				

				
					167	על אלשעראני ראו אלע'זי, אלכואכב אלסאא'רה, כרך 3, עמ' 158-157 (במהדורה האלקטרונית ניתן למצוא זאת בעמוד 176); וינטר, "אלשעראני", האנציקלופדיה של האסלאם.

				

				
					168	אלע'זי, אלכואכב אלסאא'רה, כרך 1, עמ' 127.

				

				
					169	אלע'זי, אלכואכב אלסאא'רה, כרך 3, עמ' 158.

				

				
					170	אלשעראני, אלטבקאת אלצע'רא, עמ' 36.

				

				
					171	אלע'זי, אלכואכב אלסאא'רה, כרך 1, עמ' 127. 

				

				
					172	מאייר, חיבורים על אדיקות, עמ' 670; אלע'זי, אלכואכב אלסאא'רה, כרך 2, עמ' 26-5, 218.

				

				
					173	אבן טולון, מתעת אלאד'האן, כרך 1, עמ' 548; אלע'זי, אלכואכב אלסאא'רה, כרך 2, עמ' 224. 

				

				
					174	אלע'זי, אלכואכב אלסאא'רה, כרך 2, עמ' 224; אלסח'אוי, אלצ'וא' אללאמע, כרך 2, עמ' 91. אלחִ'רְקַה היא גלימת הצופי, אשר מסמלת את הפרישות מהעולם הזה. להרחבה ראו ז'ופרואה, צופיות במצרים וסוריה, עמ' 196-195; שימל, היבטים מיסטיים, עמ' 35, 103-102; אלהג'וירי, כשף אלמחג'וב, עמ' 77; ניקולסון (תרגום), כשף אלמחג'וב, עמ' 66-65; אלכאשאני, מעג'ם, עמ' 179-178; דוזי, מילון ערבי, כרך 1, עמ' 365; אבן ח'לכאן, ופיאת אלאעיאן, כרך 2, עמ' 256. 

				

				
					175	אלשוכאני, אלבדר אלטאלע, עמ' 103. 

				

				
					176	אלסח'אוי, אלצ'וא' אללאמע, כרך 2, עמ' 91. אצל אלעידרוס מופיע ששם המקום הוא אלגַ'אמִע אלעַמְרִי ולא אלעַ'מְרִי. ראו אלעידרוס, אלנור אלסאפר, עמ' 165. ראו גם או'קאן, המסגד של אלעמרי, עמ' 32.

				

				
					177	אלעידרוס, אלנור אלסאפר, עמ' 165. 

				

				
					178	אלסח'אוי, אלצ'וא' אללאמע, כרך 2, עמ' 91. 

				

				
					179	להרחבה על הצופים במצרים ראו ז'ופרואה, צופיות במצרים וסוריה. 

				

				
					180	הרצוג, חיבורים ותפיסות עולם של בורגנים ממלוכים, עמ' 100–101.

				

				
					181	פטרי, האליטה האזרחית בקהיר, עמ' 138–140. 

				

				
					182	ברקי, תרבות פופולרית, עמ' 144.

				

				
					183	ברקי, תרבות וחברה, עמ' 407.

				

				
					184	לב, יחסים סִימְבִּיּוֹטִיים, עמ' 24.

				

				
					185	לב, יחסים סִימְבִּיּוֹטִיים, עמ' 4, 25-24.

				

				
					186	דבריו של לב נוגדים את מה שכתב אירה מ. לפידוס (Ira M. Lapidus) שהעֻלַמַאא' לא היו מעמד מובהק אלא קטגוריה של אנשים אשר נמנו עם כל שכבות החברה. ראו לב, יחסים סִימְבִּיּוֹטִיים, עמ' 1; לפידוס, ערים במזרח התיכון, עמ' 108. 

				

				
					187	הרחבה על ח'אנאקה ראו הומרין, הצלת נפשות המוסלמים; הופר, פופולריות הצופים, עמ' 80-35; ליטל, אופי הח'אנקות, עמ' 106-91; צ'אבי, "ח'אנקאה", האנציקלופדיה של האסלאם.

				

				
					188	פטרי, האליטה האזרחית בקהיר, עמ' 138–140. 

				

				
					189	קניש, אבן אלערבי, עמ' 50–51.

				

				
					190	פטרי, האליטה האזרחית בקהיר, עמ' 270.

				

				
					191	הרצוג, תרבות פופולרית, עמ' 135; באואר, ספרות ממלוכית, עמ' 109. הרחבה על סוגת הסִפרות האֵרוטית ביצירותיו של פרשן הקוראן הדגול גַ'לַאל אלדין אלסֻּיוּטִי (נפ' 1505/911) ראו המין־אנטילה, אלסיוטי וספרות ארוטית, עמ' 240-227.

				

				
					192	באואר, אסתטיקה בספרות ממלוכית, עמ' 21.

				

				
					193	באואר, ספרות ממלוכית, עמ' 114; הרצוג, חיבורים ותפיסות עולם של בורגנים ממלוכים, עמ' 108, 114.

				

				
					194	גולדציהר, קיצור תולדות, עמ' 142. לסיכום הדעות הרווחות במחקר על הספרות בתקופה הממלוכית ראו הולצמן, עלבון, זעם ותסכול, עמ' 155–198. 

				

				
					195	ראו למשל ואן ליט, פרשנות. 

				

				
					196	אבן איאס, בדאא'ע אלזהור, כרך 5, עמ' 157; אלסח'אוי, אלצ'וא' אללאמע, כרך 2, עמ' 91.

				

				
					197	לרשימת הספרים המלאה של קסטלאני ראו ברוקלמן, ההיסטוריה של הספרות הערבית (כרך 2), עמ' 87–88; ברוקלמן, ההיסטוריה של הספרות הערבית (כרך תוספות מספר 2), עמ' 79-78. קסטלאני, לטאא'ף אלאשאראת (הקדמה), עמ' 53-42; כתבי יד ראו ברוקלמן, תא'ריח', עמ' 281-279. חיבורים מוקדמים ראו אלסח'אוי, אלצ'וא' אללאמע, כרך 2, עמ' 91. 

				

				
					198	אלסח'אוי, אלצ'וא' אללאמע, כרך 2, עמ' 91; חאג' ח'ליפה, כשף אלט'נון, כרך 2, עמ' 1534, 1799.

				

				
					199	קסטלאני, אללאאלא' אלסניה, עמ' 33, 148. 

				

				
					200	חאג' ח'ליפה, כשף אלט'נון, כרך 2, עמ' 1019.

				

				
					201	חאג' ח'ליפה, כשף אלט'נון, כרך 1, עמ' 366, 552; אלסח'אוי, אלצ'וא' אללאמע, כרך 2, עמ' 91; קסטלאני, אלמואהב, כרך 3, עמ' 316-315.

				

				
					202	חאג' ח'ליפה, כשף אלט'נון, כרך 1, עמ' 919, 1938. ייתכן שהכוונה לתאולוג החנבלי הצופי עבד אלקאדר אלגִ'ילַאנִי (נפ' 1166/561) שעל שמו ייסדו את האחווה הצופית הקאדריה. להרחבה ראו בראונה, "עבד אלקאדר אלג'ילאני", האנציקלופדיה של האסלאם; מאלכ, חייו של עבד אלקאדר אלג'ילאני. 

				

				
					203	אלסח'אוי, אלצ'וא' אללאמע, כרך 2, עמ' 91; חאג' ח'ליפה, כשף אלט'נון, כרך 2, עמ' 1568, 1688; קסטלאני, משארק אלאנואר, עמ' 352. יש שלושה שירים בשם קצידת אלברדה: הראשון נכתב בימיו של הנביא מחמד על ידי כעב בן זהיר במאה ה־7/1, השני נכתב בתקופה הממלוכית בסוף המאה ה־13/7 על ידי אלבוצירי, והשלישי נכתב בתקופה המודרנית בשנת 1910 על ידי אחמד שוקי (נפ' 1932). ראו ברמן וביאנקי, "אלבוצירי", האנציקלופדיה של האסלאם; סטטקביץ', פואמות לנביא.

				

				
					204	אלכתאני, פהרס אלפהארס, כרך 2, עמ' 968. האמאם מחמד בן עִיסַא בן סַרְוַה בן מוסא בן אלצַּ'חַאכּ אלתִרְמִדִ'י — מלומד חדית' בעל שם וידע רב. אלתִרְמִדִ'י חיבר יצירות רבות בתחום החדית' וביניהן כתאב אלשמאא'ל אלמחמדיה (ספר התכונות הטובות של הנביא מחמד). בספר זה אסף אלתרמד'י יותר מארבע מאות חדית'ים המתייחסים לתוארי הנביא ועוד. ראו אבן אלעמאד, שד'ראת אלד'הב (אלארנאוט), כרך 3, עמ' 328-327; אבן כת'יר, אלבדאיה ואלנהאיה, כרך 14, עמ' 649-647.

				

				
					205	חאג' ח'ליפה, כשף אלט'נון, כרך 1, עמ' 558; אלכתאני, פהרס אלפהארס, כרך 2, עמ' 968.

				

				
					206	קסטלאני, אלמואהב, כרך 3, עמ' 316. יצירות נוספות שלא הזכרתי ראו חאג' ח'ליפה, כשף אלט'נון, כרך 2-1, עמ' 69, 166, 960, 1847, 1960.

				

				
					207	קסטלאני, לטאא'ף אלאשאראת, כרך 1, עמ' 169; חאג' ח'ליפה, כשף אלט'נון, כרך 2, עמ' 1552-1551. יש מקורות שבהם מופיעים תאריכים שונים שבהם נכתבה היצירה. יש שכותבים בשנת 1495/900, ויש שכותבים בשנת 1508/914. קסטלאני, לטאא'ף אלאשאראת, כרך 1 (הקדמה), עמ' 68. מיקום כתבי היד של היצירה ראו ברוקלמן, תאריח', עמ' 281.

				

				
					208	אלסח'אוי, אלצ'וא' אללאמע, כרך 2, עמ' 91; חאג' ח'ליפה, כשף אלט'נון, כרך 1, עמ' 647, 1232, 1235; אלע'זי, אלכואכב אלסאא'רה, כרך 1, עמ' 127. קסטלאני, לטאא'ף אלאשאראת (הקדמה), עמ' 44. קישור לכתב היד https://www.alukah.net/Manu/Files/Manuscript_8084/alfth-almwahby.pdf כתב יד ברלין 10123. יצירתו של אלשאטבי חרז אלאמאני ווג'ה אלתהאני (הגנת המשאלות ומשמעות הברכות), מכילה יותר מאלף זוגות של חרוזים המדגימים ומשלבים את כל הגרסאות והנוסחים של שבע הקריאות העיקריות. 

				

				
					209	קסטלאני, ארשאד, כרך 1, עמ' 5-4; קסטלאני, ארשאד, כרך 15, עמ' 553 (כל ההפניות למהדורת עבד אלעזיז אלח'אלדי). חשוב לציין שאינני מתעסקת בכתבי יד ואין זה ממחקרי אך גולדציהר מציין שאפשר למצוא את יצירתו של קסטלאני בכמה כתבי יד ובעותקים מודפסים, שהמוקדם שבהם יצא במהדורת בולאק בשנת 1851/1267. מאחר שלאחר מאמצים רבים לא עלה בידי לאתר את העותק המודפס שיצא בשנת 1851/1267, אני מפנה ליצירה המודפסת (מהדורת בולאק) שיצאה לאור בשנת 1323/1905. http://www.waqfeya.com/book.php?bid=6933

				

				
					210	גולדציהר, קיצור תולדות (עברית), עמ' 132; גולדציהר, קיצור תולדות (אנגלית), עמ' 143.

				

				
					211	לתרגום כותרת היצירה ראו גולדציהר, קיצור תולדות (עברית), עמ' 132; גולדציהר, קיצור תולדות (אנגלית), עמ' 143. 

				

				
					212	אלעידרוס, אלנור אלסאפר, עמ' 165. ראו גם אלכתאני, פהרס אלפהארס, כרך 2, עמ' 968. 

				

				
					213	חאג' ח'ליפה, כשף אלט'נון, כרך 1, עמ' 552.

				

				
					214	אלע'זי, אלכואכב אלסאא'רה, כרך 2, עמ' 215-214; חאג' ח'ליפה, כשף אלט'נון, כרך 2, עמ' 1663-1662. ריטואל פולחני זה נעשה בהתכנסות בלילה ובקריאת תפילות על הנביא. להרחבה ראו אלן, ער כל הלילה, עמ' 337-303; קסטלאני, מסאלכ אלחנפא, עמ' 34. החובה להזכיר את שם אללה במג'לס ראו אבן קים אלג'וזיה, זאד אלמעאד, עמ' 329. 

				

				
					215	אלע'זי, אלכואכב אלסאא'רה, כרך 1, עמ' 127. את גרסתו של אלשעראני לסיפור בדיבור ישיר ניתן לקרוא בביוגרפיה שכתב על קסטלאני. ראו אלשעראני, אלטבקאת אלצע'רא, עמ' 36. שיח' אלאסלאם זכריא אלאנצארי (נפ' 1520/926 בגיל 101) היה מלומד מצרי ושופט שהשתייך לאחד המסדרים הצופיים. הוא הצטיין בידיעת ההלכה והחוק השאפעי, והספיק ללמד שלושה דורות של מלומדי האסכולה. ראו ז'ופרואה, "זכריאא' אלאנצארי", האנציקלופדיה של האסלאם.

				

				
					216	אלכתאני, פהרס אלפהארס, כרך 2, עמ' 968; חאג' ח'ליפה, כשף אלט'נון, כרך 1, עמ' 69.

				

				
					217	חאג' ח'ליפה, כשף אלט'נון, כרך 2, עמ' 1663-1662.

				

				
					218	מג'לס אלשוני — במחקר המערבי נכתב אלשׁוּנִי אך לפי קסטלאני יש לקרוא את השם אלשַׁוְנִי בפתחה על השין. קסטלאני, מסאלכ אלחנפא, עמ' 34. החל מהמאה ה־12 תנועות רבות שׂמו על נס את הדבקות בנביא מחמד. צופים ערכו מפגשים בשעות הערב המאוחרות שמטרתם הייתה תפילות על הנביא. עלמאא' רבים המליצו על כך בטענה שהתפילות שומרות על האדם מכל משמר ועד מהרה פשטה התופעה גם בקרב הקהל הרחב ולא רק בקרב המיסטיקנים הצופים. ז'ופרואה, הצופיות באסלאם, עמ' 53; ז'ופרואה, צופיות במצרים ובסוריה, עמ' 104. 

				

				
					219	קסטלאני, אלמואהב, כרך 4, עמ' 696-695; חאג' ח'ליפה, כשף אלט'נון, כרך 2, עמ' 1897-1896.

				

				
					220	גולדציהר, קיצור תולדות (עברית), עמ' 132.

				

				
					221	אלע'זי, אלכואכב אלסאא'רה, כרך 1, עמ' 127. וקף (בריבוי: אוקאף) הוא הקדש נכסים למטרות דתיות וחברתיות. בתקופה הממלוכית הוקמו מוסדות דת ומוסדות להשכלה ברכוש הוקף. באמצעות כספים אלו הוקמו תשתיות לעולי הרגל, וסופקו שירותים ציבוריים לערים הקדושות, כמו מטבחים שסיפקו מזון לציבור העולים. ראו בהרנס־אבוסיף ופטרס, "וקף", האנציקלופדיה של האסלאם; כץ, הנביא מחמד בפולחן, עמ' 145–146.

				

				
					222	טרימינגהם, המסדרים הצופים, עמ' 150, ז'ופרואה, מבוא לצופיות, עמ' 3. על מג'ד'וב ראו ז'ופרואה, צופיות במצרים וסוריה, עמ' 333-315; סלאמה־קודסי, תפיסת הג'ד'ב.

				

				
					223	שימל, היבטים מיסטיים, עמ' 105. בספר אלטבקאת אלכברא של אלשעראני יש ביוגרפיות של אנשים ששמם כולל את התואר מג'ד'וב. למשל, בהאא אלדין אלמג'ד'וב (נפ' 1515/920), שלאחר חוויה מיסטית התהלך בהרים שלושה ימים מבלי שאכל ושתה, וכשחזר הסתובב כמו משוגע, וצעק את שמחתו. אלשעראני, אלטבקאת אלכברא, כרך 2, עמ' 247. 

				

				
					224	להרחבה על תופעת הולאיה ראו מקגרגור, קדושה ומיסטיקה. אבו עבדאללה מחמד בן עלי אלחכים אלתרמד'י נולד בעשור הראשון של המאה ה־9/3. אפשר ללמוד על חייו מהאוטוביוגרפיה שכתב המייצגת את המסע הרוחני אשר עבר. בשנת 874/261 הוא הואשם בכך שדיבר על אהבה, ועל שטען שניתנה לו הנבואה. בשנת 883/269 אשתו חלמה חלום, ולפיו אלתרמד'י הגיע לדרגה של ארבעים ידידי האל שיבואו לאחר הנביא מחמד. ראו מרקה, "אלתרמד'י", האנציקלופדיה של האסלאם.

				

				
					225	מקגרגור, קדושה ומיסטיקה, עמ' 13-11. 

				

				
					226	מקגרגור, קדושה ומיסטיקה, עמ' 40-37; רדטקה, "ולי", האנציקלופדיה של האסלאם. על הדרגות של הכס האלוהי ראו מקגרגור, קדושה ומיסטיקה, עמ' 82-81. להרחבה על ולי ראו אברהמוב, ספר ההדרכה, עמ' 21, הערה 8; גולדציהר, מחקרים על האסלאם, כרך 2, עמ' 336; מקגרגור, "ידידי האל", האנציקלופדיה של האסלאם (מהדורה 3); שימל, היבטים מיסטיים, עמ' 199.

				

				
					227	אברהמוב, ספר ההדרכה, עמ' 168, הערה מספר 50.

			פרק ב

			שער כניסה ליצירה אלמַוַאהִבּ: תמות מרכזיות 

			הקדמה

			יצירתו החשובה של קסטלאני היא אלמַוַאהִבּ אללַדֻנִּיַּה בִּאלמִנַח אלמֻחַמַּדִיַּה (המתנות האלוהיות: [הניתנות] על ידי ההענקות של הנביא מחמד). ביוגרפים שונים תיארו בהערכה רבה את היצירה והשפעתה. אלעַיְדַרוּס (נפ' 1628/1038) מחבר אלנוּר אלסַאפִר ציין שזוהי יצירה רבת השפעה ורבת ערך אשר אין עוד אחת מסוגה,254 ההיסטוריון נַגְ'ם אלדִין אלעַ'זִי (נפ' 1651/1061) כתב בספרו אלכַּוַאכִּב אלסַאאִ'רַה, שאלמואהב הייתה יצירה פופולרית, זכתה להתעניינות הציבור, ואנשים היו מוכנים לשלם תשלום מופרז עבור עותק של היצירה: "ההוכחה הראשונה לכך שיצירותיו [של קסטלאני] ומסירותו לכתיבה זכו לתשומת לב הציבור היא התעניינותו של הציבור בחיבורו אלמַוַאהִבּ אללַדֻנִּיַּה. אף על פי שלא הייתה להיטות רבה, הם הגזימו ב[הערכת] מחירו של הספר, והאל יודע מדוע".255 

			זאת ועוד, היסטוריונים רבים מרחבי העולם המוסלמי הזכירו את היצירה אלמואהב, ביניהם ההיסטוריון אשר חי בדמשק אבו אלמַוַאהִבּ אלחַנְבַּלְיּ (נפ' 1714/1126), המלומד השאפעי אחמד אלנַחְלִי (נפ' 1717/1129), עבדאללה אבן סאלם אלבַּצְרִיּ (נפ' 1722/1134), וההיסטוריון המצרי עבּד אלרחמן אלגַ'בַּרְתִי (נפ' 1240–1825/1241–1826).256 אלמואהב זכתה לאזכורים אף בספר המסעות הגדול בחג'אז של המשפטן המאלכי אבו סאלם אלעַיַּאשִׁי (נפ' 1679/1090), ובספר המסעות הגדול של מחמד בן עבד אלסלאם אלנַאצִרִי (נפ' 1823/1239).257 המשורר עבּד אלבּאקי (נפ' 1600/1008) אף תרגם את היצירה לתורכית, עדות נוספת לחשיבותה של אלמואהב בעולם המוסלמי ולהערכה שזכתה לה.

			ליצירה התפרסמו ביאורים, המפורסם מהם פרי עטו של המשפטן המאלכי המצרי מחמד בן עַבְּד אלבַּאקִי אלזֻרְקַאנִי (נפ' 1710/1122),258 שַׁרְח אלעַלַאמַה אלזֻרְקַאנִי עַלַא אלמַוַאהִבּ אללַדֻנִּיַּה בִּאלמִנַח אלמֻחַמַּדִיַּה לִלעַלַאמַה קסטלאני (ביאור המלומד אלזרקאני למתנות האלוהיות של המלומד קסטלאני), והוא הודפס במהדורת בולאכ בשנת 1278-1291/1874-1862 ושוב בשנים 1907/1325, 1911/1329.259 בהקדמתו ציין אלזרקאני את המוטיבציה לכתיבת הביאור, לדבריו אלמואהב היא היצירה החשובה ביותר מבין יצירותיו של קסטלאני, היא יצירה שעלתה בחשיבותה על חיבורים קודמים של מלומדים אחרים. זאת ועוד, אלזרקאני מציין ש "אללה כיסה [את היצירה אלמואהב] בבגד של קבלה רוחנית ושביעות רצון", היינו היצירה זכתה להערכתו של אללה, ולא רק להערכתם של בני התמותה.260 זאת ועוד, באמצעות יצירה זו יוכלו הקוראים לחוות קרבה לנביא בשני העולמות.261 מעניין לגלות שהפרשנות של אלזרקאני משלבת עושר עצום של מסורות פופולריות קדומות, אך לא תמיד הן עולות בקנה אחד עם המוצג באלמואהב. חלק מהמסורות מוסיפות מידע וחלק אף סותרות את דבריו של קסטלאני.262 

			קשה להתחקות אחר הפצתו של הטקסט בשלהי ימי הביניים ובראשית העת החדשה. עם זאת, ניתן להתחקות אחר הדפסתו באזורים שונים. ואכן, למן המאה ה־19/13 ידוע לנו על מספר הדפסות של הספר. היצירה הודפסה באיסטנבול בשנת 1845/1261 ובקהיר בשנת 1865/1281. יוסף אלנַבְּהַאנִי (נפ' 1926/1345) הוציא לאור תמצית של אלמואהב בשם אלאַנְוַאר אלמֻחַמַּדִיַּה מן אלמַוַאהִבּ אללַדֻנִּיַּה (אורות מחמד: אלמואהב אללדניה) בבירות בשנת 1893/1310.263 אסמאעיל מַרְוַה, המהדיר של המילון הביוגרפי אלקַבְּס אלחַאוִי שכתב אלשַׁמַאע אלחַלַבִּי (נפ' 1530/936), מציין שחיבורו של קסטלאני נקרא בהתחלה מַשַׁארִק אלאַנְוַאר אלמֻצִ'יה פי מַדְח חַ'יְר אלבַּרִיַּה (זריחת האורות המאירים: שבח [הנביא מחמד] הטוב שבבריות).264 כיום יש בידנו מספר כתבי יד בספריות שונות, ואחד מהם זמין במרשתת.265 

			היצירה אלמואהב הוהדרה לראשונה במהדורה ביקורתית על ידי אחמד אלשַׁאמִי בשנת 1991. אלשאמי מציין במבוא שהסתמך על שלושה כתבי יד: 

			א. 	כתב היד של אוניברסיטת אלאמאם מחמד בן סעוד אלאסְלַאמִיַּה שבריאד שני כרכים מספר קטלוגי 6637-6636;

			ב.	כתב היד של ספריית אלאֻסְתַאד' זהיר אלשַׁאויש, שני כרכים שהועתקו בכתב ידו של יוסף בן עמר אלחַ'טִיבּ בשנת 1614/1023; 

			ג. 	כתב היד של ספריית תשתרביתי בדבלין מספר 4467f.266 

			נוסף על שלושת כתבי היד הללו, אלשאמי הסתמך על ביאורו של אלזֻרְקַאנִי ועל נוסח אלמואהב שהודפס במצרים בשנת 1908/1326 אם כי המהדיר אנונימי; כל שניתן לגלות על אודותיו הוא שהיה בנו של השיח' חסן אלפיומי. 

			המהדורה הביקורתית השנייה לאלמואהב נערכה בשנת 1996 על ידי מַאְ'מוּן בּן מֻחַיִי אלדִין אלג'נַּאן, שהוסיף לה דברי פרשנות והבהרות. אלג'נאן לא מציין על איזה כתב יד הוא נסמך אלא הציג שישה תצלומים של כתב היד אך ללא פרטים שיסייעו לזיהוי המקור. עם זאת מקריאת המהדורות השונות ניתן לקבוע בוודאות שהוא הסתמך על נוסחים אחרים מאלה שאלשאמי נסמך. נראה שישנם הבדלים משמעותיים בין שתי המהדורות, כפי שאַראה בהמשך. זאת ועוד, ייתכן שאלג'נאן הסתמך על אותו כתב יד שעליו הסתמך אלזרקאני בביאור על אלמואהב כיוון שאצל שניהם מופיעים משפטים ותוספות שאינם נמצאים אצל אלשאמי.267 הקושי להתחקות אחר מקורותיו של אלג'נאן, ולהבין את הבחירות שעשה, מערערים את מהימנות הטקסט ולפיכך העדפתי להשתמש במהדורה של אלשאמי.

			שתי מהדורות אלה מציעות, מלבד המהדורה המודפסת, תיקונים, נקודות דיאקריטיות וסימני פיסוק, גם הערות שוליים עשירות, זיהוי יצירות שהזכיר קסטלאני, דמויות שהופיעו בטקסט, והוסיפו פרטים ביוגרפיים. כן הוסיפו מראה מקום לכל פסוק קוראן וחדית' שהוזכר בטקסט והציעו פירושים למילים וביטויים. כל אלה מקִלים את העיון ביצירה והבנתה. 

			היבטים מסוימים של אלמואהב נדונו בעבר גם במחקר המערבי אך ניתן לומר שהשימוש של המחקרים באלמואהב היה שימוש אינסטרומנטלי; היצירה אלמואהב לא עמדה במוקד ההתעניינות, אלא שירתה את הצורך לענות על שאלות בנושאים שונים.268

			אלמואהב היא יצירה ששייכת לסוגה אלסִירַה אלנַבַּוִיַּה, מהלך חייו של הנביא. סוגה ספרותית זו עוסקת בנביא, חייו, אישיותו, אמרותיו, מעשיו, והניסים שעשה, לפי סדר כרונולוגי. הסִירַה היא ספרות אסלאמית קדומה אשר התפתחה במחצית הראשונה של המאה הראשונה להִגְ'רַה (סוף המאה השביעית לסה"נ) ויצרה מסגרת כרונולוגית לסיפורים על הנביא ועל ראשית האסלאם. הסירה היא המקור העיקרי אשר ממנו למדים המוסלמים על חיי הנביא, והיא משקפת את החיים החברתיים דאז ואת היחסים בין הנביא מחמד לחברה.269 קיסטר קובע שהתפתחות ספרות הסירה קשורה לדרכי מסירת החדית'. כלומר, בד בבד עם תפוצת החדית'ים בעל פה התפתחה ספרות שהוקדשה לביוגרפיה של הנביא, ולכן יש לבחון את ספרות הסירה בהקשר לחדית'.270

			הביוגרפיות על הנביא אשר נכתבו בסוף המאה ה־8/2 ותחילת המאה ה־9/3, קרי חיבוריהם של אבן השאם (נפ' 830/215), אבן ג'ריר אלטברי (922/310), צחיח אלבח'ארי ועוד, הן מוגבלות בהיקפן, ואף ניתן למצוא סתירות ביניהן. פירושו של דבר שהחיבורים משקפים גרסאות של חדית'ים שהיו נפוצים עד לזמן כתיבתם, וככל שעברו השנים נוספו גרסאות נוספות של חדית'ים. בעשורים האחרונים נמצאו במחקר מקורות חדשים של מסורות על חיי הנביא אשר עדיין לא נלמדו די לעומק, אך הרחיבו את בסיס המידע על חייו, ושפכו אור על היבטים שונים של חייו שהייתה מחלוקת לגביהם.271 בין חיבורי הסירה המאוחרים ניתן למנות את אלסירה אלשַׁאמִיַּה של תלמידו של קסטלאני מחמד בן יוסף אלשַׁאמִי (נפ' 1536/942), סֻבֻּל אלהֻדַא (דרכי ההנחיה בדרך הישר), אלסירה אלחַלַבִּיַה (הביוגרפיה [שנכתבה] בעיר חלב) של בֻּרְהָאן אלדין אלחַלַבִּי (נפ' 1634/1044), ואף את שַׁרְח אלמַוַאהִבּ אללַדֻנִּיַּה בִּאלמִנַח אלמֻחַמַּדִיַּה של אלזרקאני, שהוא כאמור חיבור אשר מפרש את יצירתו של קסטלאני אלמואהב.272

			מהמאה השביעית ועד למאה השתים עשרה נכתבו חיבורי סירה רבים ששמם דַלַאאִ'ל אלנבוה (ההוכחות לנבואה) שעניינם האדרת אישיותו של הנביא והוכחות לנבואתו. החיבורים מכילים חומר עשיר ורב: אילן היוחסין שלו, מעלותיו, חלומותיו, הניסים והנפלאות אשר עשה ועוד. חיבורים אלו הפכו לפופולריים מאוד בקרב האוכלוסייה, והבולטים בהם היו הדַלַאאִ'ל של ההיסטוריון אבו נֻעַיְם אחמד בן עבדאללה אלאִצְפַהַאנִי (נפ' 1038/430) וספרו חִלְיַת אלאוליאא' וטבקאת אלאצפיאא' (קישוטי ידידי אללה ודורות יְדִידי הנפשׁ),273 הדלאא'ל של המלומד השאפעי אבו בכר אחמד בן חסין אלבַּיְהַקִי (נפ' 1066/458) והדַלַאאִ'ל של אבו ד'ר אלאנצארי אלהרוי (נפ' 1043/435).274 חיבור דלאא'ל ושמאא'ל (התכונות הטובות והיופי החיצוני של הנביא) פופולרי נוסף הוא אלשִׁפַא בִּתַעְרִיף חֻקוּק אלמֻצְטַפַא (הריפוי באמצעות הוריות זכויותיו של [מחמד] בחיר האל) של אלקאצ'י עִיַאץ' בּן מוּסַא אליַחְצֻבִּי (נפ' 1149/544).275 גם חיבורו של מחמד בן סלימאן אלגַ'זוּלִי (נפ' 1465/870), דַלַאאִ'ל אלחַ'יְרַאת ושַׁוַארִק אלאַנְוַאר פי ד'כר אלצלאה עלא אלנבי אלמֻחְ'תַאר (ההוכחות הטובות ביותר והפצעת האורות: ד'כר התפילה על הנביא הנבחר) זכה לפופולריות רבה.276

			בדומה לחיבורים אחרים אלמואהב מורכבת מסוגי טקסטים רבים וביניהם: סיפורי קרבות צבאיים של הנביא מחמד וחבריו המכוּנים אלמַעַ'אזִי, דהיינו פשיטות, סיפורי מַנַאקִב ופַצַ'אאִ'ל שמטרתם לציין את מעלותיו המיוחדות של הנביא מחמד, פרשנות פסוקי קוראן (תַפְסִיר), הנסיבות לירידת פסוקים מסוימים (אַסְבַּאבּ אלנֻזוּל), ניסים שחולל הנביא בתור הוכחות לנבואה (דַלַאאִ'ל אלנֻּבֻּוַּה) או תווי הנבואה (אַעְלַאם/עַלַאמַאת אלנֻּבֻּוַּה), או סימני הנבואה (אַמַארַאת אלנֻּבֻּוַּה). 

			נוסף על כל אלה, אפשר למצוא באלמואהב אזכורים של אגדות נבואיות עם חומרים השאובים ממקורות נוצריים, זוֹרוֹאַסְטְרִיִים או חומר פסבדו־מקראי, ואף רמיזות בטקסטים יהודיים ונוצריים על הגעת הנביא מחמד, מסמכים שונים כגון מכתבים מהנביא לשליטים, הנאומים של הנביא ודרשותיו, קטעי שירה ועוד.277 

			מדברים אלה עולה שספרות הסירה על כל רכיביה היא דוגמה מובהקת של יחסים אינטרטקסטואליים (intertextuality), קרי קשרים מרובים בין סוגי טקסטים שונים. 

			המונח אינטרטקסטואליוּת נטבע לראשונה במערב בשנות השישים של המאה הקודמת על ידי הוגת הדעות והבלשנית הבולגרייה־צרפתייה ג'וליה קריסטבה (Julia Kristeva), אך התופעה של יחסים מורכבים בין טקסטים ערבים קלאסיים מוּכרת מקדמת דְנָא. כפי שהראו חוקרי הספרות הערבית לוץ אדזארד (Lutz Edzard), ווים ראבן (Wim Raven), הלֶקְסִיקוֹגְרַפְיָה הערבית של ימי הביניים מושתתת על יחסים אינטרטקסטואליים ברורים מעל כל ספק.278 קשרים אינטרטקסטואליים בולטים גם בהקשר ליצירת הסירה המפורסמת ביותר, זו של עבד אלמלכּ בן הִשַׁאם. הסירה שלו נשענה על הסירה הקדומה ביותר שכתב כותב המסורות מחמד בן אִסְחַאק בן יסאר (נפ' 767/150). מחד גיסא, אבן השאם הרחיב את היצירה של אבן אסחאק והוסיף שירה, הערות, ביאר מילים וביטויים מסובכים, וכן הוסיף מידע גֶּנֶאָלוֹגִי, שקשור לחקר אילנות יוחסין של הנביא. מאידך גיסא, אבן השאם הפעיל שיקול דעת באשר לטוהר התאולוגיה והפעיל כלי צנזורה. הוא ניפה ידיעות אשר לא הלמו את דמותו של מחמד כאיש קדוש.279 השיטה האינטרטקסטואלית של השמטות והרחבות רלוונטית גם ליצירה אלמואהב.

			בהקדמה לספר הדן בתאוריות אינטרטקסטואליות טוען גרהם אלן (Graham Allen) שבתקופה הפוסט־מודרנית נראה היה לתאורטיקנים שכבר לא ניתן לדבר על מקוריות ועל ייחודיות של נושא אומנותי, ציור או רומן, שכן כל דבר נתפס כמורכב מפיסות וחלקים של אומנות קיימת. מושג האינטרטקסטואליות מקדם צורת הסתכלות חדשה על משמעות של יצירה, על תפקיד המחבר ועל תפקיד הקורא, ולמעשה זו פרספקטיבה שיש לה יכולת עמידה מול מושגים שחוקים כמו 'מקוריות היצירה' (originality), 'ייחודיות היצירה' (uniqueness), ו'אוטונומיות היצירה'. אלן מציין שקריאה אינטרטקסטואלית מעודדת את הקורא לגלות יוזמה ולנקוט קריאה פעילה של הטקסט, במקום קריאה סבילה ושמרנית. לדבריו, אין דרך אחת נכונה לקרוא טקסט, מכיוון שכל קורא מביא עימו מטען של ידע קודם, הנחות יסוד, ניסיונות קריאה, ומערכת ציפיות שונה לתהליך הקריאה.280 

			התאורטיקן ומבקר הספרות הצרפתי רולאן בארת (Roland Barthes, נפ' 1980) כתב שאינטרטקסטואליות מתבטאת בצורת השזירה של הבד, בעוד שהטקסט משול לבד עצמו אשר ארוג מחוטים משומשים שכבר ארגו בהם בעבר.281 

			לפי התאוריה של בארת, קסטלאני מחייה רעיונות ביצירה אלמואהב מתוך דברים ידועים שכבר נכתבו, אך אופי שזירתם והשילוב שלהם ביחד הוא המייחד את יצירתו והופך אותה למקורית. אלמואהב מקיימת דיאלוג מתמשך עם יצירות רבות אשר קדמו לה וקשרים של מודעות בינה לבינן. שיטתו של קסטלאני מושתֶתת על ליקוט חומרים ממקורות רבים התואמים את השקפתו ועיצובם לכלל יחידה אחת בנויה להפליא. את אלמואהב אנתח לפי מודל האינטרטקסטואליות של התיאורטיקן ומבקר הספרות הצרפתי ז'ראר ז'נט (Gérard Genette, נפ' 2018), המוצג בחיבורו פָּלִימְפְּסֶסְט (Palimpsestes). פָּלִימְפְּסֶסְט הוא כתב יד עתיק שנכתב על פפירוס או מגילת קלף שנעשה בהם שימוש שני, כך שניתן לראות בהם חלקי טקסט מחוקים. לדבריו של ז'נט, המונח פָּלִימְפְּסֶסְט מבהיר את האופי הכפול של הטקסט: על אף שניתן לכתוב על הקלף הישן טקסט חדש, עדיין ניתן לראות את הטקסט הישן אשר מְבַצְבֵּץ מבעד לחדש ואינו מוסתר כלל.282 

			כך גם מבנה אלמואהב: יחידה הומוגנית אחת המקיימת דיאלוג גלוי עם טקסטים רבים שקדמו לה אשר שזורים ומחוברים גם יחד. מדובר בכל הקורפוס של הספרות האסלאמית שקדמה לאלמואהב, ובמיוחד ספרות הסירה על עושרה העצום וריבוי תתי־הז'אנרים שבה. מה שהופך את היצירה למקורית מיוחדת ואוטונומית הוא טביעת האצבע של קסטלאני המתבטאת באופן השזירה. ניתוח הטקסט של אלמואהב כפי שאציג הוא לא רק בירור של השפעות ומקורות, אלא יש לקשור את היצירה והנושאים שבהם דן קסטלאני לשיח התרבותי בחברה שהוא פעל בה ולהלך הרוח בתקופתו. 

			הִיפּוֹטקסטים מרכזיים שעימם קסטלאני מתכתב 

			בהקדמה ליצירה אלמואהב קסטלאני מעיד שנסמך בכתיבתו על שתי יצירות קודמות: האחת היא אלשִׁפַא בִּתַעְרִיף חֻקוּק אלמֻצְטַפַא של האמאם המאלכי אלקאצ'י עִיַאץ' בּן מוּסַא אליַחְצֻבִּי.283 קסטלאני כותב שלא חש ראוי לידע שקיבל בחלומו, וכי לא שיער בנפשו שילך בדרך הקשה לעבר ההתרוממות הרוחנית, אך הודות לאלשפא של אלקאצ'י עִיַאץ', אשר היה מקריאוֹ לאנשים במסגד הנביא שבעיר אלמדינה, זכה לתובנה בסתרי ליבו וכתב את אלמואהב:284 

			"חיי אללה, לא הייתי ראוי לכך ולא תיארתי לעצמי שאגיע לשם בשל הקושי [ללכת] בנתיב זה והסבל [הכרוך] בהליכה בדרך שאדם כמוני לא ראוי לה. אין זאת אלא הרהור [מחשבה שמתקבלת בנפש], אשר קיבלתי בסתרי הלב כשקראתי את הספר אלשפא בנוכחות הנביא בכבודו ובעצמו.285 

			חשיבותו של החיבור אלשפא עבור קסטלאני היא רבה. הנביא התגלה אליו בחלומו והוא (קסטלאני) קרא בפניו את אלשפא. משמע שהנביא היה המורה הרוחני שלו והוא זה שהכשיר אותו להעביר את הידע הכתוב באלשפא הלאה. מצב כזה של חניכה אישית הוא פרי של תפילות רשות רבות אל הנביא וקריאה לסיועו ועזרתו.286

			מלבד במבוא, קסטלאני הזכיר את שמו של עיאץ' ואת חיבורו, אלשפא, פעמים רבות לאורך היצירה. בחלק מהמקרים קסטלאני ציין מפורשות שהנאמר ביצירתו הם דבריו של עיאץ', אך במקרים אחרים אין אזכור לכך שהכתוב באלמואהב מקורו באלשפא. 

			אלזרקאני, שכאמור חיבר ביאור על אלמואהב, כתב שקסטלאני נהג להקריא את אלשפא לאנשים בקבר הנביא בין הרוצ'ה לבין המִנְבַּר (במת הדרשן המוגבהת) שלו. ייתכן שניסה לרפא חולים ממחלתם, ואף לחלץ אותם ממצוקתם בכך שהקריא להם את הספר אשר יוחסו לו סגולות רבות.287 אכן, קסטלאני ממליץ לכל מחבר שכותב חיבור בשבח הנביא מחמד (מנאקב) להיעזר בחיבורו המועיל של עיאץ', שמרפא ומביא מזור למחלות קשות, וממשיל את היצירה אלשפא לגנים המניבים פירות רבים.288 שתי היצירות, אלמואהב ואלשפא, חולקות קווי דמיון. שתיהן שׂמות להן על נס ללמד את המאמין להוקיר ולכבד את הנביא מחמד, ולהעלות את רגש האהבה של המאמין אליו.289 האהבה לנביא היא רגש דתי רב עוצמה. היא מגדירה את הקשר העיקרי בין בני האדם לאלוהות ומתבטאת בפולחנים ובמנהגים רבים אשר נועדו לתעל את עוצמתה האדירה. האהבה ניצבת בלב החיים הדתיים ומניעה את המאמין לחיות חיים מוסריים. הרצון האנושי לעבור שינוי אישי משמעותי בהקשר דתי מוביל לטיפוח מכוון של רגש האהבה באמצעות פולחנים ומנהגים אחרים, היוצרים חוויות דתיות אשר אליהן מתועלת האהבה העצומה לאל.290 אפשר גם למצוא ביקורות משותפות לשתיהן; בעוד ששתיהן זכו לפופולריות רבה בעולם הערבי, מלומדים מוסלמים מתחו עליהן ביקורות בשל סוגי החדית'ים שנזכרו בהן ובטענה שחדית'ים אלה אינם מהימנים. לדוגמה, התאולוג החנבלי אבן תימיה (נפ' 1328/728) כתב ביקורת על אלשפא הנוגעת להגזמה בנושא עִצְמַת אלאנביאא', דהיינו חסינות הנביאים מפני טעות וחטא. גם ההיסטוריון השאפעי שמס אלדין אלד'הבי (נפ' 1348/748) כתב שאלשפא הוא חיבור יקר ערך, אך הוא מלא בחדית'ים מזויפים ובפרשנויות מרחיקות לכת.291

			ביקורת דומה מופנית כלפי אלמואהב. אלסח'אוי כתב שחדית' שקסטלאני ציטט באלמואהב מהספר חִלְיַת אלאַוְלִיַאא' של אבו נֻעַיְם אלאִצְפַהַאנִי הוא שקר, אין לו מקור והוא מזויף.292 גם המלומד וההיסטוריון אבן כַּתִ'יר (נפ' 1373/774) העיר על חדית' אשר קסטלאני השתמש בו וכתב: "באשר לחדית' זה, הרי שאין לו בכלל בסיס בספרי האסלאם המקובלים ואין לו שרשרת מוסרים [מהימנה]".293 היצירה השנייה שקסטלאני מציין ששאב ממנה מידע היא פַתְח אלבַּארִי בִּשַׁרְח צַחִיח אלבֻּחַ'ארִי, פרשנות של אבּן חַגַ'ר אלעַסְקַלַאנִי על קובץ החדית' של אלבח'ארי. בהקדמת אלמואהב קסטלאני כותב שהוא נעזר בפַתְח אלבַּארִי, שהוא מעיין שופע שעולה על גדותיו, והוא חיבור שאללה העניק בחסדו להולך בדרך הרוחנית. גם בדיון בנושא מסעו הלילי של הנביא הזכיר קסטלאני חיבור זה, שיבח והילל את שפע החומרים שמופיעים בו אשר חשפו את משמעותם האמיתית של החדית'ים. נוסף על כך, באחרית דבר של אלמואהב קסטלאני התייחס להשפעה הרבה שהייתה לחיבור עליו, וכתב שבאמצעות פתח אלבארי הוא הצליח להסביר את המשמעויות הנסתרות הנעולות של החדית'ים.294 "ושחררתי את מנעולי המשמעויות באמצעות מפתחות [הספר] פתח אלבארי".295 

			אם נאמץ את המודל האינטרטקסטואלי של ז'ראר ז'נט ואת גישת הסטרוקטורליזם הפתוח (structuralism open) אשר מטפלת ביחידות הפנימיות של הטקסט וביחסים ביניהם, נראה באלמואהב יחסים הדדיים בין טקסטים, ואף נוכחות של טקסט אחד בתוך האחר. למעשה, עדותו של קסטלאני, כפי שצוטטה לעיל, מעידה בבירור על יחסים היפרטקסטואליים גלויים בין היצירות. קרי, קשר המאחד טקסט מסוים (הִיפֶּרְטקסט — Hypertext) לטקסט קדום יותר אשר הוא המקור העיקרי ליצירה (שנקרא הִיפּוֹטקסט — Hypotext).296 קסטלאני מכריז בְּרֵישׁ גלי ששני החיבורים אלשפא ופתח אלבארי הם ההִיפּוֹטקסטים של יצירתו, כלומר, הם הטקסטים הקדומים יותר אשר עליהם הוא נשען. מכאן ניתן לומר שהיצירה אלמואהב היא הִיפֶּרְטקסט (Hypertext) כלומר 'טקסט במעלה שנייה'. 

			מלבד שני חיבורים אלה, המוזכרים בשמם ומחבריהם זוכים לשבחים ביצירה, ניתן לזהות יחסים אינטרטקסטואליים עם חומרים רבים ומגוּונים וביניהם הקוראן, חדית'ים המופיעים בששת הקבצים הקנוניים, חדית'ים מאוספים אחרים, ובתי שיר המביעים את המסר שהוא רוצה להביע. קסטלאני לא מגביל את דיונו רק לחדית'ים אשר נחשבים בעלי מהימנות גבוהה, ולעיתים הוא אף מביא מסורות אשר נאמר עליהן שהן מחוסרות בסיס ושייכות לקובצי החדית'ים המזויפים (מַוְצ'וּעַאת). קסטלאני היה מודע לביקורת החריפה של המלומדים מימי הביניים המאוחרים על השימוש בחדית'ים המזויפים אך למרות זאת הוא השתמש במסורות בדרגות מהימנות שונות כדי להביע את רעיונותיו ולהצדיק את פסיקותיו.297

			יש לציין שקסטלאני לא היה המלומד היחיד ששילב בדיונו חדית'ים שנויים במחלוקת בסוגיות הלכתיות שונות. גם התאולוג האשערי, המיסטיקן וחכם ההלכה מחמד אבו חאמד אלעַ'זַאלִי (נפ' 1111/505) וגם המיסטיקן אבן אלערבי (נפ' 1240/628) השתמשו בחדית'ים רבים שאינם נמצאים באוספים הקנוניים המקובלים באסלאם. אבן אלערבי אף סטה לעיתים מפרשנות הקוראן הרגילה, ופירש מסורות בחופשיות תוך התאמתן לרעיונותיו.298 ג'ונתן ברקי הביא לדוגמה את ההיסטוריון והתאולוג החנבלי אבו אלפַרַג' בן אלגַ'וְזִי (נפ' 1200/597) שהיה מודאג מהשימוש שעשו מטיפים דתיים ומספרי סיפורים בחדית'ים מזויפים. גם השופט המאלכי מחמד אלעַבְּדַרִי המכונה אבן אלחַאג' (נפ' 1337/737) סבר שהפצת מידע כוזב על אודות הנביא מאיים על הסֵדר החברתי האסלאמי, והיה מודאג מהשימוש שעשו מספרי הסיפורים במסורות חלשות (צַ'עִיף).299 

			כותרת החיבור 

			כותרת החיבור היא אלמנט רשמי חשוב ביותר של היפרטקסט לפי התאוריה של ז'נט. לדבריו, גם כותרת ללא חיבור יכולה לעמוד בפני עצמה והיא מספקת חומר רב למחשבה.300 כותרת החיבור נחשבת לאלמנט פרטקסטואלי שמכיל מסר עבור הקורא,301 ויש בה כדי להשפיע על תפיסתו ועל פרשנותו את היצירה.302 יתר על כן, לדבריו של ז'נט הכותרת מיועדת למספר רב יותר של אנשים מאשר הספר עצמו. כלומר, הנמען של הכותרת הוא הציבור הרחב ולא רק הקורא: "אם הספר הוא אוֹבּייקט של קריאה, הכותרת היא אוֹבּייקט של הפצה, או אם נעדיף זאת, אוֹבּייקט של שיחה".303 הכותרת שבחר קסטלאני לחיבורו תואמת את התאוריה של ז'נט, היא מספקת מידע רב ויש בה להעיד על תוכנו של החיבור ועל משנתו הסדורה. איגנץ גולדציהר (Ignác Goldziher) תרגם את כותרת החיבור להונגרית בשם מתנות שמימיות שהנביא מחמד מעניק Adományokról) a Muḥammadi Égi ajándékok). בתרגומו של פסח שנער את קיצור תולדות הספרות הערבית מקרואטית לעברית תורגמה גם כותרת היצירה: "השראות מן השמים בדבר סגולותיו של מוחמד".304 כותרת היצירה תורגמה לאנגלית בשם המתנות השמימיות מבין מתנותיו של [הנביא] מחמד (Celestial Presents Among the Gifts of Muḥammad).305 אני תרגמתי את הכותרת בשם "המתנות האלוהיות: [הניתנות] על ידי ההענקות של הנביא מחמד" מאחר שקסטלאני טוען שקיבל ידע שמימי, מיסטי ואזוטרי באמצעות הנביא, ומתוך הבנת משנתו ותפיסתו את הנביא כצינור. 

			קסטלאני מציין את כותרת היצירה אלמואהב פעמיים: הן בכריכה של כתב היד והן בסיום ההקדמה ליצירה. קסטלאני חותם את הקדמתו לאלמואהב במשפט מסכם: "קראתי [ליצירה] 'אלמַוַאהִבּ אללַדֻנִּיַּה בִּאלמִנַח אלמֻחַמַּדִיַּה', וערכתי אותה בעשרה מַקַאצִד (מטרות. מילולית: מקומות שאליהם צריך להגיע) כדי להקל על ההולך בדרך (אלסַאלִכּ)".306 קסטלאני מקדיש את חיבורו לאדם הצופי ההולך בדרך הרוחנית ועולה בהדרגה מעלה לעבר האיחוד המיוחל עם האל.

			אלמַוַאהִבּ אללדניה

			בדיקה במילונים הקלאסיים העלתה שהמילה מַוְהִבַּה, ובריבוי מַוַאהִב, מציינת מתנה או כישרון, אשר ניתן חינם מהאל או מהטבע, נקי מאינטרס או ממטרה, המתקבל ללא תמורה. אחד משמותיו היפים של אללה (אלאַסְמַאא' אלחֻסְנַא) הוא אלוַהַאבּ, והכוונה היא 'הנותן בנדיבות', 'המרבה לתת'; זהו אחד מתוארי האל באסלאם. אלע'זאלי מרחיב בספרו אלמַקְצַד אלאַסְנַא פי שַׁרְח מַעַאנִי אַסְמַאא' אללה אלחֻסְנַא (המטרה הנשגבת ביותר בעניין ביאור [99] שמות האל היפים ביותר) על השם אלוַהַאב, וכותב כי רק אללה הוא בעל הנתינה האמיתית, הוא הנדיב ורחב הלב, והוא המעניק מתנות נטולות אינטרס ותמורה.307 בהקדמה לאלמואהב קסטלאני חוזר חמש פעמים על המילה מואהב (מתנות), וייתכן שלא בכדי: חמש הוא מספר מצוות היסוד באסלאם, ובין המצוות המוטלות על המוסלמי עליו להתפלל חמש תפילות ביום. 

			זאת ועוד, המחקר מזהה שהידע הצופי שמתקבל בזכות החסד האלוהי נקרא אלעלם אלוהבי, והוא מנוגד לידע שנרכש דרך מאמצים שעושה ההולך בדרך הצופית אל אלוהיו ונקרא אלעלם אלכסבי.308 צ'יטיק מראה שכבר אצל אבן אלערבי מופיעה הבחנה בין מצבים (אחואל) בדרך הצופית שהאל מעניק לבני האדם במתנה שנקראים מואהב לבין תחנות בנתיב הידע הצופי אשר נרכשות (מכאסב) באמצעות לימוד יראת שמיים ועשיית הישר ואינן ניתנות במתנה.309 

			דבריו של קסטלאני מתכתבים עם אלו של אבן אלערבי, שהרי לתפיסתו של קסטלאני הנבואה של הנביא מחמד אינה בגדר אִכְּתִסַאבּ ולא הושגה בשל רצונו של הנביא או בקשתו. נבואתו של הנביא מחמד היא מתנה שקיבל מאללה והיא המבדילה אותו משאר הבריות.310 באשר למילה לַדֻנִּי, ההיסטוריון אבן ח'לדון (נפ' 1406/808) מצוטט כמי שהגדיר צופיות כעלם לַדֻנִּי — "ידע שמגיע באופן ישיר מאללה" בהסתמך על קוראן 65:18 "ולימדנוהו דעת מלפנינו".311 

			גם אבן אלערבי נותן דעתו על ידע זה וכותב שאי אפשר לרכוש את הידע האלוהי על ידי לימודים אלא זו מתת אל: 

			אם המוכן לצאת לדרך מתמיד בהתבודדות ובזכירת האל, מפנה עצמו ממחשבה ויושב כאביון חסר כל לפתח ריבונו, משפיע עליו האל מתנות: הוא מעניק לו ידיעות על אודותיו ומגלה לו מקצת מהסודות האלוהיים. [...] זוהי מתת יקרה ונשגבה שהאל נותן לו.312

			לפי אלע'זאלי אלעלם אללדני הוא ידע שמקבלים הקדושים בלב באופן ישיר מהבורא, וזהו פרי האלהאם.313 

			כאן המקום להבחין בין הידע המתקבל בהשראה שקדוש מקבל — אִלְהַאם — להתגלות שרק נביאים יכולים לקבל — וַחְי — וכפי שהגדיר זאת אלקיים: השראה מיסטית (אִלְהַאם) לעומת השראה נבואית (וַחְי).314 

			בחיבורו מג'מועת רסאא'ל: אלחכמה פי מח'לוקאת אללה כותב אלע'זאלי באיגרת הדנה בידע האלוהי, שהידע המתקבל כתוצאה מאִלְהַאם נקרא עלם לַדֻנִּיּ (ידע שְׁמימי) שהשגתו אינה תלויה בגורם מתווך (וַאסִטַה) בין הנפש ובין הבורא. אלע'זאלי מתאר ידע זה כאור המופץ ממנורת הנסתר ומתקבל אצל בעלי לב נקי וטהור, ואף כותב שידע זה שייך לנביאים ולידידי האל (אוליאא'). כאשר אללה רוצה לעשות טוב לעבדו, הוא מסיר את המחיצה (חִגָ'אבּ) ומגלה לו סודות נסתרים ואת משמעותם. מהות החוכמה לפי אלע'זאלי מושגת באמצעות עלם לַדֻנִּיּ, ידע שמימי. זאת ועוד, החוכמה היא אחת ממתנותיו של אללה, המעניק אותה למי שהוא רוצה, ומי שהגיע לשלב של קבלת הידע השמימי אינו זקוק לטרוח בלימודיו ולהקדיש לכך זמן רב.315 סוג זה של ידע הוא המפתח להבנה של קדושה כפי שציין מקרגור.316 

			אלע'זאלי מגדיר אִלְהַאם כך: 

			דע, כי סודות המלכות [האלוהות] מתגלים לבעלי הלבבות אם בדרך של השראה (אלהאם), כלומר כשיורד עליהם דבר מה שלא ידעו קודם לכן, אם בדרך של חלום אמת ואם בהקיץ, כשהמהויות הרוחניות מתגלות להם באמצעות דימויים בדומה למה שקורה בשינה. [התגלות הסודות] היא הדרגה הגבוהה ביותר [בדרך], והיא חלק מדרגות הנבואה הגבוהות, בדומה לחלום אמת שהוא חלק מארבעים ושישה חלקי הנבואה.317

			האִלְהַאם כפי שמופיע במחקר הוא ידע המגיע לתודעה באמצעות מסר המועבר ובלתי ניתן להשגה על ידי היקש לוגי או על ידי התבוננות פנימית. זהו מסר המגיע בפתאומיות ובאופן שהאדם הקדוש המקבל אותו אינו יודע להסביר למה, כיצד ומהיכן קיבלוֹ. הידע הוא מתנה בשל נדיבותו והאצלתו של אללה (פַיץ'; האצלה), והוא מכיל הדרכה, הוראה או הנחיה. הצופים נחלקו ביניהם בנוגע לשאלת הוודאות והאמיתות של ידע המגיע מהתגלות כזו, ויש שטענו, שאִלְהַאם לא יכול להביא עימו ידיעה ודאית של האל (מַעְרִפַה).318 בניגוד לידע המתקבל באמצעות אלהאם עומדת השראה נבואית (וחי) שמביאה מסר כללי לאנושות בצורת ידע נבואי שלא היה ידוע קודם והוא הידע של הנביאים והשליחים אשר מגיע מאללה ללא גורם מתווך (וַאסִטַה). אלע'זאלי מציין כי הידע הנסתר המתקבל בעקבות וחי הוא חזק ומושלם יותר מכל הידיעות הנרכשות (אלעלום אלמכתסבה). עם זאת, אלע'זאלי מדגיש כי אללה סגר את שערי הוחי בתקופת הנביא מחמד אשר הוא חותם הנביאים, וזאת בניגוד לשערי האלהאם אשר נותרו פתוחים.319

			בהסתמך על כל הנאמר, ובחזרה לכותרת היצירה אלמַוַאהִבּ אללדניה ניתן לומר כי הידע אשר קסטלאני קיבל ברצונו ובחסדו של האל והגיע בתיווכו של הנביא מחמד, נתפס על ידו כידע שמימי ולכן חש חובה להעלותו על הכתב. בדומה לתפיסתו של אלע'זאלי, גם קסטלאני טוען ש"הידע המיסטי האלוהי הוא השכר של עבודת האל והליכה בדרכו של הנביא הנכבד הזה [מחמד]".320 

			לפיכך אפשר להסיק שכותרת היצירה מלמדת על הידע השמימי, המיסטי, האזוטרי, אשר קיבל קסטלאני במתנה באמצעות הנביא, לא בדרך של לימוד, אלא בדרך של השראה מן השמיים (אִלְהַאם), בשעה שהלך בנתיב חיפוש הקרבה לאלוהיו. בחיבורו, מבקש קסטלאני להעביר את הידע שהוענק לו הלאה ולהופכו לנחלת הכלל. לטענתו, ידע זה כולל את האמת הנסתרת, ומקורו במתנה אלוהית אשר רק יחידי סגולה זוכים לקבלו. מעניין לדעת האם קסטלאני החשיב עצמו לקדוש שקיבל ידע בזכות הסרת המחיצה מעיניו, אך זו שאלה מורכבת ואין בידי די מידע להשיב עליה.

			בִּאלמִנַח אלמֻחַמַּדִיַּה

			הסיפה של הכותרת מעלה שלל שאלות לא פחות מהרישה. כדי להבינה יש לבחון את היצירה כולה וכן את ההקשר האינטלקטואלי שבו פעל קסטלאני, והמקורות שמהם שאב. המילה מִנַח מציינת הענקה, מתנה, או זכות יתר, ומופיעה בהקדמה ליצירה עשר פעמים.321 גם במקצד השביעי הדן באהבה לנביא מחמד קסטלאני משתמש במילה מִנַח כדלהלן: "אללה העניק לנו [באמצעות הנביא] את הענקות העולם הזה ואת הענקות העולם הבא".322 לפיכך אפשר להבין שקסטלאני מקשר את המילה 'הענקות' להענקות אלוהיות שמתאפשרות בזכות הנביא מחמד. עוד מוסיף קסטלאני: "מי אשר הנביא הנכבד משפיע על נפשו, אללה יתגלה לו במלוא קודשו. מי שהולך עם הנביא ללא בחירה, יתגלו לו מסתורי אמיתות וסודות קרבתו".323 העיקרון המטאפיזי שלפיו הנביא משמש מתווך בין האלוהות לאנושות מזוהה בעיקר עם רעיון האדם השלם. בכותרת היצירה מופיעה המילה אלמֻחַמַּדִיַּה. ניתן למצוא שאלמֻחַמַּדוּן הם המאמינים במחמד ובשליחותו עלי אדמות אצל אבן אלערבי. ומי שמאמין בגישתו, ומי שהולך בעקבות הרעיון שמחמד הוא האדם השלם, מכוּנה מֻחַמַּדי.324 ניתן לקשור זאת לדוקטרינת הצופיות הרחבה יותר שנקראת "אלחקיקה אלמחמדיה". לפי חדית' המופיע אצל אלבח'ארי הנביא אמר: "מי שיראה אותי — כאילו יראה את אללה". הנביא נחשב לצלמו של אללה בבריאה.325 

			דמותו של הנביא מחמד 

			קסטלאני מציג את דמותו המושלמת של הנביא ואת אהבתו הרבה אליו, הוא מעלה את הנביא למעמד מיוחד ויוצא דופן, ומסכם זאת בשיר שבח והלל שופע במונחים מהטרמינולוגיה הצופית: 

			אתה שליח האל, [אתה הוא] הבְּרִיָּה המפוארת ביותר 

			[הקיימת בהווה]. [אללה] שלח אותך לכל בני האדם

			סביבך סובב ציר הבריאה [מַדַאר אלח'לק], 

			שהרי אתה עמוד התווך [קֻטְבּ], הקדוש הנסתר,

			אתה אור [מגדלור] האמת, המתרומם מעל אחרים ונוהג בצדק [עם האנשים]

			ליבך הוא בית האל, בית ידיעותיו [הידיעות הנסתרות, השייכות לעולם הנסתר]

			ו[ליבך] הוא הדלת שדרכה נכנסת האמת

			הידע האלוהי נובע מליבך ומתפרץ ממנו, ולכל חי יש מקור לשתיית מים ממנו [מהמעיין הנובע].326

			קסטלאני מתאר את הנביא במונחים ציר הבריאה (מַדַאר אלח'לק), עמוד התווך (קֻטְבּ), ומייחס לו את כל סוגי השלמות.327 במחשבה הצופית 'עמוד התווך' הוא הקדוש הנסתר העומד בראש ההיררכיה של ידידי האל.328 כן לדבריו הנביא כולל בתוכו את כל התכונות היפות (מַחַאסִן אלאַחְ'לַאק).329 

			דבריו של קסטלאני מזכירים את תמצית תורתו המיסטית של אבן אלערבי באשר לאדם המושלם (אלאִנְסַאן אלכַּאמִל). לתפיסתו של אבן אלערבי, האדם המושלם נברא כדי להשלים את הישות האלוהית, משום שבלעדיו אי אפשר לראות את הקוסמוס בבירור. הדבר משול למַרְאָה אשר משקפת את העומד מולה; כך הנביא מחמד משקף את האלוהות. הקוסמוס משקף את האל באמצעות שמותיו, וכן גם את האדם המושלם ודמויות יוצאות דופן נוספות, כמו הנביא וקדושים.330 ולפיכך לדעת את עצמך או את נשמתך — משמעו לדעת את האל.331 בחיבור אלמואהב מתוארת אהבתו העזה של קסטלאני את הנביא מחמד. קסטלאני מעריץ את הנביא, מייחס לו שלמות פיזית ורוחנית וכן מציגו כמחולל ניסים ומייחס לו תופעות על־טבעיות אשר מתכתבות עם תאוריית האדם המושלם של אבן אלערבי.

			אבן אלערבי מדבר על המהות של מחמד אשר קָדמה לכל הקיים, ולא על מחמד ההיסטורי:332 "חוכמתו של מחמד היא יחידה במינה, משום שהוא בן האנוש המושלם ביותר. ובשל סיבה זו הבריאה מתחילה ומסתיימת בו. המהות של מחמד נבראה קודם לבריאת האדם הראשון והיא כוללת את כל השמות והתארים".333 

			בקרב המלומדים והתאולוגים המוסלמים היו שלא הסכימו לרעיון המהות של מחמד שקדמה לכל היקום וביניהם אלע'זאלי ואבן תימיה.334 קסטלאני בוחר צד בוויכוח ובדומה לאבן אלערבי ולתקי אלדין אלסבכי (נפ' 1355/756), גם הוא מתייחס לדמותו של הנביא אשר קדמה לאדם הראשון. אין ספק שקסטלאני רואה את הנביא כמתווך בין האלוהות לאנושות ועל כך ארחיב בהמשך בהקדמה ליצירה. 

			סיכומו של דבר, המתנות האלוהיות השמימיות הן הסוד אשר אליו נחשף הקורא במהלך קריאת אלמואהב. זהו ידע שמימי אשר קסטלאני קיבל בזכות החסד האלוהי, והוא מעבירו הלאה לנו, הקוראים. למעשה, קסטלאני טוען כי רק על ידי ידיעת מה שהנביא מחמד מעניק למוסלמים אפשר להגיע לדרגה רוחנית גבוהה ולקבל בפועל את המתנות האלוהיות. הנביא מחמד הוא הצינור, הוא האמצעי, הוא הגורם המתווך (וַאסִטה) שדרכו עוברות המתנות האלוהיות לאדם. כותרת היצירה מלמדת רבות על הרעיון המרכזי שלה ועל יחסו של קסטלאני לנביא. והיא מנחה את הקורא בתהליך הקריאה ואף משפיעה על תפיסתו ופרשנותו את היצירה כפי שטען התאורטיקן ז'נט.335 נפנה כעת לתוכני היצירה ונשתמש באינטרטקסטואליות כדי להעמיק הבנתנו בחיבור זה. 

			פתח דבר: ההקדמה ליצירה 

			ההקדמה ליצירה חושפת את הרמה הראשונה והברורה של האינטרטקסטואליוּת של אלמואהב. קסטלאני מונה שתי יצירות בשמותיהן ומזכיר את מחבריהן, כיצירות שהשפיעו על כתיבתו, וכיצירות ששאב מהן ידע ואף השראה לכתיבתו. לאורך כל היצירה אפשר למצוא אזכורים של שתי יצירות אלה והשפעתן ניכרת במובנים רבים, כפי שאַראה בפרקים הבאים של ספר זה. אם נחזור למונחים שהציע ז'נט, ההקדמה ליצירה אלמואהב משמשת אלמנט אינטרטקסטואלי הנקרא פרטקסטואליות (Paratextuality), קרי אלמנט ספרותי הקיים בתחילת טקסט, אשר הופך אותו לספר ויוצר את הקשר בין הקורא לטקסט. ההקדמה מנחה את הקורא בתהליך הקריאה ומשמשת מעין פרשנות.336 בעוד שלדבריו של ז'נט, אין חובה לקרוא את ההקדמה, יתרה מכך, ניתן לקרוא ספר גם מבלי לקרוא אותה, גישתי שונה לחלוטין. לפי הבנתי, ההקדמה לאלמואהב היא למעשה החֻ'טְבַּה, הדרשה של המחבר, שנכתבה באומנות רבה, וטומנת בחובה את ה'אני מאמין' שלו.337 בדומה למטיפים דתיים (וַאעִט' וברבים וֻעַאט') שחיברו דרשות משלהבות, גם מחברי יצירות כתבו את יצירותיהם בסגנון של הטפה. לח'טבה הייתה נוסחה ליטורגית שכללה את השבח לאללה, השהאדה, הברכה הנאמרת על הנביא מחמד, ומשפט מעבר שפותח במילים: לעצם העניין (אמא בַּעְדֻ). לאחר דברים אלו נכתב פתיח הנאום שכולל פסוקי קוראן, קריאות לדבקות דתית וציות לאללה, תחינות ותפילות על הנביא מחמד ועל הקהילה המוסלמית.338 פתיח הנאום שייך אמנם למבנה הליטורגי הקשוח אך למרות ההגבלה על חירותו האמנותית ולמרות המוסכמות באשר לנוסחת הכתיבה, קסטלאני מצליח לתת ביטוי לאני מאמין שלו במסגרת הבעת התחינות והתפילות על הנביא מחמד ובתוספת שירים לכבודו של הנביא כפי שאציג בהמשך.

			ההקדמה ליצירה כתובה על פי נוסחה ליטורגית זו. כך למשל השבח לאללה: 

			בשם האל הרחמן והרחום, שבו אמונתי ובו נֵעָזֵר "ריבוננו פרוש עלינו רחמים מאתך והצלח את דרכנו והאר את עינינו" [קוראן 10:18] תפילת האל על אדוננו מחמד ועל משפחתו [ברכה לנביא].

			השבח לאל אשר גרם לשמש של אורות הידיעה על נבואת מחמד לזרוח בשמיים הנצחיים (סמאא' אלאַזַל). השבח לאל אשר שלח מאופק סודות הנבואה [כקרני שמש] מחזות, אשר הבהירו את תאריו של הנביא. הוא חנן [את הנביא] בכך שכונן את יסוד נבואתו על קדמות נבואתו מלפני עידן ועידנים. את עמודי התמך של שליחותו בנה לגובה באמצעות עתידיות נבואתו עד נצח נצחים (אזליה).339

			בחירתו של קסטלאני בהקדמה במילה "אַזַל" המציינת המשכיות ולא במילה "אַבַּד" שמשמעה זמן מוחלט בעתיד, עשויה להצביע על כך שאין הכוונה בדברים למחמד ההיסטורי אלא לרוחו של מחמד, מהותו של מחמד, שקדמה לכל הקיים ואף לאדם הראשון.340

			השַהַאדַה: פּניות לאל ולנביא הן למעשה יחידה אחת המשלימה את השַהַאדַה:

			אני מעיד שאין אלוהים מלבד אללה, ואין לו שותף. הוא האחד והיחיד, ואין שני לו בכל הנוגע לעוצמה ולתפארת. הוא האחד והיחיד שאין שני לו, והוא היחיד הראוי לתואר השלמות. ואני מעיד שאדוננו ואהובנו מחמד, עבדו ושליחו הוא האדם הנכבד ביותר מכל בני האדם הברואים, הוא בבת עינם של כל הנכבדים, הוא העידית שבעידית, מצאצאי עדנאן,341 הוענקו לו האותות הנפלאים ביותר, הוענקו לו כל ההיבטים הכלליים של השליחות וכל הדברים המופלאים הקשורים לניסים, [הוענק לו] הסוד המקיף המבדיל [בין אמת לשקר]. הוא היחיד מכל המין האנושי שקיבל את מתנות הקִרבה לאלוהות, הוא המקור לאמיתות הנצחיות, הוא המסגד שבו נאספים כל מקורות הידע המקיפים על פרטי האמיתות הנצחיות, הוא בימת הדרשן שבו נאמרות האמיתות הנצחיות, הוא המטיף את האמיתות הנצחיות כאשר הוא מגיע [כמו רועה] למכלאות הצאן של קודשי האמיתות הנצחיות, וכאשר הוא הגיע לכעבה, בית אללה, הבנוי לתפילות, לקח אותו לעצמו והפכוֹ למסגד המכנס את אמיתות ידידותו האינטימית [עם האל]. [הכעבה] היא המקור של נקודת האמצע, שסביבה סובבים כל הברואים. היא המבוע שממנו נובעים מעיינות החוכמה והידע. היא נובעת מאוקיינוס הנאמנות. כמו שאמר המשורר מאנשי הידע והבחירה, כאשר דיבר על מהותו הקדושה [של הנביא] וסיפר על המתנות יקרות הערך [שהנביא קיבל מאללה].342

			ההקדמה פותחת בפסוק מפרק המערה (אלכַּהְף) קוראן 10:18 "ריבוננו, פרוש עלינו רחמים מֵאִתְּךָ [לַדֻנְכַּ] והצלח את דרכנו והאר את עינינו". בפסוק 65:18: "ולימדנוהו דעת מלפנינו (מן לדנא)" יש התייחסות לידע.343 לפי פירוש אלג'לאלין של סיוטי לקוראן, הידע שעליו מדובר בפסוק זה שייך לתורת הנסתר.344 קסטלאני עצמו טוען כי קיבל ידע אלוהי בעזרתו ובזכותו של הנביא מחמד. אפשר להבין מכך שהידע שקסטלאני מתאר קשור למילה לַדֻנִּיּ ונוגע לסודות האלוהיים ההולמים את ההבנה הצופית. זאת ועוד, פרק המערה מסתיים בפסוק בעל אופי מוסרי, ולפיו מי שמחפש לפגוש את אלוהיו עליו לעבוד אותו בלבד ולנהוג ביושר במעשיו.345 לאור הדברים האלה אפשר להסיק כי לא בכדי בחר קסטלאני לפתוח את ההקדמה בפסוק מִפרק המערה. לפי עדותו, הוא קיבל ידע אלוהי לאחר שחי בביטול עצמי בפני האל, חיים צנועים ורוחניים בהתאם לדרך הצופית, ובסיום התהליך הגיע לדרגת קרבה גבוהה לאלוהיו. 

			מהות היצירה

			בהקדמה ליצירה קסטלאני כותב שאלמואהב היא ההוכחה לשליחותו של הנביא מחמד, לאור שהביא עימו, לתכונותיו הטהורות ולדמותו הנשגבת. קסטלאני מוסר עוד שהתגלו לו סודותיה הכמוסים של דרך הנביא ומשמעויותיה, והוא מבקש למסור אותם הלאה לקוראיו.346 

			קסטלאני משתמש במטפורות רבות מתחום הטבע אשר נועדו לתאר עושר ושפע של ידע חדש שהופקד בידו. הוא מתאר חוויה מסעירת חושים ומלאת תשוקה אשר קירבה אותו לאלוהות, ולאחריה התפרץ וזרם ידע אלוהי. במעמד הזה קסטלאני מתאר את היותו שרוי בין העולם הפיזי לבין העולם הרוחני, ולפיו הידע שקיבל זהו שכר המאמין:347

			אני עדיין מסתובב בגני המתנות הללו השכם והערב, שותה בוקר וערב, עד אשר ניתזו בעוז ענני המשמעויות על אדמת גני המבנים, פרחיהם הבשילו, ועלי [הכותרת] שלהם הוכתרו בדברים יקרי הערך, ביהלומי הידיעות היקרות, התשוקה שלי לאמת הניבה את פירותיה, הזרם ניתז בחוזקה, ונהרות נפלאות המבעים זרמו.348

			ההקדמה מסתיימת במשפט אשר בעיניי הוא משפט מפתח לשם קריאת אלמואהב: 

			[בספר זה] אני נפרד [מהסודות] של נבכי הנסתר והלא נודע שהופקדו אצלי, לשם כך אני נעזר באללה החזק והמעניק אשר אִפשר לי זאת, השלים לי [את הידע] ונתן לי הזדמנות להבהיר את ההוכחות הנסתרות [שנעלמו מעיניהם של בני האדם] כך שסללתי באדמת הטרשים את הדרך הקשה.349

			קטע המפתח של ההקדמה מתאר את מתנת האלוהות אשר קיבל קסטלאני, והיא מתנת הידע על אודות הנביא מחמד ועל שליחותו. קסטלאני מתאר את האור הגדול אשר הגיע עם לידתו של הנביא. הוא גם מוסר ידיעות על אודות השליחות הנבואית, ההג'רה ממכה לאלמדינה, המסע הלילי השמיימה ועוד פרטים רבים על מסע חייו של הנביא.

			להלן תרגום ההקדמה של קסטלאני לאלמואהב עם הפתיח המקובל לפי הנוסחה הליטורגית:

			לעצם העניין: לפניכם חיבור שמכיל ידע נסתר350 מתוך הידיעות הנסתרות, שהן מתנות המגיעות מתוך רגשות החיבה של האל. [אלמואהב] היא מתנה ממתנות החיבה והנתינה האלוהית, המספרת על מקצת משלמות כבוד נביאנו מחמד, עליו התפילות הטובות והנעלות וברכת השלום. [היצירה מספרת על] שנבואתו קדמה לכל הנבואות עוד מלפני עידן ועידנים.351 היצירה אלמואהב מוכיחה את שליחותו של מחמד [לחשוף] את "התכליות של האחד".352 יצירה זו חושפת שבדורות עבָרוּ כבר הייתה בשורה על נבואתו של מחמד, על תאריו ועל שמו, וכי שמו נזכר גם בקרב העמים שנכחדו. היצירה אלמואהב מספרת שניצוצות האור של האותות שבישרו על הולדתו זרחו כמו אור השחר על פני כל הברואים, מבשרים על לידתו של מחמד, ועל הורדת האור (כשהגיע מחמד, הגיע אור גדול) ועל הפצת האור לכל ברואיו (הוא ברא את הנשמה). ביום שבו נולד הנביא היה האור כמו אור הירח, [והיו] גאווה והתפארות בכל המקומות. 

			היצירה הזאת מספרת על הידיעות הנסתרות הקשורות לתקופת ינקותו וגידולו. וכן על מעיינות הסוד של מסע הלילה שלו, על שליחותו ועל ההג'רה שעשה. היצירה מיועדת לנשמות הסבלניות הלומדות את פרטי עבודת האל שלו, אשר ניחוח הקטורת של הידע הזה יוצא אל האופק, הנמצא בלבבות האנשים שהם ידידיו. היצירה מספרת על הדברים היקרים והעדינים ועל פרטי הפרטים האמיתיים של מסע חייו הנעלים, החיים שלקחו אותו לגן קודשו של האחד והיחיד.353

			בהקדמה הזאת קסטלאני עצמו מספר על יצירתו ועל מטרתה שהיא הכרת מהות הנביא, תאריו, מהלך חייו, ועל הסודות הנסתרים על שליחותו. דבריו של קסטלאני מתכתבים עם חַדִית' קֻדְסִי דהיינו מסורת אשר מכילה התגלות אלוהית קוראנית שהתקבלה בחלום או בדרך של השראה מן השמיים, אשר רווחה בקרב הצופים ולפיו האל אמר: "הייתי אוצר חבוי ורציתי להתגלות ולכן בראתי את בני האדם".354 ביצירה אלמואהב ניתן לזהות חזרה על מוטיב האוצר הנסתר המשתוקק להתגלות, שמהדהד באזכור המתנות האלוהיות שהוענקו לקסטלאני.

			בקטע הבא שאציג קסטלאני עושה שימוש במילה מואהב, מתנות שמימיות, בתור מפתח ליצירה כולה. המתנה הנעלה ביותר תוענק לנביא עצמו ביום תחיית המתים. קסטלאני מציג את הדרגה הגבוהה ביותר שאליה יגיע הנביא בגן העדן, ובסיום הוא משתמש בפרפרזה של הברכה המוּכרת על הנביא (תפילת האל עליו וברכתו לשלום).

			מתוך הגומחה (מִשְכַּאה)355 של שליחותו הבריקו הברקים, סימניה הראשונים של האמת. או אז סרו למרותו גם ההמונים וגם העידית שבעידית של הברואים. הוא לא הפסיק להילחם למען דרך האל באמצעות החלטותיו הנחושות האמיתיות, והוא איחד את פזורי האסלאם, אשר היו מפוזרים לאחר שנפוצו לכל עבר עד אשר הושלמו המשימות השלמות של דתו, [והושלמו] הוכחותיו הרבות, והושלם חסדו השופע על עדתו. הוא עמד בפני בחירה ובחר במוות ("החבר הנעלה", אלרפיק אלאעלא),356 והעדיף את העולם הבא מן העולם הזה; אללה העביר אותו לעמוד בראש האנשים בגן העדן (דאר אלסלאם; מילולית: בית השלום) ואל גן העדן (פִרְדַוְס), ושיכן אותו בשלב הנעלה ביותר, במקום הגבוה ביותר, ונתן לו את הנעלה שבמתנות ביום תחיית המתים. או אז יהיה הנביא הרואה והנראה.357 

			הוא בעל השבח באמצעות דברי השבח שיעניק לאללה, שהוא גם המשבח וגם המשובח. הנביא יגיע לדרגה העליונה (הוא יהיה לימין הכס האלוהי).358 כאשר ישכון לבטח במתחמי הקודש המקודשים ביותר ויחזה בחזיונות של הנשמות, ישלח אליו אללה את הנעלות שבתפילות ואת המכובדות בברכות השלום, וכתוספת ישלח לו ברכות, יתפלל ויברך את בני משפחתו הטהורים ואת חבריו בָּרֵי הלבב, תפילות ושלום, שלא ייפסקו מהם לנצח נצחים, שלא ייספרו מרוב לעולמי עד.359

			ההקדמה לאלמואהב היא מעין תפילה, אשר פותחת בביטולו העצמי של קסטלאני לפני האל ובבקשת עזרה והנחיה ממנו, וממשיכה בתיאור דמותו המושלמת של הנביא כמקור לאמת ולידע האלוהי אשר כל הסודות מופקדים אצלו. ההקדמה ליצירה אלמואהב מציגה פן אותנטי בדמותו של קסטלאני. כתיבתו מבליטה מאוד את הממד הרגשי של רעיונותיו: קסטלאני אוהב, חושש, חסר ביטחון, מתבטל בפני האל, שופך את ליבו לפניו, ומבקש ממנו עזרה בהצלחת היצירה ובפרסום הסודות החדשים שטרם נודעו. 

			מטרות היצירה: תמצית הדיונים 

			אפשר לזהות שתי מגמות בולטות ביצירה אלמואהב: האחת היא תיאור חיי הנביא על פי סדר כרונולוגי, והשנייה היא תיאור תכונותיו ומעלותיו הטובות והנעלות של הנביא מחמד ואיכויותיו המוסריות. תכנים כאלה שייכים לתת סוגת הכתיבה של הסירה המכונה אלשַׁמַאאִ'ל (על התכונות הטובות והמידות התרומיות של הנביא).360 קסטלאני מחלק את יצירתו לעשר 'מטרות' (מַקַאצִד), ולהלן המטרות של אלמואהב:

			המַקְצַד הראשון: לספר את סיפורי הסירה המוּכּרים החל מלידת הנביא וכלה במותו לפי סדר כרונולוגי: מיום לידתו של הנביא, ברית המילה שלו, חייו לפני השליחות, ייחוסו המשפחתי, ראשית הנבואה, ההג'רה ממכה לאלמדינה, הקרבוֹת, הפשיטות, כיבוש מכה ומותו.361 

			קסטלאני מתייחס לחגיגות הולדת הנביא מחמד (אלמַוְלִד); לשמחה, לסעודות, למתן הצדקה ולעשיית חסדים באירוע זה. הוא מציין שמי שחוגג את לילות חודש הולדתו של הנביא יזכה למחילתו ולרחמיו של אללה. קסטלאני בהחלט מודע לפולמוס בשאלה מה בחגיגות אלו נחשב חידוש שאינו רצוי בדת (בִּדְעַה), כמו נגינה בכלי נגינה אסורים, אך הוא אינו מתעכב ומפרט מה מותר ומה אסור אלא מפנה למלומד המאלכי מהמאה ה־14 אבן אלחאג' ולחיבורו אלמַדְחַ'ל.362 

			המַקְצַד השני עוסק בנביא כאדם מושלם לצד נושאים יומיומיים: נישואיו של הנביא מחמד, שמות ילדיו, נשותיו, משפחתו, תיאור מראהו החיצוני, ופירוט משלחות השבטים הבדואיים שהגיעו אליו להצהיר על אמונתם באסלאם. קסטלאני דן בשמותיו של הנביא מחמד על ידי הצגת טיעונים של מלומדים רבים וציון מסורות אשר דנות בסוגיית מספר השמות של הנביא (היו שסברו שלנביא היו חמישה שמות, והיו שסברו שלנביא שבעה, שלושים, תשעים ותשעה, ואף שלוש מאות שמות). בסיכומו של הדיון קסטלאני מביא את דבריו של הפילוסוף הצופי אבן אלערבי, הטוען שגם לאללה וגם לנביא יש אלף שמות. מקצד זה מתחלק לעשרה חלקי משנה.363

			המַקְצַד השלישי עוסק בצורתו החיצונית המושלמת ובתכונותיו המוסריות הנעלות ומתחלק לשלושה חלקים. קסטלאני מציג את המחלוקת בדבר צבע עורו של הנביא, האם לבן, לבן אדמומי, שחור, או שמא היה לבקן. עוד הוא מזכיר את המתח בין המלומדים שטענו לצבעים שונים ואף האשמות בדבר כפירה כנגד אלה שלדעתם צבע עורו שחור.364 קסטלאני דן בדבריו של עיאץ' בן מוסא, שכותב שצריך להרוג את מי שאומר שצבע עורו של הנביא שחור ומעיר שעונש מוות מוצדק בשל כל תיאור המציג את הנביא באופן המעיד על פגם, ולא רק בשל שקרים בתיאורי הנביא אשר נחשבים כְּפירה (כֻּפְר). באשר לטענה על צבע עורו השחור של הנביא, כותב קסטלאני ששחור הוא צבע מיוחד אשר בולע את כל שאר הצבעים ולכן הוא לא בהכרח רע.365 

			המַקְצַד הרביעי מתחלק לשני תת פרקים ועוסק בניסים ובתכונות המייחדות את הנביא משאר הנביאים ואת אומתו משאר האומות המשמשות הוכחה לאמיתות הנבואה (דַלַאאִ'ל וחַ'צַאאִ'ץ). במקצד הזה קסטלאני מציג כיצד הנביא מחמד עולה על שאר הנביאים, ומוכיח באמצעות פסוקי קוראן כיצד אללה מחל למחמד על כל חטאיו.366 

			המַקְצַד החמישי עוסק בייחודו של לילת אלאסראא' ואלמעראג' (ליל המסע של מחמד ועלייתו לשמיים). קסטלאני דן בסוגיה התאולוגית המורכבת, אשר מלומדים רבים נחלקו לגביה: האם הנביא מחמד ראה את אלוהיו כשעלה לשמיים, או את המלאך גבריאל? האם בני האדם יכולים לראות את אללה בעולם הזה או בעולם הבא? האם הנביא ראה את אללה בעיניו או בליבו? קסטלאני מיישב את המחלוקת, מסביר את פשר הדברים, ומביא טיעונים במטרה להסיר את הספקות מהטענות המשקפות את העמדה המסורתית בנושא.367

			המַקְצַד השישי מתמקד בחובה לפאר את הנביא ולהזכיר את שמו, לציית לו וללכת בדרכו.368 קסטלאני מצטט פסוקי קוראן שעיקרם הוא החובה לציית לשליח אללה. הוא אף מזכיר שלפי הקוראן, יש עדויות מוקדמות להופעתו העתידית של מחמד ונבואתו, למשל בפסוק 157:7: "אנשים ילכו עם השליח, הנביא איש אומות העולם, אשר אותו ימצאו רשום אצלם בתורה ובאוונגליון". זאת, לטענתו, אחת הוכחות החשובות ביותר המאשרות את אמיתות נבואתו של מחמד. ולכן חובה לציית לו וללכת בדרכו. 

			המַקְצַד השביעי נוגע בחובה לאהוב את הנביא, את משפחתו ואת האצחאב ולקיים את מנהגיו. במקצד הזה קסטלאני מתמקד באהבה (מַחַבַּה) ומשמעותה. לדבריו, האהבה היא הדרגה הרוחנית הגבוהה ביותר אשר בלעדיה האדם משול לגוף ללא נשמה. הוא עוסק בהבדל בין התואר של מחמד כאהוב האל (חַבִּיבּ אללה) לבין תוארו של אבראהים כחברו של אללה (חַ'לִיל אללה), ודן בשאלה מי משניהם היה קרוב יותר לאללה. מקצד זה חשוב ביותר להבנת משנתו של קסטלאני בתפיסת האהבה לנביא.369

			המַקְצַד השמיני דן ברפואת הנביא ובטיפול במחלות בדרכים טבעיות ובדרכים רוחניות שמימיות. כן קסטלאני דן בפירוש חלומות (תַעְבִּיר אלרֻאְ'יַה). הוא מסביר מהו החלום הנכון וחלום שאינו נכון. קסטלאני מביא מסורות התומכות בגישה שהחלום הוא חלק בלתי נפרד מהנבואה, וכי החלום שמגיע עם שחר הוא הנכון ביותר. הוא נותן דוגמאות לחלומות ולפירושם. בהמשך הוא עוסק בעולם הנסתר (עלם אלעַ'יְבּ).370 חלומות ופתרון חלומות זכו לעניין רב בקרב מלומדים מוסלמים ימי ביניימיים. לחלומות נודעו משמעויות קוסמולוגיות כמו גם חברתיות. חלומות העבירו תוכן של מסרים אלוהיים והצצה לעולם הנסתר הן של העולם הזה והן של העולם הבא שלא היו יכולים להתקבל בשום דרך אחרת. אצל הצופים חלומות נחשבו לחלק מהנבואה והקדוש הצופי (הולי) נחשב למביא דברו של הנביא. ועם זאת, כמו בתאוריות אחרות, החלומות העידו גם על השתקפות עולמו הפנימי של החולם.371 

			המַקְצַד התשיעי עוסק בעִבַּאדַאת, הן המצוות הפולחניות הקשורות לעבודת הבורא: הלכות הפולחן, סוגי התפילות, השהאדה (עדות האמונה), טהרה, צדקה, מצוות החג' וצום הרמצ'אן. קסטלאני מוסר שגם בגן העדן נשארת חובה אחת מהעִבַּאדַאת, והיא השבח לאללה: "כל העִבַּאדַאת אינן מתקיימות בגן העדן מלבד המצווה להודות, לשבח, להלל ולומר אין אלוהים מלבד אללה".372 

			קסטלאני מפרט את התועלת המתקבלת מקיום ההלכות הפורמליות, וחשוב לו להבהיר שהקִרבה לאל מתחילה בעִבַּאדַאת, ואי אפשר לוותר על שלב בסיסי זה. קסטלאני מבקש לתקן את ההבנה השגויה, שהצופים מוותרים על העבאדאת ומבטלים אותן. לפיו, המבטלים את חובת העבאדאת מתמקדים בדמיונות כוזבים, ונחשבים לכופרים הסוטים מן הדת. קסטלאני מבהיר שלהיות צופי אין פירושו להתכחש למצוות, אלא להקנות להן משמעות מיסטית רוחנית בעת קיומן.373 בכך מציג קסטלאני גישה צופית מתונה שרואה את מטרת האדם בקיום המצוות ובאהבת האל.374 

			מקצד זה מעיד על תפיסתו של קסטלאני. בדומה לצופים בני תקופתו, קסטלאני ראה בפולחן שלב יסודי והכרחי בטריקה, דרכו של הצופי. רק משהבין ההולך בדרך הצופית את המצוות הפולחניות (שריעה), ורק לאחר שקיבל עליו למלא אותן, יוכל לצאת לדרך הצופית, לקראת אלוהיו.375 

			המַקְצַד העשירי מציג את עמדתו האישית של קסטלאני באשר להעדפת העיר אלמדינה על פני מכה. המקצד עוסק בפטירתו של הנביא ומעברו מהעולם הזה לעולם הבא לאללה (לגן העדן), והחובה לבקר (זִיַארַה) בקברו ובמסגדו. במקצד זה קסטלאני עוסק במחלת הנביא שקדמה למותו, ומצטט מסורות המאשרות שהנביא ידע שמותו קָרֵב. הוא מתאר את הקינות על הנביא ואת הטיפול בגופו הפיזי לאחר מותו, כשרחצו את גופו ועטפו אותו בתכריכים. קסטלאני מסביר מדוע הנביא נקבר ביום רביעי אף על פי שנפטר ביום שני. מרחיב על העצב ועל השמחה הקשורים במותו של הנביא, ומתמקד בסוגיית הזיארה לקברו באלמדינה, היא העלייה לרגל במטרה לבקר את השריד הגשמי האחרון אשר נותר ממנו. קסטלאני מתאר את המנהגים שיש לקיים ליד הקבר של הנביא, את נפלאותיה של העיר אלמדינה, את אחרית הימים, את נהרות גן העדן, את חשיבותה של השַׁפַאעה (מליצות יושר מפי הנביא) ביום הדין, ואת סוגיית השכר והעונש. הוא אף מוסר מסורות מפי הנביא שעיקרן שהנביא ייכנס ראשון לגן העדן ואחריו אומתו.376

			

			
				
					254	אלעידרוס, אלנור אלסאפר, עמ' 165. 

				

				
					255	אלע'זי, אלכואכב אלסאא'רה, כרך 1, עמ' 127. 

				

				
					256	רואיהב, דעות שונות על אבן תימיה, עמ' 298–299. מורי וְרַבִּי פרופסור שמואל מורה, עליו השלום, פרסם בשנת 1975 את תרגום ספרי ההיסטוריה של אלג'ברתי בהוצאת בריל תחת הכותרת: Al-Jabarti’s Chronicle of the First Seven Months of the French Occupation of Egypt: Muharram-Rajab 1213, 15 June-December 1798. בשנת 2020 יצא לאור תרגומו של עמנואל קופלביץ ז"ל לחיבור זה הכולל את הביוגרפיות של השנים 1216-1213. קופלביץ', היום שבו התערערו חוקי בראשית: הכרוניקה המופלאה של הכיבוש הצרפתי במצרים על פי אלג'ברתי (מכון ון ליר, ירושלים: 2020).

				

				
					257	אלנאצרי, אלרחלה אלנאצריה, עמ' 295-294; אלעַיַּאשִׁי, מַאא' אלמַוַאאִ'ד, עמ' 284.

				

				
					258	מחמד בן עבד אלבאקי בן יוסף בן אחמד בן מחמד אלמצרי אלזרקאני היה שופט מאלכי, אשר נולד בשנת 1645/1055 בקהיר שבמצרים. אלזרקאני היה חבר באלאזהר, ולימד הלכה וחדית' עד יום מותו. שמו הלך לפניו מעבר לגבולות מצרים בפרשנות שופעת ועתירה למוטא' של מאלכ שנקרא אבהג' אלמסאלכ בשרח מוטא' אלאמאם מאלכ. ראו מורני, "אלזרקאני", האנציקלופדיה של האסלאם.

				

				
					259	מידע נוסף על השרח של אלזרקאני ראו קיסטר, ספרות הסירה, עמ' 367. קישור לכתב היד של אלזרקאני ראו http://makhtota.ksu.edu.sa/makhtota/4184/4#.V4ufp7grKUk. לפי ברוקלמן, תאריח', עמ' 280, יש שלושה כתבי שרח שנכתבו על אלמואהב מלבד הביאור של אלזרקאני: שַׁרְח אלשׁוּבְּרַא (נפ' 1659/1069) כתב היד נמצא בברלין מספר 9594, שרח של מלומד ההלכה השאפעי המצרי אלשבראמלסי (נפ' 1676/1087) כתב היד נמצא בברלין מספר 8/9595, ושרח אלסֻחַיְמִי (נפ' 1669/1078) ששמו אלעַטַאיַא אלרַבַּאנִיַּה (המתנות האלוהיות). כתב היד שלו נמצא בקהיר מספר 369/1 131/1. 

				

				
					260	אלזרקאני, שרח עלא אלמואהב, כרך 1, עמ' 10-9. יש לציין שקיים שרח של אלזרקאני על אלמואהב ובשוליו ספרו של התאולוג החנבלי שמס אלדין מחמד בן אבי בכר אלזרעי אבְּן קים אלג'וזיה (נפ' 1350/751), זאד אלמעאד פי הדי ח'יר אלעבאד (הצידה לעולם הבא בעניין ההדרכה של הבריות הטובות ביותר) שיצא לאור בשמונה כרכים בדאר אלמערפה בבירות בשנת 1972. 

				

				
					261	בקשות להצלחת ספר ראו פדויק, אדיקות דתית מוסלמית, עמ' 144.

				

				
					262	ואן ליט מציע לקרוא לביאור כמו של זרקאני "היפרטקסט יצירתי" כיוון שהיצירה הפרשנית מציעה רעיונות ותובנות חדשים שלא היו בטקסט שאותו הוא מפרש. ראו ואן ליט, פרשנות, עמ' 26-3. 

				

				
					263	ברוקלמן, "אלקסטלאני", האנציקלופדיה של האסלאם.

				

				
					264	אלשמאע, אלקבס אלחאוי, כרך 1, עמ' 197 (הערת שוליים מספר 2). ייתכן שהמהדיר טעה, אצל אלשוכאני מופיע שזהו שם של ספר אחר שכתב קסטלאני.

				

				
					265	https://www.alukah.net/Manu/Files/Manuscript_9658/almwahb-alldunia-01.pdf (כתב יד שנמצא באיראן). לפי ברוקלמן, תאריח', עמ' 280-279, יש כתבי יד רבים לאלמואהב וביניהם: ברלין 3/9591, מינכן 5/454, מנצ'סטר 306, ועוד. בספרייה הלאומית בירושלים נמצא עותק של כתב היד של אלמואהב אללדניה. ראו https://www.nli.org.il/he/manuscripts/NNL_ALEPH003371040/NLI (מספר מערכת 990033710400205171).

				

				
					266	קסטלאני, אלמואהב, כרך 1, עמ' 19–34.

				

				
					267	תמונות של כתב היד ראו קסטלאני, אלמואהב, כרך 1, עמ' 16-11 (מהדורת אלג'נאן).

				

				
					268	פירוט על אודות מחקרים מערביים שבהם יש אזכור של אלמואהב ראו חכם, היבטים, עמ' 136-134. 

				

				
					269	קיסטר, ספרות הסירה, עמ' 353.

				

				
					270	קיסטר, ספרות הסירה, עמ' 353-352. להבדיל מסירה העוסקת בחיי הנביא, נכתבו בתקופה הממלוכית סיפורים פופולריים הנושאים את הכותרת סירה אשר עיקר עניינם אינו הנביא, דוגמת סירת עַנְתַר אבן שַדַּאד, סירת אלטַ'אהִר בַּיְבַּרַס ועוד ביוגרפיות של גיבורים עממיים. אני אתייחס אך ורק לחיבורי סירה שהם הביוגרפיה של הנביא מחמד. הרחבה בנושא ראו קרק, סירת ענתר, עמ' 292–306; רינולדס, סירת בני הלאל, עמ' 307–318. 

				

				
					271	מוצקי, הביוגרפיה של מחמד, עמ' xi, xii, xv.

				

				
					272	קיסטר, ספרות הסירה, עמ' 366. 

				

				
					273	הרחבה על ספרות הדַלַאאִ'ל ראו קורטנר, ספרות הדלאא׳ל, עמ' 109-91; ריינולדס, תאולוג מוסלמי, עמ' 188-178; שימל, ומחמד הוא שליחו, עמ' 34-32; תומס, יחס המוסלמים לנוצרים, עמ' 25-22.

				

				
					274	אבו ד'ר אלהרוי עבד בן אחמד בן מחמד בן עבדאללה בן ע'פיר המוּכּר בשם 'אבן אלסמאכ' (בנו של מוכר הדגים). אבו ד'ר היה מוסר מסורות מהימן, משפטן מאלכי, ואשערי בשיוכו התאולוגי. ראו אבן אלעמאד, שד'ראת אלד'הב, כרך 5, עמ' 164; אלד'הבי, סיר אעלאם אלנבלאא', כרך 1, עמ' 1669 (מהדורת בית אלאפכאר).

				

				
					275	קיסטר, ספרות הסירה, עמ' 356. 

				

				
					276	הופמן, צופיות ומיסטיקה במצרים, עמ' 51.

				

				
					277	קיסטר, ספרות הסירה, עמ' 367-352; ראבן, "סירה", האנציקלופדיה של האסלאם. אורי רובין מדגים כיצד אזכור תנ"כי שהיה חלק מהטקסט של חיבור סירה בשלב מוקדם שוּנה, הושמט או הוחלף באזכור קוראני. רובין, בעיני המתבונן, עמ' 43-21. על סירה ראו מוצקי, הביוגרפיה של מחמד, עמ' xii, xv; ראבן, "סירה וקוראן", האנציקלופדיה של הקוראן; שולר, הביוגרפיה של מחמד, עמ' 82, 109; על מע'אזי ראו ג'ונס, "ספרות המע'אזי".

				

				
					278	אדזארד, "שפה נֻסְחָתִית", אנציקלופדיה לשפה ובלשנות ערבית; ראבן, "סירה וקוראן", האנציקלופדיה של הקוראן, עמ' 36-35, 48. תקפותה של התאוריה האינטרטקסטואלית נבחנה על ידי חוקרים בתחום הספרות הערבית של התקופה הפוסט־קלאסית באסלאם. ראו אלן, התקופה הפוסט־קלאסית, עמ' 4-3; בומונט, הנרטיב הקשוח, 31-5; לדר, השימוש הספרותי בח'בר, עמ' 315-277; ספרל, החלל הריק, עמ' 486-459. 

				

				
					279	ראבן, "סירה וקוראן", האנציקלופדיה של הקוראן.

				

				
					280	אלן, אינטרטקסטואליות, עמ' 7-6; פיש, יש טקסטים. במאמר "לפרש את הטקסט מרובה הפירושים" נראית נקודת מפנה בחשיבתו של פיש ובו הוא העביר את כובד המשקל בפרשנות הטקסט מהקורא הבודד לקבוצה החברתית שלו וקרא לה קהילה פרשנית. פיש, יש טקסטים, עמ' 17-14.

				

				
					281	בארת, תמונה, מוזיקה, טקסט, עמ' 160-159; אלן, אינטרטקסטואליות, עמ' 6.

				

				
					282	מקור המילה מיוונית: פָּלִימְפּסֶסְטוֹס, ומשמעותה היא קלף, מגילה או פפירוס, שנמחק או גורד ממנו הטקסט הקדום ונכתב עליו טקסט חדש. בשיטה זו השתמשו במצרים בתקופת ימי הביניים כדי לחסוך בפפירוס ובמגילות קלף. להרחבה ראו הורשמן, "פָּלִימְפְּסֶסְט", בריל ניו פאולי; ז'נט, פָּלִימְפְּסֶסְט. 

				

				
					283	עיאץ' בן מוסא היה איש הלכה ומוסר מסורות מפורסם מהאסכולה המאלכית אשר נולד בעיר סבתה (Ceuta) שבצפון אפריקה בשנת 1088/476. להרחבה ראו טלבי, "עיאץ' בן מוסא", האנציקלופדיה של האסלאם; גומז־ריבס, קאצ'י עיאץ', עמ' 324; סנסברינו, ידע ואהבה בשפא, עמ' 196-153; סרנו, "עיאץ' בן מוסא", אנציקלופדית תרבות אנדלוס; סרנו, התפשטות האשערים, עמ' 93-91.

				

				
					284	מלבד חיבור זה, אלמואהב, ידוע על חיבורים נוספים שנכתבו בזמן שהות באלמדינה, למשל, אלבח'ארי, שערך תיקונים לחיבורו אלג'אמע אלצחיח בין קבר הנביא לבין המנבר שלו. כך גם אלסח'אוי שכתב את חיבורו אלתחפה אללטיפה פי תאריח' אלמדינה אלשריפה (שכיית החמד היקרה; היסטוריית אלמדינה) בתקופה שבה התבודד באלמדינה והתעמק שם בדת. מנט, מדינה העיר הקדושה, עמ' 187; מרמון, סריסים וגבולות קדושים, עמ' 39; פדויק, אדיקות דתית מוסלמית, עמ' 144.

				

				
					285	קסטלאני, אלמואהב, כרך 1, עמ' 45.

				

				
					286	חניכת הנביא ראו ז'ופרואה, מבוא לצופיות, עמ' 53-52. גם המלומד ג'לאל אלדין אלסיוטי מספר שראה את הישות הרוחנית של הנביא יותר משבעים פעמים כשהיה ער ובפגישתם הנביא לימד אותו חדית'ים. ז'ופרואה, אלסיוטי כצופי, עמ' 9-8. 

				

				
					287	אלזרקאני, שרח עלא אלמואהב, כרך 1, עמ' 32. 

				

				
					288	קסטלאני, אלמואהב, כרך 3, עמ' 18; אלזרקאני, שרח עלא אלמואהב, כרך 8, עמ' 25. 

				

				
					289	להרחבה ראו סנסברינו, ידע ואהבה בשפא, עמ' 196-153. 

				

				
					290	מרטין ורונזו, אהבה, עמ' 310, 312.

				

				
					291	עיאץ' בן מוסא, אלשפא, עמ' 13–14. אבן תימיה הסתייג מהמונח עִצְמַה שמשמעותו חסין מפני טעויות או מפני חטא. לדבריו, הנביא מושלם לא מפני שאינו טועה לעולם, אלא הואיל והוא מתחרט ומבקש מחילה מהאל לאחר שחטא. אברהמוב, עצמה, עמ' 25. ג'ורג' מקדיסי טען כי אבן תימיה היה צופי שהשתייך ליותר ממסדר צופי אחד, ואף העיד על עצמו: "אני לבשתי את הגלימה הצופית המבורכת של עבד אלקאדר [אלג'ילי] והיו בינינו רק שניים [הכוונה לשני שיח'ים צופיים]". מקדיסי, אבן תימיה, עמ' 124. אולם התאוריה של מקדיסי על כך שאבן תימיה היה צופי הופרכה. ראו אנג'ום, צופיות ללא מיסטיקה, עמ' 157-156.

				

				
					292	קסטלאני, אלמואהב, כרך 3, עמ' 272, הערה מספר 1.

				

				
					293	קסטלאני, אלמואהב, כרך 1, עמ' 132. 

				

				
					294	קסטלאני, אלמואהב, כרך 1, עמ' 45; קסטלאני, אלמואהב, כרך 3, עמ' 17-18. אבן חג'ר אלעסקלאני נולד בשנת 1372/773 במצרים, היה שופט מהאסכולה השאפעית, היסטוריון ומלומד חדית'. ראו אלסח'אוי, אלצ'וא' אללאמע, כרך 2, עמ' 40-36; רוזנטל, "אבן חג'ר אלעסקלאני", האנציקלופדיה של האסלאם. 

				

				
					295	קסטלאני, אלמואהב, כרך 4, עמ' 695. 

				

				
					296	ז'נט, פָּלִימְפְּסֶסְט, עמ' 10-1.

				

				
					297	מאחר ששיטות הפרשנות של הצופים נחשבו ללא־הגיוניות ולמסולפות, הם נהגו להיעזר בקוראן ובסונה כדי להגן על אמונותיהם ולהוכיח את בקיאותם בדת האסלאם. קניש, אבן אלערבי, עמ' 53. 

				

				
					298	אברהמוב, אבן אלערבי, עמ' 4. להרחבה בנושא ראו בראון, השימוש בחדית'ים בלתי מהימנים באסלאם.

				

				
					299	ברקי, סיפורים והטפות, עמ' 73-53. להרחבה ראו ריינולדס, שירה פופולרית, עמ' 269-245. אבן אלג'וזי סבר שהמחדשים בדת מסוכנים ביותר לאסלאם, קל וחומר אלו אשר יושבים עימם, לפי הכתוב 'אל תשבו עם האנשים המאמינים בבחירה חופשית'. מתוך תלביס אבליס (אחיזת העיניים של השטן). ראו אברהמוב, תאולוגיה מוסלמית, עמ' 9 (עמ' 74 הערה מספר 70). הרחבה על אבן אלחאג' ראו אלשעראני, אלטבקאת אלכברא, כרך 1, עמ' 363. https://archive.org/details/tabaqatsha3rani

				

				
					300	ז'נט, פרטקסט, עמ' 4.

				

				
					301	ז'נט, פרטקסט, עמ' 10.

				

				
					302	ז'נט, פָּלִימְפְּסֶסְט, עמ' 3. 

				

				
					303	ז'נט, פרטקסט, עמ' 75.

				

				
					304	גולדציהר, קיצור תולדות (עברית), עמ' 132.

				

				
					305	גולדציהר, קיצור תולדות (אנגלית), עמ' 143; גולדציהר, קיצור תולדות (הונגרית), עמ' 209. 

				

				
					306	קסטלאני, אלמואהב, כרך 1, עמ' 29; קסטלאני, אלמואהב, כרך 1, עמ' 47. 

				

				
					307	אבן מנט'ור, לסאן אלערב, עמ' 4929; אלע'זאלי, אלמקצד אלאסנא, עמ' 82. 

				

				
					308	ז'ופרואה, צוהר לצופיות, עמ' 51. 

				

				
					309	צ'יטיק, נתיב הידע הצופי, עמ' 264. ראו גם אבן אלערבי, אלפתוחאת אלמכיה, כרך 2, עמ' 291; אברהמוב, אבן אלערבי, עמ' 11.

				

				
					310	קסטלאני, אלמואהב, כרך 1, עמ' 201; אלזרקאני, שרח עלא אלמואהב, כרך 1, עמ' 410. ראו גם גולדציהר, מחקרים על האסלאם, כרך 2, עמ' 257. 

				

				
					311	ז'ופרואה, צוהר לצופיות, עמ' 51. 

				

				
					312	אבן אלערבי, אלפתוחאת אלמכיה, כרך 1, עמ' 54. תרגום סבירי, הסופים, עמ' 477. 

				

				
					313	טרימינגהם, המסדרים הצופים, עמ' 304. אלע'זאלי ייחד בספרו משכאת אלאנואר (גומחת האורות) פרק העוסק באופי הידע בעניינים אלוהיים, ושמו אלרסאלה אללדניה (האיגרת האלוהית). ראו וואט, "אלע'זאלי", האנציקלופדיה של האסלאם. אבי אלקיים תרגם את משכאת אלאנואר של אלע'זאלי תחת הכותרת גומחת האורות והוסיף דברי מבוא והסברים. ראו אלקיים, גומחת האורות.

				

				
					314	אלקיים, גומחת האורות. 

				

				
					315	אלע'זאלי, מג'מועת רסאא'ל, כרך 8, עמ' 31-28. ראו גם אלע'זאלי, אחיאא', עמ' 896-894; קסטלאני, אלמואהב, כרך 1, עמ' 213-205.

				

				
					316	מקגרגור, קדושה ומיסטיקה, עמ' 18. 

				

				
					317	אלע'זאלי, אחיאא', עמ' 97; סבירי, הסופים, עמ' 489. 

				

				
					318	להרחבה ראו מקדונלד, "אלהאם", האנציקלופדיה של האסלאם; ז'ופרואה, צופיות במצרים ובסוריה, עמ' 485-477; לובל, בין מיסטיקה לפילוסופיה, עמ' 125-121. על פיץ' ראו אנדרה, דמותו של מחמד, עמ' 306.

				

				
					319	להרחבה על וחי ראו איזוטסו, אלוהים ואדם בקוראן, עמ' 199-169; וונסינק וריפין, "וחי", האנציקלופדיה של האסלאם; קסטלאני, אלמואהב, כרך 1, עמ' 213-205.

				

				
					320	קסטלאני, אלמואהב, כרך 3, עמ' 297. 

				

				
					321	קסטלאני, אלמואהב, כרך 1, עמ' 47-42. 

				

				
					322	קסטלאני, אלמואהב, כרך 3, עמ' 273. 

				

				
					323	קסטלאני, אלמואהב, כרך 3, עמ' 300. 

				

				
					324	אברהמוב, אבן אלערבי, עמ' 7. על אלטריקה אלמחמדיה ראו ז'ופרואה, צופיות, עמ' 107-101. 

				

				
					325	ז'ופרואה, צופיות ואסלאם, עמ' 45. 

				

				
					326	השיר נלקח מתוך דיוואן מחמד ופא אלשאד'לי (נפ' 1364/765). קסטלאני, אלמואהב, כרך 1, עמ' 42. לתרגום נעזרתי באלזרקאני, שרח עלא אלמואהב, כרך 1, עמ' 19–20. 

				

				
					327	קסטלאני, אלמואהב, כרך 1, עמ' 42. 

				

				
					328	על המונח קטב ראו ארנסט, מחמד כציר הקיום, עמ' 136-135. סבירי כותבת שידידי האל ערוכים בהיררכיה מספרית, והקטב הוא עמוד התווך וציר העולם אשר עומד בראש הסולם ההיררכי של ידידי האל. סבירי, הסופים, עמ' 149. עוד מופיע כי עמוד התווך הוא הסיבה ומשמעות הקיום. ליין, מילון, עמ' 2541. 

				

				
					329	קסטלאני, אלמואהב, כרך 3, עמ' 272.

				

				
					330	אברהמוב, אבן אלערבי, עמ' 4 (הערה 1 עמ' 172). הפילוסופים הצופים רואים את הלב כראי שכאשר מנקים אותו מעבירות, מחשבות לא נכונות ומידות רעות, הוא יכול לקבל את אור הידיעה האלוהית. אברהמוב, ספר ההדרכה, עמ' 291, הערה 85. אדם מושלם ראו ארלנדז, "אנסאן כאמל", האנציקלופדיה של האסלאם; טקשיטה, אבן אלערבי, 119-109.

				

				
					331	אברהמוב, אבן אלערבי, עמ' 8–9; אבן אלערבי, פצוץ אלחכם, עמ' 215. להרחבה על החדית' 'מַן עַרַפַ נַפְסַהֻ פַקַד עַרַפַ רַבַּהֻ' ראו אברהמוב, אבן אלערבי, עמ' 37, הערה מספר 4; אלטמן, המימרה היוונית העתיקה; שימל, היבטים מיסטיים, עמ' 190-189.

				

				
					332	אברהמוב, אבן אלערבי, עמ' 7. חַקִיקַה מֻחַמַדִיַה ראו שימל, היבטים מיסטיים, עמ' 223–224; ז'ופרואה, מבוא לצופיות, עמ' 47-45. 

				

				
					333	אבן אלערבי, פצוץ אלחכם, עמ' 214.

				

				
					334	רובין, "נור מחמדי", האנציקלופדיה של האסלאם.

				

				
					335	ז'נט, פָּלִימְפְּסֶסְט, עמ' 3. להרחבה ראו ז'נט, פרטקסט.

				

				
					336	ז'נט, פָּלִימְפְּסֶסְט, עמ' 4-1. להרחבה ראו ז'נט, פרטקסט, עמ' 4; ז'נט, ארכיטקסט.

				

				
					337	וונסינק, "ח'טבה", האנציקלופדיה של האסלאם; מיסמי וסטרקי, "אומנות הנאום", אנציקלופדיה לספרות ערבית, עמ' 593–594. 

				

				
					338	ג'ונס, "ח'טבה", האנציקלופדיה של האסלאם (מהדורה 3). 

				

				
					339	קסטלאני, אלמואהב, כרך 1, עמ' 41. על הפועל אַחְמַדַ בניין 4 במשמעות חנן ראו פירוזאבאדי, אלקאמוס אלמחיט, עמ' 278. 

				

				
					340	קסטלאני, אלמואהב, כרך 1, עמ' 41. הרחבה על המונחים אזל ואבד ראו ברג, "אבד", האנציקלופדיה של האסלאם. 

				

				
					341	עדנאן הוא אב קדמון של השבטים הצפוניים בחצי האי ערב. ראו אורטמן, "עדנאן", האנציקלופדיה של האסלאם (מהדורה 3); קסקל, "עדנאן", האנציקלופדיה של האסלאם; קיסטר, מחקרים, עמ' 228.

				

				
					342	קסטלאני, אלמואהב, כרך 1, עמ' 42-41. 

				

				
					343	פרק אנשי המערה ראו פרט, "אצחאב אלכהף", האנציקלופדיה של האסלאם; אסד, המסר של הקוראן, עמ' 604-600; רובין, הקוראן, עמ' 236. בחרתי בתרגום של אסד כיוון שהיטיב לתרגם את המילה לדנכ בסמיכות לכינוי הגוף בניגוד לתרגומים האחרים: “(O our Sustainer! Bestow on us grace from Thyself (ladunnka”.

				

				
					344	אלמחלי ואלסיוטי, תפסיר אלג'לאלין, עמ' 317. תפסיר אלג'לאלין הוא חיבור פרשנותם לקוראן של חכם ההלכה והמדקדק השאפעי המצרי ג'לאל אלדין אלמחלי (נפ' 1459/864) וג'לאל אלדין אלסיוטי. ג'לאל אלדין אלמחלי שהיה בעל ידע בדקדוק לוגיקה וכלאם אשערי החל בכתיבת חיבור זה והספיק לפרש את סורת אלפאתחה, מספר פסוקים מסורת אלבקרה, וכן את סורת אלכהף עד סורת אלנאס (114-18). לאחר מותו של אלמחלי המשיך תלמידו אלסיוטי את מלאכת הפרשנות. ראו פלה, "אלמחלי", האנציקלופדיה של האסלאם. 

				

				
					345	אסד, המסר של הקוראן, עמ' 601-600.

				

				
					346	קסטלאני, אלמואהב, כרך 1, עמ' 45.

				

				
					347	קסטלאני, אלמואהב, כרך 3, עמ' 297. 

				

				
					348	קסטלאני, אלמואהב, כרך 1, עמ' 46; אלזרקאני, שרח עלא אלמואהב, כרך 1, עמ' 35; קסטלאני, אלמואהב, כרך 3, עמ' 18.

				

				
					349	קסטלאני, אלמואהב, כרך 1, עמ' 47.

				

				
					350	לַטִיפַה הינה חסד אלוהי (divine grace). ראו קרמר, הומניות באסלאם, עמ' 158.

				

				
					351	הכוונה לתקופה שבה עוד לא נברא אדם הראשון, והיה בין גוף לנפש, כשאללה ברא את העולם לפני זמן רב, לפני עידן ועידנים, בהתחלה שאין לה סוף. אלזרקאני, שרח עלא אלמואהב, כרך 1, עמ' 11–39.

				

				
					352	אלזרקאני, שרח עלא אלמואהב, כרך 1, עמ' 28. כאן הוא מתייחס לתוצאות של מעשים שבאמצעותן מתגלה שלמות האל. אלאַחַדִיַּה הוא תואר מתוארי האל ומתייחס למהותו. עוד על ההבדל בין השם של אללה אלאַחַד לשם אלוַאחִד (הָאֶחָד) ראו אלקרטבי, אלאסנא, עמ' 175-177.

				

				
					353	קסטלאני, אלמואהב, כרך 1, עמ' 44–45; אלזרקאני, שרח עלא אלמואהב, כרך 1, עמ' 28–30. 

				

				
					354	חדית' קדסי נקרא גם בשם חדית' אלאהי או חדית' רבאני, הוא מכיל את דברי האל אשר הגיעו בצורת אלהאם, השראה מהשמיים, או באמצעות חלום. עוד ראו רובסון, "חדית' קדסי", האנציקלופדיה של האסלאם; גרהם, מילה אלוהית ונבואית, עמ' 60-56. החדית' "הייתי אוצר חבוי" מופיע ללא שרשרת מוסרים, והצופים מסתמכים עליו רבות. ראו שימל, היבטים מיסטיים, עמ' 189.

				

				
					355	משכאה היא גומחה שֶבּהּ מקבעים את המנורה. המושג מציין משמעויות מיסטיות. מופיע בקוראן 35:24 "אללה הוא אור השמים והארץ. אורו נמשל לגומחה אשר בה מנורה, והמנורה עשויה זכוכית, והזכוכית ככוכב נוצץ; היא הוצתה (בשמנו של) עץ מבורך, עץ זית". עוד ראו אלקיים, גומחת האורות. 

				

				
					356	יש שלוש אפשרויות לזהותו של 'החבר הנעלה' המופיע בטקסט: אללה בכבודו ובעצמו, קבוצת נביאים מכובדים ומיוחסים, אשר שוכנים למעלה, או שם המקום אשר בו נערך הדיון בשמיים (המשפט ביום הדין) עם המלאכים גבריאל, מלאך ההתגלות אשר העביר את הקוראן מאללה למחמד, מיכא'יל ואסראפיל (מלאך המוות). ראו אלזרקאני, שרח עלא אלמואהב, כרך 1, עמ' 24.

				

				
					357	קסטלאני, אלמואהב, כרך 1, עמ' 44-43; אלזרקאני, שרח עלא אלמואהב, כרך 1, עמ' 22–25.

				

				
					358	אלזרקאני, שרח עלא אלמואהב, כרך 1, עמ' 25.

				

				
					359	קסטלאני, אלמואהב, כרך 1, עמ' 44; אלזרקאני, שרח עלא אלמואהב, כרך 1, עמ' 25–26. 

				

				
					360	סוגת אלשמאא'ל מקבילה לסוגת האח'לאק (מוסר ומידות טובות). לכך מתקשרות גם יצירות ביוגרפיות המשבחות את הנביא מחמד ששמן מַנַאקִב (איכויותיו המושלמות), פַצַ'אאִ'ל (מעלות משובחות, המידות הטובות) ואף חַ'צַאאִ'ץ (תכונות ייחודיות). ראו פלה, "מנאקב", האנציקלופדיה של האסלאם; רובין, בעיני המתבונן, עמודים 8–10; קיסטר, ספרות הסירה, עמ' 367. חיבורים בשם פצ'אא'ל היו נפוצים בעולם המוסלמי בתקופת ימי הביניים המאוחרים, והכילו שבחים על המעלות הטובות של עיר או אזור. ברקי, תרבות וחברה, עמ' 375. חַ'צַאאִ'ץ אצל קסטלאני ראו קסטלאני, אלמואהב, כרך 2, 731-582. הרחבה על ח'צאא'ץ ראו פטרונה, מעלותיו המיוחדות של הנביא, עמ' 228-197. 

				

				
					361	קסטלאני, אלמואהב, כרך 1, עמ' 650-53.

				

				
					362	קסטלאני, אלמואהב, כרך 1, עמ' 149-148; אלעבדרי, אלמדח'ל, כרך 2, עמ' 32-2. 

				

				
					363	קסטלאני, אלמואהב, כרך 2, עמ' 211-7.

				

				
					364	קסטלאני, אלמואהב, כרך 2, עמ' 488-217. להרחבה על הדיון בלשון הרע נגד הנביא ראו ויידרהולד, לשון הרע על הנביא וחבריו; לבנוני, תכפיר, עמ' 188-155; סרנו, התפשטות האשערים, עמ' 92-91; רפופורט, שונות משפטית, עמ' 224-223.

				

				
					365	קסטלאני, אלמואהב, כרך 2, עמ' 307–310. 

				

				
					366	קסטלאני, אלמואהב, כרך 2, עמ' 731-495; קסטלאני, אלמואהב, כרך 2, עמ' 654.

				

				
					367	קסטלאני, אלמואהב, כרך 3, עמ' 115-7. 

				

				
					368	קסטלאני, אלמואהב, כרך 3, עמ' 263-119.

				

				
					369	קסטלאני, אלמואהב, כרך 3, עמ' 392-267.

				

				
					370	קסטלאני, אלמואהב, כרך 3, עמ' 399–559. 

				

				
					371	קניש, חלומות וחזיונות, עמ' 11-1. 

				

				
					372	קסטלאני, אלמואהב, כרך 4, עמ' 693. 

				

				
					373	בנושא זה קדמו לקסטלאני מלומדים בעלי השקפה דומה. אלע'זאלי יצר סינתזה בין הצופיות לבין הדת הפורמלית, והוסיף להלכה המוסלמית ולטקסים הדתיים משמעות פנימית נסתרת (בַּאטִן) ורוחנית. אלע'זאלי החשיב עצמו 'מחדש הדת', האדם אשר מפיח בדת חיים חדשים. קניש, אבן אלערבי, עמ' 52, 300. גם אבן אלערבי לא ביטל את המצוות המעשיות, אלא הוסיף להן משמעות רוחנית ומיסטית נסתרת (בַּאטִן) בנוסף על המשמעות ההלכתית הגלויה (טַ'אהִר). אברהמוב, אבן אלערבי, עמ' 13.

				

				
					374	קסטלאני, אלמואהב, כרך 4, עמ' 501-7; קסטלאני, אלמואהב, כרך 4, עמ' 10–11. נראה שבדברים אלו יש הפניית אצבע מאשימה כלפי הקבוצה הצופית האִבַּאחִיַה שחשבו שהם מעבר לקיום המצוות, וטענו שהמצוות המעשיות בדת הן חלק שאפשר לוותר עליו. לצרוס־יפה גורסת שתנועת האבאחיה היא שהביאה את אשמת ההוללות וההפקרות על כל תנועת המיסטיקה האסלאמית. לצרוס־יפה, הפרובלימאטיקה הדתית של העלייה לרגל באסלאם, עמ' 239-238.

				

				
					375	קניש, מיסטיקה אסלאמית, עמ' 302-301. על טריקה־שריעה־חקיקה ראו ז'ופרואה, צוהר לצופיות, עמ' 54-52. 

				

				
					376	קסטלאני, אלמואהב, כרך 4, עמ' 688-509.

			קהל היעד של קסטלאני

			הכותרת שניתנה ליצירה "המתנות האלוהיות" יכולה ללמד על הנטייה העממית של אלמואהב. שֵׁם יצירה המבטיח שפע של מתנות לקהל הקוראים־מאזינים מעורר סקרנות מיוחדת ומושך את תשומת הלב. כולם רוצים לקבל מתנות, קל וחומר מתנות שמימיות. כל המאמינים רוצים לקבל את התשורות שהנביא מעניק, כולם רוצים לזכות בחסדים, וכולם רוצים להרוויח את מליצות היושר של הנביא בבוא העת. ניתן לומר שקהל שומעיו של קסטלאני כולל את המאמינים הפשוטים המון העם העאמה, ואילו קהל קוראיו הם קבוצת האליטה המשכילה השותפה לשיח האינטלקטואלי על אודות רגש האהבה לנביא שרווח באותה התקופה אשר קסטלאני מנסה לגייס לצידו. יצירת הסירה אלמואהב כוללת תתי ז'אנר ספרותיים של חיבורים שהיו פופולריים ביותר — הדלאא'ל — השמאא'ל — המנאקב — הח'צאא'ץ והמַוְלִד שכל עניינם הוא הנביא מחמד, מעלותיו, תכונותיו הטובות, אהבתו והוקרתו. מלומדים רבים חיברו יצירות בנושאים אלו והחיבורים היו נפוצים וזכו לפופולריות רבה. אלסיוטי שהתייחס לז'אנר הספרותי של חיבורי ח'צאא'ץ העיד שמספר רב של מלומדים חיברו יצירות בנושאים אלו.377 בשל העובדה שהחיבורים זכו לפופולריות רבה הן בקרב מלומדים בתקופה הממלוכית והן בקרב המון העם והעיסוק בנביא היה נרחב, קרה שנוצרה זיקה בין הנביא להתעוררות רגש האהבה וההוקרה. היצירה אלמואהב מלמדת את המאמין כיצד עליו להרגיש כלפי הנביא וכיצד יש לבטא רגש זה. הרגש, אם כך, משמש ערוץ שיח שהמחבר חולק עם קהל הקוראים שלו. הצעתה של ברברה רוזנווין בדבר קיומן של קהילות רגשיות הייתה נקודת המוצא לניתוח החיבור ועמדותיו של קסטלאני. רוזנווין מקנה חשיבות רבה להיבט החברתי הקשור להבעת רגשות ומחילה את המונח 'קהילות רגשיות' על קבוצות אנשים הדבקים בנורמות משותפות של ביטויי רגשות וערכים. על פי רוב, הקהילות הן חברות עם אותם ערכים חברתיים, מצבים רגשיים דומים, ודרכים דומות להבעת רגשות. לקהילה רגשית יש מערך רגשות מוסכם, כלומר יותר משני רגשות שהקהילה מבליטה ומייחסת להם חשיבות רבה, ואף רגשות שהיא דוחה ואינה מכירה בהם.378 במקרה שלנו אלמואהב מבליטה את השיח על רגש האהבה והכבוד לנביא מחמד ומתכתבת בהבעת רגשות אלו עם חיבורים רבים אחרים. 

			לפיכך ניתן להניח שבתקופת חייו של קסטלאני, קרי בתקופת הסולטנות הממלוכית, האדם המשכיל הוא זה אשר ידע קרוא וכתוב ולכן החיבורים נכתבו עבורו. סביר להניח שאלמואהב נכתבה לשכבה המשכילה באוכלוסייה אשר יודעת קרוא וכתוב. המתודולוגיה שקסטלאני משתמש בה בדיוניו מחזקת השערה זו, מאחר שהיא מבוססת על נימוקים מגוּונים ביותר, וכן טיעונים שכליים המיועדים לשכבת מלומדי הדת הבקיאים בטרמינולוגיה שבה הוא משתמש. יתר על כן, קסטלאני מציג ביצירתו דיאלוג ושיח שמתכתב עם משנתם של עלמאא' סונים בולטים. מכאן ניתן להסיק שהשכבה המשכילה של האוכלוסייה הייתה קהל היעד שלו והיא הקבוצה החברתית שאליה הוא פנה. ניתן אף לקרוא לקהילה זו בשם "קהילה טקסטואלית" כיוון שהמשותף לחבריה הוא אידיאולוגיות, חינוך והנחות מוקדמות דומות.379 ואולם נראה ששכבת המשכילים לא הייתה הקבוצה היחידה שאליה פנה קסטלאני. הפופולריות הרַבּה של החיבור מעידה על כך שקסטלאני הגיע לקהל רחב יותר, וייתכן שכָּלל גם קהל של שומעים, כאלו אשר אינם יודעים קרוא וכתוב.380 

			מן המאה ה־11/5 ואילך בתקופה הבתר־קלאסית באסלאם האזנה לדרשות והטפות פומביות הייתה נוהג שבשגרה, והמנגנון הפופולרי של העברת הידע הדתי להמון העם היה ההטפות הדתיות. קסטלאני עצמו היה מטיף פופולרי מאוד, והטיף בפני קהל רחב של מאמינים שהקשיבו בצימאון לסיפורים הנמסרים בדרשותיו.381 בדיון בשאלה מה הופך רגשות לרגשות דתיים טוען רוברט רוברטס (Robert C. Roberts) שהרגשות הינם תגובה למצבים מוגדרים. רגשות הם תגובה לסיפורת, לתפיסת עולם, לזהות עצמית, להיסטוריה. למעשה האופי של רגשות רבים קשור בתרבות, בחברה ובמסורת ההיסטורית. רוברטס מציין שהתגובה הרגשית מצביעה על כוחו החזק והמשפיע של הנרטיב.382 נראה שקסטלאני ידע בדיוק מה מעורר רגשות ומה הופך אותם לטעונים, ולפיכך ייחס חשיבות רבה לנרטיב שמשלהב את ההמונים ודבק בו. בביאור על אלמואהב מופיע שקסטלאני היה נוהג להקריא את חיבורו של אלקאצ'י עיאץ' אלשפא בפני קהל מאזינים בתקווה שיפיקו תועלת ממנו. ייתכן שהיה זה נוהג מקובל בתקופתו ולכן קסטלאני מצפה שכשם שהוא נהג להקריא בקול רם חיבורים שהעריך כדי להעביר את הידע הלאה, כך ייעשה גם עם אלמואהב.383 

			נקודה נוספת שיש לתת עליה את הדעת היא שהיצירה אלמואהב מציגה תופעות עממיות של מקרים שלכאורה קרו לאנשים במציאות בעזרת תיאור רגשי נרחב ביותר. קסטלאני פונה למאמין הפשוט כדי לעורר את רגש האהבה העז לנביא, ולעצב את התנהגותו היומיומית; קסטלאני רוצה שהמאמין ישמע את הסיפורים על הניסים והנפלאות שמתרחשים בזכות הנביא. לאחר שישמע אותם, יתעורר אצלו רגש האהבה, אהבתו לנביא תתעצם והוא יבין את חשיבות החזרה בתשובה וההתקרבות אליו. בסיפורים הללו נחשפים ביטויי רגש האהבה לנביא, הקשורים לערכים החברתיים המשותפים לאנשי הקהילה והם המייחדים את הקהילה הרגשית שלו ונותנים קווים לדמותה. בפרקים הבאים אציג את הדיון באהבה לפי משנתו של קסטלאני ואשתמש בכלים תיאורטיים שמציע חקר הרגשות במסגרת מדע הדתות, כדי להראות כיצד אלמואהב מעוררת רגשות ומניעה לפעולה. 

			

			
				
					377	אלסיוטי, אלתחדת', עמ' 107-105.

				

				
					378	רוזנווין, דורות של רגשות, עמ' 3-2; רוזנווין, קהילות רגשיות, עמ' 23.

				

				
					379	להרחבה ראו רוזנווין, קהילות רגשיות, עמ' 25-24.

				

				
					380	רכישת מיומנות הקריאה לא הייתה קשורה בקשר הדוק עם מיומנות הכתיבה, ואף הייתה הפרדה בין השתיים. מלומדים רבים ידעו לקרוא אך לא ידעו לכתוב וזאת לפי השימוש במילה אֻמִּיּ (בּוּר), אשר התייחסה לאדם שאינו יודע לכתוב. מכאן ניתן להסיק שהבחנה זו בין מיומנות הקריאה לבין מיומנות הכתיבה הייתה קיימת גם בקרב האוכלוסייה שאינה משכילה. הירשלר, המילה הכתובה, עמ' 16, 20-18.

				

				
					381	אלעידרוס, אלנור אלסאפר, עמ' 165. על הטפות ראו ברקי, תרבות וחברה, עמ' 410; ברקי, סיפורים והטפות, עמ' 73-53; טלמון־הלר, אדיקות אסלאמית, עמ' 100-88.

				

				
					382	רוברטס, חקר הרגשות, עמ' 491.

				

				
					383	אלזרקאני, שרח עלא אלמואהב, כרך 1, עמ' 32.

				

			

		
	
			פרק ג

			מהי אהבת האל בהגותו של קסטלאני

			הקדמה

			האהבה אצל קסטלאני היא רגש דתי אנושי שמתעורר לנוכח מושא האמונה קרי הנביא מחמד. בתשובה על השאלה מהו רגש דתי כותב רוברט רוברטס שרק רגשות אשר מתייחסים לאל או לישׁות נשגבת נחשבים לרגשות דתיים. כך למשל אהבה לאל נחשבת רגש דתי, ולעומתה, אהבה לחבר אינה רגש דתי.384 הפסיכולוג והפילוסוף ויליאם ג'יימס הוסיף שאין "רגש דתי" העומד בפני עצמו. אהבה דתית, פחד דתי, יראת כבוד דתית, ושמחה דתית — כולם רגשות אנושיים העשויים להתעורר על ידי 'מֻשְׂאֵי אֱמוּנָה':

			האהבה הדתית אינה אלא אמוֹציית האהבה הטבעית של האדם שהיא מכוונת למוּשא דתי. הפחד הדתי אינו אלא הפחד האנושי הרגיל שבחיי יום יום, החִיל והרעדה המצויים בליבו של אדם במידה שהרעיון על גמול ועונש בעולם הבא עלול לעוררם בקרבו.385

			ג'יימס, שמיקד את שורש הדת בתחום הרגשי והעביר את מוקד העניין לעולמו הפנימי של האדם, כותב שרק הדת יכולה לספק לאדם תחושת אושר נוכח המוחלט והנצחי באופן שאין אנו מוצאים בשום מקום אחר.386 כך גם במשנתו של קסטלאני, האהבה היא האושר וההנאה והיא רגש שמתעורר לנוכח מושא האמונה שהוא מושא אהבתו קרי הנביא מחמד ולכן הוא רגש דתי. 

			האהבה היא הערך הדתי החזק והדומיננטי ביותר ביצירה אלמואהב. האהבה היא הרגש המרכזי והכוח המניע במשנתו של קסטלאני הצופי והיא רגש מפתח מהותי ביותר בפולחן. קסטלאני מביע ערגה ואהבה עזה ורבת עוצמה לנביא. דיונו של קסטלאני באהבה (מַחַבַּה) מופיע במַקְצַד השביעי ומתחלק לשלושה סעיפים: החובה לאהוב את הנביא ולנהוג לפי הסונה שלו, מצוות התפילה על הנביא והחובה לאהוב את משפחתו ואת האצחאב.387 הוא פותח בהגדרת האהבה בכלל ועוסק באהבת האל. ממשנתו של קסטלאני ניכר שאהבת המאמין את אללה היא אהבת המאמין את הנביא; אללה והנביא שזורים זה בזה ולא ניתן להפריד בין השניים.

			היפוטקסטים עיקריים המרכיבים את הדיון באהבה

			גם בדיון זה קסטלאני מציג אינטרטקסטואליות צרופה. במקוריות רבה הוא רוקם, שוזר ומרכיב את הפרק כמו פסיפס מפיסות של יצירות קיימות, משמיט ומוסיף עליהן בהתאם למשנתו. הדיון באהבה מתבסס על ארבעה חיבורים עיקריים: אלשִׁפַא של עִיַאץ' בּן מוּסַא אליַחְצֻבִּי, אלתַנְוִיר פי אִסְקַאט אלתַדְבִּיר (ספר ההארה: ביטול הניהול העצמי [ההישענות על אללה]), של הגנוסטיקאי הצופי שהשתייך למסדר השַׂאדִ'לִיַה, תאג' אלדין בן עַטַאללה אלסַכַּנְדַרִי (נפ' 1309/709),388 מַדַארִג' אלסַאלִכִּין בַּיְנַ מַנַאזִל "אִיַּאכַּ נַעְבֻּדֻ ואִיַּאכַּ נַסְתַעִינֻ" (מדרגות ההולכים בדרך [המיסטית] בין התחנות "אוֹתְךָ נעבוד וְלִישׁוּעָתְךָ נקווה") של התאולוג וחכם ההלכה החנבלי, פרשן הקוראן ומלומד החדית' הדמשקאי מהמאה ה־14/8, שמס אלדין מחמד בן אבי בכר אלזרעי אבן קַיִּם אלגַ'וְזִיַּה (נפ' 1350/751), ויצירתו של אִבְּן חַגַ'ר אלעַסְקַלַאנִי, פַתְח אלבַּארִי.

			כשם שעשה קסטלאני בהקדמה לאלמואהב והעיד על ההיפוטקסטים אלשפא ופתח אלבארי, כך הוא עושה עם החיבור מדארג'. קסטלאני מכריז כי בדיון על האהבה יובאו דבריו של אבן קים אלג'וזיה: "הסתיים הציטוט מהספר "מדארג' אלסאלכין", ותוספת לכך תופיע אם ירצה אללה במקצד [הדן] באהבת הנביא".389 מלבד אזכוּר זה, בראשית הדברים, קסטלאני לא מקפיד לציין בכל פעם ופעם שהוא משתמש או מצטט קטעים מתוך חיבור זה. נוכחותה של היצירה מדארג' ניכרת בדיון על האהבה כשם שאציג בשני הפרקים הבאים. 

			מלבד ארבעת החיבורים שהוזכרו לעיל, קסטלאני נסמך על חומרים נוספים וביניהם פסוקי קוראן,390 קובץ החדית'ים של המלומד מחמד בן אסמאעיל אלבֻּחַ'ארִי (נפ' 870/256), אוסף המסורות ומחבר הקובץ הקנוני צַחִיח אלבֻּחַ'ארִי,391 ודבריו של אוסף המסורות, השופט השאפעי וחכם ההלכה מדמשק, יחיא בן שרף אלנַוַוִי (נפ' 1277/676).392 בדומה לדיון בסוגיות אחרות גם בדיון באהבה קסטלאני לא מגביל את דיונו רק לחדית'ים אשר נחשבים בעלי מהימנות גבוהה ונעזר בחדית'ים שהיו שנויים במחלוקת. עוד ניתן למצוא בדיון באהבה ציטוט בתי שיר מתוך קובצי השירים של המשורר בראשית התקופה העבאסית מַחְמוּד אלוַרַאק (נפ' 845/230), ושל המשורר הגנוסטיקאי והמטיף הדתי צופי, מחמד ופא אלשאד'לי (נפ' 1364/765).393

			מעבר לכך, קסטלאני מציג את דבריהם של יוצרים בולטים מראשית תקופת התעצבות הצופיות כסימוכין לדבריו וכדי להסביר מהי האהבה, מביניהם המלומד והסגפן הצופי בעיראק אלחַארִת' בן אַסַד אבו עבּדאללה אלמֻחַאסִבִּי (נפ' 857/243),394 המיסטיקן הבגדאדי אבו סעיד אחמד בן עיסא אלחַ'רַאז (נפ' 899/286),395 מוסר המסורות והמשורר השאפעי אבו סלימאן אלחַ'טַאבִּי (נפ' 998/388),396 והגנוסטיקאי ומלומד החדית' המאלכי האנדלוסי עבדאללה אבן אבי גַ'מְרַה (נפ' 1276/675).397 

			הגדרת דרגת האהבה (מַנְזִלַת אלמַחַבַּה)

			"אהבת האל אצל הצופים היא אחת התחנות החשובות בדרך הצופית אם לא החשובה ביותר".398

			התחנות אשר המאמין עובר בדרך המיסטית כוללות מספר שלבים (דַרַגַ'את) בסולם עלייה הדרגתי לקראת התחנות הגבוהות ביותר, שהן האהבה (מַחַבַּה) והידיעה של האמיתות הדתיות (מעְרִפַה). המלומדים היו חלוקים בדעתם בשאלה איזו מהשתיים היא הדרגה הגבוהה ביותר, האהבה או הידיעה וחלקם, כמו אבו חאמד אלע'זאלי (נפ' 1111/505), סברו שהאהבה והידיעה משלימות זו את זו.399 

			מחלוקת נוספת נתגלעה בין המלומדים הצופים באשר למהות האהבה והגדרתה. כך למשל, בחיבור עַטְף אלאַ'לִף אלמַאְ'לוּף עַלַא אללַאם אלמַעְטוּף (חיבת האות אל"ף האהובה אל האות למ"ד החביבה) של המשורר אבו אלחַסַן אלדַיְלַמִיּ (נפ' 1037/428)400 מוצגת המחלוקת: 

			האנשים נחלקו בדעתם באשר למהות האהבה. בשאלה עקרונית זו הם נחלקו לשבעה זרמים: אלו שטענו שהאהבה היא ציות (טַאעַה), אלו שטענו שהאהבה היא הרגשת תשוקה עזה (שַׁעַ'ף),401 אלו שטענו שהאהבה היא ראייה (רֻאְ'יַה), אלו שטענו שהאהבה היא ידיעה (מַעְרִפַה) [אלו שטענו] שהאהבה היא טבע (טַבִּיעַה), אלו שטענו שהאהבה היא רצון (אִרַאדַה), ואלו שטענו שהאהבה היא שילוב ומיזוג של דברים (אִמְתִזַאג').402 

			בשל מורכבות נושא האהבה מיסטיקנים ניסו ליצור מערכת מונחים חדשה כדי להגדיר שלבים שונים באהבה, אך למרות זאת נותרו מחלוקות על מהותה, הגדרותיה ושלביה.403 

			דיונו של קסטלאני משקף מחלוקות אלו והוא מציג את עמדתו בעניין. בראשית דיונו הוא מביא את דבריו של קאצ'י עיאץ' מחיבורו אלשפא ומציין שהייתה מחלוקת בקרב המלומדים באשר להגדרות דרגות האהבה. לדבריו, הצופים נבדלים זה מזה בהגדרותיהם לאהבה, בהתאם לשוני במצבים המיסטיים שבהם נמצא האדם בשלבים השונים של הדרך (אַחְוַאל). כלומר, חילוקי הדעות נבעו מאי הסכמה על תאוריית המצבים: 

			[המלומדים] היו חלוקים בדעתם באשר להגדרת האהבה. אף אם ההסברים שלהם היו רבים, הם לא באמת נבעו מחילוקי דעות באשר לנוסח הדברים, אלא מחילוקי דעות שנבעו מהשוני במצבים [אַחְוַאל]. רוב ההסברים מצביעים על פירות האהבה ולא על מהותה.404

			אחד הצופים שמחפשים את האמת אמר: מהות האהבה אצל אנשי הידיעה המיסטית (אַהְל אלמַעְרִפַה) היא ממושאי הידיעות שלא ניתן להגדיר אותן. רק מי שקיבל ידיעה כתוצאה מאקסטזה, התרגשות עזה (וִגְ'דַאן) יודע את מַהוּתָהּ. אך גם הוא לא יכול לבטא אותה.405 

			קסטלאני יוצר הבחנה בין שתי קבוצות: הראשונה (אַהְל אלמַעְרִפַה) אלו שקיבלו ידיעה מיסטית מאללה באשר למהותה של האהבה, ידיעה שהושגה שלא בדרך השכל, אלא בדרך של הכרה רגשית. הידיעה שקיבלו התבטאה באקסטזה (וִגְ'דַאן) שמקורה הוא אללה. מנגד, עומדת הקבוצה השנייה של אלו אשר לא קיבלו כל ידיעה ולא חוו חוויה רגשית. אלו אשר חוו בגופם הפיזי את הידיעה של מהות האהבה — אין ביכולתם לבטאה ולהסבירה במילים לא כל שכן להגדירה. על אחת כמה וכמה האנשים שלא קיבלו ידיעה מיסטית.406 

			קסטלאני מביא גם את דבריו של אבן קים אלג'וזיה באשר להגדרת האהבה מתוך המדארג': 

			את האהבה לא ניתן לתחום באמצעות גבול שיהיה ברור יותר ממנה, שהלוא הגבולות יסתירו אותה יותר וירחיקו אותה יותר. הגבול שלה הוא הקיום שלה. לא ניתן לתאר את האהבה בתיאור ברור יותר מהאהבה [עצמה].407 

			ההתייחסויות הרבות לאהבה תלויות באחואל, קרי המצבים הנפשיים השונים שבהם נמצא האדם, במַקַאמַאת, קרי התחנות שהאדם ההולך בדרך המיסטית מגיע אליהן במאמץ רב בדרכו אל המטרה העליונה, וגם בהתאם לתפיסה ולהבנה (אִדְרַאכּ).408 

			אנשים מדברים רק על הסיבות [לאהבה], תנאים הכרחיים [לקיומה], סימניה, הוכחותיה, פירותיה וחוקיה. ההגדרות והסימנים שלהם סובבים סביב ששת הדברים הללו, וההסברים עליהם רבים ומגוּונים. הרמזים [לאהבה] רבים, בהתאם לתפיסה (אִדְרַאכּ), לתחנה (מַקַאם), ולמצב הרוחני מיסטי (חַאל) [שבו הם נמצאים].409 

			האִדְרַאכּ הוא מונח מפתח שמציין באופן כללי תפיסה באמצעות החושים ולפיכך אף הבנה. אִדְרַאכּ הוא מחד גיסא השגה של דבר כלשהו (תַחְצִיל או אַחְ'ד') במשמעות של קבלת/לקיחת אופי או צורה של דבר, ומאידך גיסא הוא ידיעה באמצעות החושים אשר ניתנת להשגה באמצעות הדמיון.410 

			בדברים שמביא קסטלאני ניתן לקרוא ביקורת חריפה על התיאורטיקנים שלדעתו דנים ודשים באהבה, אך מהותה חומקת מהם. ביקורת כזאת הובעה במהלך הדורות על ידי צופים שלא אהבו את עיסוקם המופרז של התיאורטיקנים בהגדרת המושגים במקום להתמקד בצופיות מעשית. המיסטיקן הפרסי עלי אבן עת'מאן אלהֻגְ'וִירִי (נפ' 1072/465 או 1077/469), ואלקֻשַׁיְרִי יצאו חוצץ נגד הפורמליסטים שכונו אַהְל אלרֻסוּם. אלהג'וירי אף ציטט שיח' צופי שאמר שצופיות אינה מתבטאת בפורמליזם, אלא במוסר ומידות טובות (אַחְ'לַאק). צופיות אמיתית אינה העמדת פנים, היא אינה התמקדות בלבוש או בצורת רקמת הטלאים בגלימה.411 גם קסטלאני תומך בעמדה זו. העיקר הוא החוויה המיסטית, ולא הפטפוטים בשאלה מהי אהבה. ההבחנה פה היא בין פוֹרְמָלִיסְטִיקה וההיתלות במסגרת תיאורטית, מושגים, ודיבור מקובל, לבין החוויה שהיא מעֵבר לכל מילה. מעניין לציין שאף על פי שאבן קים אלג'וזיה וקסטלאני סוברים שהחוויה המיסטית היא החשובה ולא הדיונים בשאלה מהי אהבה, שניהם עוסקים בתאוריות על אהבה בכתיבתם. ניתן לראות את האירוניה הדקה והמושחזת במעשיהם. 

			המשך דיונו של קסטלאני באהבה לקוח באופן חלקי מאבן קים אלג'וזיה וכולל הסבר לְשׁוֹנִי־פונטי למילים אהבה (חֻבּ) ואהוּב (מַחְבּוּבּ, חִבּ). קסטלאני משמיט את הדיון הארוך והמייגע שהופיע בחיבור מדארג', ומשאיר רק את הדיון הפִּיּוּטִי:412

			[האנשים] קבעו למשמעות [המילה מחבה] שתי אותיות המתאימות בתכלית לאובייקט הקרוי בשם: [האות] חַאא' אשר נהגית במעמקי הגרון [והאות] בַּאא' אשר נחתכת בשפתיים ונהגית [בקדמת הפה],413 כך שחַאא' מציינת את ההתחלה ובַּאא' מציינת את הסוף. [הצירוף של חאא' ו־באא'] מציין את תכלית האהבה (מחבה) והקשר שלה עם האהוּב; הלוא [האהבה] מתחילה באהוב ומסתיימת בו.414 הם נתנו [למילה] חֻבּ את תנועת הַצַ'מָּה [     ُ] שהיא [התנועה] החזקה ביותר מכל התנועות וגוברת [עליהן], תנועה שמתאימה לעוצמת האובייקט הקרוי בשם ולכוחו. [...] [למילה] חִבּ המציינת את האָהוּב נתנו את תנועת הכַּסְרָה [     ِ] בגלל קלילותה יחסית לצַ'מָּה, [כך ש] הקלילות (חִ'פַה) של האהוב ושל שמו [מורגשת] בליבותיהם כמו גם בלשונותיהם.415 

			התבונן בכל החסד הזה (לֻטְף)416 ובהתאמה הנפלאה בין [צליל] המילים למשמעותן, ללמדך את עוצמתה של השפה [הערבית], שהרי יש לה מעמד שאין לשאר השפות.417 

			כיצד מגיעים לדרגת האהבה? 

			כדי להגיע לדרגת האהבה, על האדם הצועד בדרך המיסטית לדעת את הדרך שהתווה אללה, לצאת נגד האופי הטבעי של האדם, ולחזור בתשובה באופן מלא. הדרך המיסטית מחייבת הימנעות מאהבות אחרות, דורשת קיום מצוות ולהתרחק מרע. קסטלאני מסכים עם הדרך להשגת דרגת האהבה שמציע אבן קים אלג'וזיה והוא מביא את דבריו של זה כלשונם כפי שנכתבו במדארג', מבלי להשמיט חלקים מהמקור.

			אמר בעל המדארג' [אבן קים אלג'וזיה]: המאמין לא יגיע אל המעמד הגבוה הזה ואל המדרגה הנשגבת אלא כאשר יכיר את אללה, ימצא את דרכו אליו בדרכים המובילות אליו,418 ויבעיר את מחשכי הטבע [האנושי] באמצעות קרני האור של הראייה הפנימית (בַּצִירַה). או אז הוא יקבל בליבו מראֶה ממראות העולם הבא, וכל כולו יימשך אליו. [כאשר] יִמָּנַע [המאמין] מאהבות בנות חלוף, יתאמץ לשפר את החזרה בתשובה, יקיים את הציוויים הגלויים והנסתרים [שעליהם ציווה אללה], יעזוב את הדברים האסורים הגלויים והנסתרים, ישמור על ליבו שלא יתיר לו לחשוב מחשבה חולפת שאללה שונא ולא מחשבה מיותרת שלא תועיל לו — אחרי כל אלה [המאמין] יזכך את ליבו על ידי הזכרת שמו של ריבונו, על ידי אהבתו ועל ידי חזרה בתשובה אליו. [כך] הוא יֵצא מתוך 'הבתים' של טבעו ונפשו אל מרחבי ההתייחדות עם ריבונו והזכרתו.419

			קסטלאני מציג תכנית לשיפור עצמי ולזיכוך הלב שבלעדיה לא יוכל המאמין להגיע למדרגה של אהבת האל. ראשית, על המאמין להכיר (ערפ) את אללה. דברים אלו מתכתבים עם שיטתו של אלע'זאלי שסבר שהדרך הנעלה ביותר להגיע לידע האל היא על ידי האינטלקט, החשיבה השכלית והיא גם הדרך הטובה ביותר לאמונה בו.420 

			קסטלאני טוען שהדרך להשגת האהבה היא הידיעה המיסטית (מַעְרִפַה). אם כן מה אופייה של ידיעה זו? הידיעה המיסטית, היא ידיעת האל המתקבלת באמצעות אינטואיציה או באמצעות אללה. כך לדוגמה ד'ו אלנון אלמצרי ראה את המַעְרִפַה כעומדת בניגוד לידע שמושג באמצעות למידה (עִלְם). ד'ו אלנון ראה בגנוסטיקאי (אלעַארִף) מיסטיקן אמיתי בעל תובנות רוחניות אשר רואה את המציאות ללא מסך האשליה. תנועותיו, דיבורו וראייתו נגרמים על ידי אללה והוא חי בתוך אללה. למעשה, אלעארף הוא צופי שהגיע לדרגה רוחנית גבוהה, זכה להיות בקרבתו של אללה, וידיעתו היא ידיעתו של אללה.421 

			תנאי נוסף בדרך להשגת האהבה היא החזרה בתשובה (תַוְבַּה) אשר מציינת את התעוררות הלב וההליכה בדרך הצופית, והיא למעשה נקודת ההתחלה של האדם ההולך בדרך המיסטית (סַאלִכּ). התַוְבַּה היא ההתעוררות מתרדמת היסח־הדעת (עַ'פְלַה).422 אך לא די בכך; כדי להימנע ממחשבות רעות, ועל מנת לזכך את הלב, יש לצאת נגד האופי הטבעי של האדם. לשם כך יש לעסוק בריטואל הפולחני הצופי שנקרא ד'כר, ומשמעו הזכרת שמו של אללה. הזכרת שמו של אללה היא ריטואל, שנועד לטפח מצב רגשי דתי של אקסטזה והוא אחד מהסימנים המעידים על אהבת הנביא לפי קסטלאני. נושא זה יעמוד במרכזו של הפרק הבא. 

			מהי אהבה?

			"[האהבה] היא רוח האמונה, המצוות (אַעְמַאל), התחנות (מַקַאמַאת) בדרך הצופית, והמצבים (אַחְוַאל) שכאשר האהבה חסרה אותם, הרי שהיא משולה לגוף ללא רוח חיים".423 האהבה היא הפסגה הגבוהה ביותר שאליה שואפים להגיע מקיימי המצוות ההולכים בדרך המיסטית, אלו המתאמצים לטפס במדרגות לעבר השלב הגבוה ביותר וליבם נקי (מֻתַנַאפִסוּן).424 האהבה היא החיים עצמם: היא האושר, ההנאה (לַדַ'ה), שלוות הנפש, האור, השמחה, מזון ללבבות (קוּת אלקֻלוּבּ), והתרופה לכל המחלות.425 האהבה מובילה למקומות גבוהים בגן העדן ואפילו לאהוב עצמו. בהמשך דבריו קסטלאני מחלק את המאמינים לשתי קבוצות, אלו שהגיעו לדרגת האהבה, גורלם של אלו שפר עליהם והם נמצאים בחברת אהובם. הקבוצה השנייה היא של אלו שלא זכו להגיע אל האהבה. חייהם של אלו משולים לחשכה מוחלטת, אפלות וקדרות. קסטלאני מסביר שגורלם של אלו שהגיעו לדרגת האהבה שפר עליהם בשל גזרתו של אללה על האדם טרם בריאתו. "אללה גזר (קַדַּרַ) על הבריות ברצונו ובחוכמתו המוחלטת ביום גזרת הגורלות שהאדם יהיה עם מי שהוא אוהב".426 במשפט זה באופן ספציפי ישנה התייחסות לגזרתו של אללה טרם הבריאה.

			קסטלאני מתייחס לאירוע מכונן שנקרא יום קדר מַקַאדִיר ואשר בו לפי החדית' אללה גזר על האדם להיות בחברת מי שהוא אוהב. מקצת מאירועי אותו יום מתוארים בפסוק הקוראן 172:7 "ריבונך נטל מבני האדם, מתוך גבם, את יוצאי חלציהם, והעמידם להיות עדים על עצמם. — האין אני ריבונכם? אמרו, עדים אנו כי כן הדבר". אורי רובין כותב, שלפי המסורת אללה הוציא מחלצי האדם הראשון ומחלצי זרעו אחריו את כל הנשמות העתידות להיוולד עד לתחיית המתים. הוא הציג בפניהן אותות המעידים על כך שהוא ריבונם, ולכן הן התחייבו להאמין בו.427 פגישה קדמונית זו אשר במהלכה היה מגע בין אללה לבין כל זרעי הנשמות העתידות לבוא, היא המיתוס שמחברים צופים רבים קישרו לאהבה. סבירי טוענת שהפגישה בין הנשמות לאללה קיבעה את ה'ברית' (מִיתַ'אק) וּלְפִיהָ "כל נשמה ונשמה מכירה בהזדקקותה המוחלטת אל האל". הקשר האישי בין הנשמה לבין אללה הוא בלתי מודע ונמצא עמוק בחביון התודעה, והוא אשר מניע את התנהגות בני האדם ורגשותיהם.428 

			ניתן לסכם שהקטע הדן במה היא אהבה, מדגיש את חשיבות הקִרבה לאללה ומימוש גזרת הגורל, שכן אללה גזר על הבריות להיות בחברת אהובן. ישנה כאן התייחסות לסוגיה תאולוגית עמוקה יותר שהיא שאלת הגזרה הקדומה של אללה וקביעתו את גורלם של הבריות שלעיתים נוגדת את הרצון החופשי.429 סוגיית הגזרה הקדומה עולה מפסוקי קוראן כמו: 2:25 "[אללה] ברא כל דבר ותיכנו היטב", ובתרגומו של אסד: "[אללה] ברא כל דבר וקבע מראש את טבעו בהתאם לתכנון שלו".430 לפי קוראן 3:87 "[הוא אשר] תכנן והנחה".431

			הפסוקים מצביעים על כך שאללה ברא כל דבר ובתוך כך היה מעורב בקביעת טבע האדם. מכאן מתעוררות שאלות רבות נוספות, למשל: אם האדם נולד עם תכונות וצורה חיצונית שאללה קבע מראש, האם יש לו בחירה חופשית בנוגע לעיצוב אופיו ומעשיו או שגורלו נגזר באופן סופי? מדובר בסוגיה רחבת היקף שאין זה מענייננו לדון בה כאן באריכות. בכל הנוגע לדיונו של קסטלאני, הרי שרעיונותיו על האהבה משקפים בבירור את האמונה בגזרה הקדומה והבראשיתית של אללה. 

			נבחן כעת את הגדרת האהבה של קסטלאני. כאמור, האהבה מתחלקת לארבעה רכיבים: האהבה היא אמונה, קיום מצוות, תחנות בנתיב הצופי, והמצבים הרוחניים אשר ההולך בדרך המיסטית מתנסה בהם במסעו.432 התרשים הבא מציג את הגדרתו של קסטלאני לאהבה:

			בסוג אהבה זה שמהותו הוא קיום מצוות מתגלם מוטיב הנומוס היווני הקלאסי אשר מתייחס להתנהגות או להלכה אותם מקיימים חברי קהילה. הנומוס מתייחס להתנהגות מוסרית ראויה גם כלפי האל.433 במוטיב הנומוס יש סיבה לאהבתו של האל את בני האדם. האל אוהב את האנשים כי הם ישרים, והם ראויים לאהבתו בשל אדיקותם ומסירותם הדתית. מנגד, לאל אין סיבה לאהוב את החוטאים שכן הם לא מקיימים את מצוותו.434 אהבת אללה היא אהבה מותנית. אללה אוהב את האדם, מכיוון שהוא מקיים את המצוות שהנביא הביא. אהבתו של האל בקוראן אינה אהבת חינם אלא אהבה המותנית בקיום המצוות.435 מוטיב זה מופיע בדבריו של קסטלאני אשר קובע שהאהבה כוללת את קיום מצוות הדת. בעניין זה, קסטלאני השאפעי שותף לתפיסת עולמו של אבן קים אלג'וזיה החנבלי: שניהם כאחד נצמדים למקורות הטקסטואליים של הקוראן והסונה, ומחדדים את חשיבות קיום המצוות. אומנם ההיצמדות לקוראן לסונה ולאג'מאע (הסכמת הכלל) של הדור הראשון של המוסרים אפיינה בעיקר את החנבלים בתקופה הפוסט־קלאסית באסלאם, אולם גם השאפעים הדגישו את חשיבותם של הקוראן והסונה כמו שאנו רואים אצל קסטלאני.436 קסטלאני אף מביא את דבריו של השופט השאפעי מדמשק יחיא בן שרף אלנַוַוִי שאמר: "אהבתו של האדם את אללה מושגת באמצעות הציות שלו ונטישתו את אי־הציות והפרת חוקיו".437 

			סימני האהבה

			כמו בסעיפים קודמים, גם בסעיף זה קסטלאני מתבסס על דבריו של אבן קים אלג'וזיה. אך בעוד שהאחרון מונה שלושים סימנים לאהבת אללה, קסטלאני מצמצם את דבריו ובוחר רק שנים עשר סימנים מהמדארג', ומוסיף עליהם סימן נוסף מחיבורו של אלקאצ'י עיאץ', אלשפא.438 כך שבסופו של דבר, הרשימה המתקבלת לאחר ההשמטות והתוספות היא רשימה חדשה ומקורית. 

			יש שתי אפשרויות לקרוא את רשימת סימני האהבה שיצר קסטלאני. האחת, כטקסט עצמאי העומד בפני עצמו ללא קשר לחיבורים הקודמים שעליהם הוא נסמך. והשנייה, למצוא זיקה בין היצירות שקסטלאני מזכיר כמקורות למידע ובין הרשימה שגיבש באלמואהב ולבחון האם נוכחותן היא גלויה או סמויה. לשם כך יש להכיר את היצירות שהן ההיפוטקסטים שעליהם קסטלאני נסמך. שתי האפשרויות תואמות את הגדרתו של ז'נט להיפרטקסטואליות. קסטלאני נקט תהליך אשר נקרא טרנספורמציה (reductive transformation) שבו הטקסט הראשוני משנה צורה ונוכחותו הופכת למצומצמת.439 השמטה והוספה לטקסט המקורי יוצקת תוכן חדש או משנה את רוח הדברים כך שיובילו או יתמכו ברעיונות שקסטלאני מבקש לבסס. כן באות ההשמטות להגן על טענות אלה בכלים שהיו מוּכּרים יותר לקסטלאני. כך למשל, הוא השמיט פסוקי קוראן רבים שהיו שזורים בקטעים שלקח מהמדארג' של אבן קים אלג'וזיה.440 בעוד שאבן קים אלג'וזיה היה פרשן קוראן וטענותיו התבססו לרוב על פסוקים ופרשנויות, עיקר למדנותו של קסטלאני הייתה נטועה במדעי החדית'. לפיכך השמטת פסוקי קוראן והתבססות על חדית' סייעה לקסטלאני לחדד את דבריו בתחום ידע שהיה קרוב אליו יותר. כן יכול היה בדרך זו להשתמש בדבריו של אבן קים אלג'וזיה באופן יצירתי שלעיתים התרחק מהמקור.

			אם כך, קסטלאני סינן וזיקק את החומרים של המדארג' לתועלתו, ויצר רשימה חדשה של סימני האהבה הבנויה משלושה עשר סעיפים. לצד חלק מסימני האהבה, מופיעה דוגמה של צופי שהיה ידוע בביטוי כזה של אהבה.

			1.	האוהב מוחק (מַחְו) את התארים של עצמו ובכך הוא מחזק את עצמותו (דַ'את) של האהוב.441 אלו חוקי הכיליון (פַנַאא') וההיטמעות באהבה.442 הכוונה שתכונות האוהב יימחקו ויחדלו מלהיות, ויאבדו בתוך תכונותיו של האהוב ובמהותו. רק מי שמטמיע את עצמו באהובו ישיג את האהבה.443 

			2.	לבקש הרבה מעצמך (אִסְתִכְּתַ'אר) ואילו לבקש מעט (אִסְתִקְלַאל) מאהובך, כשם שעשה המלומד הצופי אבו יַזִיד אלבִּסְטַאמִי (נפ' 875/261 או 877/264).444

			3.	לחשוב את פשעיך המועטים לרבים, ולרצות לקבל הרבה מרוּת (טַאעַה).445 

			4.	לקבל את המרוּת של אללה, לא להמרות את פיו ולעזוב את המחלוקת, כשם שעשה המלומד הצופי סַהְל בן עַבְּדאללה אלתֻּסְתַרִי (נפ' 897-896/283).446

			5.	להעניק את כולך למי שאתה אוהב, עד שלא יישאר לך כלום מעצמך, כמו שעשה אבו עבדאללה אלקֻרַשִׁי (נפ' 1202/599).447 והכוונה היא לתת את רצונך, החלטותיך, כוונותיך, מעשיך, נפשך רכושך וזמנך למי שאתה אוהב, ולהפוך את האהבה להֶקְדֵּשׁ. עליך להקדיש את עצמך להשבעת רצונו (מַרַצַ'אה) ולאהבתו, ולא לקחת לעצמך מהאהבה אלא רק מה שהאהוב נותן לך. יתרה מכך, לקחת את מה שנתן לך ולתת לו אהבה חזרה.448 

			6.	כל עוד יש בלב אהבה נוספת למישהו אחר זולתו, האהבה חולה. ולכן יש למחוק מהלב הכול פרט לאהוב למען שלמות האהבה.449 

			7.	לשמור בקנאות על האהוב, ולהמעיט בְּעֶרְכּך כדי שיאהבו אותו כמו שאתה אוהב אותו, כשם שעשה השיח' המאלכי העיראקי אלשִׁבְּלִי (נפ' 945/334).450 

			8.	המעטת חלקו של האוהב מלבד קנאת האהוב, ויראת כבוד מהולה באֵימה (הַיְבַּה) כלפי האהוב.451

			9.	נטייתך כל כולך לדבר האהוב: להעדיף אותו על פני נפשך, נשמתך ורְכוּשׁך. להסכים על כך שאתה חסר אונים בשל אהבתך אותו. "המלומד הבגדאדי אַבּוּ קַאסִם מחמד אלגֻ'נַיְד (נפ' 910/298) אמר: "שמעתי את אלחַארִת' בן אַסַד בן עבּדאללה אלמֻחַאסִבִּי אומר זאת".452 

			קסטלאני מסכם את סימני האהבה בהביאו דוגמאות של מצבים מיסטיים רוחניים שבהם היו דמויות בולטות ומרכזיות אשר עיצבו את הצופיות.

			אהבת המאמין את האל

			קסטלאני כותב שחובה לאהוב את אללה ולהעדיפו על פני כל דבר אחר. האהבה היא התמסרות לעבודתו של אללה, קבלת מרותו, כניעה וצייתנות. בגישתו זו ניתן לשייך את קסטלאני לזרם הצופי המסורתי הפיכח בתקופתו אשר רואה בקיום המצוות חלק בלתי נפרד מהאמונה.453 בציינו שאהבה משמעה קבלת מרות האל וקיום מצוות, הוא מבהיר לקוראיו שהוא חלק מקבוצה זו, ודוחה גישות קיצוניות שלא רק שלא קיבלו את עול המצוות, אלא שגם הציגו חידושים לא רצויים בדת, כדוגמת האִבַּאחִיַה454 והקלנדריה.455

			אם כן מהי אהבת המאמין את האל? 

			אהבת אללה נבדלת מאהבת זולתו מבחינת שיעורה ואופייה, והעובדה שהיא ייחודית לאללה. ואם כך, חובה שאללה יהיה אהוב על בן האדם יותר מבנו ומאביו. יתר על כן [אהבת אללה חשובה יותר] משמיעתו [של האדם], מראייתו ומנפשו אשר בתוכו. אללה הוא האֱמֶת, [אללה] שעובדים אוֹתוֹ אהוב יותר על האדם מכל אלה [זולתו]. ניתן לאהוב דבר מהיבט אחד אך לא מהיבט אחר ואפשר לאהוב אותו בגלל [קשרו לדבר אחר], אבל רק את אללה לבדו אוהבים בשל עצמותו (דַ'את) מכל היבט שהוא. 

			עבודת האל [שמורה] לאללה לבדו. ההתמסרות לעבודת האל היא האהבה; היא קבלת המרות, והיא הכְּניעות והצייתנות.456

			קסטלאני קובע שיש לתת לאהבת אללה קדימות על פני כל הדברים האחרים. אך בניגוד לשאר הדברים שיש סיבה לאהבתם, את אללה צריך לאהוב בשל עצמו, בשל המהות שלו, בשל היותו הוא, וללא סיבה. אללה יכול להיות רע ולמנוע מהמאמין את חסדיו, אך צריך לאהוב אותו ללא תנאים. בשפת התאולוגיה נמצא שמהות (דַ'את) היא האחדות של אללה אשר אינה ידועה אלא לאללה עצמו. אללה הוא בעל התארים והשמות ושום שם אינו הולם את המהות כשלעצמו. השם אללה הוא המהות, וכל השמות וכל התארים שייכים לו. אנו יכולים להבין את השמות של אללה, אך במונחים שלנו ולא במונחים של אללה.457 לפי אלע'זאלי, המהות של משהו היא מהות כשלעצמה, והתארים הם המאפיינים והתיאור שלה.458 אהבת הדבר בשל עצמו היא סיבה לאהבת האל אצל אלע'זאלי. האדם אוהב את הנביא ואת הצחאבה באופן אוטומטי, אף על פי שלא ראה אותם, כי יש להם יופי פנימי ותכונות טובות ושלמות.459 קסטלאני מסכים עם הקביעה שאת אללה צריך לאהוב בשל עצמו. 

			אהבה היא קיום מצוות: מצוות חובה ומצוות רשות

			בדיון להלן קסטלאני מביא את דבריו של אבן חג'ר אלעסקלאני כפי שנכתבו בפתח אלבארי. כמו במקרה של אבן קים אלג'וזיה, גם כאן קסטלאני הסתפק באמירה עקרונית בראשית הדברים שחיבור זה ישמש בו בהסבריו, ולא מציין באופן עקבי מתי הוא משתמש בדבריו של אבן חג'ר אלעסקלאני. קסטלאני, בעקבות אבן חג'ר אלעסקלאני, מחלק את המצווֹת לשני סוגים: חובה ורשות. מצווֹת חובה שהאדם חייב לקיימן, כמו תפילה, צום ועלייה לרגל אשר מלוּווֹת בשכר על קיומן בעוד שאי־קיום המצוות מלוּוה בעונש. ומצוות הרשות אשר אינן מלוּוות בעונש על אי קיומן ונוספות על תפילות ומצוות החובה, כמו למשל האַוְרַאד, פעולה ריטואלית שעושה הצופי וכוללת קריאת פסוקי קוראן, נוסחאות זכירה, תשבחות, קריאות לאללה ועוד.460 את בני האדם ניתן לחלק לשתי קבוצות: אלו שמקיימים המצוות, ואלו שאינם מקיימים אותן. אלו שלא מקיימים את מצוות החובה, מתרשלים באהבתם את אללה מאחר שהם זונחים את חובתם ואינם מקדימים את אהבתם אליו נוכח אהבתם לעצמם. אנשים אלו מתרכזים בביצוע עבירות במקום בעשיית מעשים טובים, ונמצאים במצב שבו מחשבותיהם עסוקות בענייני העולם הזה ולא בענייני אללה:

			דע כי אהבת אללה [מתחלקת] לשניים: חובה דתית, כלומר מצווה שחובה לקיימה (פַרְץ') ומצוות שהן רשות (נֻדְבּ). מצוות החובה: [הן מצוות] אהבה אשר מדרבנת להישמע ולציית לחוקים, לחדול [מלעבור] עבירות ולהיות שׂבע רצון מגזרתו של אללה עליך. מי שעבר עבירה, דהיינו ביצוע מעשה אסור או שזנח ביצועה של מצוות החובה, הרי [שזה נובע] מהתרשלות באהבת אללה.461

			אהבת האדם את אללה מושגת באמצעות החובה הדתית של קיום המצוות, ואין לזנוח אותה, שהרי מי שמקיים מצוות חובה יזכה לגמול בעולם הזה והבא ואי קיומה הוא חטא הגורר עונש בשני העולמות. עבירת עבירות והתרשלות בקיום המצוות היא למעשה התרשלות באהבת אללה. עוד מתואר מצב של היסח הדעת הנקרא עַ'פְלַה שכתוצאה ממנו אנשים בטוחים שיקבלו שכר בעולם הבא ולכן הם נינוחים ושאננים, ומעִזים להתרשל בקיום המצוות. קסטלאני מטיף למצב של יקיצת הלב מהתרדמת הדתית שבה האדם שרוי. לדבריו, אם האדם יפסיק לעסוק בענייני העולם הזה — או אז הוא יוכל לחזור בתשובה ולעסוק רק באהבתו לאללה. 

			מעֵבר למצוות החובה, קסטלאני מתייחס למצוות הרשות ומסביר שהן כוללות תפילות ומעשים שחורגים מאלו הנדרשים מתוקף השריעה. אהבת המאמין את אללה מתבטאת בהקפדה על מצוות החובה ומצוות הרשות גם יחד, וכן יש להימנע משֻבְּהַאת, היינו ראיות מפוקפקות ולא נכונות.462

			בסוגיית מצוות הרשות נראה שיש דמיון רב בין עמדותיו של קסטלאני לאלה של אבן קים אלג'וזיה: שניהם מחזיקים בעמדה לפיה ההתנהגות הטובה היא לקבל בלב פתוח ובנפש חֲפֵצָה את חוקיו ודבריו של הנביא. יש להיכנע לו, להישמע לחוקיו, ולקבל את דבריו, מבלי להשתמש בתכסיסים סופיסטיים כלאמיים המטילים ספק בעיקרי אמונה.463 בכך מביע קסטלאני — אולי בעקבות אבן קים אלג'וזיה — הסתייגות מהשיטה האשערית של נקיטת תחבולות רעיוניות לשם הכנעת היריב.464

			בין מצוות החובה לבין מצוות הרשות 

			"עבדי מתקרב אליי באמצעות קיום מצוות החובה, ואין דבר עדיף על פניהן. באמצעות מצוות הרשות הוא מוסיף להתקרב אליי עד שאני אוהבו". קסטלאני משתמש בדיונו בחדית' קֻדְסִי המופיע בצחיח אלבח'ארי (מספר 6502), כתאב אלרקאא'ק, במטרה להשיב על השאלות הבאות: מה תפקידן של מצוות החובה? האם הכרחי לקיים את מצוות הרשות כשם שחובה לקיים את מצוות החובה? מה על המאמין לעשות כדי להתקרב אל אללה ולזכות באהבתו? האם אהבת אללה מושגת באמצעות תפילות החובה או באמצעות תפילות הרשות? האם ניתן להפריד בין השתיים? קסטלאני מצטט מספר גרסאות שונות של חדית' זה: 

			[בגרסה האחת — חדית' מאת אבו הרירה הנביא מספר ש]: אללה יתעלה אמר: עבדי מתקרב אליי באמצעות קיום מצוות החובה שהטלתי עליו. יש גרסה אחרת: [אללה יתעלה אמר: עבדי מתקרב אליי] באמצעות דבר שהכי אהוב עליי ואין דבר שאהוב עליי על פניהן. באמצעות מצוות הרשות הוא מוסיף להתקרב אליי עד שאני אוהבו; וכשאני אוהבו, אני נעשה לו שמיעתו [אוזניים לשמוע בהן], ראייתו [עיניים לראות בהן], אחיזתו [יד לאחוז בה] והליכתו [רגל לְהַלֵּךְ בה]. באמצעותי הוא שומע, באמצעותי הוא רואה, באמצעותי הוא אוחז, ובאמצעותי הוא הולך. אם ישאל ממני דבר, אתן לו; אם יבקש לחסות בי, אגן עליו. אינני מהסס בדבר שאני עושה כפי שאני מהסס כאשר אני ממית את עבדי המאמין. הוא שונא את המוות ואני שונא את מעשיו הרעים.465

			לפי החדית' בגרסתו הראשונה (עבדי מתקרב אליי באמצעות קיום מצוות החובה שהטלתי עליו) משתמע שתפילות החובה מקרבות את המאמין לאללה, אך מצוות הרשות הן אלה שבזכותן אללה אוהב את המאמין. ומי שאללה אוֹהֲבוֹ — זוכה לחסדו ולהגנתו. זוהי קביעה מעוררת מחלוקת שהרי תפילות רשות הן בגדר מַנְדוּבּ, מעשה מומלץ שהמאמין יזכה לשכר על עשיית הרצוי, אך לא ייענש על היעדר עשייתו.466 האם ניתן להבין מכך שאללה יאהב את המאמין בזכות תפילות הרשות ושאהבת אללה היא השכר של המעשה הרצוי? לפי גרסת החדית' האחרת: "אללה אמר: עבדי ניסה להתקרב אליי באמצעות דבר שאהוב עליי", קסטלאני מסיק שקיום המצוות הוא מהמעשים האהובים ביותר על אללה.467 אך שוב עולה השאלה: האם הדרך לאהבת אללה את המאמין היא קיום מצוות הרשות? קסטלאני מצביע על מורכבות הסוגיה, ומשיב בזה הלשון: 

			לפיכך, היו שהטילו ספק האם קיום מצוות הרשות מוליד בהכרח את אהבת [אללה], ואילו קיום מצוות החובה לא מוליד אותה? תשובתי היא: הכוונה למצוות הרשות כאשר הן מצטרפות למצוות החובה, כוללות ומשלימות אותן. מה שתומך בכך הוא הגרסה של [החדית' בשם] הצחאבי אבו אַמַאמַה אלבַּאהִלִי (נפ' 707/86): 'בן אדם! אינך יכול להשיג את קִרבתי, אלא באמצעות קיום המצוות שהטלתי עליך'.468 או שניתן להשיב שקיום מצוות הרשות נועד אך ורק למטרת [הגעה לדרגת] האהבה ואינו מוּנָע מפחד מפני עונש, בניגוד למצוות חובה. ואמר [המדקדק ומורה מדע האסלאם המאלכי] אלפַאכִּהַאנִי (נפ' 1334/734): משמעות החדית' היא כאשר [האדם] מקיים את מצוות החובה כמו תפילה, צום ועוד, ו[בד בבד] מתמיד בקיום מצוות הרשות — כל זה [גם יחד] מוביל לאהבת אללה ישתבח.469

			מדבריו של קסטלאני עולה שתפילות החובה ותפילות הרשות גם יחד מובילות לאהבת האל, והאחת משלימה את רעותהּ. יתרה מכך, כשם שלא ניתן לבטל את מצוות החובה, שהרי חובה היא חובה, כך גם לא ניתן לבטל את מצוות הרשות. כסימוכין לכך קסטלאני מביא את דברי המלומד אלפאכהאני המבהירים שהדרך לזכות באהבתו של אללה היא קיום מצוותיו: הן הרשות והן החובה. אלפאכהאני אף מבחין בין הסיבות לקיום התפילות: קיום תפילת החובה נעשה בשל פחד מעונש, ואילו קיום תפילת החובה והרשות נעשה מתוך כוונה לטפס בסולם ולהגיע לדרגה הגבוהה ביותר שהיא אהבת האל. דברים אלו עולים בקנה אחד עם מוטיב הנומוס; אדם שמקיים את המצוות מראה בכך שהוא אוהב את אללה. אללה אוהב את האנשים הישרים, והם ראויים לאהבתו, בשל אדיקותם ומסירותם הדתית.470 אהבתו של אללה את בני האדם אינה אהבת חינם, אלא היא תלויה בקיום מצוות החובה והרשות. 

			בהמשך הדברים קסטלאני מזכיר את דבריו של אבן קים אלג'וזיה. לדעתו, אהבת אללה את המאמין מושגת באמצעות שני הדברים: קיום מצוות החובה וקיום תפילות הרשות. דבריו של אבן קים אלג'וזיה תומכים בקביעה שכדי להשיג את אהבת אללה על המאמין לקיים הן את מצוות החובה והן את מצוות הרשות. מעניין שהפעם קסטלאני מציין שאבן קים אלג'וזיה הוא המקור לדברים, אף על פי שבמקרים אחרים לא טרח לעשות כן. ייתכן שהסיבה לכך נעוצה בחיבור שממנו הדברים נלקחו. בעוד ששאר האזכורים והציטוטים לקוחים מהמדארג', אליו, כאמור, קסטלאני התייחס כחיבור ששימש אותו בכתיבת הדיון באהבה באלמואהב, הפעם הדברים לקוחים מחיבור אחר של אבן קים אלג'וזיה אלדַאאַ' ואלדַוַאא' (ספר המחלה והתרופה).471 אם כך, מבחינת קסטלאני, גם אם שם החיבור היה סמוי, אך שם המחבר היה גלוי — הוא שומר על כללי ההגינות והיושרה ומעיד על המקור שלו. 

			החדית' המצוטט לעיל זכה לפרשנויות רבות של מלומדים ימי ביניימיים, הן בקרב העלמאא' והן בקרב חוגי הצופים. התאולוג החנבלי תקי אלדין אחמד אבן תימיה (נפ' 1328/728) כותב בחיבורו מג'מוע פתאוא שתפילות הרשות מקרבות את המאמין לאללה עד אשר אללה אוהבו, בהביאו פסוקי קוראן רבים המעידים על כך.472 המלומד הצופי אבן אלערבי מציע שחדית' זה מצביע על האיחוד המיסטי של האדם עם אללה, אשר ניתן להשיג אותו רק בזכות קיום מצוות הרשות. קיום מצוות החובה הוא המעשה העיקרי, ומצוות הרשות הן המעשים המתווספים עליהן. אבן אלערבי מדמה את מצוות הרשות לענפים (פֻרוּע) המסתעפים ממצוות החובה שהן השורש (אַצְל). מענפים אלו לדבריו צומחת האהבה האלוהית. הענף הראשון הוא עבודת רשות, הענף השני הוא האהבה והענף השלישי הוא הפרי הנבקע מהפרח, כלומר השראה אלוהית ייחודית שמוענקת על ידי אללה.473 לפיכך ניתן לראות שיש הסכמה בין המלומדים על כך שתפילות הרשות משלימות את מצוות החובה, שתיהן מהוות חטיבה אחת שאינה ניתנת להפרדה שמובילה לקרבתו של אללה. הסבריו של קסטלאני מצביעים על כך שהוא מקבל עמדה זו. 

			אם כן, ניתן להרחיב את הצגת הגדרת האהבה לפי קסטלאני בתרשים הבא:

			אהבה היא אמונה

			הקוראן מציין קשר ברור בין אמונה לאהבה, למשל בקוראן 165:2 "ואולם המאמינים עולים עליהם באהבתם לאללה". בפסוק זה מוזכרת סיבה לאהבה שאללה מעניק למאמין והיא האמונה. כמו כן, ניתן למצוא בו קשר לרעיון הנומוס שהרי אללה אוהב את המאמין בשל אדיקותו ומסירותו הדתית. מהגדרת האהבה כאמונה עולות השאלות הבאות: מהי אמונה? מה ההגדרה למאמינים? האם אמונה נמדדת בקיום המצוות? או שמא מדובר באמונה פנימית איתנה ללא קשר לקיום המצוות? על שאלה זו ניתן להשיב בהסתמך על אלע'זאלי כפי שכתב בחיבורו אחיאא' עלום אלדין. בכתאב אלמחבה (ספר האהבה) מופיע החדית' שלפיו האהבה לאללה היא תנאי לאמונה. הנביא מחמד נשאל מהי אמונה? והשיב: "אמונה משמעה שאללה ושליחו אהובים עליך יותר מכל דבר אחר". אמונה מתוארת בחדית' זה במונחים של אהבה.474 כן ניתן לראות בחיבור העוסק באמונה בשם שעב אלאימאן (ענפי האמונה) של חכם ההלכה השאפעי אלביהקי (נפ' 1066/458), שאהבת האל ואהבת הנביא הם שניים מבין עשרים וחמשת שבילי האמונה.475 מהי אם כן האמונה השלמה לפי קסטלאני? "האמונה אינה שלמה, אלא באמצעות אהבת הנביא, שהרי אהבתו היא אהבת אללה".476 לפיכך ניתן לראות גם אצל קסטלאני שהאהבה היא תנאי לאמונה אך בשונה מאלע'זאלי ואלביהקי קסטלאני מקדים את אהבת הנביא לאהבת אללה, ובכך הוא מעצים את תפקידו של הנביא כמתווך להשגת האהבה. חלק בלתי נפרד מהאמונה הוא אהבת הנביא, ורק מי שאוהב את הנביא יותר מכל ומייחד את אהבתו לו נחשב למאמין שאמונתו שלמה. 

			האם יש מקום בלב לשתי אהבות גם יחד?

			קסטלאני פותח את דבריו בשאלה: האם יש מקום בלב לשתי אהבות? שאלה זו מעוררת תהיות, וכוונתה אינה ברורה. ייתכן שקסטלאני שואל כאן, האם יש מקום לאהבת האל כאהבה ראשונה ולאהבת הנביא כאהבה שנייה. שאלה שכזו מתקשרת לתהייה תאולוגית מהותית ומעלה אם כך שאלה חשובה: כיצד מוטיב האהבה היחידה בליבו של המאמין, קרי אהבה לאל ולנביא גם יחד שמקורו בחדית', עולה בקנה אחד עם רעיון בלעדיות האל שמקורו בקוראן והוא בסיס השהאדה: "אין אלוה מלבד אללה". האם אין סתירה בין השניים? לפי השהאדה תנאי לאמונה הוא הכרה באחדות האל לבדו. איך קורה שמתווסף חדית' שמקנה תנאי נוסף לאמונה? האם הקוראן לא גובר על החדית'? האם אין היררכיה בין אללה לבין הנביא? הנושא זכה לתשומת ליבם של מלומדים שונים. כך למשל, מסופר שהמיסטיקנית העיראקית רַאבִּעַה אלעַדַוִיַּה (נפ' 801/185) חלמה חלום ובחלומה התגלה לה הנביא מחמד ושְׁאָלָהּ: 

			הוי ראבעה, האם את אוהבת אותי? השיבה לו: הוי שליח אללה, מי לא אוהב אותך?! אבל אהבתי את אללה ממלאת את ליבי ולכן אין בו יותר מקום לא לאהבה ולא לשנאה לאף אחד אחר מלבדו.477 

			במשנתה של רַאבִּעַה אלעַדַוִיַּה לאהוב את האל פירושו שאין מקום לרגש אחר בלב פרט לְאַהֲבָתוֹ, אין מקום לאהבה נוספת או לשנאה וגם לא לנביא. ראבעה טוענת שכדי לאהוב אהבה אמיתית על האדם המאמין לנתק כל קשר עם ענייני העולם הזה, המהווים מכשול בדרך להשגת אהבת אמת.478 

			גישה מורכבת יותר ניתן למצוא אצל אלע'זאלי באחיאא', כתאב אלמחבה. לפי משנתו, האהבה המוחלטת היא לאל. רק אללה ראוי לאהבה ואין אחר הראוי לאהבה זולתו. אך מנגד הוא מסביר שאהבת השליח מחמד ראויה לשבח כי היא עצם אהבת האל והיא נובעת מכך שהנביא אהוב על האל.479 לעומת שני אלה, קסטלאני לא מציע היררכיה או הבחנה בין אללה ובין הנביא, אהבה לאחד משמעה אהבה לאחר. קסטלאני לא רואה שום בעיה בחיבור בין השניים והכללתם בחטיבה אחת, ההפך הוא הנכון. כסימוכין לכך הוא מביא את דבריו של המיסטיקן הבגדאדי אבו סעיד אחמד בן עיסא אלחַ'רַאז שאמר: "ראיתי את הנביא בחלום, ואמרתי לו: סלח לי, כי אהבָתי את אללה הסיחה את דעתי מאהבתי אותך. אמר לי [הנביא]: הוי מְבֹרָךְ! מי שאוהב את אללה אוהב אותי".480 בכך מבהיר קסטלאני שאין הבדל בין אהבת האל לבין אהבת הנביא. אם כך, כשקסטלאני שואל האם יש מקום בלב לשתי אהבות גם יחד, אין כוונתו לאהבת האל כאהבה ראשונה ואהבת הנביא כאהבה שנייה שכן אהבת אללה היא אהבת הנביא. הכוונה בשאלתו היא האם יש בלב מקום לאהבה נוספת פרט לאהבת אללה והנביא? התשובה לכך היא שלילית באופן מוחלט:

			דע כי לא ניתן שיהיו בלב שתי אהבות שכן האהבה האמיתית מחייבת את ייחוד האהוב. על האדם לבחור לעצמו אחת משתי האהבות, שהרי שתיהן אינן יכולות לדור בכפיפה אחת בלב. האדם נמצא אצל אהובו כמו שנאמר:481 

			"אתה ההרוג [משול למת] בשל מי שאתה אוהב — 

			ולכן עליך לבחור לעצמך את מי שאתה מעדיף באהבה בוערת". 

			אחד מהחכמים אמר: כמו שהנָדָן (נרתיק החֶרב) אינו מתרחב בשביל שתי חרבות, כך הלב אינו מתרחב בשביל שתי אהבות. לכן, הפניית פניך אל מי שאתה חושק בו מחייבת להפנות עורף לכל דבר מלבדו. מי שניסה לרמות באהבה או לנקוט תכסיסים ולנהוג בצביעות — חשף את ורידי צווארו לסכין הקנאה.

			אהבת השליח קודמת לאהבת האנשים את עצמם, הוריהם וילדיהם. והאמונה אינה שלמה אלא באמצעות אהבת הנביא, שהרי אהבתו היא אהבת אללה.482 

			יש לעמוד על שני דברים שעולים מהקטע המצוטט: האחד, הוא ייחוד האהוב והפניית עורף לכל אחר מלבדו.483 הדבר השני, הוא מוטיב האזהרה מפני אלו אשר מעמידים פנים ומתנהגים בצביעות באהבה. המורים הצופים הזהירו מפני המתחזים המציגים תדמית ראויה לשבח כלפי חוץ, וטענו שיש להסתכל על תוכו של האדם, דהיינו על מידותיו וכוונותיו האמיתיות.484 זאת ועוד, המוטיב של נכונוּת המאמין להקריב את הדברים האהובים ביותר עליו לטובת האהבה האחת יוצרת בעיה מוסרית אצל הצופי: כדי להתמקד באהבתם של אללה ושליחו יש לזנוח את כל האהבות האחרות ולייחד מקום בלב לאהבה אחת, אך כיצד צופי יכול לנהל כך חיי משפחה? שהרי אפילו אהבת ילדיך נחשבת לצביעות אם עליך לייחד את אהבת אללה לבדו בליבך.485 נראה שקסטלאני מכוון כאן מאוד גבוה, ומציב רף שלאדם בעל משפחה יש קושי לעמוד בו. ייתכן אף שזאת הסיבה לכך שקסטלאני חי מרבית חייו בגפו וכנראה לא העמיד צאצאים. 

			קסטלאני מסכם שהמפתח לאהבה בחיים, והנמענים היחידים לאהבה הם אללה ושליחו ולא אף אחד או שום דבר זולתם. אהבה זו היא האמונה השלמה, וקיומה בלב האדם הוא המבדיל בין חיי שלווה ונועם לבין חיי צער וייסורים: 

			כללו של דבר: אין ללב חיים אלא בזכות אהבת אללה ואהבת שליחו, ואין הוא ניזון אלא ממה שניזונים האוהבים אשר [זוכים] לקורת רוח בשל אהובם [חַבִּיבּ — הכוונה לנביא מחמד]. נפשותיהם נותנות בו אמון וליבותיהם בוטחים בו, והם נהנים מקרבתו ומתענגים על אהבתו. ללב יש אנרגיה שרק אהבת אללה ושליחו יכולים לרסן, ומי שאינו משיג אותה שהרי חייו כולם צער ויגון כאבים וייסורים.486 

			קסטלאני אף מרחיק לכת ומצטט את אמירתו של אבן קים אלג'וזיה, שרק מי שיש בליבו אהבה לאללה ולנביא יכול להיקרא מוסלמי.487 גם קביעה זו מעלה שאלה תאולוגית שכן היא מנוגדת להצהרת האמונה של האדם, שמקורה בקוראן (השהאדה), וקיצונית יותר ממנה. לפי הקוראן האדם הופך להיות מוסלמי על ידי האמירה: "אין אלוה מלבד אללה ומחמד הוא שליחו". לפי החדית', יש דרגה גבוהה יותר מהשהאדה והיא אהבת אללה ושליחו גם יחד כתנאי לאמונה. החדית', בניגוד לקוראן, אף מטיל סנקציה ושולל את האמונה ממי שאינו אוהב את אללה והנביא גם יחד. סוגיה זו מאירה נקודת מחלוקת בשאלת היחס בין שורשי המשפט הרשמיים: הקוראן והסונה של הנביא ובשאלה האם הסונה יכולה לבטל פסוקי קוראן ועוד. סוגיה זו נדונה רבות ורלוונטית גם היום.488 אך אין זה מענייני לדון בנושא זה. 

			הוכחה לשונית שאהבת המאמין את האל היא אהבת המאמין את הנביא

			את העמדה של קסטלאני שאהבת האל ואהבת הנביא כרוכות זו בזו נוכל למצוא ברבדים נוספים של הטקסט, כמו למשל האופן שבו הוא מפרש שני חדית'ים. החדית' הראשון עוסק במתיקות האמונה וקסטלאני מביא את הרישה שלו: "יש שלושה דברים, אשר מי שמגיע אליהם מוצא את מתיקות האמונה: מי שאהבתו את אללה ואת שליחו גדולה יותר מכל הדברים זולתם (מִמַא סִוַאהֻמַא).489 החדית' השני מתוך צחיח מסלם: "בן אדם דיבר עם הנביא ואמר: מי אשר מציית לאללה ולשליחו — הולך בדרך הישר, ומי אשר ממרה את פיהם [=של אללה ושל שליחו] — תועה. אמר שליח אללה: מה רעים הדברים שאמרת, הוי הדובר! אמור: מי שממרה את פיהם של אללה ושליחו". קסטלאני משתמש בחדית' הראשון בכינוי השייכות הזוגי (הֻמַא) אשר כולל את אללה והנביא גם יחד באותו כינוי במטרה להוכיח ששניהם קשורים ומחוברים זה לזה. לשם הוכחת קביעתו, קסטלאני מביא את דבריו של אבן חג'ר אלעסקלאני, אשר מפרש את החדית' הראשון באמצעות פרשנות של חדית' שני על גרסאותיו השונות, ומשווה ביניהם: 

			[בחדית' הראשון] אמר מִמַּה שֶּׁ (מִמַא), ולא אמר מִמִּי ש (מִמַן), כדי לכלול את מי שבּר דעת ואת מי שלא [כלומר את כל הדברים].490 ובדבריו: "מי שאהבתו את אללה ואת שליחו גדולה יותר מכל הדברים זולתם" [יש] הוכחה שאין כל בעיה לכרוך את שניהם גם יחד [את אללה והנביא] על ידי הפיכת [כינוי השייכות] לזוגי. באשר לדבריו [של הנביא] לזה אשר דיבר ואמר: [מתוך החדית' השני] "ומי אשר ימְרה את פִּיהם של שניהם [אללה והנביא] מה רעים הדברים שאמרת הוי הדובר!",491 הרי ש[המקרה הזה לא דומה למקרה של החדית' הראשון], משום שהכוונה בדיבור היא ההבהרה, ואילו כאן [בחדית' השני], הכוונה היא לתמצות האמירה כדי לזכור אותה בעל פה. ומה שמוכיח זאת הוא שהנביא אמר גם במקום אחר [בגרסה אחרת של אותו חדית']: "ומי אשר ממרה את פיהם [של אללה והנביא] גורם נזק רק לעצמו".492 

			כינוי הגוף הזוגי (הֻמַא) המופיע בחדית' הראשון ומחבר בין אללה לבין הנביא מעיד מצד אחד על כך שאהבת המאמין את אללה קשורה באהבת המאמין את הנביא. מצד שני, אהבת אללה את המאמין קשורה בקשר ישיר גם עם אהבתו של המאמין את הנביא. לשון אחר: אהבת הנביא היא המפתח, היא האהבה המחברת בין אהבת אללה את המאמין לבין אהבת המאמין אותו:

			בשני החדית'ים שהובאו לעיל אללה והנביא נזכרים יחד, חבורים בכינוי זוגי אחד. אך קיים הבדל מהותי בין שני המקרים. כבר אבן אלערבי נתן דעתו על הבדל זה. מפרשנותו לחדית' השני "מה רעים דבריך הוי הדובר!" עולה שרק אללה בעצמו, או שליחו, או מי שקיבל ידע שמימי מיסטי יכולים להשתמש בכינוי זוגי כזה לציון שניהם. לפי אבן אלערבי, האדם שחיבר את אללה והנביא בכינוי זוגי אחד היה אדם שאינו בעל ידיעה שמימית, ולכן אללה לא התיר לו לעשות זאת, וגם לא הנביא. מאחר שרק אללה, הנביא, או בעלי הידיעה המיסטית רשאים לכלול את אללה יחד עם הנביא בכינוי הגוף הזוגי, הנביא גינה את מעשיו של הדובר.493 

			אם כך, קסטלאני רואה בקשר בין אהבת המאמין את אללה לבין אהבת המאמין את הנביא קשר בל ינותק; אללה והנביא הם חטיבה אחת. יש לאהוב את אללה, ויש לאהוב את הנביא, ולא ניתן לאהוב רק אחד מהשניים. וכלשונו: 

			אחת התשובות היפות ביותר שניתנו באשר לחיבור בין חדית' זה ובין הסיפור על האדם שדיבר עם הנביא היא שהפיכת כינוי הגוף לזוגי כאן באה על מנת לרמוז שמדובר בריבוי שמורכב משתי האהבות, ולא רק אחת מהן. שהרי [אהבה אחת] היא כשלעצמה [דבר] בטל ומבוטל כשהיא לא קשורה לאחרת. ומי שלדוגמה טוען שהוא אוהב את אללה ואינו אוהב את השליח — דבר זה לא מועיל לו. מה שמצביע על כך הוא דבריו ישתבח [קוראן 31:3] "אֱמוֹר, אם אוהבים אתם את אללה, לְכוּ אַחֲרַי, ואללה יֹאהַבְכֶם". הליכה אחרי הנביא ניצבת במקום אחד עם אהבת המאמין את אללה ועם אהבת אללה את המאמין.494 

			קסטלאני מציין פסוק קוראן נוסף מסורת אלנסאא' על מנת להבהיר שאמנם אללה והנביא הם יחידה אחת, אך חובה לציית לכל אחד מהם בנפרד. לפי קוראן 69:4 "הנשמעים לאללה ולשליחו" לא ניתן לפרש את הציות לנביא ולאללה כציות אחד. 

			חובת הציות טומנת בחוּבּהּ שני היבטים: ציות לאללה וציות לנביא. אין להסתפק בציות רק לאחד מן השניים, שכן זהו הציות שנוקטים הכופרים והחוטאים. קסטלאני מבהיר שאללה והנביא הם אחד, אך על המוסלמי לציית לשניהם בנפרד.495 קסטלאני באומנות רבה קושר בין רגש האהבה לאל לבין רגש האהבה לנביא ובכך מקבע את שניהם בקשר בלתי ניתן להפרדה.

			רק מי שטעם — יודע

			להגדרתו של קסטלאני את האהבה כאמונה מצטרף היבט נוסף מעולם החושים. במחקר נרחב על אודות חושים בעולם המוסלמי מתייחס כריסטיאן לנגה לאופן שבו תפסו צופים חושים וחישה בדרכם לידיעת האל. לנגה מצביע על כך שעל פי רוב חיבורים צופיים מתייחסים לצורות גבוהות יותר של תפיסה ואינטליגנציה מאשר החושים. עם זאת ניתן למצוא מטפורות של חֶזיון (רֻאְ'יַה) שמיעה (סמאע) ובעיקר של טעם (דַ'וְק) לתיאור רגעים של חוויות מיסטיות.496 קסטלאני משתמש במונחים דַ'וְק (טעם) לציון טעם האמונה וחַלַאוַה (מתיקות) לציון מתיקותה. המילה ד'וק שייכת לרשימת המונחים המיוחדים שנקשרו עם הצופים וקשורה למצבים הרוחניים המיסטיים ולחוויות האקסטטיות. הד'וק הוא ליבת החוויה המיסטית הרגשית והאומנותית.497 התייחסות לחוש הטעם ניתן למצוא בחיבורים מוקדמים בספרות הצופית הקלאסית במאות התשיעית והעשירית וגם בתקופות מאוחרות יותר.498 למשל בחיבור סַוַאנִח אלעֻשַׁאק (מחשבות האוהבים) של אלע'זאלי, שם נכתב שלא ניתן להביע במילים מהי אהבה; רק אלו שטעמו אותה מבינים. המילה 'טעם' (דַ'וְק) מציינת אמת אישית ותפיסת מציאות שלא ניתן להעבירה לאחרים.499 

			חוש הטעם מטבעו הוא ישיר ובלתי אמצעי כלומר רק האדם הטועם יכול לנסות להסביר את החוויה הדתית הבלתי אמצעית המלוּוה בעונג והנאה שחווה.500 לדוגמה, לא ניתן להסביר את טַעְמוֹ של פרי הרימון למי שמעולם לא טְעָמו; רק מי שטעם את הפרי בעבר יכול לדון בטעמו.501 זאת ועוד, "צופיוּת היא מעל לכל עניין של טעם (דַ'וְק)". כתשובה לביקורת שנשמעה על הצופיות השיב אבן אלערבי שאם מישהו מבקש הוכחה לידע הסודות האלוהיים — יש לבקש ממנו הוכחה שהדבש רך ועדין.502 המונח ד'וק בראשיתו התייחס למצבים פסיכולוגיים בעיקר לאקסטזה שהצופים התנסו בה בחיפוש אחר הקִרבה לאללה והשינוי הגיע אצל אבן אלערבי שקשר את הד'וק לאללה עצמו ואת פירותיו ליֶדע שאללה נטע בלב המאמין.503 

			אצל קסטלאני אנו מוצאים את הד'וק והחלאוה ביחס לאמונה ולאהבה. קסטלאני מקדיש דיון נרחב בשאלה האם מתיקות האמונה היא מתיקות מוּחָשׁית (מַחְסוּסַה) שנתפסת על ידי החושים או מתיקות שניתן להבין לפי המשמעות שלה (מַעְנַוִיַּה). כדי להבין את תשובתו, נבחן תחילה מה עומד בבסיסה של שאלה זו. פול טומי (Paul M. Toomey) אשר חקר רגש על ידי התבוננות בהכנות אוכל ובהצגתו בטקסים דתיים מראה שאוכל משמש פעמים רבות מטפורה ומילה נרדפת לרגש. האוכל בספרות הופך למבַטא הרגש באופן מוחשי והוא אמצעי פיגורטיבי הממחיש מושג או גורם באמצעות החלפתו בגורם אחר.504 כך אצל קסטלאני — הטעם המר והמתוק הם ביטוי מטפורי לחוויה דתית רגשית המלוּוה בעונג כפי שאציג להלן. 

			מתיקות האמונה (חַלַאוַת אלאִימַאן)

			דבריו של קסטלאני בנושא מתיקות האמונה עולים בקנה אחד עם דבריהם של אבן חג'ר אלעסקלאני, אלנווי וקאצ'י עיאץ'. קסטלאני לא מעיד על מקורותיו אך מהתחקות אחר רכיבי ההיפרטקסט החדש מצאתי שההיפוטקסטים בדיון זה הם פתח אלבארי ואלשפא. לפי חדית' שנמסר בשם אנס בן מאלכ הנביא אמר: "יש שלושה דברים, אשר מי שמגיע אליהם מוצא את מתיקות האמונה: מי שאהבתו את אללה ואת שליחו גדולה יותר מכל הדברים זולתם, מי שאוהב את האדם רק למען אללה, ומי ששונא לשוב אל הכפירה בדיוק כמו שהוא שונא להיות מושלך לאש [הגיהינום]".505 לפי החדית' שני הרגשות הדתיים המוצגים, אהבה כמו גם שנאה, הם תנאי למציאת מתיקות האמונה אצל המאמין. האהבה והשנאה גם יחד הם הרגשות שהמאמין מתבקש לאמץ לליבו ושניהם מוצגים כרגשות חיוביים. בקריאה ראשונה הדבר עשוי להיראות מפתיע. מחקרים התנהגותיים של העשורים האחרונים מחלקים רגשות לרגשות שליליים (כמו למשל כעס) ולרגשות חיוביים (למשל, הכרת תודה, תקווה, שמחה ועוד).506 לפי חלוקה בינרית זו, שנאה היא רגש שלילי. מחקרה של רוזנווין מצביע על כך שרגשות אינם בהכרח בינריים. ישנן קהילות רגשיות שבהן הרגש שלרוב יוגדר "שלילי" אינו בהכרח שלילי, אלא חלק מהקטגוריה שמַבנה את הרגש החיובי. כך למשל, במאה ה־14 במרסיי, שנאה הייתה חלק מהבעת כבוד. שנאה הייתה אמצעי להבעת הערכה.507 במקרה שלפנינו עולה נורמה שונה של הגדרת רגש השנאה בקהילת המאזינים והקוראים שקסטלאני מנסה לעצב. לפי החדית' רגש האהבה ורגש השנאה כרוכים זה בזה — אם אדם שונא את הרע משמע שהוא אוהב את הטוב. השנאה אינה מוצגת כרגש שלילי — נהפוך הוא. לפי החדית' מצופה מהמאמין בקהילה המוסלמית לשמר את תחושת השנאה כדי לשמור על שלמות האהבה וכדי לטעום את מתיקות טעמה.

			מהי אפוא המשמעות של מתיקות האמונה? קסטלאני מביא את דבריו של אלנַוַוִי, לדבריו מתיקות האמונה היא: "לבקש הנאה (אִסְתִלְדַ'אד') מהציות לאללה [מעבודת אללה] ולשאת את הקשיים (מַשַׁקַאת) של הדת", שהרי אהבת המאמין את אללה מושגת באמצעות מעשה הציות (טאעה).508 השימוש במילים אהבה, שנאה ולבקש הנאה (אִסְתִלְדַ'אד) מלמד שקסטלאני עוסק בתחושות, ברגשות ובתהליכים שבאים בעקבות החוויה הדתית של קיום המצוות בין האדם לאל. הסבר נוסף למתיקות האמונה גורס שמי שאמונתו שלמה יודע שזכות אללה ושליחו קודמת לזכותם של הוריו, ילדיו וכל האנשים, משום: "שההנחיה מהתעייה (צַ'לַאל) וההיחלצות מאש הגיהינום מתקיימת רק באמצעות לשונו של הנביא".509 הסבר זה קושר בין האמונה לבין האהבה את הנביא כתנאי למציאת המתיקות ומוסיף אלמנט אסכטולוגי שהרי רק הנביא יכול להציל את המאמין מאש הגיהינום.

			קסטלאני מוסיף שמתיקות האמונה היא מטפורה שבּהּ רצון המאמין לאמונה משול לחשק האנושי לטעום משהו מתוק: 

			מתיקות האמונה היא מטפורה מדומה (אִסְתִעַארַה תַחַ'יֻלִיַה),510 שהרי היא מדמה את רצון המאמין לאמונה לרצון למשהו מתוק. [הנביא] אישר [את הדימוי הזה] בקשר [לאללה], כלומר אמר שהוא הכרחי וייחס אותו [לאללה]. יש כאן רמיזה לסיפור החולה והבריא. משום שהחולה, הרגזן, מהיר החֵמָה, מחשיב את טעם הדבש ל[טעם] מר, ואילו [האדם] הבריא טועם את מתיקות [הדבש] כמו שהיא. כל אימת שהיכולת חסרה דבר מה [פגומה], הטעם שלו נפגם בהתאם לכך.511 

			כל הדברים שלעיל עדיין לא מבהירים האם קסטלאני תופס את מתיקות האמונה כמוחשית (מַחְסוּסַה) או כמובנת מתוך משמעותה (מַעְנַוִיַּה). הציטוט הבא שמביא קסטלאני מדברי הגנוסטיקאי ומלומד החדית' המאלכי האנדלוסי אבן אבי גַ'מְרַה עשויים לתת מענה לשאלה:

			חילוקי הדעות באשר למתיקות הנזכרת לעיל היו [בשאלה] האם [המתיקות] מוחשית [ונתפסת על ידי החושים] או שהיא מופשטת לפי המשמעות. המומחים בתורת המשפט המוסלמי הבינו [את המתיקות] לפי המשמעות,512 ואילו הצופים (אַהְל אלצֻּפַה)513 פירשו [את המתיקות] לפי המוחשיות [הטעם המתוק שיש בפה מטעימת אוכל] והבינו את הביטוי לפי הַפשט ולפי המשמעות הגלויה של המילה (אלטַ'אהִר), מבלי לפרש אותה שלא לפי הפשט. אמר [אבן אבי ג'מרה]: האמת [עם הצופים] ואללה יודע. הם דבקים במה שהם מאמינים, ולכן [יש להבין] את החדית' לפי הפשט וללא צורך בתַאְוִיל [אין צורך בפרשנות שמחפשת את המשמעות מעבר לפשט].514

			לפי דעתו של אבן אבי ג'מרה, הפרשנות של הצופים למתיקות האמונה לפי הפשט היא הנכונה: מתיקות האמונה היא מתיקות הנתפסת בחוש הטעם האנושי. אין צורך לדבריו לעשות תַאְוִיל שהוא אצל הצופים, פרשנות בדרך כלל לקוראן בדרך רוחנית מיוחדת אשר יכולה להיעשות רק על ידי אמאם או שיח' צופי בעלי ידע המאפשר להם לפרש את המשמעות האזוטרית.515 

			כראייה לכך שהמתיקות היא מוחשית ואין צורך לפרש אותה בצורה אחרת, קסטלאני מביא דוגמאות למצבים נפשיים שבהם אנשי הצחאבה, הסלף, האנשים הישרים, ואנשי המֻעאמלאת אלו שמקיימים מצוות בין אדם לחברו מצאו בהם את מתיקות האמונה: 

			למשל הסיפור על בִּלַאל [בן רבאח] כאשר הרעו לו במה שעשו לו בחוֹל הלוהט [הצמידו את גבו לחול הלוהט מחום השמש] בשל שנאת הכפירה. כשהוא אומר [אללה] הוא אחד [אללה] הוא אחד,516 הוא ערבב את מרירות [כאב] הייסורים במתיקות האמונה, וכך גם בשעת מותו. בזמן שבני משפחתו צעקו: "הוי העינויים! הצילו [אותו] מהעינויים!" הוא צעק: "איזה אושר! איזו שמחה! מחר [לאחר מותי] אפגוש את האהובים הנביא מחמד וחבריו". בכך הוא מהל את מרירות (מַרַארַה) המוות במתיקות (חַלַאוַה) הפגישה [לִקַאא', פגישה עם האל] וזוהי מתיקות האמונה.517

			המתיקות בקטע לעיל קשורה לפגישה עם אללה שמתאפשרת בשעת המוות — בלאל ידע שמותו קרֵב ולא פחד מהמוות אלא שמח מהתוצאה שלו שהיא הפגישה (לקאא'). דברים אלו מתחברים לדבריו של הפילוסוף אבן סינא (נפ' 1037/428),518 שהתייחס לחוויה אישית של ראיית האל (מֻשַׁאהַדַה). לדבריו חוויית הטעם והראייה של האל מהווה לא רק הוכחה לקיום הנוכחות האלוהית אלא יש בה טעם רגשי שלא ניתן לדעת אותו בשום דרך אחרת, זהו טעם שמעיר את האהבה ואת הקשר האינטימי עם האל.519 כאמור, גם אצל קסטלאני יש קשר מובהק בין טעם לרגש לאהבת האל ולאמונה בו.

			באשר לטעם המר והמתוק, ולהנאה המהולה בכאב שחווה בלאל בסיפור שהובא לעיל, יש להביא את דבריו של איאד אבועלי (Eyad Abuali) שגורס שבצופיות בתקופת ימי הביניים הנאה וכאב לא נחשבו מנוגדים והדיווּחים עליהם באו בצמידות ולראייה, הנאה מהאזנה למוזיקה שיכולה להסתיים בכאב בשל הגעגוע לאל.520 כך גם סיפורו של בלאל שהסתיים בטעם מר ומתוק המעיד על כך שבעולם החושים הגבול בין הנאה לכאב דק וגמיש ולעיתים אף חסר לגמרי. חוש הטעם במקרה שהוצג הוא גם הנאה וגם כאב ומעיד על כך שהדרך להשגת האהבה עוברת דרך החושים (גם אם בצורה מטפורית).

			טעם (דַ'וְק) האמונה

			במשנתו של קסטלאני ניתן לראות שהד'וק הוא ההתנסות במצבים המיסטיים האקסטטיים והפרי שבא בעקבותיהם שהוא הידע האלוהי כפי שאַראה להלן. לאמונה יש גם טעם וזאת לפי חדית' המופיע בצחיח מסלם ולפיו: "מי שמרוצה מאללה כריבונו, מי שמקבל עליו את דת האסלאם, ומי שמקבל את שליחותו של הנביא מחמד — רק הוא יטעם את טעם האמונה".521 לפי החדית', טעם האמונה מותנה בשלושה דברים: קבלת אללה כריבון, קבלת הנביא מחמד כשליח האסלאם, וקבלת דת האסלאם. התרשים הבא מדגים את העניין:

			אך מהו טעם האמונה? האם לאמונה יש טעם הנתפס בחושים כמו לאוכל ולשתייה? האם הטעם זהה לטעם האוכל בפה? קסטלאני מביא קטעים מדבריו של אבן קים אלג'וזיה שטען שטעם האמונה אינו מושג באמצעות החושים. ניתן לטעום את טעם האמונה רק במצב של סערת רגשות שאליה מגיע ההולך בדרך החוויה המיסטית: 

			לאמונה [יש] טעם ומתיקות אשר קשורים אליה טעם של סערת רגשות ואקסטזה. חוסר הבהירות והספק לא יחדלו מלהתקיים [בלבבות] אלא כאשר המאמין יגיע למצב נפשי זה. או אז האמונה תשתלט על ליבו השתלטות אמיתית, הוא יטעם את טעמה וימצא את מתיקותה.522

			ניתן לומר שטעם האמונה משול כאן לתחושת הנאה באופן חווייתי שכן היא מתרחשת בלב המאמין, ואף מלוּוה בהשפעה פיזית על גופו. זאת ועוד, האוכל והשתייה הם אינם מאכלים אמיתיים אלא מאכלים רוחניים, מזון לנפש: 

			החדית' דלעיל מוסר שלאמונה יש טעם (טַעְם) ושהלב טועם אותה כמו שהפה טועם את טעם האוכל והשתייה.523 הנביא ביטא את תפיסת מהות האמונה ועשיית הטוב והתרחשותה בלב באופן ישיר פעם במילה טעם (דַ'וְק), בפעם אחרת במילים: מזון (טַעַאם) ושתייה (שַׁרַאבּ), ופעם בביטוי מציאת המתיקות (חַלַאוַה) כפי שאמר [בחדית']: טעם את (דַ'אקַ) [מתיקות האמונה]. אמר: "זה שמחזיק בשלושה דברים טועם את מתיקות האמונה".

			וכאשר [הנביא] אסר עליהם לצום מספר ימים ברציפות מבלי להפסיק (וִצַאל) אמרו: "הרי אתה עושה זאת", אמר להם [הנביא]: "אינני כמוכם! אללה מאכיל ומשקה אותי [מעמדי אצל אללה אינו כמעמדכם].524 התגבר המסך [שמסתיר את עיניו] של מי שחשב שאלה אוכל ושתייה [שנתפסים] בחושים (חִסִי) [ונטעמים] בפה [כלומר טעות גדולה לחשוב שטעם האמונה קשור לחושים].525

			והכוונה היא שתחושת טעם מתיקות האמונה היא עניין שהלב מוצא. והיחס [של הלב] אליה דומה לזה של מתיקות האוכל בפה.526 טעמם המתוק של יַחֲסֵי המִין (גִ'מַאע) משול להנאה (לַדַ'ה) כפי שנאמר: "עד אשר תטעמי את גופו והוא יטעם את גופך".527 

			מכאן שטעם האמונה אינו מושג באמצעות החושים. הטעם המתוק אינו מורגש בפה, אלא בלב באמצעות הרגשות ובאמצעות החוויה הרגשית המתבטאת במצב רוחני של אקסטזה. הקטע דלעיל נלקח מחיבורו של אבן קים אלג'וזיה, השוואה בין המקור ובין המופיע אצל קסטלאני מלמדת שגם במקרה זה קסטלאני השמיט פסוקי קוראן מהציטוט והשאיר קטעי חדית', כדי לבסס את טענותיו. במקרה זה אין ההשמטות משנות את המסר, אלא, כמו במקרים אחרים שבהם קסטלאני מצטט מתוך המדארג', הוא מציע לקורא הוכחות לדבריו מתחום שהוא בקי בו.

			אם כך האמונה היא מזון לנפש, והיא מסִבה הנאה ומתיקות לאדם. המצבים הנפשיים המיסטיים הם אוכל ללבבות והנאה לנשמות. קסטלאני מציין גם את הסבריו של ההיסטוריון והמלומד החנבלי אבן רַגַ'בּ (נפ' 1397/795) לדברי הנביא: "אללה מאכיל ומשקה אותי". שניהם מחזיקים בעמדה ש"אללה מאכיל ומשקה אותי" מתייחס לידיעות ולהנאה שהאל מעניק לנביא ולא למזון או משקה פיזיים. אבן רג'ב מפרט מהו אותו אוכל רוחני, אלה הן ידיעות ומתנות אלוהיות, ואלו גורמים לנביא לוותר על האוכל והשתייה המוחשיים.528 

			הצום שהוביל לחזיונות ואקסטזה הביא עימו הנאה ותחושת טעם מתוק. להבדיל מהמקרה הראשון של בלאל שהביא עימו הנאה וטעם מתוק שהיו מלוּוים בטעם מר של ייסורים וכאב, במקרה זה מדובר רק על מתיקות והנאה. 

			קסטלאני ממשיך בדיון ומציג את הסברו של הגנוסטיקאי תאג' אלדין בן עַטַאללה אלסַכַּנְדַרִי מתוך החיבור אלתַנְוִיר: "מי שמרוצה מאללה כריבונו, מי שמקבל עליו את דת האסלאם, ומי שמקבל עליו את שליחותו של הנביא מחמד — רק הוא יטעם את טעם האמונה":

			אמר הגנוסטיקאי תאג' אלדין בן עַטַאללה: באשר לחדית' זה, יש סימן לכך שהלבבות הבריאים ממחלות התרדמה הדתית (עַ'פְלַה) ו[ממחלת] היצרים והתשוקות מתענגים על תענוגות המשמעויות, כמו שהנפשות מתענגות על הנאות האוכל.529 

			רק לב נקי מהסחות הדעת מאללה ומהתעסקות בענייני העולם הזה יכול ליהנות מהידיעות שאללה נותן לו. כלומר, מי שחוזר בתשובה ומזכך את ליבו, מקבל גילויים אלוהיים וידיעות שלא היו לו קודם לכן, כך שלמאמין נגרמת הנאה מהידיעה שאללה גילה לו. לפיכך ההנאה היא התוצר הקוגניטיבי של הבנת משמעות (מַעְנַא) הגילוי האלוהי. הטעם קשור למשמעות הגילוי (מַעְנַוִי), ולכן הוא מטפורי בלבד. כפי שמתארת זאת סבירי, הד'וק הוא ידיעה חווייתית ישירה שלא ניתן להשיג באמצעות החושים, והטעימה היא טעימה של גילויים אלוהיים.530 

			שביעות הרצון

			תנאי נוסף לאפשרות שהמאמין יזכה לטעום את מתיקות האמונה, לפי קסטלאני, הוא שביעות רצון מאללה כריבון מעצם הציות לחוקיו. אך לא די בשביעות הרצון של המאמין מאללה, צריך שאללה יהיה שבע רצון מהמאמין. קיום המצוות, כניעה מוחלטת, והתמסרות מלאה לאללה (תַפְוִיץ') משיגים את שביעות רצונו של אללה.531 ואם אללה שבע רצון — הוא נותן למאמין לטעום את מתיקות האמונה, הוא מרעיף עליו חסדים ומעניק לו את השגחתו (עִנַאיַה).

			אם כך, על האדם להיות שבע רצון ממה שנקבע מראש על ידי אללה. שביעות רצון זו משמעה התמסרות מוחלטת לרצונו של אללה, מבלי לשאול שאלות ומבלי להרהר ולהטיל ספק. דבריו אלה של קסטלאני נסמכים על ההיפוטקסט כתאב אלתנויר של אלסכנדרי:

			רק מי ששבע רצון מאללה כריבונו, טועם את טעם האמונה. משום שכאשר הוא שבע רצון מאללה כאלוהיו, הוא מוסר את עצמו לידיו, מציית לחוקיו, ומפקיד את גורלו בידיו — או אז הוא מוצא את הנאת (לַדַ'אדַ'ה) החיים ושלוות ההתמסרות לאללה (תַפְוִיץ'). ומי ששבע רצון מאללה — אללה שבע רצון ממנו. אם הוא מקבל את שביעות הרצון של אללה, אללה מספק לו את מתיקות [שביעות הרצון] כדי שיֵדע שאללה העניק לו בנדיבות, ושידע את המעשים הטובים שאללה עושה בעבורו.532 אם המאמין השיג את ההשגחה (עִנַאיַה) — יוצאו לו המתנות ממטמוני החסדים. וכאשר עזרת אללה מתמידה ונמשכת, ואורו של אללה מבריא את ליבו מהמחלות והחוליים הקשים, או אז תפיסתו (אִדְרַאכּ) הופכת לבריאה. והוא יבין מהי הנאת האמונה ומתיקותה בשל תפיסתו הבריאה ושלמות טעמו.

			מי ששבע רצון מאללה — מתמסר לו. מי ששבע רצון מדת האסלאם — נוהג בהתאם לפיה. ומי ששבע רצון מהנביא מחמד — הולך אחריו.533

			אין להיות שבע רצון רק מאחד מהשלושה [אללה, הנביא או דת האסלאם]; יש להיות שבע רצון מכולם, היות שזה אבסורד (מֻחַאל) להיות שבע רצון מאללה כריבון ולא להיות שבע רצון מהאסלאם כדת, או להיות שבע רצון מהאסלאם כדת ולא להיות שבע רצון ממחמד כנביא. הזיקה [בין שלושתם] היא הכרחית, ברורה ואינה מוסתרת. סוף ציטוט (אנתהא).534

			השרטוט להלן מציג את הקשר המחייב והבלתי ניתן להפרדה בין שלושת האלמנטים שנדונו: שביעות רצון מאללה כריבון, שביעות רצון מהנביא מחמד, שביעות רצון מדת האסלאם. 

			קסטלאני עוסק בפרקטיקה ובאמונה. הוא עוסק באדיקות דתית ובחוויות דתיות ומלמד את ההולך בדרך הרוחנית כיצד יש לאהוב את אללה והנביא, וכיצד לייחד אהבה זו בלב ולהפנות עורף לכל אהבה אחרת מלבדה. בהגדרתו של קסטלאני לאהבה כאמונה נראה שהאמונה השלמה מושגת אך ורק באמצעות אהבת הנביא ואהבת אללה הריבון. שתי אהבות אלו הן אהבה אחת ואין להפריד ביניהן. לא ניתן לאהוב את אללה מבלי לאהוב את הנביא ולהפך. זאת ועוד, טעם מתיקות האמונה מותנה בשלושה דברים: קבלת אללה כריבון ושביעות רצון ממנו, קבלת מחמד כנביא ושביעות רצון ממנו, וכן קבלת דת האסלאם ושביעות רצון ממנה. גם כאן, לא ניתן להפריד בין השלושה. ניתן לסכם ולומר, שתנאי לאמונה שלמה לפי קסטלאני הוא קיומה של אהבה אחת בלבד בליבו של המאמין: אהבת אללה ואהבת הנביא, ומי שאין בליבו אהבה אחת לשניהם אינו יכול להיקרא מוסלמי מאמין.

			לסיכום, קסטלאני מוביל את המאמין, צעד אחר צעד, ומספק הסברים עשירים ושלל הנמקות והצדקות באשר לאהבה. קסטלאני מדגיש את מחויבותו לדת האסלאם ולחוק השריעה ומבליט את חשיבות קיום המצוות כחלק בלתי נפרד מהאמונה. עוד הוא מבהיר את היסודות לאמונה. האהבה היא האמונה, אהבת אללה היא אהבת הנביא ושניהם מהווים יחידה אחת. בהגדרת האהבה ניכר מוטיב הנומוס, שלפיו אהבת אללה את המאמין אינה אהבת חינם, אלא שהיא מותנית בקיום מצוותיו — חובה ורשות. בכתיבתו ניכר כי הוא מייחס חשיבות רבה גם לממד החווייתי־רגשי של האהבה. קסטלאני עוסק בתחושות וברגשות ובתהליכים הנובעים מהחוויה הדתית של קיום המצוות. אוצר המילים הרגשי שלו והשימוש במילים: טעם האמונה ומתיקותה, הנאה, לגרום הנאה, מרירות הכאב ועוד, הם עדות לרגש. קסטלאני מלמד את קהלו איך לרתום רגשות שונים לאהבת הנביא, גם אלה שבקטגוריית החיוביים וגם אלה שבקטגוריית השליליים. השגת מתיקות האמונה באמצעות אהבת הטוב ושנאת הרע מחדדת שחלוקה בינרית של רגשות, לטובים ורעים, כאלה שיש לטפח וכאלה שיש להתרחק מהם בכל מחיר, היא חלוקה בעייתית שאינה מאפשרת לנו להבין את תפקידו ומהותו של הרגש עבור קהילה רגשית זו. 

			קסטלאני מוסיף עוד היבט מעולם החושים ביחס לאהבה ואמונה ומקצה בדיונו מקום נרחב לשאלה האם מתיקות האמונה וטעמה היא מטפורית או נתפסת על ידי החושים. הוא מגיע למסקנה שטעם האמונה הוא מטפורי ואינו מושג באמצעות החושים; האוכל והשתייה אינם פיזיים אלא מאכלים רוחניים לנפש והן הידיעות המיסטיות שאללה מרעיף על המאמין. קסטלאני מציב את האהבה כתנאי לחוש את מתיקות האמונה. משהוסבר לקורא שהאהבה נמצאת בבסיס האמונה, עולה שאלה אחרת, איך מביעים אהבה? ואכן בדיוק לכך נִפנה קסטלאני. הפרק הבא יציג רשימה של "סימני אהבה" שמי שמתייחד בהם, אהבתו את אללה והנביא היא אהבה שלמה וטהורה. "סימני האהבה" אינם הגותיים גרידא, אלא מציגים חוויה רגשית הטומנת בחוּבּהּ סממנים גופניים. אלמואהב תיבחן כיצירה אשר מניעה את המאמין לפעולה בהציגה את האהבה כערך דתי חברתי עליון, וכיצירה שניתן להפיק ממנה מידע רגשי באמצעות בחינת אוצר המילים הרגשי, בחינת המעשים שהמאמין נדרש להם, תחושות פיזיות, בכי ועוד. 

					387	קסטלאני, אלמואהב, כרך 3, עמ' 392-267. 

					438	אבן קים אלג'וזיה, מדארג', כרך 3, עמ' 18-11; אבן קים אלג'וזיה, מדארג', עמ' 2797-2785 (מהדורת אלצמיעי). קסטלאני, אלמואהב, כרך 3, עמ' 272-269; עיאץ' בן מוסא, אלשפא, עמ' 506. מעיון בחיבורו של אלקשירי והשוואתו לדיון בסימני האהבה, עולה שקיימת זהות רבה בתוכן הדברים בין אבן קים אלג'וזיה וחיבורו מדארג' לבין אלקשירי וחיבורו אלרסאלה. ראו אבן קים אלג'וזיה, מדארג', כרך 3, עמ' 18-11; אבן קים אלג'וזיה, מדארג', עמ' 2797-2785 (מהדורת אלצמיעי); אלקשירי, רסאלה, עמ' 524-521.

				

				
					439	ז'נט, פָּלִימְפְּסֶסְט, עמ' 6-5; אלן, אינטרטקסטואליות, עמ' 110-109.

				

				
					440	ההיסטוריון אבן רג'ב כותב שלא ניתן היה להתחרות עם אבן קים אלג'וזיה בפרשנות הקוראן. אבן רג'ב, טבקאת אלחנאבלה, כרך 5, עמ' 171.

				

				
					441	קסטלאני, אלמואהב, כרך 3, עמ' 269; אבן קים אלג'וזיה, מדארג', כרך 3, עמ' 13. חַאל אלמַחְו הוא מצב שבו נמחקות תכונות הנפש והוא מקביל למצב המיסטי בשם הכיליון (אלפנאא'). סבירי, הסופים, עמ' 69. המדובר בשני מצבים אשר מציינים את הקוטביות שבמחיקת התכונות האנושיות, כלומר מַחְו — מחיקת תכונות הנפש, אל מול אִתְ'בַּאת — חיזוקן של מידות האל באדם. סבירי, הסופים, עמ' 201, הערה מס' 44.

				

				
					442	פנאא' להיות אבוד בתוך אללה ורק בתוכו מבלי להיות ערני לסביבה. ליין, מילון, עמ' 2452. עוד ראו ז'ופרואה, צוהר לצופיות, עמ' 61-58; טרימינגהם, המסדרים הצופיים, עמ' 157-155; קניש, מיסטיקה, עמ' 311-309. 

				

				
					443	קסטלאני, אלמואהב, כרך 3, עמ' 270; אבן קים אלג'וזיה, מדארג', כרך 3, עמ' 13.

				

				
					444	קסטלאני, אלמואהב, כרך 3, עמ' 270; אבן קים אלג'וזיה, מדארג', כרך 3, עמ' 14-13. על אבו יַזִיד אלבִּסְטַאמִי ראו ארברי, קדושים ומיסטיקנים מוסלמים, עמ' 124-99. 

				

				
					445	קסטלאני, אלמואהב, כרך 3, עמ' 270; אבן קים אלג'וזיה, מדארג', כרך 3, עמ' 14. טַאעַה — אברהמוב מעדיף לתרגם את המילה טַאעַה בספרו של בחיי אבן פקודה 'חובת הלבבות' כציות לאללה ולא כעבודת אללה, מאחר שחובתו של האדם היא לציית לאללה ולקיים את מצוותיו כתמורה לחסדים שאללה נותן לו. אברהמוב, ספר ההדרכה, עמ' 109, הערה מספר 1. קסטלאני מעמיד את המילה טאעה בניגוד למילה מח'אלפה. קסטלאני, אלמואהב, כרך 3, עמ' 281. 

				

				
					446	לפי אלזרקאני, על האוהב לציית ולקבל את מרותו של אהובו גם אם הוא לא הורה לו באופן מפורש לציית לו. אלזרקאני, שרח עלא אלמואהב, כרך 9, עמ' 66. אבו מחמד סַהְל בן עַבְּדאללה אלתֻּסְתַרִי צופי אשר פיתח את רעיון הדִכְר — הזכרת שמו של אללה. ראו בוורינג, "סהל אלתסתרי", האנציקלופדיה של האסלאם. אלתֻּסְתַרִי אף טען שאללה יצר את אדם מהאור של הנביא מחמד. ארנסט, מחמד כציר הקיום, עמ' 127.

				

				
					447	אבו עבדאללה אלקֻרַשִׁי מנכבדי השיח'ים במע'רב ובמצרים. היה ידוע כמי ששופע בכַּרַאמאת, קרי בפלאות רבות המתבססות על ניסים בעולם הגשמי. קסטלאני, אלמואהב, כרך 3, עמ' 270. 

				

				
					448	קסטלאני, אלמואהב, כרך 3, עמ' 270; אבן קים אלג'וזיה, מדארג', כרך 3, עמ' 14. המונח מַרַצַ'אה מציין שְׂבִיעוּת רצון או האמצעים לגרימת שביעות רצון. הביטוי מרצ'את אללה מופיע ארבע פעמים בקוראן, במשמעות של "להפיק רצון מלפני אללה": קוראן 207:2; 265:2; 114:4; 174:3.

				

				
					449	קסטלאני, אלמואהב, כרך 3, עמ' 271-270. לפי אלזרקאני כל עוד האהבה מהולה עם עוד אחת, היא אינה אמיתית. אלזרקאני, שרח עלא אלמואהב, כרך 9, עמ' 67.

				

				
					450	קסטלאני, אלמואהב, כרך 3, עמ' 271; אבן קים אלג'וזיה, מדארג', כרך 3, עמ' 14. אלשִׁבְּלִי, שהיה תלמידו של אלג'ניד, היה ידוע בשל אמירותיו הנועזות ובתי שיר שחיבר. תקופות ארוכות מחייו שהה בבית חולים לחולי נפש. ראו סבירי, הסופים, עמ' 560. עוד ראו סוביירוג', "אלשבלי", האנציקלופדיה של האסלאם.

				

				
					451	הַיְבַּה — תחושת אימה נוראה בשל גילוי עוצמתו של האל. ישנן שלוש דרגות של מצבי נפש קיצוניים ומנוגדים המתעוררים לנוכח ההוד והיופי, "שהן המידות הקוטביות של האל", ובהן אימת האל (הַיְבַּה) וההתרועעות אינטימית איתו (אֻנְס). סבירי, הסופים, עמ' 35, 163 (הערה מספר 204, 196).

				

				
					452	קסטלאני, אלמואהב, כרך 3, עמ' 271; אבן קים אלג'וזיה, מדארג', כרך 3, עמ' 16. להרחבה על אַבּוּ קַאסִם מחמד אלגֻ'נַיְד ראו ארברי, קדושים ומיסטיקנים מוסלמים, עמ' 213-199. על אלחַארִת' בן אַסַד בן עבּדאללה אלמֻחַאסִבִּי ראו שם, עמ' 145-142.

				

				
					453	לא השתמשתי במונח אורתודוקסיה כיוון שהיחס למונח טעון בשדה המחקר באסלאם. בכל האמור בצופיות בתקופה הממלוכית המילה אורתודוקסיה "מרחיקה אותנו מההבנה העמוקה של תופעה זו מאחר שלמונח זה אין תוכן אוניברסלי". המונח משתנה מתקופה לתקופה בהתאם לכוחות הפוליטיים חברתיים הפועלים באזור. ראו מקגרגור, הבעיה בצופיות; קניש, אורתודוקסיה באסלאם.

				

				
					454	אִבַּאחִיַה — כינוי לקבוצות שיעיות קיצוניות (עֻ'לַאה), ולקבוצות צופיות שהושפעו מהשיעה ודגלו ברעיון האנטינומיזם (antinomism, אנטי — נגד; נומוס — חוק). קבוצות אלו התירו את האסור (אִבַּאחַת אלמַחַארִם). חלקן ביטלו את קיום המצוות, התנגדו לנורמות חברתיות והחצינו את מידותיהן הרעות. בכלל זה יש לציין את הצופים שהגיעו לשלב רוחני גבוה ודיברו בצעקות מתוך אקסטזה שַׁטַחַאת. ראו מדלנג והודסון "אבאחה", האנציקלופדיה של האסלאם. ראו בהקשר זה אברהמוב, גישת הצופים כלפי החג', עמ' 11; כַּרַמוסטפא, ידידיו הפרועים של האל, עמ' 54; לצרוס־יפה, המיסטיקה המוסלמית, עמ' 486. 

				

				
					455	כַּרַמוסטפא, ידידיו הפרועים של האל, עמ' 54. לפי אלסהרורדי אנשי הקלנדריה אינם נוהגים בדרך ארץ ופורצים את גדר המוסכמות. כל עניינם הוא השׂבעת רצונם בלבד. אלסהרורדי, עוארף אלמעארף, שער 9, עמ' 51. ראו גם סבירי, הסופים, עמ' 443.

				

				
					456	ניתן לתרגם את המילה אלוהיה כתואר האל, אך לפי הערת המהדיר המשמעות במקרה זה היא עבאדה, קרי עבודת האל. קסטלאני, אלמואהב, כרך 3, עמ' 275.

				

				
					457	צ'יטיק, אהבת אלוהים, עמ' 15, 313.

				

				
					458	שם.

				

				
					459	אלע'זאלי, אחיאא', עמ' 1661; להרחבה ראו אברהמוב, אהבת האל, עמ' 54.

				

				
					460	הוִרְד היא פעולה שנעשית מעֵבר למה שנדרש, ומקיימים אותה לפחות פעם אחת במהלך היום ופעם בלילה. פעולה זו מעידה על אדיקות ומסירות אישית של המאמין. להרחבה ראו דני, "ורד", האנציקלופדיה של האסלאם; הופמן, צופיות ומיסטיקה במצרים, עמ' 133-132; טרימינגהם, המסדרים הצופים, עמ' 206, 215-214; אלע'זאלי, אחיאא', עמ' 414-393. על תפילות רשות אצל אבן אלערבי ראו אבי אלקיים (תרגום, מבואות וביאורים), מחיי אלדין אבן אלערבי: אלהי: תפילות הלב לשבעה לילות ושבעה ימים (תל אביב: אדרא תשפ"ג 2023).

				

				
					461	קסטלאני, אלמואהב, כרך 3, עמ' 287; אבן חג'ר אלעסקלאני, פתח אלבארי, כרך 1, עמ' 61.

				

				
					462	רוסון, "שבהה", האנציקלופדיה של האסלאם.

				

				
					463	קסטלאני, אלמואהב, כרך 3, עמ' 234; אבן קים אלג'וזיה, מדארג', כרך 2, עמ' 366-365.

				

				
					464	בל מציין שלאבן קים אלג'וזיה היו מחלוקות רבות עם האשערים כמו למורו ורבו אבן תימיה. בל, תאוריית האהבה, עמ' 92. על הביקורת שלו נגד המלומדים שפוסקים הלכה לפי דעה אישית ראו הולצמן, עלבון זעם ותסכול; "הבה נעמיד את 'המגשים' הזה למשפט: משפטיו של אבן תימיה כפי שהם משתקפים באלכאפיה אלשאפיה של אבן קים אלג'וזיה". קסטלאני השתמש במונח מֻעַארַצַ'ה (התנגדות) אשר מציין תכסיס "שהוא גולת הכותרת בוויכוח הכלאמי". על מעארצ'ה ראו הולצמן, תאולוגיה, עמ' 429-428. המושג מֻעַארַצַ'ה דומה למושג אִלְזַאם של המתכלמון, קרי אילוץ היריב הדמיוני להודות הן בדעות אבסורדיות או סוטות, והן בדעות המנוגדות לדעתו הוא. אברהמוב, תאולוגיה מוסלמית, עמ' 27; ואן אס, המבנה הלוגי, עמ' 25.

				

				
					465	קסטלאני, אלמואהב, כרך 3, עמ' 287. מתוך אלאצפהאני, חלית אלאוליאא', כרך 1, עמ' 34. 

				

				
					466	על מַנְדוּבּ ראו גולדציהר, הט'אהרים, עמ' 64-63; אבו אלמעאלי, אלברהאן, כרך 1, עמ' 313-308; אלמחלי, שרח אלורקאת, עמ' 73-71.

				

				
					467	קסטלאני, אלמואהב, כרך 3, עמ' 287.

				

				
					468	החדית' מופיע אצל אלביהקי ואלטבראני והוא נחשב מרפוע. ראו אלזרקאני, שרח עלא אלמואהב, כרך 9, עמ' 105.

				

				
					469	קסטלאני, אלמואהב, כרך 3, עמ' 288. 

				

				
					470	ניגרן, אגפה וארוס, עמ' xiii.

				

				
					471	קסטלאני, אלמואהב, כרך 3, עמ' 290; אבן קים אלג'וזיה, אלדאא' ואלדואא', עמ' 432-431.

				

				
					472	אבן תימיה, מג'מוע פתאוא, כרך 5, עמ' 511. 

				

				
					473	אבן אלערבי, אלפתוחאת אלמכיה, כרך 1, עמ' 307-308; סבירי, הסופים, עמ' 291. בניגוד לסבירי שכותבת שתפילות הרשות הן המובילות לקרבתו של אללה אצל אבן אלערבי — צ'ודקייביץ סובר שלפי החדית' המדובר יש חשיבות רבה אצל אבן אלערבי לקיום מצוות החובה ובפרט מצוות התפילה שהרי התפילה נחשבת לסולם הרוחני שבאמצעותו המאמין מתקרב לאלוהיו ועולה בסולם (מעראג' אלמא'מן) ואף בסופו של תהליך הוא יכול לקבל חיזיון אמיתי. צ'ודקייביץ, ראיית האל אצל אבן אלערבי, עמ' 48-47. 

				

				
					474	אברהמוב, אהבת האל, עמ' 14; אלע'זאלי, אחיאא', עמ' 1657. חדית' זה מופיע בגרסה אחרת אצל אלקשירי ולפיה: "המלאך גבריאל בא אל הנביא בדמות אדם ואמר: [הוי הנביא] מהי אמונה? אמר [הנביא] שתאמין באללה ובמלאכיו, בספריו, בשליחיו ובגזרה הקדומה בין אם טוב ובין אם רע, בין אם מר ובין אם מתוק". אלקשירי, רסאלה, עמ' 332.

				

				
					475	אלביהקי, שעב אלאימאן, כרך 2, עמ' 5. ענף האמונה מספר עשר לפי אלביהקי הוא אהבת אללה, וענף מספר ארבע עשרה הוא אהבת הנביא.

				

				
					476	קסטלאני, אלמואהב, כרך 3, עמ' 280.

				

				
					477	אלעטאר, תד'כרת אלאוליאא', עמ' 858-857. תודתי נתונה לפרופסור אבי אלקיים אשר בעזרתו האדיבה הסב את תשומת ליבי למקור זה.

				

				
					478	על ראבעה ראו אברהמוב, אהבת האל, עמ' 28-27; ארברי, קדושים ומיסטיקנים מוסלמים, עמ' 50-39; ארנסט, שלבי האהבה, עמ' 439-438; סמית', ראבעה, עמ' 121, 126, 131. מיסטיקנים מתקופת ראשית התעצבות הצופיות טענו שאהבתם את אללה לא הותירה כל מקום לאהבת הנביא. אחרים הסתייגו לומר את שמו של הנביא ביחד עם שמו של אללה בקריאה לתפילה כמו אבו אלקאסם אלקֻשַׁיְרִי (נפ' 1072/465). שימל, היבטים מיסטיים, עמ' 214; אלקשירי, רסאלה, עמ' 17.

				

				
					479	אלע'זאלי, אחיאא', עמ' 1664. תודתי נתונה לפרופסור אבי אלקיים אשר בעזרתו האדיבה הסב את תשומת ליבי למקור זה.

				

				
					480	קסטלאני, אלמואהב, כרך 3, עמ' 280. דבריו של אלחַ'רַאז מופיעים גם ברסאלה של אלקשירי. אלקשירי, רסאלה, עמ' 529-528. הרחבה על אלח'ראז ראו ארברי, קדושים ומיסטיקנים מוסלמים, עמ' 220-218. 

				

				
					481	מתוך קובץ השירים, הדיוואן של המשורר הצופי שהיה ידוע בשירי אהבתו לאללה, אבן אלפארץ (נפ' 1235/632), שנקרא גם בשם 'סֻלְטָאן אלעאשקין'.

				

				
					482	קסטלאני, אלמואהב, כרך 3, עמ' 280-279.

				

				
					483	ראו למשל סיפור אהבתה של זֻלַיְחַה, שנודעה בשם אשת פּוֹטִיפַר, ליוסף במסורת האסלאמית. אלמכי, קות אלקלוב, כרך 2, עמ' 1047; סבירי, הסופים, עמ' 224. 

				

				
					484	סבירי, הסופים, עמ' 447-446.

				

				
					485	להרחבה על גישות צופיות בכל האמור בשילוב אורח חיים צופי והקדשת ימיהם לאהבת האל ועבודתו, ראו סלאמה־קודסי, צופיות, עמ' 26, 29-28.

			פרק ד

			מהי תאוריית אהבת המאמין את הנביא מחמד לפי קסטלאני

			הקדמה

			לך הוענק החסד השופע, כולו נדיבות, וכל היכן שנמצא החסד, הוא בזכותך

			הֵפצתָ את סודות הנביאים, ועוצב לך כתר זהב ויהלומים, ועטרת ראשך מעוטרת [בכל] סוגי השלמות.535 

			הקשר האישי העמוק של המאמין עם הנביא התפתח בתרבות המוסלמית בדרכים רבות ובהן כתיבת שירה המתארת את יופיו של הנביא, העצמת שלמוּת תכונותיו, הזכרת הניסים שחולֵל, חיקוי מעשיו והופעתו החיצונית וכן בפולחן המתקשר לנביא. הפולחן כלל חגיגות הולדת הנביא (אלמַוְלִד), תפילות רשות שאִפשרו למאמין להביע את הוקרתו לנביא ולהשיג קרבה ואהבה.536 בהקדמה עמדתי על כך שמהמאה ה־12/6 עד למאה ה־15/9 גברה מגמת הדבקות הדתית בדמותו של הנביא מחמד בקרב הצופים, אך השפעתה החברתית ניכרה על האסלאם כולו. קבוצות מיסטיקנים הנהיגו במפגשי הערב ריטואל תפילות וברכות על הנביא. טקס זה שהפך לנפוץ קיבל צורה חדשה, היינו תפילה בציבור ובקול רם, בניגוד לתפילה אישית שנאמרת בשקט. ספרות רבה נכתבה בנושא אדיקות ומסירות דתית לנביא.537 קסטלאני גם הוא חיבר מספר יצירות על דבקות דתית ותמך בריטואל התפילות בלבוש החדש.538 

			נאמנותו המוחלטת של קסטלאני לדמותו של הנביא מחמד והבעת האהבה העזה אליו ביצירה אלמואהב גררו ביקורת מצידם של מלומדים מוסלמים שפעלו פרק זמן קצר לאחריו. כך למשל, מחבר הביוגרפיות השאפעי בן המאה השבע־עשרה נג'ם אלדין אלע'זי (נפ' 1651/1061) טען נגד קסטלאני שהוא נוטה להגזים בהערצתו לנביא ומייחס לו תכונות על־טבעיות עד כדי אמונה שהוא אינו אדם רגיל.539

			האם קסטלאני היה ייחודי ביחסו הרגשי לנביא? האומנם הוא ביטא את הוקרתו לנביא באופן קיצוני? לפי בנימין אברהמוב ישנה חלוקה בסיסית לשתי קטגוריות של אהבה: אהבה גשמית שהיא אהבת בשר ודם, ואהבת האדם את האל.540 קשה לקבוע באופן ברור לאיזו קטגוריה ניתן לשייך את אהבתו של קסטלאני את נביא האסלאם; האם אהבתו את הנביא יש בה כדי להעיד על זהות בין האהוב הגשמי־ארצי לבין האהוב הַשְּׁמֵימִי? האם לפיכך יש לכלול את האהבה לנביא בקטגוריה של אהבת האדם את האל? או האם יש להוסיף קטגוריה שלישית של אהבה המשלבת את שתי הקטגוריות שעליהן הצביע אברהמוב גם יחד? כדי לבחון סוגיה זו אציג את הסברו של קסטלאני לחשיבות אהבת הנביא, הגדרותיה, סימניה וחלקהּ בעבודת האל.

			כן אבחן את הסימנים המעידים על אהבתו של המאמין את נביאו, שכן רק מי שממלא אחר אלה, אהבתו את אללה ואת הנביא היא אהבה שלמה.541 

			מדוע הנביא ראוי לאהבה? 

			קסטלאני פותח את הפרק בהתייחסות לסיבות מדוע הנביא ראוי לאהבת המאמין:542 

			[סימן] מסימני האהבה הוא הנטייה כלפי מה שמתאים לאדם, למשל: אהבת דמויות יפות, קולות נעימים ושאר תענוגות (מַלַאד'). הנטייה לכך קיימת אצל כל מי שבריא בטבעו, מכיוון שהדברים הללו מתאימים לאדם, והוא נהנה לתפוס אותם בחושיו (אִדְרַאכּ אלחואס). או שהוא אוהב את הדברים הללו כי הם מתאימים לו מבחינה זו שהם מרעיפים עליו רוב טוב (אִחְסַאן) וחסד (אִנְעַאם). "הלבבות נוטים מטבעם לאהוב את מי שמיטיב עימם". זה חדית' שסיפר אבו נעים אלאִצְפַהַאנִי (נפ' 1038/430), בחיבורו חִלְיַת אלאוליאא'.543 

			האדם אוהב את מי שמיטיב עימו ומעניק לו מחסדו; ככל שההענקה גדלה, גם האהבה גדלה בהתאם. הנביא ראוי לאהבת המאמין בשל הענקותיו, ומעשיו הטובים. הנביא מעניק למאמין מתנות וחסדים, והוא הסיבה (סַבַּבּ) והגורם לכל ההענקות שהאדם מקבל. לכן על המאמין לאהוב אותו ולהודות לו על כך. החדית' לעיל היא דוגמה להתנהגות האדם כלפי מי שמיטיב עימו. האדם אוהב את קיומו ואת חייו, ולפיכך הוא אוהב את ההענקה שהיא פעולה מפעולתו של המיטיב.544 

			אהבת הנביא קשורה גם לתפיסת חוש הראייה וחוש השמיעה. עדות לקביעה שאוהבים דבר בשל היופי הקיים בו היא החדית': "אללה יפה והוא אוהב יופי".545 הערצת יופיו הפיזי מוזכר למשל בתיאורה של אֻם מַעְבַּד, אשר אירחה את הנביא ואת אבו בכר בדרכם ממכה לאלמדינה ואמרה: "ראיתי אדם צח ונקי, בעל פנים יפות ותכונות יפות".546 אין מחלוקת באשר ליופיו של הנביא. התפיסה החזותית תופסת מקום נכבד כיוון שהאדם אוהב לראות דברים יפים ולהתבונן בדברים אסתטיים, כמו דמויות יפות. כן האדם אוהב לשמוע קולות נעימים, והם המקור להנאתו. דברים אלה עולים בקנה אחד עם עמדתו של אריסטו בכל האמור באהבה, אהבת המועיל, אהבת המהנה ואהבת הטוב. כל אלה קשורים לטבע הבריא של האדם שמשתוקק אליהם ונוטה לרצותם, שכן אדם בריא בטבעו אוהב לראות דברים יפים ולשמוע קולות נעימים.547  

			מוטיב היופי המגולם בנביא מוצא את ביטויו גם בבית משירו של המשורר הפרסי הצופי סַעְדִי אלשִׁירַאזִי (נפ' 1292/691): "[הנביא מחמד] הגיע לפסגה של הוד והדר בשל שלמותו. הוא פיזר את חשכת העננים הקודרים באמצעות יופיו".548 לפיכך הנביא ראוי לאהבת המאמין בשל יופיו הפיזי והפנימי כמו גם בשל תכונותיו הנעלות. המוטיב האסתטי והגדרת היופי מתבטאים גם בתכונותיו הטובות. המאמין אוהב אותו באופן אוטומטי, אף על פי שלא ראה אותו, כי יש לו יופי פנימי ותכונות טובות ושלמות:

			אם האדם אוהב את זולתו בגלל היופי והתנהגותו הראויה לשבח, כיצד לא יאהב את הנביא הנכבד והשליח רם המעלה שכולל בתוכו את התכונות היפות (מַחַאסִן אלאַחְ'לַאק), ואת ההוקרה, אשר מעניק לנו את כל התכונות הטובות ואת החסד השלם?549 

			על המאמין לאהוב את הנביא גם בשל המוטיב האסתטי שהוא היופי וגם בשל תכונותיו המושלמות, שהרי לנביא ניתנו כל סוגי השלמות. הנביא מחמד הוא מודל לשלמות פיזית ורוחנית, ככתוב בפסוקי הקוראן 21:33 "שליח אללה הוא הדוגמה והמופת לכם"; 4:68 "וניחנת בסגולות נשגבות".550

			בהמשך הדיון בשאלה מדוע הנביא ראוי לאהבת המאמין קסטלאני מרחיב על חסדו של הנביא ועל תפקידו כמתווך בין האדם המאמין לאללה: 

			אללה הוציא אותנו ממחשכי הכפירה אל אור האמונה באמצעות הנביא. באמצעותו, אללה חילץ אותנו מאש הבורות אל גני הידיעות הוודאיות. [הנביא] הוא הסיבה (סַבַּבּ) לכך שהלבבות שלנו נותרים בהישארות נצחית, בגן עדן תמידי. ואיזה חסד (אִחְסַאן) חשוב יותר מחסדו [של הנביא] עלינו? חיי אללה, לאף אחד אחרי אללה אין חסד לבני האדם כמו חסדו [של הנביא] עלינו.551

			קסטלאני מייחס חשיבות רבה לחסדו של הנביא ומייחד זאת כסיבה לאוהבו. נוסף על כך, קסטלאני מדגיש את חשיבות תפקיד הנביא כמתווך בין המאמין לבין אללה. תפקידי התיווך מגוּונים. למשל, בזכות אהבתו של האדם את הנביא אללה מוציא את המאמין ממחשכי הכפירה אל אור האמונה וכן נותן לו ידיעות מיסטיות וידיעות ודאיות. מאחר שאללה מעניק למאמין מתנות באמצעות הנביא, הנביא ראוי לאהבתו. משהסביר קסטלאני למאמין מדוע הנביא ראוי לאהבתו הוא פונה להסביר לו אלו פעולות עליו לנקוט כדי להחצין את אהבתו כלפי הנביא: 

			כיצד [ייתכן] שאנו מקבלים עלינו רק מקצת השבח (שֻׁכְּר) שלו [אנו מודים לו, אבל לא מספיק], וכיצד [ייתכן] שאנו עושים רק עשירית ממה שמגיע לו! הלוא אללה העניק לנו באמצעותו [של הנביא מחמד] את מתנות העולם הזה ו[מתנות] העולם הבא, ואת חסדו הנסתר והגלוי, ולכן [הנביא] ראוי לאהבה נאמנה וטהורה יותר מאהבתנו את עצמנו, ילדינו, משפחותינו, רכושנו וכל הבריות. יתר על כן, לוּ הייתה במקוֹם צמיחת שַׂעֲרוֹתֵינוּ, אהבה שלמה לו [לנביא], הרי שזה היה רק חלק ממה שהוא זכאי לו מאיתנו.552 

			קסטלאני מציג שאיפה לקשר רגשי עז בין המאמין לבין הנביא המבוסס על אהבה שלמה והוקרת תודה (שֻׁכְּר). הנביא ראוי לאהבת המאמין כי רק בזכותו ובאמצעותו המאמין מקבל מאללה מתנות, ידע, חסדים, ואת אור האמונה. אף שברור לכל שלא ניתן לגמול לנביא כראוי על מעשיו, ואהבתו של המאמין היא כטיפה בים, קסטלאני דוחק במאמין לעשות ככל יכולתו כדי להביע אהבה לנביא. הנביא ראוי להכרת תודה ולאהבה גדולה יותר מאשר אהבתו של המאמין את עצמו, משפחתו ורכושו. אין באפשרותו של המאמין להביע באופן מספק את אהבתו והוקרתו על הטוב והחסד שמשפיע הנביא עליו, אך יש לשאוף להגדיל ולהקפיד על אהבת הנביא ולהביעה במגוון דרכים.553 

			"אף אחד אינו מאמין אמיתי אלא אם כן הוא אוהב את הנביא יותר משהוא אוהב את הוריו וילדיו"

			כדי לבסס את טענתו בדבר הקשר ההדוק בין אהבת הנביא ובין האמונה, מביא קסטלאני את החדית' "אף אחד אינו מאמין אמיתי אלא אם כן הוא אוהב את הנביא יותר משהוא אוהב את הוריו וילדיו". לפי החדית', מאמין אמיתי אוהב את הנביא יותר מכל דבר אחר, ומי שאינו אוהב את הנביא יותר משאר הדברים — אמונתו אינה שלמה. 

			קסטלאני מביא גרסאות נוספות שיש להן סיפה שונה: "יותר ממשפחתו ומרכושו";554 עלי בן אבי טאלב (נפ' 661/41) אמר: "שליח אללה היה אהוב עלינו יותר מרכושנו, ילדינו, אבותינו ואימותינו, ומהמים הקרים בשעת צמא".555 גרסאות שונות אלה מציבות את העדפת אהבת הנביא בראש סדר העדיפויות האנושי. האהבה לנביא עדיפה על כל דבר אחר ואפילו על רווחה פיזית. 

			לצד החדית' בגרסת "אף אחד אינו מאמין אמיתי אלא אם כן הוא אוהב את הנביא יותר משאר הדברים" הביא קסטלאני את פרשנותו של אבן קים אלג'וזיה, כפי שמובאת במדארג': מי שאינו אוהב את אללה ואת הנביא יותר מכל דבר אחר, אהבתו האחרת היא בגדר שיתוף (שִׁרְכּ), קרי שיתוף האל עם ישויות אחרות שפועלות בעולם, מעשה אשר נחשב לחטא החמור ביותר באסלאם שאין לו מחילה, והוא עומד בניגוד לרעיון התַוְחִיד שהוא ייחוד האל.556 דבריו הקשים של אבן קים אלג'וזיה מלמדים שמי שאינו מעדיף את אהבת הנביא ואללה על פני שאר הדברים ייענש בעולם הזה ובעולם הבא ולא יזכה למחילה. מדברי קסטלאני ואבן קים אלג'וזיה מוטיב אהבת אללה והנביא מוצג כחטיבה אחת וכתנאי לאמונה שלמה.557 

			הוכחות שכליות לחדית' "אף אחד אינו מאמין אמיתי"

			לצד פרשנויות הלכתיות, מציג קסטלאני גם פרשנות שכלית לחדית' באמצעות שימוש באוצר מילים מעולם הכַּלַאם. בדיון שלהלן הוא משתמש במונחים אִסְתִדְלַאל, שמשמעותו ראָיָה שכלית ובסַבַּבּ סיבה שעליו ארחיב בהמשך.558 קסטלאני מביא את דבריו של הח'ליפה השני עמר בן אלח'טאב (נפ' 644/23) לנביא: 

			[הח'ליפה השני עמר בן אלח'טאב אמר לנביא]: הוי שליח אללה, אתה אהוב עליי מכל דבר פרט לנפשי אשר בתוכי. אמר לו הנביא: אף אחד אינו מאמין אמיתי אלא אם כן הוא אוהב אותי יותר משהוא אוהב את עצמו. אמר עמר: חיי אללה, פרט [לאללה] שהוריד לך מִשמיים את הספר [הקוראן], הרי אתה אהוב עליי יותר מנפשי אשר בתוכי. ואמר לו הנביא: עכשיו עמר [דבריך נכונים, עכשיו הבנת מה היא אמונה שלמה].559 

			תשובתו הראשונה של עמר "אתה אהוב עליי מכל דבר פרט לנפשי אשר בתוכי" הייתה תשובה טבעית וספונטנית, שהרי ברור שאדם אוהב את עצמו ואת קיומו. לעומת זאת, אהבת הזולת מבוססת על בחירה המובילה לאהבה. לפי היגיון זה, הנביא רצה שעמר יבחר את אהבתו ולכן אמר לו: "אף אחד אינו מאמין אמיתי אלא אם כן הוא אוהב אותי יותר משהוא אוהב את עצמו". לפיכך, בהצהרתו השנייה, לאחר שעמר הרהר בדבר, הוא תיקן את דבריו: 

			באשר לדברים שאמר עמר בהתחלה [הוי שליח אללה, אתה אהוב עליי מכל דבר פרט לנפשי אשר בתוכי], והעובדה שהוא הוציא את נפשו מהכלל — הרי זה משום שאהבת האדם את עצמו היא טבע (תכונה מוּלדת). אהבת זולתו היא בחירה [שמגיעים אליה] בתיווך של סיבות המובילות לכך. [הנביא] רצה מעמר אהבה שבאה מתוך בחירה, משום שאין דרך לשנות את הנטייה הטבעית שבה האדם נברא. לכן תשובתו הראשונה של עמר תאמה את הנטייה הטבעית שלו. לאחר מכן הוא הִרְהֵר בדבר, וידע באמצעות ראָיָה (אִסְתִדְלַאל) שהנביא אהוב עליו יותר מנפשו שלו, משום ש[הנביא] הוא הסיבה (סַבַּבּ) להצלת הנפש מאֲבַדּוֹן בעולם הזה ובעולם הבא. [עמר] הודיע לו [לנביא] מה הבחירה מחייבת, ולכן [הנביא אמר לו]: עכשיו, עמר, כלומר עכשיו הֵבנת ואמרת במפורש מה צריך [לעשות].560 

			קסטלאני מייחס לנביא מחמד את המילה סַבַּבּ, אשר נפוצה הן בקרב פילוסופים מוסלמים כמילה נרדפת למילה עִלה, הן בקרב מֻתַכַּלִמוּן, כחלק מרטוריקה שנועדה להפריך את עמדות הפילוסופים. זאת ועוד, המילה סַבַּבּ מרמזת על רעיון של 'ערוץ' או 'מתווך',561 ולפיכך היא רלוונטית לקסטלאני שמציב את הנביא כמתווך בין המאמינים לאללה ביום הדין, ומבליט את ההיבט הרוחני־מיסטי בדמותו. בציטוט שלעיל קסטלאני מפרש את היסוסו של עמר כאהבה הנובעת מבחירה מודעת של המאמין. ניתן ללמוד לפי החדית' המדובר שאהבת הנביא היא הערך החברתי דתי העליון, אשר בונה את התנהגותו של המאמין ומחייב אותו להתנהג בהתאם בתוך הקהילה הרגשית. הערך המשותף לקהילה שקסטלאני פונה אליה הוא האהבה.562 קסטלאני מודע לכך שהנטייה הטבעית של האדם היא לאהוב בראש וראשונה את עצמו ואת המשך קיומו, והדרישה לאהוב את הנביא יותר מעצמך מחייבת את האדם להתנגד לטבעו באופן מכוּון ומלאכותי, אם כי קסטלאני מציג זאת כאהבה מתוך בחירה, ולא כיציאה נגד האופי הטבעי של האדם.563 

			הוכחות לרגש האהבה לנביא — מקרה בוחן

			לאחר שקסטלאני קישר בין אהבה לאמונה באמצעות החדית' "אף אחד אינו מאמין אמיתי", הוא מדגים מהי הדרך הנכונה שבּהּ יש לבטא את רגש האהבה לנביא: 

			כאשר נאמר ביום קרב אֻחֻד [בשנת 625/3] שהנביא מחמד מת, הצעקות והצרחות באלמדינה [בשל הפחד והבהלה] היו חזקות. אישה מתומכיו של הנביא יצאה לקבל את פניהם של אחיה, בנה ובעלה ההרוגים, מבלי לדעת את פניו של מי מהם היא תראה. 

			כל אימת שעברה על פני אחד מהם [על פני הרוג שהיה מוטל על האדמה] אמרה: מי זה? 

			אמרו: אחיך, 

			מי זה? אמרו: אביך, 

			מי זה? אמרו: בעלך, 

			ומי זה? אמרו: בנך. 

			אמרה: ומה שלום הנביא? 

			אמרו: [הנה הוא] מוּלֵךְ. 

			היא הלכה לנביא, אחזה בשולי בגדו ואמרה: מִי יִתֵּן וְאָבִי וְאִמִּי יִהְיוּ כַּפָּרָתְךָ, כל עוד אתה [גופך] שלם אין האסון הזה מטריד את מחשבתי.564 

			טבעי היה לצפות מהאישה שהתבשרה על מותם של אביה, אחיה, בנה ובעלה שתתאבל עליהם, אך במקום זאת שאלה לשלומו של הנביא. נוסף על כך, המאמינה ענתה על דרישת ייחוד האהוב, והוכיחה שבליבה קיימת רק אהבה אחת. היא זנחה את אהבת משפחתה, ואין מקום בליבה לאהבה נוספת מלבד לנביא.565 הרקע לסיפור, שמתאר את הרעש, צעקות השבר של תושבי אלמדינה והעצב הרב שנפל עליהם, מעיד על גודל האסון ובה במידה מעצים את תיאור אהבתה של האישה את הנביא ואמונתה בו, בהעדיפה אותו על פני בני משפחתה. בכך המאמינה קיימה את התנאי המחייב לאמונה שהוא אהבת הנביא. אם כן, לפי קסטלאני, ניתן לקרוא לה מוסלמית מאמינה, שהרי רק מי שיש בליבו אהבה אחת לאללה ולשליחו יכול להיקרא מוסלמי אמיתי.566 הדבר משלים את הסבריו של קסטלאני בדבר הנמענים של האהבה. אהבה לנביא היא אהבה לאללה, ואהבה לאללה היא אהבה לנביא.

			מקורם של הרגשות נתון במחלוקת במחקר, כפי שהוצג בהקדמה. כיום מוּכּרות שתי גישות מרכזיות: הגישה האחת סוברת שהרגשות הם מולדים ואוניברסליים, ושהחוויה הרגשית היא תהליך נוירוכימי המשותף לכל בני האדם ובכל גיל, ואילו הגישה השנייה רואה ברגשות יסודות חברתיים התלויים בתרבות. עמדתו של אקמן שמתעלמת לחלוטין מתפקיד החברה, ומתייחסת לחיים הרגשיים כאל אוניברסליים מכל הבחינות לא עולה בקנה אחד עם הרגשות כפי שהם מופיעים בספר זה. עמדתה של לוץ, לפיה תרבות בונה את התודעה של בני האדם באשר לאופן שבו הם צריכים או חייבים להתנהג,567 תסייע לנו לבחון את התנהגותה של האישה מאלמדינה. נראה שקסטלאני תורם למהלך זה בכך שהוא מלמד את קוראיו שחובתם, כמאמינים מוסלמים, לאהוב את הנביא, ואף מסביר להם איך עליהם להביע זאת. הגישה השנייה מתאימה למסע הרגשי שהמאמין נדרש לו לפי החדית' "אף אחד אינו מאמין אמיתי" כיוון שביטויי הרגש המוצגים אינם מנותקים מהסביבה ומהקהילה החברתית. במילים אחרות, גם הרכיבים החברתיים תוחמים וקובעים את האופן והצורה שבה בני האדם יביעו רגשות על ידי עידוד בחירת מטרות רגשיות כלשהן על פני מטרות אחרות — אצל קסטלאני בחירת האהבה כמטרה רגשית מנצחת תמיד.568 

			בחינת אוצר המילים עשויה לחשוף את הרובד הרגשי בסיפור. אף שאוצר המילים הרגשי בטקסט אינו כולל ביטויי רגש מפורשים, אין מילים מפורשות שמציינות פחד, אהבה, שמחה, עצב ועוד למעט צעקות וצרחות. עם זאת, ממחקריהן של וייז'ביצקה, לוץ ורוזנווין עולה כי הרגש מתבטא במילים ובמבעים. הרגש הוא חלק מהסימנים החברתיים כך שניתן לזהות רגשות גם לפי טון דיבור, תנועות יד, הבעות פנים, ריקודים, צבע עור הפנים ומחווֹת גוף.569 את הרגש ניתן לזהות במקרה שלנו על פי תנועת היד של המאמינה. "היא הלכה לנביא, אחזה בשולי בגדו". שוו בנפשכם ילד שהולך אחרי אביו ומושך בשולי בגדו. הדבר מעיד הן על הרגשת קִרבה וקשר אישי בין השניים והן על הצורך לגעת ולהרגיש באופן פיזי מוחשי. תנועת המשיכה היא כלפי מטה ולא כלפי מעלה והיא תנועה של כניעוּת וצייתנות ולא של עליונות.

			רובד משמעותי נוסף הוא תפקידם של החושים בתיאור זה: המאמינה שמעה את הצרחות והצעקות (חוש השמיעה), וראתה בעיניה (חוש הראייה) את בני משפחתה המוטלים חללים. אך בכל האמור לנביא היה שילוב של שלושה חושים גם יחד; היא שמעה את הצרחות, ראתה את הנביא ונגעה בבגדו (חוש המישוש) כדי לקלוט ולוודא שהמידע שנמסר לה שהנביא בחיים נכון.570 המגע שהיה עקיף ולא ישיר, כאמור בבגדו ולא בגופו הפיזי של הנביא, מציג את החלוקה המגדרית המקובלת באותם הימים נוכח מגבלות הצניעות וכללי ההתנהגות הנוגעים למגע של נשים עם גברים שאינם בני משפחתם.

			כאמור, גם לביטויים ומטבעות לשון יש משמעות רבה והם משקפים רגשות וערכים.571 הביטוי "מי ייתן ואבי ואימי יהיו כפרתך" מצביע אם כך על הרגש הקיים. ביטוי זה פותח לנו צוהר לעולם התרבותי־רגשי של הצחאבה והתאבעון, האנשים שחיו בתקופת הנביא או בדור שלאחריו, שכן זהו מטבע הלשון הייחודי לאותה התקופה שמאפיין את הבעת האהבה לנביא. ניתן לקרוא בדיונים של מלומדים מאוחרים יותר מהתקופה הממלוכית את תשובתו של אבן חג'ר אלעסקלאני לשאלה האם מותר להשתמש במטבע לשון זה לאדם אחר פרט לנביא מחמד. מתשובתו אנו למדים כי ביטוי זה בא בהקשר לאדם שאנו אוהבים, רוצים לחלוק לו כבוד ולבקש את רחמיו.572 

			הסיפור לעיל מציג כיצד יש לשלוט ברגשות הטבעיים וכיצד לבטאם באופן ראוי: המאמינה מתנגדת לרגש הטבעי שלה שהוא אהבת המשפחה, היא מפנה עורף למשפחתה, ונותנת עדיפות לאהבתה את הנביא. האמונה מחייבת אותה לסדר מחדש את הרגשות הטבעיים של אהבת המשפחה לטובת אהבת הנביא ומחייבת אותה להתנגד לטבעה באופן מכוּון ומלאכותי ובהתאם לחדית' המצוטט.573 עליה לשנות את סדר העדיפות שלה ביחס לאהבה ולהעדיף את אהבתה לנביא האסלאם על פני משפחתה, רכושה ועצמה. לפיכך החדית' שמחייב את המאמין ללכת נגד האינסטינקט הטבעי המוּלד שלו, לשלוט ברגשותיו ולהוכיח כי האמונה והאדיקות הדתית היא מעל לכל מרמז על כך שהרגשות המוצגים הם יסודות חברתיים המבוססים על אלמנטים נרכשים התלויים בתרבות. 

			לסיכום, הסיפור שבמהלכו נחשף הרגש מציג כיצד נורמות תרבותיות וחברתיות, ובכלל זה מבנה השפה, מכתיבות לאינדיבידואל לא רק איך עליו להרגיש, אלא גם איך עליו להציג את הרגש שהחברה הִכתיבה לו. 

			קסטלאני מביא סיפורים נוספים המעידים על אהבתם של האצחאב לנביא, אפילו במחיר נכונות להַקרבה עצמית. מדובר בהקרבה ומסירות נפש שמחייבת אהבה קיצונית עזה ואמיתית והליכה נגד הטבע האנושי שהרי האדם בטבעו אוהב את עצמו ואת קיומו: 

			כאשר אנשי מכה הוציאו את [אלאנצארי] זיד בן אלדַתִ'נַּה [אשר נשבה והיה אסיר]574 מהחרם [של מכה] כדי להורגו, אמר לו אבו ספיאן בן חרב [מתנגדו של הנביא מהעיר מכה]: אני משביע אותך באללה הוי זיד. האם אתה רוצה ש[הנביא] מחמד יהיה עכשיו אצלנו, במקומך? נכרות את ראשו במקום את ראשך ואתה [תחזור] למשפחתך? אמר זיד: חיי אללה! אינני רוצה שהנביא מחמד יהיה עכשיו במקומי פגוע מחוד [לַהַב] של חרב, בשעה שאני יושב עם משפחתי. אמר אבו ספיאן: לא ראיתי אף אדם אוהב אף אדם אחר כמו שהאצחאב של הנביא מחמד אוהבים אותו.575

			אפשר לראות, שלאדם שנשבה על ידי אנשי מכה הייתה אפשרות לבחור בין מות הנביא לבין מותו הוא. אך אף על פי כן הוא ביכר למות ולהפסיק את המשך קיומו מאשר לפגוע בנביא, ובכך הוכיח נכוֹנוּת להקרבה עצמית ואת אמונתו שהיא למעשה אהבתו לנביא. הוא הוכיח שהוא אוהב את הנביא מחמד יותר ממשפחתו ואף יותר משהוא אוהב את עצמו. לאחר ששטח קסטלאני את החשיבות שבאהבת הנביא, החל במניית הדרכים השונות שבאמצעותן יוכל המאמין להביע אהבה זו.

			סימני אהבת המאמין את הנביא

			קסטלאני מונה שנים עשר סימנים המעידים על אהבתו של המאמין את נביאו. הסימנים כוללים מעשים, פולחן, רגשות ותחושות פיזיות: חיקוי התנהגותו והליכה בדרכו, שביעות רצון מחוקיו, תמיכה בדתו, הסחת הדעת מהקשיים, הזכרת שמו פעמים רבות, פיאורו בשעת הזכרת שמו, השתוקקות לראותו, אהבת הקוראן, אהבת הסונה, אהבת הזכרת שמו של הנביא ועוד. קסטלאני ממליץ למאמין לנהוג לפיהם ולסגל אותם לשגרת יומו; הוא מסביר כיצד יש לפעול, וכיצד יש לנהוג, כדי שאותם סימנים אכן ייועדו להבעת האהבה. קסטלאני רואה בסימנים אלה עולם ומלואו, וכל סימן כולל בתוכו מחשבה, רגש וחושים. 

			חיקוי התנהגותו והליכה בדרכו 

			בראש וראשונה, על האדם להביע את אהבתו לנביא בכך שהוא מנהל את חייו בהתאם לאורח חייו של הנביא — הסונה של הנביא — ומציית לצוויו. כדי לבסס את דבריו, קסטלאני מציג פרשנות של פסוקי קוראן שעניינם הוא החובה להישמע לנביא וללכת אחריו. לאלה הוא מוסיף טיעון שכלי.576 קסטלאני מוכיח על פי פסוקי קוראן, שאהבה היא ציות (טַאעַה) והליכה בדרכו של הנביא. לפי פסוק קוראן 80:4 אללה אמר: "כל הנשמע לשליח, נשמע לאללה, וכל הפונה עורף — לא שלחנוך לשמור צעדיהם". קסטלאני מסביר שמי שמציית לנביא מתוקף היותו שליח שמביא לבני האדם את חוקיו של אללה, מציית רק לאללה.577 המשוואה היא אֵפוֹא: ציות לשליח הוא ציות לאללה. 

			רעיונות אלה אינם ייחודיים לקסטלאני, וניתן למצוא אותם גם אצל מלומדים אחרים שקסטלאני נסמך עליהם באלמואהב, כמו למשל בהיפוטקסט אלשפא של אלקאצ'י עיאץ': "אללה הפך את הציות לו [לאללה] לציות לשליחו [הנביא מחמד], והבטיח נוסף על כך גמול רב [למציית לו], [ואף] איים על מי שימרה את פיו בעונש חמור",578 אצל אִבְּרַאהִים בן דאוד אלקַצַּאר (נפ' 938/326): "סימן לאהבת אללה הוא בחירת הציות לו וההליכה אחרי נביאו".579 וכן אצל אלחַארִת' אלמֻחַאסִבִּי (נפ' 857/243) שאמר שאהבה אמיתית היא ציות למרותו של האהוב.580

			משהבהיר קסטלאני שחובה לציית לנביא ושאהבה אמיתית היא ציות, הוא עובר להציג את השכר שבו יזכה המאמין כגמול עבור הציות. הפסוק הבא, קוראן 69:4, "הנשמעים לאללה ולשליחו — אלה יהיו עם הנביאים והצדיקים והעדים והישרים אשר אללה נטה להם חסד", מעיד, לפי קסטלאני, על כך שכל מי שמציית לאללה ומציית לשליח, זוכה להגיע לדרגות הגבוהות והנכבדות ביותר אצל אללה,581 זוכה לידע מיסטי, להתגלותו ולקרבתו של אללה, זוכה לקבל רפואה, אור והנאה, מחילה על חטאים והגנה מפני עונש.582 

			קסטלאני מרחיב על אודות משמעות הציות, יש לפעול לפי המודל שהדגים הנביא. פסוק מפתח בענין זה הוא פסוק האהבה: "אללה ישתבח אמר: קוראן 31:3 "אֱמוֹר, אם אוהבים אתם את אללה, לְכוּ אַחֲרַי, ואללה יֹאהַבְכֶם [ויסלח לכם על חטאיכם]". לפי פסוק זה, אם כן, ההליכה בדרכו של הנביא היא תנאי לאהבתו של אללה את המאמין. עוד עולה שלא די באהבת המאמין את אללה, אלא צריך שאללה יאהב את המאמין חזרה. כלומר, יש תנאי לאהבת אללה את המאמין והוא ציות והליכה בדרכו של הנביא. קסטלאני מוסיף ש"אללה ישתבח הפך את ההליכה בדרכו של הנביא לסימן לאהבת העֶבֶד את אלוהיו. הגמול שהוא נתן לעֶבֶד על כי היטיב ללכת בדרכו של הנביא הוא אהבת אללה אותו".583

			בדיון בנושא זה קסטלאני מביא חלקים מתוך המדארג', כתימוכין לקביעה שאהבת אללה מותנית באהבת הנביא. האהבה היא אינה אהבת חינם אלא אהבה מותנית, שקיים בה מוטיב הנומוס. כפי שהצגתי בהקדמה יש סיבה לאהבתו של אללה. אללה אוהב את המאמין משום שהוא מקיים את מצוותיו והולך אחרי הנביא. אדם שמקיים את המצוות שהנביא אומר וממלא אחר הצו האלוהי, מראה בכך שהוא אוהב את אללה, ואללה אוהב את האדם כתוצאה מכך שהוא מקיים את המצוות.584 הציטוט הבא מדגים את הקשר ההדוק שבין קיום מצוות ואימוץ אורח חיי הנביא ובין אהבת האל:

			האהבה לאל וההתחבבות עליו חייבות להיות ביחד ואין שלמות העניין, אלא באמצעות שתיהן גם יחד. העניין אינו רק לאהוב את אללה, אלא גם שאללה יאהבך. אללה לא יאהבך אלא אם כן תלך אחרי הנביא שלו.585

			מציטוט זה עולה שההתחבבות על האל (מַחְבּוּבִּיַה) ניתנת להשגה בשתי דרכים, בדרך של תפילות הרשות ובחזרה בתשובה, שהרי אללה אוהב את החוזרים בתשובה.586 מעיון השוואתי נראה שהדברים לקוחים מתוך המדארג' אף שאין ייחוס למקור.

			בדיון בנושא האהבה קסטלאני נשען רבות על הִיפּוֹטקסט מרכזי — המדארג' של אבן קים אלג'וזיה. קסטלאני הכריז על כך, ויִידע את קוראיו ב'מקצד' השישי שהוא נסמך על המדארג'.587 בחינת הצד הטכני־צורני של אזכור המקורות בטקסט מעלה שפעמים רבות במהלך הדיון קסטלאני מפנה למקור שלו: לעיתים הוא כותב את שם המחבר: "אמר המלומד הידוע אבן אלקים",588 לעיתים את שם היצירה: "אמר בעל אלמדארג'",589 ולעיתים הוא מסמן את סיומי הציטוטים ומשתמש בסימן המוסכם 'אִנְתַהַא' המעיד כי הדברים שהובאו אינם מקוריים שלו והסתיים הציטוט מהמקור.590 אך פעמים רבות הוא אינו מפנה למקור כלל. עולה השאלה האם הוא מנסה להסתיר את השימוש שעשה ביצירה מדארג'? האם יש לייחס לו גנבה ספרותית בשל כך? בחינה מעמיקה מעלה שהדיאלוג בין אלמואהב לבין מדארג' הוא גלוי ולא סמוי ולכן אינו משקף גנבה ספרותית, אלא יחסים היפרטקסטואליים גרידא. אומנם קסטלאני אינו מזכיר את המקור שלו בכל פעם שהוא מצטט ממנו, אך נתן לאבן קים אלג'וזיה את הקרדיט המגיע לו משהכריז שבדיון באהבה יובאו דבריו של זה.591 במקרה זה קסטלאני העתיק מילה במילה את דבריו של אבן קים אלג'וזיה, וממשיך להסבר ופרשנות שכלית לקוראן 3: 31 שגם היא מופיעה אצלו, כהוכחה לכך שתנאי לאהבת אללה את המאמין הוא ההליכה אחרי הנביא ואין לנתק בין השניים:

			"אללה יֹאהַבְכֶם" [זהו] סימן להוכחת האהבה, פירותיה ותועלתה. ההוכחה שלה והסימן שלה הוא ההליכה אחרי הנביא. הרווח שלה ושכרה הוא אהבתו של השליח לכם. כל עוד לא תושג ההליכה אחרי הנביא, לא תושג האהבה עבורכם, ואהבתו [של אללה] לכם תישלל. אללה קבע שההליכה אחרי השליח שלו מֻתְנֵית (מַשְׁרוּט) באהבתם לאללה, וקבע אותה כתְנַאי (שַׁרְט) לאהבת אללה אותם. קיומו של המַשְׁרוּט [תוצאה של התנאי שנקבע] בלתי אפשרי ללא התממשות התנאי שלו.592

			בקטע שלעיל מופיעים מונחים כלאמיים מובהקים: שַׁרְט (תנאי), מציין קשר או התניה של דבר כלשהו באמצעותו של דבר אחר, ואילו מַשְׁרוּט הוא תוצאת התנַאי. כלומר, כאשר הראשון מתקיים גם השני מתקיים, וקיום הדבר תלוי בשַׁרְט.593 במקרה זה התנאי הוא ההליכה אחר שליחו של אללה, והתוצאה של התנאי היא אהבת אללה את המאמין. לפיכך, אבן קים אלג'וזיה, ובעקבותיו גם קסטלאני, מתנֶה את אהבתו של אללה למאמין בהליכה אחרי הנביא. אהבת אללה לא תושג אלא אם כן הולכים אחרי הנביא, והָא בְּהָא תַּלְיָא. 

			בהמשך מופיעים מונחים כלאמיים אחרים, כמו לַאזִם ומַלְזוּם:594 

			ידוע שכאשר לא מתקיימת ההליכה בדרכו של הנביא, האהבה לא מתקיימת. שהלוא ידוע כי אהבה אינה מתקיימת כאשר לא הולכים בעקבות [האהוב]. ומכאן, אי התקיימות אהבתם לאללה מחייבת (לַאזִם) שהם לא ילכו בעקבות הנביא, ואי ההליכה אחרי הנביא מְחֻיֶּבֶת (מַלְזוּם) מכך שאללה אינו אוהב אותם. אִם כֵּן, התקיימות אהבתם לאללה והתקיימות אהבת אללה להם אינה אפשרית ללא ההליכה אחרי שליחו. [דבר זה] מוכיח שההליכה אחרי השליח היא אהבת אללה ושליחו וציות לדברו.595 

			אם כך, בדיון בסימן הראשון לאהבה ניתן לראות שישנו סוג של מעגל קסמים בהצבת התנאים לאהבה — מעין סיטואציה ללא מוצא, שבה מי שלא אוהב את אללה, אללה אינו מאפשר לו לקיים את המצוות, מכיוון שאם הוא אינו מקיים את המצוות, הוא אינו אוהב את אללה. מחד גיסא, ניתן לשער שהכוונה כאן היא ליהודים ולנוצרים שלא הלכו בדרך הנביא, אך מאידך גיסא, מלכתחילה אללה כלל לא אִפשר להם ללכת בדרך הנביא. בדיון בנושא זה שעיקרו הוא ההליכה אחרי הנביא כתנאי לאהבת אללה את המאמין השתמש קסטלאני בטרמינולוגיה כלאמית. אומנם הכַּלַאם משמש אותו ככלי פולמוס להוכחת טענותיו אך הוא לא הבסיס לפסיקותיו. שיטתו של קסטלאני משלבת בין המסורות לבין דיון שכלי בפרשנותן תוך הסקת מסקנות העולות בקנה אחד עם ההיגיון, מה שמאשר את דבריו של אברהמוב, לפיהם מלומדים מסורתיים הוכיחו את רעיונותיהם לא רק על ידי ציטוט מסורות אלא גם על ידי דיון שכלי בתוכנן והסקת מסקנות הגיוניות מהן.596 לפיכך ניתן לסווג את קסטלאני לקטגוריה של המלומדים המוסלמים המסורתיים בתקופתו שפסקו הלכה לפי העקרונות שהוסכם עליהם: הקוראן, הסונה (ספרות החדית'), הקונצנזוס של כלל מלומדי האסלאם (אג'מאע), והיקש לוגי (קִיַאס) והוכיחו את טענותיהם באמצעות הכַּלַאם ולקרוא לו מֻתַכַּלִּם אַהְל אלחַדִית'.597 

			שביעות רצון מהנביא כמחוקק וכשופט והסרת המצוקה שנובעת מן הספק באשר למשפטו

			סימן שני להוכחת אהבת המאמין את הנביא הוא שביעות הרצון מהנביא כמחוקק וכשופט. גם הדיון בסימן זה פותח בציטוט פסוק קוראן 65:4: "אללה יתברך אמר: "לא, חַי רִיבּוֹנְךָ, הם לא יאמינו עד אשר יְשִׂימוּךָ שופט עליהם בריבם, ולא תעיק עוד על לבם כל הסתייגות מִמִּשְׁפָּטְךָ, וישלימו עִמּוֹ". קסטלאני מסביר כי מי ששואל שאלות ומוצא בליבו מצוקה שנובעת מהספק באשר למשפטו של הנביא אינו נחשב למאמין, ולכן הסרת המצוקה שנובעת מהספק היא תנאי לאמונה.598 

			קסטלאני הוסיף לדברים הבחנה חשובה מתוך חיבורו של אבן עטאללה אלסכנדרי, שמדגישה את חשיבות שביעות הרצון. לפי הדברים המופיעים בכִּתַאבּ אלתנויר, כפי שהביאם קסטלאני, אדם שהוא שבע רצון מהחלטתו של אללה, מקבל את גזרתו ומאמין בה. שבע הרצון מסתפק ברצונו של אללה. לעומת האוהב, שבשל האהבה שמתגברת בליבו הוא אינו שבע רצון ואינו מסתפק רק ברצונו של אללה, אלא מבקש לראות את אהובו: 

			בפסוק זה יש הוכחה לכך שהאמונה האמיתית מושגת רק אצל מי שהפקיד את אללה ואת שליחו [כאחראים] לנפשו: בדיבור, במעשה, במה שבוחרים לקחת, ובמה שבוחרים לא לקחת, במה שאוהבים ובמה שמתעבים.599

			שביעות הרצון היא תנאי לאמונה שלמה. ישנם שני דברים שחובה על המאמין ללכת לפיהם: האחד, אַחְכַּאם אלתַכְּלִיף, שהם הציוויים והאיסורים שהמאמינים רוכשים והם חובה דתית. השני, אַחְכַּאם אלתַעְרִיף: תַסְלִים (התמסרות מוחלטת לאל וקבלת הדין) וכניעה. אמונה אמיתית מושגת רק באמצעות השניים. התקדמות ההולך בדרך המיסטית תלויה במאמצים שהוא עושה והם אשר עוזרים לו לרכוש את הישגיו.600 

			קסטלאני מציג גם את הפרשנות לפסוק 65:4. לפיו, אללה נשבע בריבּוֹנוּת המיוחדת של שליחו מתוך דאגה, חמלה והשגחה, ורק אמונה שלמה בנביא, ללא ספקות בנוגע למשפטו ולחוקיו, היא אמונה שלמה באללה. מאמין אמיתי הוא מי שאין בליבו מקום לספֵק מאחר שליבו מלא באור האמונה: 

			הוא [אללה] לא אמר [קוראן 65:4] "חי ריבון" אלא אמר: "חי רִיבּוֹנְךָ, הם לא יאמינו עד אשר יְשִׂימוּךָ שופט עליהם בריבם". יש בכך הדגשה של השְׁבועה [...] ובכך נגלית דאגתו [של אללה] לשליחו [בפומבי], כי משפטו [של הנביא] — משפט אללה, וגזרתו [של הנביא] — גזרת אללה. [אללה] חִייב את העבדים להיכנע לחוקיו [של הנביא] ולהישמע לצו שלו. הוא לא מקבל את אמונתם באלוהותו עד אשר יצייתו לחוקי נביאו.601

			הדיון ממשיך עם ציטוט פסוקי קוראן 3:53, 10:48, 19:2-1, המורים על כך שאללה כָּרך את שמו בשם נביאו, ובכך ייחד את מעמדו של הנביא, הוסיף לו כבוד, ובידל אותו משאר הנביאים. מכאן שעל המאמין לקבל את הנביא כשופט ולהסיר מצוקות שנובעות מהספקות באשר לחוקיו ולמשפטו, מכיוון שמשפטו של הנביא שווה ערך למשפטו של אללה וגזרתו של הנביא שוות ערך לגזרתו של אללה. הדוגמה שהובאה מתוך הקוראן במילה "רִיבּוֹנְךָ", המעידה על כך שאללה הוסיף את שמו לשמו של הנביא, דומה לדוגמה שהובאה בפרק הקודם מתוך החדית' "מי שאהבתו את אללה ואת שליחו גדולה יותר מכל הדברים זולתם" (מִמַּא סִוַאהֻמַא), באשר לכינוי הגוף הזוגי הֻמַא אשר כולל את שמו של אללה ושמו של הנביא גם יחד.602 

			בסיכום הדברים מציג קסטלאני (ומייחס למקור) את דבריו של סַהְל בן עַבְּדאללה אלתֻּסְתַרִי (נפ' 897-896/283): מי שלא רואה את חסות הנביא בכל מצבי הנפש, ומי שלא רואה את נפשו נתונה לשליטתו של הנביא, לא יטעם את מתיקות הסונה שלו. משום שהנביא אמר: "אף אחד אינו מאמין אמיתי עד אשר הוא אוהב אותי יותר מאהבתו את עצמו".603 

			הגנה על דתו של הנביא, עבודה עצמית על תכונות הנפש

			סימן שלישי לאהבת המאמין את הנביא הוא הגנה על דת האסלאם, שמשמעותה היא קיום המצוות, כמו גם עבודה עצמית על שינוי תכונות הנפש הרעות וסיגול מידות טובות. "מי שנלחם בעצמו ימצא את מתיקות האמונה. ומי שימצא אותה יתענג על קיום המצוות ויישא את קשיי הדת ויעדיף זאת על תכלית העולם הזה".604 זוהי מלחמה פנימית רוחנית. רעיון המאבק הפנימי נזכר במקורות המוסלמיים, למשל בפסוק קוראן 6:29 "הקם להיאבק, קם רק למען עצמו, כי אללה אינו תלוי בשוכני העולמים". כמו גם בספרות החדית', למשל: "הלוחם (מֻגַ'אהִד) הוא זה שנלחם בעצמו למען ציות לאללה". מרכז המלחמה העצמית בתפיסה הצופית לפי סבירי הוא הנֶפֶשׁ, העצמי, האגו: "הנפשׁ נתפסת כאיבר דק השוכן בחלל בית החזה, ולו זיקה לתשוקות ולהנאות הבאות מענייני העולם הזה".605 באפשרותם של המצבים המיסטיים לחולל שינוי בנפש ובתכונות האופי.606 תפיסה זו מתיישבת עם הטפתו של קסטלאני לאהוב את הנביא. לשיטתו, אהבת הנביא מחייבת לנטוש את הנאות העולם הזה, ללכת בדרכו של הנביא ולקיים את מצוות דתו באופן המחייב את המאמין לעבור שינוי עצמי תוך כדי עבודה פנימית מאומצת על הלב. 

			באופן זה האהבה לנביא מוצגת כרגש המניע את המאמין לחולל שינוי עצמי. לפי אבן אלערבי, הלב (קַלְבּ) הוא מקום של תנודות ושל שינוי מתמיד. הפועל תַקַלַבַּ מופיע אצלו במשמעות של 'שינה צורה'.607 הצופי מבחין בין שלושה 'איברים' של תקשורת רוחנית: הלב שיודע את אללה, הרוח שאוהבת אותו, ומעמקי הנפש שמהרהרת בו. הלב במובן זה אמנם קשור ללב הפיזי, אך הוא אינו לב בשר ודם. כאשר האינטלקט אינו יכול להשיג ידע אלוהי, הלב יכול לדעת את מהות כל הדברים.608 מכאן ניתן להסיק שהשינוי שקסטלאני מבקש לקדם מקומו בלב, כלומר מירוק וניקוי הלב מהכתמים אשר הכתימו אותו. רק מי שמתאפיין בסימנים אלו אוהב את הנביא. 

			להתנהג באורך רוח ולגלות סבלנות על אף הקשיים הכרוכים באהבה

			הסימן הרביעי לאהבת הנביא הוא התגברות על הקשיים הכרוכים באהבה. קסטלאני מצטט את דבריו של אבן קים אלג'וזיה (גם הפעם מבלי להעיד על המקור) מתוך הדיון במדארג' על הדרגה הראשונה של האהבה: 

			מסימני אהבתו [אהבת הנביא] הוא להתנהג באורך רוח כלפי הקשיים. האוהב מוצא באהבה הזאת הנאה (לַדַ'ה) שמשכיחה לו את הקשיים, והוא אינו מוצא בה [את הקושי] שאחר מוצא בה. כאילו שהוא מתכסה בטבע שֵנִי שאינו טבע בני האדם. יתר על כן, [האוהב] מחזק את שלטון האהבה, עד אשר הוא מתענג על רוב הקשיים הרבה יותר מהתענגותו (אִלְתִדַ'אד') של האדם חסר־הדאגות על מזלו ותשוקותיו. הטעם (דַ'וְק) והרגש הם עדות לכך.609 

			בדברים אלו יש התייחסות לאהבת המהנה, המוּכרת גם מדיונו של אריסטו כסיבה השנייה לאהבה: אנו אוהבים דברים שגורמים לנו הנאה.610 האדם אוהב דברים שגורמים לו הנאה והאהבה גורמת הנאה לאוהב. כן יש התייחסות לחוש הטעם באופן מטפורי שהוא ההתענגות מפרי האהבה. לאהבה שני פנים, היא מהנה ומענגת, אך מהולה בכאב. הטעם נקשר גם לסבל ולכאב הגופני אך משהשיג האדם את מושא אהבתו, הכאב והסבל הופכים להנאה צרופה: 

			האוהבים התלוננו [על כאב] האהבה העזה.

			מי ייתן וגם אני אקבל לבדי את כאב האהבה שהם קיבלו 

			[אני מוכן לשאת על עצמי את הסבל לבדי].

			או אז הנאת האהבה כולה תהיה בליבי. 

			אף אוהב לא זכה [לאהבה כזאת] לפניי [ואף אוהב] לא יזכה לה אחריי.611 

			לפיכך אהבת המאמין את הנביא היא הרצון להתנהג באורך רוח ולגלות סבלנות על אף הקשיים הכרוכים באהבה. הרעיון שאהבה מהנה אך גם מקור לכאב עולה גם בחיבורו של אלע'זאלי, אחיאא'. לפי אלע'זאלי מי שאוהב את אללה מתנסה בייסורים ואינו פוחד למות.612 בעניין זה יש חדית' קֻדְסִי ולפיו אללה אמר: "אני עם אלו אשר ליבם נשבר למעני".613

			אהבת הקוראן

			הסימן החמישי המעיד על אהבת המאמין לנביא הוא אהבת הקוראן. קסטלאני כותב הן על אהבת הקוראן כמדריך וכמנחה למאמין והן על אהבת שמיעת הקוראן באוזניו. לדבריו, מי שאוהב את אללה ואת הנביא עליו לאהוב את הדרכת הקוראן ואת שמיעתו, ולפיכך אלה הם גם סימנים לאהבת הנביא. אשר על כן, לא ניתן להפריד את חיי הנביא מחמד מהקוראן: 

			מסימני אהבתו [של הנביא] אהבת הקוראן אשר [הנביא] הביא אותו [מעם אללה], הדריך באמצעותו, ונהג לפיו.614 אם ברצונך לדעת על אהבת אללה ושליחו אצלך ואצל זולתך, בחן היטב את אהבת הקוראן בליבך ואת התענגותך על שמיעתו, והאם היא [הנאת שמיעת הקוראן] חזקה יותר מהנאת שמיעת אנשי השעשועים והזמרה המהנה. ידוע שמי שאוהב [את אללה] אָהוּב, הדיבור שלו והדברים שנמסרים מפיו הם הדברים האהובים ביותר עליו. כמו שנאמר: 

			אם אתה טוען שאתה אוהב אותי — מדוע זנחת את סִפְרִי [הקוראן]?

			האם לא עיינת במתיקות בנאום שלי אשר בו [בקוראן]?615

			קסטלאני משווה בין התענוג הנגרם משמיעת פסוקי הקוראן לבין התענוג המופק משמיעת אנשי השעשועים והזמרה. ישנה הבחנה ברורה בין אהבה דתית המגולמת באהבת שמיעת הקוראן לבין אהבה חילונית המיוחסת לעונג חולף משמיעת 'אנשי השעשועים'. תיאור העונג המתלווה לדברים הנקלטים בחוש השמיעה אינו זר לחוויה הצופית, ואף מזכיר את טקסי הסמאע שנהגו לקיים. הדבר עולה גם בהמשך ובמיוחד בסימן העשירי, כפי שנראה בהמשך. 

			גם בסימן זה ניתן לזהות דמיון רב בין טענותיו של קסטלאני לאלה של אבן קים אלג'וזיה. עם זאת, הפעם לא מדובר במדארג', אלא בחיבור אחר אלדאא' ואלדואא' (המחלה והתרופה). ואולם במקרה זה לא מדובר בציטוט מדויק, וקסטלאני לא נותר נאמן למקור. 

			הדברים כפי שהובאו אצל אבן קים אלג'וזיה נוגעים לאהבת הקוראן כסימן לאהבת אללה, ואילו אצל קסטלאני הם נוגעים לאהבת הקוראן כסימן לאהבת הנביא:

			
				
					
					
				
				
					
							
							אבן קים אלג'וזיה, אלדאא' ואלדואא'

						
							
							קסטלאני, אלמואהב

						
					

					
							
							"אם ברצונך לדעת מהי אהבת אללה אצלך ואצל זולתך, בחן היטב את אהבת הקוראן בליבך".616

						
							
							"אם ברצונך לדעת מהי אהבת אללה ושליחו אצלך ואצל זולתך, בחן היטב את אהבת הקוראן בליבך".617

						
					

					
							
							"זו [אחת] ההוכחות החזקות ביותר [לכך] שליבו חסר את אהבת אללה ואת אהבת הקוראן".618

						
							
							"דע שזו [אחת] ההוכחות החזקות ביותר [לכך] שליבו חסר את אהבת אללה ואת אהבת שליחו".619 

						
					

				
			

			בדוגמה הראשונה קסטלאני מוסיף את שמו של הנביא בסמיכות לשמו של אללה, הוא יוצר זיקה חזקה ביניהם, ואף משווה את מעמדו של הנביא למעמדו של אללה. בעשותו כן הוא חוזר על המשוואה לפיה אהבת אללה היא אהבת הנביא ולא ניתן להפריד בין השניים. בדוגמה השנייה הוא החליף את הביטוי 'אהבת הקוראן' בביטוי 'אהבת שליחו'. 

			על אף הדמיון הרב בין דבריו של אבן קים אלג'וזיה לאלה של קסטלאני, השוני ביניהם משמעותי. קסטלאני אינו מזכיר את אבן קים אלג'וזיה כַּמקור אם כי, כפי שראינו במספר הזדמנויות, זה לא דבר יוצא דופן. קסטלאני 'מנכס' את דבריו של אבן קים אלג'וזיה, מוסיף עליהם את שמו של הנביא פעמיים, ובכך משנה את ההקשר שבו הם נאמרו ויוצר טקסט חדש ומקורי עם משמעות חדשה. 

			המשך הדיון באהבת הקוראן עוסק בהצגת הביטוי הפיזי של אהבת הנביא לקוראן ולשמיעתו. לפי הסיפור המופיע באלמואהב אהבה זו התבטאה בבכי שהוא ביטוי רגשי עמוק ואף בביטויים פיזיים חיצוניים: הנביא בכה ודמעות זלגו על לחייו לשמע הקראת הקוראן:620 

			הנביא אמר לעבדאללה בן מסעוד [צחאבי נפ' 653/32]: קרא באוזניי!

			אמר [עבדאללה]: איך אקרא באוזניך כשאליך ירד הפסוק? 

			אמר [הנביא] אני אוהב לשמוע [את הקוראן] מאחרים. 

			[עבדאללה] התחיל לקרוא את סורת אלנסאא', עד אשר הגיע [לפסוק 41:4] "שווה בְנַפְשְׁךָ מה יהיה כאשר נקים עֵד מכל אומה, ונביא אוֹתְךָ להעיד על אלה!". 

			אמר [הנביא]: דייךָ. 

			[עבדאללה] הרים את ראשו, והנה מעיניו של שליח אללה זלגו דמעות מבכי.621 

			בחדית' לעיל הנביא מוצג כדמות בשר ודם, ואף נקשרים לשמו ביטויי רגשות אנושיים. הסיפור מגדיר אֵפוֹא את הבכי לשמע הקראת הקוראן כביטוי רגש רצוי, ולראיה, הנביא בוכה ודמעות זולגות על לחייו לשמע הקוראן. מאחר שדמות הנביא היא מודל לחיקוי עבור המאמין, עליו לראות כיצד הנביא הגיב ולעשות בדיוק כמוהו. לפיכך אם הנביא בכה בשעת שמיעת הקוראן, קל וָחוֹמר שגם על המאמין לבכות בשעת שמיעת הקוראן. 

			עבור המטיף מהמאה ה־13/7 נכדו של אבן אלג'וזי (1257/654) הטפה דתית טובה נגלתה בצורה שבה המאזינים הגיבו: "עיניים יבשות היו סימן לאפקט זעום של תוכחה ואילו בכי היה הוכחה להצלחה".622 אחד מתפקידי המטיף כמו שמופיע אצל אלע'זאלי היה לרכך את לב קהל המאזינים ולדבר במילים ש"פוגעות" בלב ונכנסות אליו.623 אלע'זי, ביוגרף מהמאה ה־16/11, כתב שכאשר קסטלאני עצמו קרא בקוראן, האנשים הקשוחים ביותר בכו מקולו המרגש.624 קסטלאני נתן דוגמה אישית לקהל הרגשי שלו, קהל מאזיניו, בהיותו מטיף דתי אשר קורא את הקוראן לפניהם ותגובתם הינה עדות לעומק הנאמנות והמסירות לנביא ואהבתם לקוראן ולשמיעתו. אם כך, ניתן לומר שקסטלאני הצליח בתפקידו כמטיף דתי משהצליח לעורר תגובה רגשית שכָּללה סימנים חיצוניים של בכי ודמעות. יתר על כן, הקהילה הרגשית שקסטלאני הטיף בפניה, קהל מאזיניו, מכירה באהבה לנביא כערך חשוב ולכן מעודדת התנהגות רגשית קולקטיבית כמו הבכי המתואר לנוכח שמיעת הקוראן. 

			לפי הסיפור בטקסט, הבכי מוצג כביטוי לאמונה באסלאם ובקוראן, ועל כן כביטוי הנדרש להוכחת האהבה לאללה. טלמון־הלר מראה שבימי הביניים אדיקות דתית נקשרה לבכי. הקישור מסתמן מפסוק קוראני 109:17 "הם יפלו בוכים אפיים ארצה, והוא יוסיף להם ענווה".625 הקביעה ששמיעת הקוראן מחייבת בכי ועצב מוצאת את ביטויה גם בחדית' הבא: "קוראן זה ירד בעצב. בְּכו כאשר אתם קוראים אותו! ואם אינכם בוכים — הַעמידו פני בוכים".626 הבכי הוא ערך חברתי מחייב ונרכש לפי פרשנות חדית' זה, ומי שלא משיג את הבכי, באמצעות הלב ובאמצעות מצב אקסטטי, נדרש להעמיד פנים. הבכי לפי החדית' הנדון הולם את הגדרתו של חוקר ההגות והרגש ג'רום נאו (Jerome Neu) למונח דמעות אמוציונאליות (emotional tears), שכן הדמעות זולגות לאחר שהמחשבה עולה בתודעה באופן התלוי בתפיסת העולם שלנו. הבכי לפי החדית' שלעיל הוא ביטוי של רגש אשר מעוצב למעשה במחשבות ובתפיסת העולם של המוסלמי המאמין. נאו מבהיר שפרט לגירוי פיזי של העין, יכולות להיות סיבות רבות לזליגת הדמעות כמו למשל עצב, שמחה, אבל, כעס, אהבה, מחילה ועוד. ההבדל בין סוגי הדמעות הוא המחשבה שמעוררת אותן.627 דברים אלו מתכתבים עם הקביעה של הסוציולוג הצרפתי אמיל דורקהיים (Emile Durkheim) אשר בחן דת כתופעה חברתית. לדבריו, רגשות עשויים להתבטא בצורה גופנית. כך למשל בכי במצב של אֵבֶל נחשב התנהגות שהולמת את הציפיות החברתיות.628 מכאן ניתן להבין שהבכי בשעת השמעת הקוראן הוא ההתנהגות החברתית הקולקטיבית הרצויה שמצופה מהמאמין בשעת האזנה להקראת פסוקי הקוראן. הבכי בחדית' זה הוא ביטוי נשלט לרגש והוא הדרך הנכונה להביע את המחויבות לדת האסלאם ולנביאהּ. 

			אהבת הסונה של הנביא 

			אהבת הסונה, אורח חיי הנביא, היא הסימן השישי לאהבת הנביא. הסונה היא הנוהג, ואילו החדית' הוא הביטוי הספרותי לנוהג. הסונה נחשבת למקור השני אחרי הקוראן לביסוס החוק האסלאמי.

			לפי קסטלאני על המאמין ללכת בדרכו של הנביא ולהרחיק מעליו חידוש שאינו רצוי בדת: "אור האמונה לא יתגלה לאף אחד, אלא אם כן ילך אחרי הסונה וירחיק [מעצמו] את החידוש הבלתי רצוי בדת (בִּדְעַה)".629 

			גם בסימן אהבה זה קסטלאני מביא את דבריו של אבן קים אלג'וזיה מבלי להעיד על המקור, וגם הפעם אין מדובר בהעתקה מילה במילה, אלא בעיבוד דבריו של אבן קים אלג'וזיה, השמטות ותוספות של קסטלאני. בקטע הבא קסטלאני, בעקבות אבן קים אלג'וזיה, מתייחס לאלו שלא דבקו בקוראן ובחדית' והפנו להם עורף, ואף על פי כן טענו שהם קיבלו ידע מיסטי ממקור שמימי:

			ובאשר למי שמפנה עורף לספר [לקוראן] ולסונה ואינו מקבל את הידע מגומחת השליח630 בטענה שהוא קיבל ידע שמימי, הרי [הידע שהוא טוען שקיבל בא] מאצל הנפש והשטן. היות ש[קבלת] הידע השמימי והרוחני מאללה [מתאפשרת] רק על ידי הסכמתו של השליח.631 

			מדברים אלו עולה שאי אפשר להפנות עורף לקוראן ולסונה ולקבל ידע שמימי, שהרי קבלת ידע שמימי מתאפשרת רק בהסכמת הנביא מחמד. קסטלאני מבחין בין שני סוגי מקורות לידע: האחד מגיע מעם הנפש והשטן, והשני הוא ידיעה רוחנית שקבלתה מתאפשרת רק בהסכמת השליח, היינו הנביא מחמד. 

			בשונה מאבן קים אלג'וזיה שמתייחס לידיעה שמקורה בקוראן ובסונה, קסטלאני מתייחס לידיעה שמתקבלת מגומחת הנביא. קסטלאני שינה את נוסח דבריו של אבן קים אלג'וזיה על ידי השמטות ותוספות, ובכך הסיט את המוקד מאללה (כפי שעולה בטקסט של אבן קים אלג'וזיה), לנביא: 

			
				
					
					
				
				
					
							
							אבן קים אלג'וזיה, מדארג'

						
							
							קסטלאני, אלמואהב 

						
					

					
							
							"ובאשר לידע של מי שהפנה עורף לקוראן ולסונה ואינו מגביל את עצמו בשניהם".632

						
							
							"זה אשר מפנה עורף לקוראן ולסונה ואינו מקבל את הידע מגומחת השליח".633

						
					

				
			

			כאמור, קסטלאני משנה את סדר הדברים בהשוואה לטקסט המקורי, משמיט ומוסיף ובכך יוצר שינוי. 

			סימני האהבה החמישי והשישי נקשרים לחוש השמיעה באופן נוסף. בשעת האזנה למילים מהקוראן ומהחדית' מתיקות האמונה נספגת בליבו של המאמין: 

			מי שמתיקות (חַלַאוַה) האמונה נמצאת בליבו, כאשר הוא שומע מילה מדבר אללה [מהקוראן] או מהחדית' של שליח אללה, רוחו, ליבו ונפשו סופגים את המתיקות.634 

			דברים אלו מעידים כי מתיקות האמונה אינה קשורה לחוש הטעם ולא לאוכל אמיתי אלא לחוש השמיעה כלומר לשמיעת הקוראן ומיקומה הוא בלב ובנפש. חשוב לשים לב לכך שהשמיעה אינה מייצרת דברים שלא קיימים בלב אלא מעצימה ומחזקת את הרגשות שקיימים בתוכו. 

			שני סימני האהבה לנביא, הקוראן והסונה, שקסטלאני מבקש מהמאמין לאמץ לאורח חייו, הם מקורות האמונה המסורתיים באסלאם. סימנים אלה מעידים על כך שקסטלאני מטיף לשמור על המסגרת המקובלת של האסלאם ולא לפרוץ אותה. עם זאת, קסטלאני מתרחק מההגדרות והטרמינולוגיה המקובלות בקרב עלמאא' וצופים, ומעמיד את הנביא בתור מושא האהבה לצד האל. כך, כפי שנראה בהמשך, מושא ההשתוקקות אינו אללה בלבד, אלא אללה והנביא, הד'כר נעשה להזכרת שמו של הנביא ולא רק שמו של אללה, וכן הלאה. 

			השתוקקות לראות את הנביא (שַׁוְק)

			מסימני אהבתו [אהבת הנביא] צלעם הוא השתוקקות מרובה לראותו, שהרי כל אהוב רוצה לפגוש את אהוּבו. אחדים אמרו: האהבה היא ההשתוקקות אל האהוב. מַעְרוּף אלכַּרְחִ'י [המיסטיקן העיראקי] (נפ' 816/200) אמר: האהבה היא [תחושת] הנאה (לַדַ'ה) וסיפוק עצמי בשל ראיית (מֻשַׁאהַדַה) תוארי האל או בשל ראיית סודות תוארי האל.635 

			אם כן, הסימן השביעי לאהבת המאמין את הנביא הוא התשוקה לראותו. אברהמוב מציין שסוג אחד של השתוקקות יכול להסתיים על ידי ראייה (מֻשַׁאהַדַה), (רֻאְ'יַא), או מפגש פנים אל פנים (לִקַאא'). הסוג השני של ההשתוקקות אינו מסתיים לעולם, לא בעולם הזה ולא בעולם הבא, היות שאין ביכולתם של בני האדם להשיג ידיעה אלוהית, לדעת את תאריו, את חוכמתו, או את מעשיו. לכן גם בעולם הבא ימשיך האדם להשתוקק לאל ולאהוב אותו. מאחר שהאל הוא אין סופי, גם התהליך של ידיעתו הוא אין סופי.636 כפי שהוצג בהקדמה, מוטיב הארוס מאופיין באלמנט הרכישה. ארוס הוא גם אהבה מוּנעת ואפילו אגוצנטרית, אהבה שאינה ספונטנית משום שהיא סובבת סביב האדם שרוצה לספק את מה שחסר לו ואמור לגרום לו אושר.637 ניתן להבין את האֶרוֹס גם כמחסור רוחני, כדרך ולא כחסר שהופך לנטייה הטבעית של האוהב המובילה אותו לטוב.638 ההשתוקקות בתיאורו של קסטלאני היא ההשתוקקות של האוהב לפגוש את הנביא ולראותו, והיא ממלאת מחסור רוחני שהרי כל אוהב רוצה לפגוש את אהובו כדי להשיג את האושר. 

			מבחינה זו, גישתו זו של קסטלאני משקפת את התפיסה הצופית, כפי שניתן לראות בבית שיר צופי פופולרי שנכתב בשבח הנביא מחמד: "כל מטרתי היא לראות את הנביא ולהגיע לאור הזַך".639 

			ניתן למצוא קווי דמיון בין תיאוריית האהבה של אלע'זאלי לזו של קסטלאני. אלע'זאלי טוען שהידע הוא אלמנט חיוני באהבת האדם את האל, והאדם משתוקק להרחיב את ידיעותיו לדברים שאינו יודע. גם קסטלאני מגדיר את ההשתוקקות כרצון עז לדעת ולהבין את שמותיו ותאריו של הנביא מחמד. אך בניגוד לאלע'זאלי שסבר שמושא ההשתוקקות הוא האל, קסטלאני 'קושר' את ההשתוקקות לנביא ובעשותו כך הוא קושר בין השניים בקשר חזק שאינו ניתן להפרדה. מכאן והלאה, ניכר כי קסטלאני ממקם את הנביא, ולא רק את אללה, כמושא האהבה, הישות שאליה יש לשאוף ולהשתוקק. 

			קסטלאני מביא דוגמאות רבות מהמסורת האסלאמית להשתוקקות לראות את הנביא, בעשותו כן הוא מחזק את הקשר בין המונח שַׁוְק לבין אהבת הנביא מחמד. אחת הדוגמאות היא סיפור השתוקקותם של הצחאבה אשר הסתיים בראייה (מֻשַׁאהַדַה): 

			כאשר ההשתוקקות גברה על הצחאבה וייסורי האהבה הטרידו את מנוחתם, הם הלכו אל הנביא והבריאו מראייתו והתענגו מהישיבה עימו, מההסתכלות עליו ומההתברכות בו.640 

			אהבת המאמין את הנביא מאופיינת בהשתוקקות. בדוגמה לעיל ההשתוקקות לפגוש את הנביא ולראותו הייתה מלוּוה בייסורי אהבה שבסופם התקבלה הנאה מראייתו. החוויות הדתית שקסטלאני מתאר מערבות רגשות וכרוכות בתחושות. הדברים עולים בקנה אחד עם הצעתן של ריס וּווּדהד שרגשות תמיד קשורים למישהו או למשהו.641 בחיבורו של קסטלאני, הרגשות מופנים ומחוברים לנביא באופן מובהק. 

			קסטלאני שוזר בדיונו סיפורים המבטאים במילים את רגש ההשתוקקות בצורה יוצאת דופן. כך למשל, בקטע הבא יש שפע של מילים המציינות רגשות: עצב, חשש, כאב, בדידות וגעגועים. המשותף לרגשות אלו הוא הערך שעומד מאחוריהם דהיינו האהבה:

			תַ'וְבַּאן, עבדו של שליח אללה, אהב את השליח אהבה עזה ולא היה בכוחו להחזיק מעמד בלעדיו. יום אחד [ת'ובאן] הגיע [אל הנביא]. צבע פניו השתנה [לרעה] ועצב ניכר על פניו. שליח אללה שאלוֹ: מה שינה את צבע פניך? אמר [תַ'וְבַּאן]: הוי שליח אללה, אינני חולה ואין בי כאב [פיזי], אלא יש בי געגועים עזים אליך. אני כבר מתגעגע לראות אותך ואני מרגיש בדידות עצומה עד שאפגוש אותך [...] ואני [חושש] שלא אראה אותך בעולם הבא.642 

			בסיפורו של ת'ובאן מתואר מצב נפשי של עצב שמתבטא בשינוי פיזי חיצוני בגוֹן צבע הפנים. העצב והחשש לא לראות את פניו של הנביא בעולם הבא הביאו לשינוי הצבע בפניו. במקורות יש תיאורים שמציינים את הצבע הצהוב בפנים כדוגמה לשינוי מצב נפשי. במסורת הצופית גון העור מציין מצב מיסטי ואף מעבר ממצב מיסטי אחד לאחר.643 בסיפור לעיל הסימנים על פניו של ת'ובאן הם עדות חיצונית למצבו הפנימי. דוגמאות נוספות לשינוי בצבע עור הפנים קשורות לשמיעת שמו של הנביא: "כאשר הוזכר שמו של הנביא, הביטו אל צבע עורו של מלומד ההלכה עבד אלרחמן בן אלקאסם (נפ' 744/126), והנה כאילו הוא שותת דם, ולשונו יבשה בפיו מתוך יראת כבוד לשליח אללה";644 "האמאם ג'עפר אלצאדק בן מחמד (נפ' 765/148) היה מרבה להתפלל ולחייך, אך כאשר הוזכר שמו של הנביא צבע פניו הִצהיב [הכוונה פניו החווירו]".645 לשון יבשה, פנים שותתות דם, פנים צהובות, דמעות, הם סימנים פיזיים חיצוניים הקשורים למצבו הנפשי של האדם ואינם בשליטתו ברוב המקרים. בימי הביניים התקיימו דיונים תאולוגיים הלכתיים שעסקו בשאלה האם נכון ששופט ישפוט אדם ויחרוץ את דינו על פי תנועות גוף, מחוות, צורה חיצונית, וסימנים חיצוניים המעידים על מצבו הפנימי של האדם ובלתי ניתנים לשליטה. אבן קים אלג'וזיה כתב בחיבורו תשובה על שאלה זו ולדבריו תהיה זו טעות להסתמך רק על סימנים חיצוניים אלו מבלי להשתמש בכלי המשפט הרגילים ובעקרונות החוק כיוון שזה יכול להוביל לעריצות, לשחיתות ולחוסר צדק.646

			בחזרה לסימן השביעי, ההשתוקקות. קסטלאני לא היה היחיד שהתייחס לתשוקה לראות את פניו של הנביא ולשאיפה לזכות בקשר ישיר אליו. למן המאה ה־15/9 נכתבו תפילות מיוחדות שתיארו את ההשתוקקות לראות את פניו של הנביא האהוב ואף הנחו את המאמין כיצד יוכל לראותו בעולם הזה ובעולם הבא, בשעת ערות ובזמן שינה. בתקופות מוקדמות יותר ניתן למצוא את קובץ התפילות אלצלאה אלכֻּבְּרַא (קובץ התפילות הגדול) של התאולוג החנבלי הצופי עבד אלקאדר אלגִ'ילַאנִי (נפ' 1166/561), שכּלל בתוכו תפילות (אוראד) לראיית פניו של הנביא, לראיית דמותו הרוחנית ולאיחוד מיסטי עימו.647 דמויות רבות בתקופה הממלוכית העידו על קשר בלתי אמצעי עם הנביא. השיח' הצופי המצרי עלי בן מחמד ופאא' (נפ' 1405/807) טען שראה את הנביא בחיזיון באלקראפה בקהיר,648 המלומד הצופי המצרי אבו אלמואהב אלשאד'לי מהאסכולה המאלכית (נפ' 1477/882), שקרא בשמו של הנביא ארבעים אלף פעמים ביום, העיד שהנביא ביקר אותו בחלומו לעיתים רבות והיה המורה הרוחני שלו,649 וגַ'לַאל אלדין אלסיוטי (נפ' 1505/911) העיד שראה את הנביא בחלום ואף נישק את ידו.650 דמויות אלו הקדישו את עצמן להליכה בנתיב הידע הצופי והגיעו לטענתם לשלב רוחני גבוה בדרך להשגת אהבת האל. הם ויתרו על חיי העולם הזה והתמסרו לאהבת הנביא, לו הקדישו תפילות מרובות, השתוקקות ודבקות עזה והיא שזיכתה אותם, כך טענו, במפגש מיסטי עם אהוב ליבם ובראייתו. הראייה היא פרי עמלם הרב. ייתכן שעובדה זו העלתה את קרנם ואפשרה להם לצבור שם וכבוד בקרב הציבור הרחב, כמו גם למשוך אחריהם קהילת מאמינים ולהשפיע עליהם. כאמור, גם קסטלאני שנכח בכינוסי תפילה על הנביא, הקדיש לילות רבים ללא שינה להלל, לשבח, לקרוא נוסחאות תפילה על הנביא, לברכו ולפנות לעזרתו ויצא נשכר.651 

			הזכרת שמו של הנביא מחמד פעמים רבות (דִ'כְּר) 

			סימן שמיני לאהבת המאמין את הנביא הוא הזכרת שמו של הנביא פעמים רבות. לפי חדית' מהימן מפי עאא'שה, שהאסנאד שלו מגיע עד לנביא מחמד, הנביא אמר: "מי שאוהב דבר מה — מרבה להזכירו".652 קסטלאני משתמש במונח דִ'כְּר במשמעות של הזכרת שמו של הנביא פעמים רבות, ולפיכך יש לבחון את משמעות המונח הן לפי המחקר המערבי והן לפי מקורות ערביים. משמעותה המילולית של המילה ד'כר היא זכירה, הוֹקרה, קריאה בשם, או לחלופין הזכרת שמו של האל. הדִ'כְּר הוא ריטואל צופי, המתבסס על חזרה על מילים מסוימות או נוסחאות המשבחות את אללה כגון: 'סֻבְּחַאן אללה' (יִשְׁתַּבַּח שְׁמוֹ של אללה), 'אלחַמְדללה' (הַשֶּׁבַח לאללה), 'אַלְלַהֻ אַכְּבַּר' (אללה הוא הגדול ביותר), ו־'הֻוַ אלְלַה' (הוא אללה). בתשובתו של אַבּוּ קַאסִם מחמד אלגֻ'נַיְד על השאלה מהי צופיות הוא ציין שצופיות היא "זכירת [האל] בהתכנסות (מפגש חבורה צופית בטקס הזכרת אללה), האזנה בהיפעמות ועשייה בדבקות".653 מכאן נובע שהדִ'כְּר קשור להזכרת שמו של אללה ולנוסחאות תפילה המשבחות אותו, ובנוסף הוא פרקטיקה מעשית המייחדת את הצופים. לכל טריקה (מסדר) צופית יש טקסט ד'כר ייחודי לה, אך באופן כללי הוא כולל תנועות גוף, קצב נשימות מסוים, ציטוט פסוקי קוראן או קריאת תפילה שחיבר מייסד המסדר.654 ההוראה להזכיר את שמו של אללה מופיעה בפסוקי קוראן שונים, כמו למשל פסוקים מסורת אלאחזאב (המחנות): 41:33 "הוי המאמינים, הַרְבּוּ להזכיר את שם אללה 42:33 וְסַפְּרוּ בשבחו בוקר וערב". קניש ושימל זיהו פסוקים רלוונטיים נוספים, למשל מסורת אלכהף (המערה) 24:18 "אלא אם תוסיף, אם ירצה אללה. ואם תשכח הַזְכֵּר את שֵׁם רִיבּוֹנְךָ (כאשר תיזכר)"; וגם מסורת אלרעד (הרעם) 28:13 "אכן בּזֵכר אללה יִבְטְחוּ הלבבות".655 במקורות הראשוניים אנו מוצאים שהמונח ד'כר מופיע לרוב בסמיכות לשמו של אללה, כפי שמופיע אצל המיסטיקן אבו עבד אלרחמן אלסֻלַמִי (נפ' 1021/412), אלבַּיְהַקִי (נפ' 1066/458), אבו אלקאסם אלקֻשַׁיְרִי (נפ' 1072/465) ואבו חאמד אלע'זאלי.656 בחיבורו של אלסכנדרי, מִפְתַאח אלפַלַאח ומִצְבַּאח אלאַרְוַאח (מפתח הישועה ומנורת הנשמוֹת), נכתב שבמהלך טקס הד'כר יש לבקש מאללה שיתפלל על הנביא מחמד, אך זאת נוסף על הנוסחאות הרגילות של הד'כר שמופנות לאללה.657 

			בסימן אהבה זה קסטלאני מתרחק מהמקובל ומשנה את מושא הד'כר מאללה לנביא מחמד, ומגדיר מחדש את הטרמינולוגיה הצופית המוּכּרת. בעשותו כן הוא מציג גישה עצמאית ומקורית.658 בהקדמה הוזכר שאלע'זי הטיח ביקורת קשה בקסטלאני והאשימו שהוא מגזים ומפריז בהעלאת חשיבותו של הנביא ומעמדו. ייתכן שהדברים שמוצגים כאן הם המקור להאשמה זו.659

			ייתכן שקסטלאני מתייחס בדבריו לדִ'כְּר של הלשון עם כוונה שבלב, הכולל דקלום מרצון ומאמץ מודע למלא את הלב באללה על ידי דקלום אמירות וביצוע תנועות הגוף בדיוק כפי שמורה השייח'. אך ייתכן שהוא מתייחס דווקא (או אולי גם) לדִ'כְּר של הלב. היינו דקלום הנוסחה והשקעת מאמץ אשר מורגש כמו כאב בלב הפיזי, אך כל זאת נעשה בשתיקה וללא הגיית המילים. זהו מצב של תודעה פסיבית שבו אללה נוכח בליבו של המדקלם אשר אינו מודע לסביבתו.660 מעניין לציין שקסטלאני לא מתייחס בדיון למונח המציין איחוד מוחלט עם האל (פנאא'). הוא גם לא מתייחס לד'כר העמוק ביותר הנקרא דִ'כְּר סִר (סוד), שבמהלכו מושג איחוד של האני עם המהות האלוהית, איחוד מוחלט בין אלדַ'אכִּר (המדקלם), אלדִ'כְּר (הדקלום), ואלמַדְ'כּוּר (זה שמזכירים אותו).661 ייתכן שבכל האמור באיחוד רוחני עם האל קסטלאני מקבל את עמדתו של אבן קים אלג'וזיה ולא מציג את הפרקטיקה של הכיליון (פַנַאא') באל כמטרה האולטימטיבית בחיי המיסטיקן הצופי.662

			מסימני אהבתו צלעם: ריבוי הזכרת שְׁמוֹ, שהרי מי שאוהב דבר מה מרבה להזכיר את שמו. חלק [אומרים] שהאהבה היא להזכיר תמיד [את שמו] של האהוב.663 החלק האחר [אומר] שהזכרת שם האהוב [צריכה להיות] כמספר הנשימות. בשונה מהם, יש [מי] שאומר: [ישנם] שלושה סימנים לאוהב: מילותיו המזכירות את האהוב, שתיקתו כאשר הוא חושב עליו ומעשיו [הנעשים מתוך] ציות לו.664 

			קסטלאני אינו כותב במפורש שיש להזכיר את השם 'מחמד' או לחלופין את השם 'הנביא מחמד', אלא כותב באופן כללי 'ריבוי הזכרת שמו', ובסמיכות לכך הוא מוסיף את נוסחת הברכה הנאמרת לאחר הזכרת שמו של הנביא (תַצְלִיַה): "צלא אללה עליה וסלם" (יְבָרְכוֹ אללה וְיִתֵּן לוֹ שָׁלוֹם) ובקיצור צַלְעַם. אם כן, ומאחר שהדיון עוסק בסימני אהבת הנביא, אין ספק שכוונתו של קסטלאני היא להזכרת שמו של הנביא מחמד.665 כך, באמצעות שינוי פעוט של הטקסט הכתוב, יצק קסטלאני משמעות חדשה וייחודית לטקס הד'כר והסיט את המוקד מאללה לנביא.

			בסימן זה קסטלאני מורה למאמינים כיצד להתמקד במושא אהבתם שהוא הנביא מחמד באמצעות ריטואל הד'כר וכיצד לטהר ולזכך את הלב, ואף מלמד את הקהילה הרגשית שלו שהבעת הרגשות כוללת גם מעשים, תחושות פיזיות ופולחן:

			הזכרת שמו [של הנביא] צלעם היא מירוק ליבנו, היא רפואת הלבבות, ומתיקות לשונותינו בכל המצבים, [בכל] הזמנים (אַוְקַאת — רגעים מיסטיים) [ובכל] השעות השונות. [אנו] מתכבדים בהזכרת שמו בכל העִבּאדאת [הפולחנים והמצוות הקשורים לעבודת אללה], בכל השבועות ובכל ההתכנסויות, בכל הדרשות, בכל התפילות, ובשאר תהפוכות החיים (תַקַלֻבַּאת) וההתנהגויות היומיומיות, אפילו בעסקאות; בשעת התחייבויות קנייה, בקבלת דברים, בקשרי אינטרסים, בהתחלת העסקאות ובהסכמים, ובמיוחד בשעת ההזכרות ובשעת התחינות, שהרי באמצעותן [הזכרות שמו והתחינות] התפילות חודרות לדלתות ההיענוּת.666

			שני דברים עולים מקטע זה: האחד, קסטלאני מציג את חשיבות הזכרת שמו של הנביא גם בשעת מסחר, וזאת לעומת הנאמר בפסוק קוראן 37:24 המציין שיש להזכיר את שמו של אללה: "אנשים אשר מסחר ומיקח וממכר לא יסיחו דעתם מלהזכיר את שם אללה ומלקיים את התפילה ומלתת זַכַּאת". השני, הצגת תפקידו של הנביא כמתווך בין האדם לבין אללה. שכן בזכות הנביא תפילות המאמין עוברות לאללה.

			עוד התייחס קסטלאני לשאלת הפחד המקנן בליבם של אוהבי אללה. הדברים, כך טען קסטלאני, מקורם בחיבורו של אלמחאסבי בנושא הד'כר, אלוַצַאיַא ([ספר] העצות [הטובות]). לא רק זאת שקסטלאני העיד על מקור הדברים, הוא אף הוסיף את הסימן המוסכם המציין סוף ציטוט, קרי 'אִנְתַהַא'. בדרך כלל קסטלאני הסתפק בהבהרה עקרונית, שדבריו נסמכים על מספר חיבורים ששמותיהם הופיעו בראשית הדיון באלמואהב. בחלק מהמקרים הטקסט מצוטט מילה במילה ובמקרים אחרים הופיע ניסוח חופשי של הדברים. ואולם במקרה זה הוא ציין מפורשות את המקור לדברים ואף סימן סימון טכני שהדברים לקוחים ממקור זה, אך הטקסט המצוטט אינו זהה למקור, והמאפיין של צמצום והרחבה הופך לניכר במיוחד. קסטלאני השמיט מילה אחת בלבד מדבריו של אלמחאסבי, ובכך הוא הוציא את הדיון מהקשרו המקורי והשתמש בו לצרכיו שלו. אלמחאסבי כתב על הזכרת שמו של אללה, ואללה הוא מושא כתיבתו. לעומתו, קסטלאני דן בהזכרת שמו של הנביא מחמד, ולפיכך, הנביא הוא מושא כתיבתו. להלן הציטוט כפי שהופיע באלמואהב:

			אלמחאסבי אמר: סימן האוהבים [הוא] ריבוי הזכרת שם האהוב — תמיד, מבלי להפסיק, מבלי למאוס בכך ומבלי לחדול. החכמים הסכימו על כך שמי שאוהב דבר מרבה להזכיר את שמו. הזכרת שמו של האהוב היא השולטת על ליבותיהם של האוהבים. הם אינם רוצים תחליף ולא רוצים שיהיה על כך גמול.667 לוּ הפסיקו להזכיר את שמו של אהובם, הרי שחייהם היו פגומים. המתענגים אינם מתענגים על דבר התענגות גדולה יותר מאשר [התענגותם] על הזכרת שמו של האהוב. סוף ציטוט (אנתהא). האוהבים — ליבם עסוק בצורך ההתענגות על הזכרת שם האהוב.668

			ההשוואה הבאה ממחישה את ההבדלים בין שני החיבורים:

			כפי שהוסבר לעיל, קסטלאני יוצר זהות בין האהוב הארצי שהוא הנביא מחמד לבין האהוב השמימי שהוא אללה. במשוואה של קסטלאני יש שוויון בין אהבת הנביא לאהבת אללה, כך שנוצרת ביניהן זהות מוחלטת. מכאן ש'אלמַחְבּוּבּ', האהוב, לפי קסטלאני הוא הנביא מחמד, שכן הוא מושא אהבתו. בראייתו של קסטלאני דמותו של הנביא מקבילה לדמותו של אללה, שהרי משפטו של הנביא הוא משפט אללה וגזרתו של הנביא היא גזרת אללה ואהבתו של הנביא היא אהבת אללה. עבור קסטלאני אהבת אללה היא אהבת הנביא, "והאמונה אינה שלמה אלא באמצעות אהבת הנביא, שהרי אהבתו היא אהבת אללה".671 

			מכאן ממשיך הוא להבהיר את המשמעויות הנגזרות מזהות זו. כשם שיש ד'כר אללה, יש להחיל זאת גם על הנביא ולהזכיר גם את שמו. כשם שיש ד'כר הכולל את הזכרת שמות אללה לפי קוראן 180:7 "לאללה יאים השמות הנאים, על כן קראו לו בהם", כך יש ד'כר המייחד את הזכרת שמות הנביא.672 קסטלאני עושה שימוש אמצעותי (אינסטרומנטלי) במונח ד'כר, כלומר משתמש בו כאמצעי לשם השגת מטרת דיונו. למעשה, הוא מגדיר את המונח מחדש ומחיל אותו על הנביא מחמד. 

			בראשית הצופיות מושא הד'כר היה אללה בלבד. אך בתקופתו של קסטלאני ניתן היה למצוא מלומדים — אם כי בודדים — שנתנו את הדעת על הזכרת שמו של הנביא מחמד כחלק מטקס הד'כר ואף כתבו בנושא. אחד הביטויים הדרמטיים לאהבת הנביא והוקרתו נתגלו במרוקו של המאה ה־15/9 שם נכתבו חיבורים רבים המכילים שבחים ותפילות על הנביא. כאמור, החיבור הבולט והנפוץ ביותר הוא חיבורו של אלגַ'זוּלִי (נפ' 1465/870), דַלַאאִ'ל אלחַ'יְרַאת ושַׁוַארִק אלאַנְוַאר פי ד'כר אלצלאה עלא אלנבי אלמֻחְ'תַאר. החיבור פותח בציון תשעים ותשעה שמות אללה היפים, ומיד לאחר מכן בציון מאתיים ואחד שמות הנביא. החיבור היה נפוץ גם במצרים, ועיקרו תפילות על הנביא ומשפחתו לכל יום מימי השבוע.673 

			זאת ועוד, בימי הביניים המאוחרים ובתקופה שבאה אחריה נכתבו מגוון סוגי תחינות שהוקדשו לנביא מחמד ורווחו במרוקו, מלזיה ובאינדונזיה. שימל מציינת שבפגישות הד'כר שערכו הצופים בצפון אפריקה השתמשו בתחינה בנוסח הבא: "הוי מולא מחמד התפלל עבורנו". תחינה זו מכילה בקשה להתערבותו של הנביא ביום הדין והיא חלק מביטויי האדיקות וההוקרה אליו. גם בתפילה האישית שנקראת דעאא' הייתה חובה לברך את הנביא.674 

			קבוצות למטרת ברכות ותפילות על הנביא הוקמו ביוזמות שונות ובמקומות שונים בעולם המוסלמי ובעיקר במצרים, בסוריה ובצפון אפריקה. במסדרים צופים, במדרסות ובמסגדים הנהיגו ריטואל תפילות על הנביא בקול רם — להתכנסויות אלו הוזמנו מלומדים ופשוטי העם כאחד. מאייר מעיר שבצפון אפריקה כנראה נעשו מאמצים רבים למקד את הריטואל בנביא. מג'לס אלד'כר הורכב מהזכרת שמו של אללה, קריאות לנביא וברכות עליו, תפילות, פסוקי קוראן ופסוקים של שירה דתית. מקורות מהמאה ה־17/11 מעידים על התנצחות שהתמשכה זמן רב באשר לתוכן הד'כר ולשאלה האם על הד'כר לכלול תפילה לאללה ורק את החלק הראשון של השהאדה (אין אלוה מלבד אללה), או שעליו גם לכלול את חלקה השני של השהאדה המזכיר את הנביא (ומחמד הוא שליחו של אללה).675

			מחקרה של הופמן מציג התפתחות מעניינת בתפיסה הצופית המודרנית. לדבריה, בצופיות המודרנית (שׁלהי המאה העשרים) האובייקט המיידי להוקרה ולאהבה הוא הנביא, וההשתוקקות מכוונת להשיג את נוכחותו וליהנות מקרבתו. הדרך להשגת קרבה אל האל היא להיטמע בתוך הנביא מחמד, קרי לאהוב את הנביא ולהשיג איחוד מיסטי עם הרוח שלו. הופמן בחנה שינויים בגישות הצופיות בין תקופת ימי הביניים לבין התקופה המודרנית, ומצאה שהפרקטיקה של הפנאא' (כיליון) הוגדרה מחדש, והפכה בפועל לדבקות עזה בנביא ולהיטמעות בו ובמשפחתו.676 עובדה נוספת ורלוונטית ביותר היא תשובתו של השיח' הצופי המצרי על שאלתה של הופמן: מדוע השבח הוא לנביא מחמד ולקדושים ולא לאללה? השיח' השיב שאין הבדל; מי שמכבד את הנביא מכבד את אללה.677 התשובה עולה בקנה אחד עם משנתו של קסטלאני באלמואהב; אין הבדל בין אללה ובין הנביא, מי שאוהב את הנביא אוהב את אללה. 

			הוקרתו והאדרתו (תַעְטִ'ים) בשעת הזכרת שמו 

			הסימן התשיעי לאהבה, הוקרת הנביא ופיאורו, מתבטא בענווה, כניעות וצייתנות בשעת הזכרת שמו. החובה להוקיר את הנביא נידונה גם אצל הקאצ'י השאפעי של דמשק תקי אלדין אלסֻבְּכִּי (נפ' 1355/756) ביצירתו שִׁפַאא' אלסִקַאם פי זִיַארַת חַ'יְר אלאַנַאם (ריפוי החולים על ידי ביקור [העלייה לרגל] הטוב שבבריות): 

			פיאור שיעוּר קוֹמתו של הנביא צלעם ולימוד סנגוריה עליו הוא בגדר חובה דתית [המוטלת] על כל מוסלמי. [פיאור שיעור קומתו של הנביא] הוא מאפיין רם מעלה של המאמין האמיתי האוֹהב. [פיאור הנביא הוא חובה] כְּשׁם שֶׁהמעטה וצמצום בפיאור שיעור קומתו הוא דבר המחייב עונש חמור מאוד, והוא סימן ברור לניתוק מוסרות האסלאם מעליו של מבצע העבירה.678 

			קסטלאני מזכיר את שמו של אלסבכי ומביע את הערכתו הרבה כלפיו, ואכן ניתן למצוא קווי דמיון בין דבריו של אלסבכי לאלה של קסטלאני. עם זאת, יש הבדל בין הדברים שמופיעים בשִׁפַאא' אלסִקַאם לאלה באלמואהב. אלסבכי מציב את הוקרת הנביא בקטגוריה דתית שהיא חובה מוחלטת לפי החוק האסלאמי (וַאגִ'בּ), אשר נמדדת במונחים של שכר ועונש: מי שמקיימהּ זוכה לשכר, ומנגד מי שאינו מקיימה נענש בעונש חמור מאוד הן בעולם הזה והן בעולם הבא.679 קסטלאני ואלסבכי מציעים תפיסות דומות בכל האמור באהבת הנביא וחשיבותה, שניהם מחזיקים בעמדה שהפיאור וההוקרה הם ממאפייני המאמין המוסלמי האוהב והאמיתי. אך בעוד שאלסבכי מזכיר את העונש הכבד שצפוי למאמין שלא יכבד את הנביא, קסטלאני נוקט שיטה של קירוב לבבות ולא שיטה של איומים ותוכחה. קסטלאני מציג מהי ההתנהגות הנכונה ומהו הרגש הנכון שיש לחוש בשעת שמיעת שמו של הנביא. הוא מתאר את התנהגותם של חברי הנביא ושל אלו שבאו אחריהם (תאבעון) עם שמיעת שמו של הנביא. הדוגמאות הבאות כפי שמציג קסטלאני מעודדות התנהגות רגשית של הפגנת יראת כבוד וכניעות שנלווים לה ביטויים חיצוניים כמו צמרמורות, בכי, שינוי בצבע עור הפנים, ותיאורים פיזיים של פנים "שותתות דם". לטענתו אלה ביטויי הרגש הנדרשים עם שמיעת שמו של הנביא, וזו הדרך הנכונה של המאמין להוקיר את הנביא ולהשיג את אהבתו: 

			מסימני אהבתו צלעם: הוקרתו בשעת הזכרת שמו, גילוי ענווה, כניעות וצייתנות, ולהיות שפל רוח עם הישמע שמו. כל מי שאוהב דבר מה נכנע לו. כפי שנהגו רבים מהצחאבה לאחר מותו [של הנביא]: כאשר הזכירו את שמו — הם נהגו בהכנעה [כלפי שמו], עורם סמר והם בכו. כך [נהגו] גם רבים מהתאבעון, ולאחריהם עושים זאת מתוך אהבה, השתוקקות, פחד וכבוד.680

			קסטלאני רואה בהוקרת הנביא ערך חברתי רגשי הנושא בחובו ביטויים גופניים ופיזיים: בכי משמעו הוקרה. עור סומר, צמרמורות, משמע הוקרה. פחד והשתוקקות, משמע הוקרה. כניעות וצייתנות, משמע הוקרה. המילה 'תַעְטִ'ים' מציינת את נורמת ההתנהגות הרצויה ואת הרגש הנכון שיש לחוש עם השמעת שמו של הנביא. התעט'ים הוא הערך הרגשי שקסטלאני רוצה שהקהילה שאליה הוא פונה תחוש לנוכח הנביא. 

			קסטלאני מציג שורה של דוגמאות לתגובות רגשיות לנוכח שמיעת שם הנביא או לשמע חדית', שמקורן בחיבור אלשפא של אלקאצ'י עיאץ':

			"עבדאללה בן אלזֻבַּיְר (692/73) היה בוכה עד שלא נותרו דמעות בעיניו כאשר הוזכר שמו של הנביא";681 "כאשר הפרשן התאבעי קַתַאדַה בן דִעַאמַה (נפ' 735/117) היה שומע את החדית' היה מתחיל ליילל, לבכות בכי תמרורים ולצווח";682 "צפואן בן סלים (נפ' 750/132) היה מהאנשים המתמסרים ביותר לעבודת אללה [ומבּין] פוסקי ההלכה, וכאשר הוזכר שמו של הנביא לידו הוא בכה ולא הפסיק לבכות עד אשר האנשים היו קמים ועוזבים אותו".683

			הביטויים הרגשיים שקסטלאני מציג מדגימים את תפקידם החברתי. בדוגמאות שהובאו הבכי אינו רק ביטוי לרגש אישי ופנימי, אלא מבטא רגש קולקטיבי חברתי חיצוני משותף. הבכי הוא הרגש החברתי הנכון שיש לחוש ולהפגין בשעת דקלום הקוראן. הבכי הוא הרגש החברתי הנכון שיש לחוש עם שמיעת שמו של הנביא. הבכי הוא סימן לאהבתו של המאמין את הנביא והוא הביטוי הראוי והנכון לרגש האהבה ומשותף לכלל המאמינים. במילים אחרות, הבכי לא רק מביע את אמונתו הכנה, אלא גם קושר אותו לקהילה שלמה. דברים אלו הם עדות לכך שהגדרת הרגש לפי התרבות בונה את התודעה של בני האדם באשר לאופן שבו הם צריכים או חייבים להתנהג. 

			הריטואל הפולחני הצופי: הסַמַאע 

			סימן עשירי לאהבת הנביא הוא הסַמַאע. לפי שרה סבירי הסמאע הוא "האזנה ממוקדת לדברי האל בקוראן; הקשבה לבתי שיר המדברים על אהבת האל והכמיהה אליו, או למנגינות ערבות המושמעות בקולות נעימים; היפעמות המביאה לידי תנועות לא רצוניות או לידי תנועות מחול מסוגננות [...] כל הקשבה עמוקה וממוקדת לדברים שברוח נקראת סַמַאע".684 גם סימן זה קשור לחושים. קסטלאני מציע שבאמצעות הסַמַאע אפשר לחוות בעולם הזה את חוויית השמיעה הקדמונית בין אללה לנשמות בני האדם כפי שהתרחשה לפני הבריאה. לפי פסוק הקוראן 172:7 "ריבונך נטל מבני האדם, מתוך גבם, את יוצאי חלציהם, והעמידם להיות עדים על עצמם. — האין אני ריבונכם? אמרו, עדים אנו כי כן הדבר", אללה פונה בדיבור אל הנשמות שעתידות להיעשות בני אדם, והן שומעות אותו ועונות לו. קסטלאני רוצה ללמד את מאמיניו כיצד למצוא את מתיקות נאומו של אללה שעליו מעיד קוראן 172:7 באמצעות האיברים ובאמצעות החוויה הרוחנית, וכיצד להעיר את האהבה החבויה הנמצאת בנשמותיהם ובנפשם. הפרקטיקה של הסמאע, שקשורה בקשר ישיר עם הזכרת שמו של האהוב, מביאה לתפיסתו של קסטלאני לזיכוך הנפש, להתגלות, לחיזיון רוחני ולקבלת סודות וידע נסתר. באופן מטפורי ניתן לומר שהסמאע מקביל פחות או יותר למונח אקסטזה שכן הוא נועד ליצור אותה.685 

			קסטלאני כן עם קוראיו, ומציין שהטקס עמד בלבה של מחלוקה בין מלומדים.686 מחד גיסא, היו שיח'ים שאסרו על תלמידיהם לקיים טקס זה, מאידך גיסא, היו מלומדים שהתירו את הסמאע כאמצעי רוחני המאפשר להתקרב אל האל. קסטלאני מציין שבספרו של המלומד הצופי אבו טַאלִבּ אלמַכִּיּ (נפ' 996/386), קוּת אלקֻלוּבּ נכתב שמספר אנשים מהצחאבה התירו את הסמאע, וכן גם דמויות בולטות מראשית תקופת התעצבות הצופיות כמו ד'ו אלנון אלמצרי (נפ' 859/245), השיח' העיראקי אלסַרִי אלסַקַטִיּ (נפ' 865/251 או 867/253), והמלומד הצופי אבו אלקאסם מחמד אלג'ניד (נפ' 910/298). קסטלאני מציין גם את אלע'זאלי, שהיה דמות מרכזית בהתעצבות הצופיות ואף מביא את דבריו מתוך האחיאא'.687 קסטלאני מודע להתנגדות, אך הודף אותה. כך למשל הוא מזכיר את התנגדותם של אלשאפעי (נפ' 820/204), מאלכ בן אנס (נפ' 796/179) ואבו חניפה (נפ' 767/150), שעל שמם נקראו אסכולות ההלכה המוסלמיות, אך מציע הסבר להתנגדות זו. לדבריו, ייתכן שכוונתם הייתה לאסור את הסמאע אשר מעורר את השטן, והם אינם מתנגדים לסמאע הלגיטימי, המסמן הישג רוחני בדרכו של ההולך בדרך הצופית.688 

			קסטלאני מבחין בין שני סוגי סמאע: האחד לגיטימי והשני שטני. הסמאע הלגיטימי כולל שמיעת ציטוטים מהקוראן אשר מעוררת ביטויי רגש גופניים, כמו בכי, זליגת דמעות ותחושת צמרמורות בעור והוא הסמאע שעליו מעיד פסוק הקוראן 83:5 "ובשומעם את אשר הוּרַד אל השליח ממרומים, אתה רואה את עיניהם זולגות דִּמְעָה, כי יכירו בָּאמת". לפי הפרשנות לפסוק זה, הנביא מחמד קרא בפני אנשי הדת הנוצרים את הקוראן בעת שערכו אצלו ביקור. לאחר ששמעו את הקוראן, דמעו עיניהם בשל עוצמת הגירוי הרגשי. לפיכך הסמאע האמיתי קשור להתגלות השמימית המגולמת בקוראן. חוויית השמיעה הפיזית של הקוראן מלוּוה בתגובה רגשית שהיא הדמעות. כדי לחזק את דבריו באשר לשאלה מהו הסמאע האמיתי קסטלאני מביא את דבריו של השיח' השאפעי הצופי הבגדאדי שהאב אלדין אבו חפץ עמר אלסֻהְרַוַרְדִי (נפ' 1234/632), ומציין שהם מתוך החיבור עַוַארִף אלמַעַארִף (מתנות הידיעות המיסטיות). אלסֻהְרַוַרְדִי נמנה עם המלומדים אשר הזהירו מפני השלכות טקס הסמאע וכניסה למצב של אקסטזה, ודבריו מתכתבים עם הגישה הרגשית־חווייתית־דתית של קסטלאני:

			אללה נתן לנו לטעום ממתיקות מעיינו [קוראן 83:5 "ובשומעם את אשר הוּרַד אל השליח ממרומים, אתה רואה את עיניהם זולגות דִּמְעָה, כי יכירו באמת".] הוא הסמאע האמיתי אשר אין שניים מאנשי האמונה שחלוקים בדעותיהם לגביו. בעל הסמאע מחויב בקיום המצוות ובהדרכה בדרך הישר. חום ההתלהבות של [הסמאע] מגיע אל קור הוודאות/האמת והוא מציף את העין בדמעות.689

			הסמאע האמיתי הוא שמיעת הקוראן והוא סימן מסימני אהבת המאמין את הנביא. הסמאע מעורר רגשות רבים וגם השפעותיו החיצוניות רבות. במטרה לזהות את הרגשות אשר הסמאע מעורר יש לאתר את אוצר המילים בטקסט.690 הקטע הבא מציג מצבים רגשיים נוספים שמתרחשים הן בגוף והן בנפש מלבד בכי ודמעות, כמו עצב, השתוקקות, חרטה, צמרמורות בגוף, חוסר שקט וצעקות:

			לעיתים הסמאע גורם לעצב [חֻזְן], והעצב חזק וצורב. לעיתים הוא גורם להשתוקקות, וההשתוקקות עזה, לעיתים הוא גורם לחרטה [נַדַם], והחרטה עזה. אם הסמאע מעורר את תָּאֳרֵי הָאֵל, הוא גורם למי שליבו מלא בקור הוודאות לבכי ולדמעות, כיוון שכאשר החום [חַרַארַה] והקור [בֻּרוּדַה] נתקלים זה בזה הם הופכים למים.691 אם הסמאע פוגע בלב, לעיתים פגיעתו קלה והתוצאה ניכרת בגוף כשהעור מצטמרר. אללה ישתבח אמר [קוראן 39:23] "יִסְמֹר ממנו עורם של אלה היראים מריבונם". לעיתים השפעתו [של הסמאע] חזקה ותוצאתו עולה למוח, או אז הדמעות בעין זורמות בחוזקה. לעיתים [הסמאע] משפיע על הנפש, או אז הנפש סוערת וגועשת [עד אשר הגוף מצטמרר] וזה מתבטא בצעקות, אי שקט, בלבול, וכל אלו הם מצבים מיסטיים רוחניים.692 

			בקטע זה ישנה עדות למצבים הפנימיים שמתחוללים בגופו ובנפשו של המאמין במהלך החוויה הדתית. הטקסט מספר לנו הקוראים על הרגש הרב הטמון בפרקטיקת הסמאע באמצעות אוצר מילים רגשי מובהק. המאמין העוסק בסמאע שרוי במצב של יגון, צער, חרטה, ועוד מצבים המתגלים כתוצאה מהתבוננות פנימית עמוקה אל תוך נבכי ליבו. במקרה שבו תוארי האל נזכרים בסמאע, מתעורר אצל המאמין מצב רגשי רב עוצמה, ולפי קסטלאני זהו סימן של הישג דתי המוכיח את אהבתו של המאמין לנביא. בטקסט שהובא לעיל ניתן לזהות שני סוגי תגובות רגשיות, משולהבות ומפוכחות, הנגרמות מהסמאע. אברהם יהושע השל מחלק לשני סוגי אקסטזה; האחד הוא הסוג הפראי והמשולהב, המתבטא במצב של טירוף הנובע ממתח רגשי. הסוג השני הוא אקסטזה מפוכחת ומהורהרת שגורמת לקרע בנפש ואשר בה האדם מתעלה מעבר למגבלות ההכרה.693 

			כבר בהקדמה לספר זה עלתה התהייה מה מבין גילויי הרגש המוצגים נחשב נורמטיבי בקרב הקהילה הרגשית שקסטלאני פונה אליה ומהי ההתנהגות הנכונה. בחלק זה של אלמואהב, קסטלאני מספק תשובות. נראה שעל אף סערת הרגשות המתוארת לנוכח החוויה הרוחנית של הסמאע, קסטלאני קורא להתנהגות מאופקת. קסטלאני מבקש מבעל הסמאע לשלוט בהתנהגותו ולא להרים את הקול בצרחות ויללות בשעת הבכי. הוא מבקש ממנו לרסן את הרגשות ולשלוט בהם ואף לשלוט בידיעות על אללה ושליחו שמתקבלות בשעת הסמאע. אם שמע דברים שאינם ראויים ובלתי מתקבלים על הדעת, עליו להסתירם בליבו ולא לחשוף אותם. זאת ועוד, קסטלאני מבקש מהמאמין לא להעמיד פנים שהוא שרוי במצב של אקסטזה (תַוַאגֻ'ד, שָׁרוּי בְּאקסטזה).694 דברים אלו נוגדים את החדית' המבקש מהמאמין להעמיד פני בוכה בשעת שמיעת הקוראן. ניתן להסיק מכך שהבכי הוא הביטוי הרגשי הנכון שעל המאמין לנקוט בשעת שמיעת הקוראן והוא ערך חברתי מחייב שלא כמו האקסטזה וביטוייה. עם זאת, הרמת הקול בשעת הבכי אסורה. כאן יש לציין שיש מחלוקת באשר ללגיטימיות הבכי.695 ניתן למצוא חדית'ים שאוסרים ומגנים בכי בצרחות יללות ויבבות, וכאלו שמתירים בכי כביטוי לחמלה שאללה נטע בליבות המאמינים.696 לא כל בכי דומה. בכי הוא צורת הבעת מחויבות לקהילה והוא פומבי מחד גיסא אך מאידך גיסא הוא ביטוי למצבים רוחניים אישיים פנימיים כמו בסיפור הבא המתאר בכי פנימי שחונק את הגרון:

			כל אימת שאבן עמר [בן אלח'טאב] קרא פסוק [קוראן] בתפילות הרשות שלו (אַוְרַאד), הדמעה הייתה חונקת [את גרונו], הוא היה נופל ושוהה בביתו למשך יום או יומיים עד אשר היה שב [לעשות זאת] וחשבו שהוא חולה.697 

			הבכי יכול לנבוע כתוצאה מפחד, השתוקקות או שמחה, אך מעל לכל, הוא בכי הלב שנגרם בשל סערת הרגשות.698 

			לפי קסטלאני הסמאע מותר באירועים דתיים וחברתיים כאחד: בשעת שמחה מותרת כמו חתונה, חג, חגיגה גדולה, סעודה חגיגית, זבח לכבוד הולדת הבן או הבת, בשעת סיום שינון בעל פה של כל הפרקים בקוראן, שינון ספר בעל פה מראשיתו ועד סופו, או סיום כתיבת חיבור בנושא דתי.699 הסמאע הנכון הוא זה שכולל את תוארי הנביא, הוא מושמע בקול ערב (צַוְת חַסַן) ללא כלי נגינה שאסורים בשימוש וללא הנאות בזויות והתנהגות שפלה.700 ייתכן שבאומרו 'התנהגות בזויה' קסטלאני מתכוון לסמאע של חולין שנערך למטרת שעשועים והנאה, וכָלל לעיתים 'נעיצות מבט בַּעֲלָמים שזקנם טֶרֶם צִמֵּחַ' כפי שהגדיר זאת קניש.701 קסטלאני מביא סיפורים מתוך צחיח אלבח'ארי וצחיח מסלם מפי עאא'שה המעידים על כך שהנביא התיר לתופף בתוף מרים ולזמר שירים בשעת שמחה מותרת מתוך הבנה שהמוזיקה היא כלי שמעורר רגשות.702 קסטלאני מתיר סמאע עם מנגינות מתאימות ושירים שתכליתם היא הזכרת האהוב האמיתי, ואף מביא את דבריו של אלע'זאלי באשר להשפעתו המוחשית של הסמאע שאמר שמי שאינו מתנועע בעת הסמאע, תכונותיו אינן טובות ואין לו תקנה.703 המוזיקה נתפסת אצל קסטלאני כמעוררת רגשות ומערבת את החושים, היא נשמעת בקולות יפים והיא מקור להנאה. אוצר המילים טעם (דַ'וְק), הנאה (לַדַ'ה), מתיקות (חַלַאוַה) ושמחה (סֻרוּר) המאפיינים את הסמאע מעידים על כך.704 

			הדברים המובאים באשר לסמאע נשענים ברובם על שני מקורות, עַוַארִף אלמַעַארִף של אלסֻהְרַוַרְדִי והאחיאא' של אלע'זאלי. בעוד קסטלאני מעיד על המקור הראשון ונאמן לו נראה שהוא מטשטש את עקבותיו בכל האמור לאחיאא'. אומנם הוא מציין את שמו של אלע'זאלי פעמיים, אך מעבר לכך אין כל עדות שהוא מצטט ממנו. הצלבה וניתוח השוואתי שעשיתי בין שני החיבורים מעלה כי חלק בדיונו של קסטלאני בסמאע מקורו באחיאא' של אלע'זאלי.705 

			שמיעת הקול הֶעָרֵב 

			הסימן האחד עשר מתייחס להאזנה לקול ערב. קסטלאני אינו מגביל את השמיעה המעוררת רגש לשמיעת פסוקי קוראן בלבד, ומוסיף האזנה לקול ערב (צַוְת חַסַן) הקורא תחינה, קינה והלל לאללה. בדיונו בנושא זה, הוא פונה לצטט את אבן קים אלג'וזיה ומעיד על כך שהדברים הובאו מהחיבור מדארג':

			האמאם אחמד [אבן חנבל] ואחרים ציינו שאללה אמר לדאוד:706 הלל אותי באמצעות הקול [הֶעָרֵב] הזה אשר בו נהגת לשבח אותי בעולם הזה. אמר [דאוד]: הוי אללה כיצד? הרי הִרחקת [את קולי] ממני [מילולית: אי הציות לצווך גרם לכך שהרחקת את קולי מעליי]. אללה אמר: אחזיר לך אותו. או אז דאוד קם ליד כס הכבוד ופאר אותו. כאשר אנשי גן העדן שמעו את קולו, נעלמה הנאתם והם התמסרו לקולו [קולו הפך ההנאה]. יתרה מכך, כאשר שמעו את דבר אללה ואת נאומו להם, והתווספה לכך ראיית פניו הנכבדים, ההנאה מראיית פניו הפכה אותם לבלתי זקוקים להנאת גן העדן. זהו דבר שלא ניתן לבטא אותו [במילים]... וזאת שמיעה אשר לא כל אוזן שומעת.707 

			החדית' המובא לעיל מעיד על החוויה השמימית המתרחשת בשעת שמיעת הקול המשבח והמפאר את אללה. הנאתם של אנשי גן העדן מִשמיעת קולו של דאוד עלתה על הנאתם מגן העדן עצמו. יתרה מכך, שמיעתם את דבר אללה לוּותה בראיית פניו. דהיינו, הם הגיעו לקרבה המיוחלת עימו. בנושא זה ישנו חדית' נוסף המספר על עוצמת קולו הערב של הנביא דאוד, ובו מסופר ששמיעת קולו גרמה למותם של אלפים: "לדאוד היה קול ערב (חַסַן אלצַוְת) בשעה שהיה מקונן ובשעה שקרא את מזמורי דוד. בני האדם, השדים והעופות היו מתקבצים לשמוע את קולו, ומכל התכנסות היו יוצאות אלפי הלוויות [של מי שמת מהשמיעה]".708 בעניין זה נכתב שרבים מהצופים הראשונים הקפידו על קיום המצוות והתפילות מאחר שפחדו מאש הגיהינום. ובשעת שמיעתם את פסוקי האזהרה והתוכחה, היו שמֵתו מִפַּחַד.709

			שיכרון מיסטי (סֻכְּר) 

			הסימן השנים עשר והאחרון המעיד על אהבת המאמין את הנביא הוא השיכרון המיסטי. בדומה לסמאע, גם המונח 'שיכרון' נכלל בקבוצת המונחים המטפוריים המקבילים פחות או יותר למונח אקסטזה.710 סבירי מציינת, שהשיכרון נוגע לזוגות המצבים הקיצוניים בסולם העלייה בדרך להשגת האל. זוג המצבים הקוטביים שיכרון (סֻכְּר) ופיכחון (סַחְו) נמצא בראש הסולם, ועוצמתם נקבעת בהתאם לקרבת ההולך בדרך להשגת האל.711 

			בתחילת הדיון על האהבה, הגדרותיה וסימניה, קסטלאני מציין ששיכרון מיסטי הוא אחד מסימני האהבה באופן כללי: "[מסימני האהבה הוא] שיכרון מיסטי, שמי שלוקה בו אינו פיכח, אלא אם כן הוא רואה את אהובו. זה שיכרון אשר מושג באמצעות ראייה (מֻשַׁאהַדַה)".712 השיכרון הוא תחנה מתחנות האוהבים בדרכם לאיחוד המיסטי, הוא הישג דתי גבוה בדרכו של הצופי, והוא סימן מסימני אהבת הנביא. קסטלאני קושר את השיכרון המיסטי לרגש האהבה ולשני החושים: שמיעה וראייה; שמיעת שמו של הנביא מחמד האהוב וראייתו, ויוצר ביניהם חיבור שלא ניתן לנתקו כפי שעשה בסימנים הקודמים: "מסימני אהבת המאמין את הנביא צלעם: שהאדם שאוהב אותו יתענג על הזכרת שמו הנכבד ויתרגש לשמע [קריאת] שמו הרם והנישא. דבר זה מחייב שיכרון (סֻכְּר) שישקיע את ליבו, רוחו ושמיעתו.713 

			רוב דבריו של קסטלאני על אודות השיכרון לקוחים מהמדארג' של אבן קים אלג'וזיה. עם זאת, אין מדובר בזהות בין שני הטקסטים, אף שההבדלים דורשים התבוננות וחדות עין. ההבדל בין שניהם נעוץ במקור לשיכרון. אבן קים אלג'וזיה תולה את מקור השיכרון באהוב השמימי קרי אללה, ואילו קסטלאני רואה באהוב הארצי, קרי הנביא מחמד, את המקור לשיכרון זה. אם כך, נראה שקסטלאני נוקט אסטרטגיה דומה לזו שנקט בפעם הקודמת עם אלמחאסבי בשעה שזה כתב על הזכרת שמו של אללה, ואללה היה מושא כתיבתו ובעוד קסטלאני דן בהזכרת שמו של הנביא, ומחמד היה מושא כתיבתו. קסטלאני משמיט ומוסיף מילים כראות עיניו באופן שאינו מקרי ושנועד לשרת את מטרתו. הפעם קסטלאני מוסיף תוספת קטנה, כמעט בלתי מורגשת, אך דרמטית ביותר ומשנה את משמעות המשפט. הוא מוסיף למילה "אהוב" את נוסחת התפילה (צלעם) הנאמרת לאחר הזכרת שמו של הנביא, ובכך מוציא את הטקסט מהקשרו המקורי, ומשנה את דבריו של אבן קים אלג'וזיה באופן דרמטי. בעוד שאבן קים אלג'וזיה נועץ את הסיבה לשיכרון באללה, קסטלאני רואה בנביא את סיבת השיכרון, אם כי גם כאן אין הוא מציין מפורשות את שמו של הנביא, אלא משתמש בנוסחת הברכה צלעם: 

							"סיבת שיכרון זה היא העונג שגובר על השכל, וסיבת העונג היא תפיסת (אִדְרַאכּ) האהוּב".714

			מבחינת משמעות הדברים שצוטטו נראה שהסיבה לאהבת הנביא כפי שהיא מוצגת בקטע קשורה גם לתפיסת החושים. העונג מושג באמצעותם. 

			קסטלאני עומד על החוויה המיסטית האקסטטית שחוֹוה המאמין בדרכו להשגת השיכרון ומתאר את עוצמת הרגשות המתפרצים ואת הסממנים החיצוניים שנלווים לה, כגון: בכי, דמעות, התנהגות בלתי נשלטת, דיבור לא מובן, ואף עצב ויגון. קסטלאני מצביע גם על הסכנות הפיזיולוגיות שיכולות להתרחש בגוף בשעת המצב האקסטטי לרבות מוות. ולפיכך הוא מבהיר שכדי להיכנס למצב של שיכרון על ההולך בדרך המיסטית להיות חזק בנפשו כדי שיוכל לשאת את עוצמת הרגשות המתפרצים. קסטלאני מתאר מלחמה המתרחשת בין השכל ללב, ולדבריו במצב של שיכרון אמיתי הלב גובר על השכל ומנצחו. 

			קסטלאני מציג את השיכרון כהתמסרות מוחלטת ללב ולאהבה ומדגיש כי המסע המיסטי לעֵבר האהוב נערך בפנימיות האדם. מעניין לשים לב שגם הקטע הבא זהה לדבריו של אבן קים אלג'וזיה, למעֵט משפט אחד: 

			הסיבה החזקה ביותר לשיכרון היא שמיעת קולות מהנים717 באמצעות הקריאות המופלאות של תוארי הנבואה.718 לשיכרון שמתרחש [בשעת שמיעת הקריאות] יש שני פנים: [ראשית, הקריאות] בעצמן מחייבות הנאה חזקה אשר השכל מוצף בה/שוקע בה, ושנית, [הן] מניעות את הנפש לעבר אהובהּ ולכיוונו. באמצעות התנועה, ההשתוקקות והרצון רואה [האוהב] בדמיונו את האהוב, את נוכחותו בנפשו, ואת דמותו קרובה לליבו, ואלה משתלטים על מחשבתו. [כך] הוא משיג הנאה עצומה אשר ממלאת את הלב. הנאת המנגינות והנאת העצב נפגשות ומשכרות את הרוח שיכרון נפלא, טוב יותר ומהנה יותר משיכרון [שנגרם כתוצאה משתיית] יין. [האוהב] משיג באמצעות שִׁיכרון החושים הנאה [רבה] יותר משיכרון חושים [שנגרם כתוצאה משתיית] יין.719 

			קסטלאני הוסיף על דבריו של אבן קים אלג'וזיה את התוספת "הקריאות המופלאות של תוארי הנבואה", זו דוגמה נוספת לחירויות שלוקח קסטלאני. הוא אומנם משתמש במקורות מגוּונים, אך אלה מעובדים באופנים שונים, כדי שיתאימו למטרותיו. במקרה זה באמצעות תוספת זו הוא מסיט את המקור לשיכרון מהאל — כפי שמופיע אצל אבן קים אלג'וזיה, לנביא. הלב, אשר קסטלאני מזכיר, הוא המקום שבו מתרחשת ההתמסרות המוחלטת לשליטתו של אללה. קסטלאני אף מבחין בין המצב הרגשי המיוחד של שיכרון מיסטי לבין שיכרון שמושג על ידי השימוש ביין ולדבריו שיכרון רוחני עדיף עשרות מונים על פני שיכרון המושג משתיית יין.720 

			קסטלאני מסכם את דבריו בשירה המציגה את התמה הרגשית של שיכרון רוחני: 

			העברת כוס [היין] מאחד לשני גרמה לאנשי השבט להשתכר 

			אך השיכרון שלי נבע מראיית זה שגורם לאנשים לשיכרון.721 

			בסוף הדיון בשיכרון נראה שקסטלאני מסכים עם קביעתו של אבן קים אלג'וזיה שניתן להגיע למצב של שיכרון בצורה השלֵמה ביותר בגן העדן בשעת ראיית אללה ושמיעת דיבורו (כלומר הקוראן).722

			בדיון על אהבת הנביא מציג קסטלאני סימנים המעידים על אהבתו של המאמין את הנביא, אשר לדבריו רק מי שמתייחד בסימנים אלו, אהבתו לאללה ולנביא היא אהבה שלמה. נקודת המוצא להשקפתו מדגישה כי אללה והנביא הם שניים שהם אחד, ואין להפריד ביניהם, והיא המשַׁווה את האופי האקסקלוסיבי למשנתו. כאמור, אברהמוב קבע שיש שתי קטגוריות לאהבה: אהבה גשמית אהבת בשר ודם ואהבת האדם את האל.723 קסטלאני מציג כאן קטגוריה שלישית המשלבת בין השתיים. אהבת הנביא היא אהבת אדם בשר ודם שהרי הנביא הוא בן תמותה, אך מאחר שאהבת אללה היא אהבת הנביא, האהבה היא אהבה שמימית ומעמדה מקביל לזה של אהבת האל. בין סימני אהבת הנביא במשנתו בולטים המצבים המיסטיים הקרובים בהגדרתם למצב של אקסטזה אשר יוצרים שינוי בנפש האדם ומחייבים התבוננות פנימית וזיכוך הלב. הגדרתו לאהבת הנביא אינה הגותית גרידא, אלא היא מציגה חוויה רגשית הטומנת בחוּבּהּ סממנים גופניים. קסטלאני מלמד את המאמין לבכות בשעת שמיעת פסוקי קוראן, הוא מלמדו לגלות כניעות וענווה לנוכח שמיעת שמו של הנביא, הוא מלמדו ללכת בדרכו של הנביא, לציית לו ולהיות שׂבע רצון מחוקיו. כן הוא מלמדו להשתוקק לראותו ולהתענג על התבוננות בו. קסטלאני מגדיר מהו הרגש הנכון ומהי התגובה הרגשית הנכונה למִשמע שמו וקולו של הנביא. הוא מלמד את קוראיו כיצד לשלוט ברגשות ולסדר אותם מחדש ביחס לאהבה. האהבה היא המטרה הרגשית, היא הערך החברתי הדתי העליון שקסטלאני מעודד לבחור. קסטלאני מציג תגובות רגשיות של בכי, עצב, חרטה, השתוקקות, צמרמורות, וקושר אותן לרגש אהבת הנביא. קסטלאני מעודד בכי כגילוי רגשי נורמטיבי בקהילה הרגשית שאליה הוא פונה ומציג אותו כרגש חברתי קולקטיבי רצוי המעיד על אהבת הנביא. בפרק זה הדגמתי כיצד ניתן להפיק מהטקסט של אלמואהב מידע רגשי באמצעות בחינת אוצר המילים הרגשי, בחינת המעשים שהמאמין נדרש להם, תחושות פיזיות ועוד.

			החלת השיטה האינטרטקסטואלית על אלמואהב ומציאת העקבות והרמזים שמובילים אל הציטוטים המרכיבים אותה אִפשרה לחשוף את המהלכים השונים שקסטלאני נקט כשציטט מיצירות קודמות. שיטה זו של השמטות ותוספות אִפשרה להצביע על החידוש אשר קסטלאני הביא בהשוואה לקודמיו. משנתו מבוססת אומנם על רעיונותיהם של קודמיו, אך בשונה מהם הוא מציג בדרכו המיוחדת והמקורית רגש אהבה עז ואבסולוטי לנביא. 

			

			
				
					535	השיר נלקח מתוך דיוואן מחמד ופא אלשאד'לי (נפ' 1364/765). קסטלאני, אלמואהב, כרך 1, עמ' 42; אלזרקאני, שרח עלא אלמואהב, כרך 1, עמ' 19–20. 

				

				
					536	כץ, הנביא מחמד בפולחן, עמ' 139, 141, 143.

				

				
					537	ז'ופרואה, מבוא לצופיות, עמ' 54-53. על המסירות לנביא ראו אנדרה, דמותו של מחמד, עמ' 390-290. 

				

				
					538	ראו קסטלאני, מסאלכ אלחנפא.

				

				
					539	אלע'זי, אלכואכב אלסאא'רה, כרך 1, עמ' 127. 

				

				
					540	אברהמוב, אהבת האל, עמ' xi.

				

				
					541	דיון בסימני אהבת הנביא ראו קסטלאני, אלמואהב, כרך 3, עמ' 314-294.

				

				
					542	דבריו אלה של קסטלאני זהים לדבריו של קאצ'י עיאץ' בחיבורו אלשפא. כאמור, חיבור זה הוא אחד ממספר חיבורים שקסטלאני הזכיר כחיבורים ששימשו אותו לכתיבת אלמאוהב, וכאן, כמו במקומות אחרים, המקור לדברים לא מוזכר באופן מפורש. עיאץ' בן מוסא, אלשפא, עמ' 506.

				

				
					543	קסטלאני, אלמואהב, כרך 3, עמ' 272; עיאץ' בן מוסא, אלשפא, עמ' 506. יש מחלוקת האם חדית' זה שייך לקובצי אלמוצ'ועאת, כלומר לקובצי החדית'ים המזויפים, אשר יוחסו לנביא. אלסח'אוי גורס שחדית' זה הוא שקר וכּזב. קסטלאני, אלמואהב, כרך 3, עמ' 272, הערה מספר 1. ואולם, חדית' זה מופיע גם אצל אלע'זאלי בכתאב אלמחבה. ראו אלע'זאלי, אחיאא', עמ' 1661-1660.

				

				
					544	דברים אלו מתכתבים עם הסיבות לאהבה אצל אלע'זאלי. האדם אוהב את המהנה והמועיל. כל הדברים שמשרתים את המשך קיומו של האדם — אהובים עליו. אלאִחְסַאן הוא הסיבה השנייה לאהבה אצל אלע'זאלי. אלע'זאלי, אחיאא', עמ' 1661-1660.

				

				
					545	החדית' מופיע בצחיח מסלם בכתאב אלאימאן באב תחרים אלכֻּבְּר (איסור הגאווה) 1/ 93, בשם הצחאבי עבדאללה בן מסעוד (נפ' 653/32). 

				

				
					546	ארנסט, מחמד כציר הקיום, עמ' 130. חדית' אֻם מַעְבַּד, ראו בקישור http://hadithtransmitters.hawramani.com/?s=%D8%A7%D9%85+%D9%85%D8%B9%D8%A8%D8%AF 

				

				
					547	על תפיסת היופי האסתטיקה והחושים אצל מלומדים באנדלוס עד המאה הארבע עשרה ראו וילצ׳ז, אסתטיקה, פרק 3. ראו בהקדמה התייחסות רחבה לאהבה אצל אריסטו.

				

				
					548	ארנסט, מחמד כציר הקיום, עמ' 138. קישור לקובץ השירים, ראו https://www.scribd.com/document/132479284/Glorification-of-the-Prophet-Muhammad-PBUH-in-the-Poems-of-SHAIKH-Sa-Adi

				

				
					549	קסטלאני, אלמואהב, כרך 3, עמ' 272 ; קסטלאני, אלמואהב, כרך 1, עמ' 42.

				

				
					550	להרחבה ראו ארנסט, מחמד כציר הקיום, עמ' 129.

				

				
					551	קסטלאני, אלמואהב, כרך 3, עמ' 272; קסטלאני, מסאלכ אלחנפא, עמ' 491. 

				

				
					552	קסטלאני, אלמואהב, כרך 3, עמ' 273.

				

				
					553	קסטלאני, אלמואהב, כרך 3, עמ' 273-272.

				

				
					554	קסטלאני, אלמואהב, כרך 3, עמ' 273; אבן חג'ר אלעסקלאני, פתח אלבארי, כרך 1, עמ' 58.

				

				
					555	קסטלאני, אלמואהב, כרך 3, עמ' 277; עיאץ' בן מוסא, אלשפא, עמ' 497. 

				

				
					556	קסטלאני, אלמואהב, כרך 3, עמ' 227; אבן קים אלג'וזיה, מדארג', כרך 1, עמ' 120. עמדתם של קסטלאני ואבן קים אלג'וזיה לפיה אהבה אחרת זולת אהבת האל היא שרכ איננה חדשנית או ייחודית, וניתן למצוא דברים דומים גם בקרב מלומדים מוקדמים. ראו למשל אבו טַאלִבּ אלמַכִּיּ (נפ' 996/386). מכי, קות אלקלוב, כרך 2, עמ' 1129. שִׁרְכּ ראו אברהמוב, ספר ההדרכה, עמ' 47 הערה מספר 4. 

				

				
					557	גם אצל אבן תימיה (נפ' 1328/728) אשר הטיף לאחדות האל מופיע שהאמונה אינה שלמה אלא באמצעות הנביא (וִסַאטַה). יתרה מכך, אבן תימיה מכריז שאין דרך לקבל את רחמיו של אללה אלא באמצעותו של הנביא. אבן תימיה, אלג'ואב אלבאהר, עמ' 77-76.

				

				
					558	הכלאם נחשב להגות ספקולטיבית, שנועדה לאפשר לאדם להשיג ניצחון על אמונה דתית או על הנחה אשר חוקק מחוקק הדת, ולהפריך את כל הדעות הסותרות אותן. התאולוגים שעסקו בכלאם נקראו אלמתכלמון (מילולית: המדברים). ראו ארלויין, מחלוקות באשר לקיום האל; גרדה, "עלם אלכלאם", האנציקלופדיה של האסלאם; הולצמן, "כלאם", האנציקלופדיה של היהדות; וולפסון, הפילוסופיה של הכלאם; ואן אס, "המבנה הלוגי"; תומס, קוראן וכלאם. 

				

				
					559	קסטלאני, אלמואהב, כרך 3, עמ' 274; אבן חג'ר אלעסקלאני, פתח אלבארי, כרך 1, עמ' 59; אבן תימיה, אלג'ואב אלבאהר, עמ' 77-76. 

				

				
					560	קסטלאני, אלמואהב, כרך 3, עמ' 274.

				

				
					561	גרדה, "עלה", האנציקלופדיה של האסלאם. 

				

				
					562	להרחבה ראו רוזנווין, חששות בנוגע לרגשות, עמ' 842; רוזנווין, קהילות רגשיות, עמ' 25.

				

				
					563	רעיון הנטייה הטבעית שהאדם נברא בה מופיע בסורת אלרום קוראן 30:30. המונח פִטְרַה ניתן לתרגום כנְטִיָּה טבעית, טבע מוּלָד, תכונות מולדות, והוא מופיע הן בקוראן והן בספרות החדית' בנושא הפולמוס באשר לטבע האנושי ולידע. לפי החדית' אשר מופיע אצל מסלם ואלבח'ארי בכתאב אלקדר, הפִטְרַה היא הדת האוניברסלית שהאדם נולד איתה, כשהכוונה לדת האסלאם. הובר, "פטרה", האנציקלופדיה של האסלאם (מהדורה 3). חדית' אלפִטְרַה ראו אלבח'ארי (1359) ומסלם (2658). על חדית' זה אצל אבן קים אלג'וזיה ראו הולצמן, גזרה קדומה, עמ' 152-144; אבן קים אלג'וזיה, שפאא' אלעליל, עמ' 56. 

				

				
					564	קסטלאני, אלמואהב, כרך 3, עמ' 277-276; אלאצפהאני, חלית אלאוליאא', כרך 2, עמ' 72-71. גרסה נוספת לסיפור ראו עיאץ' בן מוסא, אלשפא, עמ' 497.

				

				
					565	קסטלאני, אלמואהב, כרך 3, עמ' 280.

				

				
					566	קסטלאני, אלמואהב, כרך 3, עמ' 276. 

				

				
					567	לוץ, רגשות לא טבעיים, עמ' 209, 213, 222-221.

				

				
					568	להרחבה על אמוציונולוגיה ראו סטירנס, אמוציונולוגיה, עמ' 814-813, 816.

				

				
					569	רוזנווין, דורות של רגשות, עמ' 5-4, 9; לוץ, רגשות לא טבעיים, עמ' 6-5; וייז'ביצקה, רגשות חוצי שפה ותרבות, עמ' 26, 30-28. ראו גם אחמד, פוליטיקה תרבותית, עמ' 1, 13-12. על תנועות גוף בספרות החדית' ראו הולצמן, תנועות גוף, עמ' 357-291.

				

				
					570	על עולם החושים באסלאם ראו לנגה, היסטוריית החושים בעולם האסלאם. 

				

				
					571	ראו גם אחמד, פוליטיקה תרבותית, עמ' 1, 13-12.

				

				
					572	אבן חג'ר אלעסקלאני, פתח אלבארי, כרך 10, עמ' 584. 

				

				
					573	למחקר המציג כיצד הדת מעצבת את החיים הרגשיים וכיצד הקוראן משכנע את המאמין ללכת נגד האינסטינקט הרגשי ראו באואר, רגש בקוראן. הרחבה על חברות מוסלמיות שמעדיפות ביטוי של רגשות מסוימים, כמו סבל או צער, ומתייחסות לרגשות אחרים, כמו שִׂמחה ותשוקה, כרגשות מסוכנים אשר יש לשלוט בהם בצורה מחמירה ראו מחקרה של אבו־לגוד, רגשות מוסתרים.

				

				
					574	אלזרקאני, שרח עלא אלמואהב, כרך 3, עמ' 81. 

				

				
					575	קסטלאני, אלמואהב, כרך 3, עמ' 277; עיאץ' בן מוסא, אלשפא, עמ' 498.

				

				
					576	קסטלאני, אלמואהב, כרך 3, עמ' 227-222. להלן פסוקי הקוראן: 3:132 "ושִׁמעו בקול אללה והשליח למען תרוחמו"; 20:8 "הוי המאמינים הישמעו לאללה ולשליחו ואל תפנו לו עורף כל עוד שומעים אתם"; 32:3 "אמור, שמעו בקול אללה והשליח, ואם יפנו עורף, הנה אללה אינו אוהב את הכופרים".

				

				
					577	קסטלאני, אלמואהב, כרך 3, עמ' 222.

				

				
					578	במקרה זה קסטלאני מציין שהמקור לדברים הוא אלשפא. קסטלאני, אלמואהב, כרך 3, עמ' 222. הציות לנביא הוא הציות לאללה ראו אבן תימיה, אלג'ואב אלבאהר, עמ' 76. 

				

				
					579	קסטלאני, אלמואהב, כרך 3, עמ' 296. אִבְּרַאהִים בן דאוד אלקַצַּאר המכונה אבו אסחאק אלרַקִּיּ היה בן דורו של המלומד הבגדאדי אַבּוּ קַאסִם מחמד אלגֻ'נַיְד (נפ' 910/298).

				

				
					580	קסטלאני, אלמואהב, כרך 3, עמ' 294.

				

				
					581	קסטלאני, אלמואהב, כרך 3, עמ' 224.

				

				
					582	קסטלאני, אלמואהב, כרך 3, עמ' 224, 297, 300, 307-306.

				

				
					583	קסטלאני, אלמואהב, כרך 3, עמ' 294; עיאץ' בן מוסא, אלשפא, עמ' 499. 

				

				
					584	אברהמוב, אהבת האל, עמ' 14-13.

				

				
					585	קסטלאני, אלמואהב, כרך 3, עמ' 295; אבן קים אלג'וזיה, מדארג', כרך 3, עמ' 39. בקטע לעיל ישנו שימוש במילה 'מחבה' אהבת האל ובמילה 'מַחְבּוּבִּיַה' במשמעות של התחבבות על האל או במשמעות של מכלול התכונות האהובות על האל.

				

				
					586	אבן קים אלג'וזיה, מדארג', כרך 3, עמ' 18; אבן קים אלג'וזיה, מדארג', כרך 1, עמ' 306.

				

				
					587	קסטלאני, אלמואהב, כרך 3, עמ' 227. הפניות למדארג' ראו קסטלאני, אלמואהב, כרך 3, עמ' 162, 187, 205, 206, 227, 234.

				

				
					588	קסטלאני, אלמואהב, כרך 3, עמ' 290.

				

				
					589	קסטלאני, אלמואהב, כרך 3, עמ' 293.

				

				
					590	החל מהמאה ה־13/7 מחברים ערבים הרבו להשתמש בסימן אִנְתַהַא לציון סוף ציטוט וחזרה להמשך דבריו של המחבר הנוכחי. אני מסיקה כי בתקופתו של קסטלאני סימן זה הפך לחלק רשמי ממוסכמות הכתיבה הלמדנית. הירשלר, המילה הכתובה, עמ' 18. 

				

				
					591	במקום אחר עסקתי בשאלה האם עשה קסטלאני שימוש לא הוגן במקורות, ומסקנתי היא שמדובר באינטרטקסטואליות ולא בגנבה ספרותית. ראו חכם, היבטים, פרק שלישי (בין אינטרטקסטואליות לפלגיאט). 

				

				
					592	קסטלאני, אלמואהב, כרך 3, עמ' 227-226; אבן קים אלג'וזיה, מדארג', כרך 1, עמ' 119. השימוש של אבן קים אלג'וזיה בטכניקת הכלאם זכה לדיון יסודי ביותר על פי היצירה אלצַוַאעִק אלמֻרְסַלַה (רעמים וברקים שלוחים נגד הג'המיה והמעטלה). ראו עובדיה, אבן קים אלג'וזיה ותארי האל, עמ' 83.

				

				
					593	ראו הגדרה במילונו של המלומד הפרסי עלי בן מחמד אלגֻ'רְגַ'אנִי (נפ' 1413/816), שעוסק במונחים מעולם התאולוגיה, הלכה וצופיות. אלג'רג'אני, מעג'ם, עמ' 104. 

				

				
					594	לַאזִם ומַלְזוּם הם שני מקרים הצמודים זה לזה, וקיום של דבר אחד הוא תוצאה של הדבר השני. אלגֻ'רְגַ'אנִי מסביר זאת כך: 'יעלה היום' — זהו התנאי המחייב (לאזם), 'השמש תזרח' — זאת תוצאה של הדבר המחייב (מלזום). במילים אחרות, התוצאה של הופעת היום היא זריחת השמש. הדבר דומה להופעת עשן כתוצאה מהבערת אש; לא ניתן לנתק ביניהם. אלג'רג'אני, מעג'ם, עמ' 194-193. 

				

				
					595	קסטלאני, אלמואהב, כרך 3, עמ' 227; אבן קים אלג'וזיה, מדארג', כרך 1, עמ' 119.

				

				
					596	אברהמוב, תאולוגיה מוסלמית, עמ' 14-13.

				

				
					597	יש שני סוגי מסורתיים בתאולוגיה המוסלמית: הסוג האחד, מלומדים שאינם משתמשים בשכל כלל אפילו לא כמקור לידיעה דתית וגם לא כמקור לבעיות שנובעות מהקוראן הסונה והאג'מאע. והסוג השני, אלו מלומדים מסורתיים שביססו את טענותיהם על הקוראן הסונה והאג'מאע, אך השתמשו בוויכוחים שכלתניים כדי לתמוך בטענתם או כדי להפריך את טענת היריב כדוגמת אבן חנבל ואבן תימיה. שני מלומדים אלו השתמשו בכלאם אף על פי שהציגו את עצמם כמתנגדים חריפים לשיטה הזאת. ראו אברהמוב, תאולוגיה מוסלמית, עמ' 52-51. 

				

				
					598	קסטלאני, אלמואהב, כרך 3, עמ' 298-297.

				

				
					599	קסטלאני, אלמואהב, כרך 3, עמ' 298; אבן עטאללה אלסכנדרי, כתאב אלתנויר, עמ' 14.

				

				
					600	אבו אלופא אלע'נימי, אבן עטאא' אללה אלסכנדרי, עמ' 230, 249-248.

				

				
					601	קסטלאני, אלמואהב, כרך 3, עמ' 299-298; אבן עטאללה אלסכנדרי, כתאב אלתנויר, עמ' 15-14.

				

				
					602	קסטלאני, אלמואהב, כרך 3, עמ' 284-283; אבן חג'ר אלעסקלאני, פתח אלבארי, עמ' 61.

				

				
					603	קסטלאני, אלמואהב, כרך 3, עמ' 299-300. 

				

				
					604	קסטלאני, אלמואהב, כרך 3, עמ' 300. אלזרקאני נשען כנראה על עותק כתב יד אחר של אלמואהב מאחר שהוא מוסיף פרשנות על דברים נוספים שאינם נמצאים בעותק המודפס במהדורת אלשאמי הקיים אצלי. אלזרקאני, שרח עלא אלמואהב, כרך 9, עמ' 131-129. סביר להניח כי אלמואהב במהדורת אלג'נאן נסמכת על כתב היד שקיים אצל אלזרקאני. קסטלאני, אלמואהב, כרך 2, עמ' 495-494 (מהדורת אלג'נאן).

				

				
					605	סבירי, הסופים, עמ' 30. על נפס ראו בשיר, דת וחברה באסלאם בתקופת ימי הביניים, עמ' 42-41.

				

				
					606	סבירי, הסופים, עמ' 35. 

				

				
					607	גם מילונים שונים מציינים את המילה לב כמילה נרדפת לשינוי מצב, שינוי צורה או היפוך. צ'יטיק, נתיב הידע הצופי, עמ' 106. עוד על הלב ראו בשיר, דת וחברה באסלאם בתקופת ימי הביניים, עמ' 45-43; מקאוליף, "לב", האנציקלופדיה של הקוראן.

				

				
					608	ניקולסון, המיסטיקנים, עמ' 49.

				

				
					609	קסטלאני, אלמואהב, כרך 3, עמ' 300; אבן קים אלג'וזיה, מדארג', עמ' 2838-2837 (מהדורת אלצמיעי).

				

				
					610	אריסטו, אתיקה, עמ' 212-188. להרחבה ראו אברהמוב, אהבת האל, עמ' 4-3.

				

				
					611	קסטלאני, אלמואהב, כרך 3, עמ' 301; אבן קים אלג'וזיה, מדארג', עמ' 3143 (מהדורת אלצמיעי). אלצמיעי, עורך אלמדארג' מציין, ששיר זה מופיע גם ביצירה רַוְצַ'ת אלמֻחִבִּין (גן האוהבים) של אבן קים אלג'וזיה.

				

				
					612	אלע'זאלי, אחיאא', 1658; אברהמוב, אהבת האל, עמ' 14.

				

				
					613	שימל, מבעד למַעֲטֶה, עמ' 123; שימל, היבטים מיסטיים, עמ' 191-190; קסטלאני, אלמואהב, כרך 1, עמ' 79.

				

				
					614	קסטלאני, אלמואהב, כרך 3, עמ' 308 (מקורי של קסטלאני).

				

				
					615	קסטלאני, אלמואהב, כרך 3, עמ' 308; אבן קים אלג'וזיה, אלדאא' ואלדואא', עמ' 550-549.

				

				
					616	אבן קים אלג'וזיה, אלדאא' ואלדואא', עמ' 549. 

				

				
					617	קסטלאני, אלמואהב, כרך 3, עמ' 308.

				

				
					618	אבן קים אלג'וזיה, אלדאא' ואלדואא', עמ' 552.

				

				
					619	קסטלאני, אלמואהב, כרך 3, עמ' 310. 

				

				
					620	מתוך אלבח'ארי, חדית' מספר 4763, כתאב פצ'אא'ל אלקראאן.

				

				
					621	קסטלאני, אלמואהב, כרך 3, עמ' 308; אבן קים אלג'וזיה, אלדאא' ואלדואא', עמ' 550. על בכי באסלאם ובמסורות צופיות ראו צ'יטיק, חיפוש אחר הלב האבוד, עמ' 37-27. על ההבדל בין בכי קולקטיבי לבכי אישי ראו קניש, מיסטיקה, עמוד 17.

				

				
					622	טלמון־הלר, אדיקות אסלאמית, עמ' 142. 

				

				
					623	אלע'זאלי, אחיאא', עמ' 747. 

				

				
					624	אלע'זי, אלכואכב אלסאא'רה, כרך 1, עמ' 27.

				

				
					625	טלמון־הלר, אדיקות אסלאמית, עמוד 143.

				

				
					626	חדית' מספר 4971 המופיע אצל אבן מאג'א. אלע'זאלי, אחיאא', עמ' 328, 769; אלמכי, קות אלקלוב, כרך 1, עמ' 144-142. 

				

				
					627	נאו, דמעה, עמ' 14.

				

				
					628	נאו, דמעה, עמ' 35; דורקהיים, הצורות הבְּסיסיות, עמ' 401-400. הקונפליקט באשר לאותנטיות הבכי בפולחן נבחן אצל נשים מוסלמיות במצרים. ראו מחמוד, פוליטיקה של אדיקות דתית, עמ' 147-146. 

				

				
					629	קסטלאני, אלמואהב, כרך 3, עמ' 296.

				

				
					630	הכוונה לחדית'ים שהובאו מפיו של הנביא. אלזרקאני, שרח עלא אלמואהב, כרך 9, עמ' 121. 

				

				
					631	קסטלאני, אלמואהב, כרך 3, עמ' 296; אבן קים אלג'וזיה, מדארג', כרך 2, עמ' 446; אבן קים אלג'וזיה, מדארג', עמ' 2660 (מהדורת אלצמיעי).

				

				
					632	אבן קים אלג'וזיה, מדארג', כרך 2, עמ' 446; אבן קים אלג'וזיה, מדארג', עמ' 2660 (מהדורת אלצמיעי).

				

				
					633	קסטלאני, אלמואהב, כרך 3, עמ' 296. 

				

				
					634	קסטלאני, אלמואהב, כרך 3, עמ' 310.

				

				
					635	קסטלאני, אלמואהב, כרך 3, עמ' 306.

				

				
					636	אברהמוב, אהבת האל, עמ' 75–76.

				

				
					637	ניגרן, אגפה וארוס, עמ' viii; אברהמוב, אהבת האל, עמ' 3.

				

				
					638	למסקוס, החֶסֶר שבאֶרוֹס, עמ' 2-1.

				

				
					639	הופמן, צופיות ומיסטיקה במצרים, עמ' 63.

				

				
					640	קסטלאני, אלמואהב, כרך 3, עמ' 306.

				

				
					641	ריס וּווּדהד, סוציולוגיה של הרגש, עמ' 5-1.

				

				
					642	קסטלאני, אלמואהב, כרך 3, עמ' 278. גרסה נוספת לסיפור ראו עיאץ' בן מוסא, אלשפא, עמ' 495.

				

				
					643	סבירי, הסופים, עמ' 19. על צבע באסלאם ראו קירשנר, תאורית הצבעים באסלאם בימי הביניים; וילצ׳ז, אסתטיקה, עמ' 670-666.

				

				
					644	קסטלאני, אלמואהב, כרך 3, עמ' 305; עיאץ' בן מוסא, אלשפא, עמ' 522.

				

				
					645	קסטלאני, אלמואהב, כרך 3, עמ' 305; עיאץ' בן מוסא, אלשפא, עמ' 521.

				

				
					646	הוילנד, רקע, עמ' 250-247. המונח בראשיתו הופיע באסלאם בספרות הרפואית אך הפך לתופעה שכיחה ופופולרית גם בספרות הדתית וגם בספרות המיסטית. פיזיונומיה — עלם אלפִרַאסַה — היא טכניקה של ניחוש אינדוקטיבי המאפשרת לנבא מוסר והתנהגות בהתבוננות בסימנים חיצוניים ומצב פיזי כמו למשל צבעים, צורות, איברים, תנועות פיזיות, מחווֹת גוף, סימני לידה, נקודות חן, קריאה בכף יד ועוד. פהד, "פראסה", האנציקלופדיה של האסלאם. 

				

				
					647	פדויק, אדיקות דתית מוסלמית, עמ' 150-149. 

				

				
					648	מקגרגור, קדושה ומיסטיקה; מקגרגור, "עלי ב. מחמד ופאא'", האנציקלופדיה של האסלאם (מהדורה 3).

				

				
					649	ז'ופרואה, אבו אלמואהב אלשאד'לי, האנציקלופדיה של האסלאם (מהדורה 3); אלשעראני, אלטבקאת אלכברא, כרך 2, עמ' 162-135. "מי שרוצה לראות את הנביא, עליו להרבות בהזכרת שמו יום ולילה ולאוהבו. אם לא ינהג כך שער הראייה סגור בפניו". שם, עמ' 152. 

				

				
					650	פדויק, אדיקות דתית מוסלמית, עמ' 149. ראו גם ז'ופרואה, צופיות במצרים וסוריה; ז'ופרואה, "אלסיוטי", האנציקלופדיה של האסלאם; ז'ופרואה, סיוטי כצופי; ספיבק, ג'לאל אלדין אלסיוטי, עמ' 409-386. 

				

				
					651	קסטלאני, מסאלכ אלחנפא, עמ' 36-34. בחיבור מסאלכ מציג קסטלאני חמישה עשר נוסחים לתפילות על הנביא שבזכותן מתקבלת עזרתו של הנביא ולעיתים אף מתקבל קשר ישיר עימו. קסטלאני, מסאלכ אלחנפא, עמ' 489-486, 502-498. הרחבה על מג'לס אלשוני ראו אלן, ער כל הלילה, עמ' 337-303; מאייר, חיבורים על אדיקות דתית, עמ' 673-669. 

				

				
					652	קסטלאני, אלמואהב, כרך 3, עמ' 301. חדית' מרפוע מפי עאא'שה, המופיע אצל ההיסטוריון אבו נֻעַיְם אחמד בן עבדאללה אלאִצְפַהַאנִי, ואצל אלדַיְלַמִיּ. 

				

				
					653	אלח'רגושי, תהד'יב אלאסראר, עמ' 26. בתוך סבירי, הסופים, עמ' 63. 

				

				
					654	אנואטי וגרדה, מיסטיקה אסלאמית, עמ' 208-195; ברודרסן, "ד'כר", אנציקלופדיה של הנביא, כרך 2, עמ' 523-520; גרדה, "ד'כר", האנציקלופדיה של האסלאם; הופמן, צופיות ומיסטיקה במצרים, עמ' 188-164; ז'ופרואה, מבוא לצופיות, עמ' 170-162; טרימינגהם, המסדרים הצופים, עמ' 207-194; ליין, מילון, עמ' 969. סבירי, הסופים, עמ' 394-383; פדויק, אדיקות דתית מוסלמית, 20-13; קניש, מיסטיקה אסלאמית, עמ' 322-317; שימל, היבטים מיסטיים, עמ' 178-167. 

				

				
					655	טרימינגהם, המסדרים הצופים, עמ' 194; קניש, מיסטיקה אסלאמית, עמ' 317; שימל, היבטים מיסטיים, עמ' 167, 177. 

				

				
					656	אלע'זאלי, אחיאא', עמ' 357; אלביהקי, שעב אלאימאן, כרך 2, עמ' 99-61; אלקשירי, רסאלה, עמ' 387-382.

				

				
					657	אבן עטאללה אלסכנדרי, מפתאח אלפלאח, עמ' 3. בחיבור קות אלקלוב מופיעים נוסחי תפילות אישיות שיש לומר על הנביא אך רק לאחר התפילה לאללה. אלמכי, קות אלקלוב, כרך 1, עמ' 37-29. 

				

				
					658	דיון בד'כר ראו קסטלאני, אלמואהב, כרך 3, עמ' 304-301.

				

				
					659	אלע'זי, אלכואכב אלסאא'רה, כרך 1, עמ' 127.

				

				
					660	גרדה, "ד'כר", האנציקלופדיה של האסלאם.

				

				
					661	בסוג של ד'כר סִר (סוד) הלב פתוח לקבלת חיזיון, שנקרא בערבית מֻשַׁאהַדַה. קניש, מיסטיקה אסלאמית, עמ' 321.

				

				
					662	אבן קים אלג'וזיה התנגד לפרקטיקה של המצב המיסטי שנקרא כיליון (פַנַאא'), שהוא התבטלות האדם בתוך הישות האלוהית, בל, תאוריית האהבה, עמ' 175. 

				

				
					663	לפי המלומד הצופי אלקשירי הד'כר הוא עמוד התווך של הדרך הצופית, הוא אינו זמני ויש להזכיר את שמו של אללה בכל רגע נתון. אלקשירי, רסאלה, עמ' 382; הופמן, צופיות ומיסטיקה במצרים, עמ' 164. 

				

				
					664	קסטלאני, אלמואהב, כרך 3, עמ' 301 (מקורי של קסטלאני).

				

				
					665	קסטלאני, אלמואהב, כרך 3, עמ' 301. החדית' "מי שאוהב דבר מרבה להזכירו" מופיע כחדית' מהימן אצל ההיסטוריון אלאִצְפַהַאנִי חדית' מספר 1004 ואצל אלדַיְלַמִיּ. תַצְלִיַה — הנוהג של ציון נוסחת הברכה על הנביא (צלעם) הופיע כחלק מהתפתחות האדרת הנביאים. העדות הראשונה לנוסח ברכה זה מופיעה בחדית' מפי מאלכ, ולפיו עבדאללה בן עמר נהג לעמוד ליד קבריהם של אבו בכר, עמר והנביאים ולהתפלל עבורם. אנדרה, דמותו של מחמד, עמ' 277-276. ההוראה להתפלל לשלום הנביא קיימת בקוראן. אללה והמלאכים עושים זאת: קוראן 56:33 "אללה ומלאכיו מתפללים לשלום הנביא; הוי המאמינים, התפללו לשלומו וברכו לשלום". עוד על תַצְלִיַה ראו מאייר, חיבורים על אדיקות דתית, עמ' 588-549; פדויק, אדיקות דתית מוסלמית, עמ' 172-152; שימל, ומחמד הוא שליחו, עמ' 94-92.

				

				
					666	קסטלאני, אלמואהב, כרך 3, עמ' 304. הקטע המצוטט אינו נמצא בביאור של אלזרקאני, והדבר מחזק את הטענה שאחמד אלשאמי נעזר בכתבי יד אחרים של אלמואהב ולא באלו שהשתמש בהם אלזרקאני. טרימינגהם מציע ש'דִ'כְּר אלאַוְקַאת' הוא תפילה מעבר לזו הנדרשת בהתבסס על קוראן 103:4 "בסיום התפילה הַזכירו את שם אללה, בעומדכם ובשבתכם ובשוכבכם על צידכם"; ומשמעו: לאחר שתי תפילות קנוניות או יותר שחובה לקיימן, יש לדקלם תפילה קצרה המיועדת למאמין הממוצע. טרימינגהם, המסדרים הצופים, עמ' 201.

				

				
					667	לפי אלזרקאני, שרח עלא אלמואהב, כרך 9, עמ' 132, הם אינם רוצים פיצוי או תמורה. הופמן מציינת בנושא זה שבסוג הד'כר של הרוח, הלב מלא באהבת האל וכלל אינו מייחס חשיבות לגמול שיבוא בעקבותיו. הופמן, צופיות ומיסטיקה במצרים, עמ' 166. 

				

				
					668	קסטלאני, אלמואהב, כרך 3, עמ' 301; קסטלאני, מסאלכ אלחנפא, עמ' 33; אלמחאסבי, כתאב אלוצאיא, עמ' 312-309. 

				

				
					669	אלמחאסבי, כתאב אלוצאיא, עמ' 312. 

				

				
					670	קסטלאני, אלמואהב, כרך 3, עמ' 301. 

			אחרית דבר

			הלכנו ברחוב, בתי ואני, וראינו ילדים בדרכם לבית הספר עם תיק על הגב, מי ברגל, באופניים או בקורקינט. ראינו ילדים מדברים, צוחקים, רבים וכועסים וראינו אפילו ילדה בוכה. 

			בתי העירה כבדרך אגב שכלום לא השתנה מאז שהיא הייתה ילדה. 

			"מַה שֶּׁהָיָה הוּא שֶׁיִּהְיֶה, וּמַה שֶּׁנַּעֲשָׂה הוּא שֶׁיֵּעָשֶׂה, וְאֵין כָּל חָדָשׁ תַּחַת הַשָּׁמֶשׁ.“ (קהלת א, פסוק ט).

			האוּמנם כלום לא השתנה? 

			דַמיינו לעצמכם למשל את תקופת ימי הביניים. כיצד ילדים או לפחות העשירים מביניהם למדו? אולי במקום תיק אחזו בד עם פיתה או חתיכת לחם? כיצד דקלמו יחד פסוקי קוראן בצעקות או בשירה? למה צחקו ולמה בכו? האם הצחוק היה שונה מצחוקנו? והבכי שונה מהבכי שלנו? שיוויתי בדמיוני את המלומד הצופי קסטלאני בשלהי תקופת ימי הביניים בקהיר, יושב לאור נרות וכותב חיבורים בדיו. אולי ישב בספרייה וכתב? אולי בביתו? האם החזיק ברשותו את כל הספרים שמהם ציטט? האם שאל ספרים מעמיתיו? מספרייה? האם נסמך רק על זיכרונו? מה גרם לו לחייך, להתרגש ולצחוק, ומה גרם לו עצב? ואיך ביטא רגשות אלו? קשה להתחקות אחר סיפור חייו המלא או עולמו הרגשי של קסטלאני מתוך טקסטים קלאסיים. בהסתמך על המקורות הביבליוגרפיים ומקורות אוטוביוגרפיים מצאתי שהיה מלומד שאפעי חשוב בקי במדעי ההלכה ובתחום החדית', ובעל ידיעה שלמה של הדרך הצופית. מצאתי שהקדיש את ימיו לכתיבה על אהבת הנביא והוקרתו, ושהקדיש את לילותיו להתכנסויות למטרת תפילות עליו.

			האהבה לנביא היא אהבה דתית חזקה המניעה ומעוררת מנעד רחב של רגשות ותגובות פיזיות, "עזה כמוֶת אהבה... רשפיה רשפי אש" (שיר השירים ח ו). באסלאם, כדת המבוססת על חוקי השריעה, יש נורמות רגשיות המיוחדות לה, ויש אופן ראוי לביטוי רגשות. קסטלאני כמומחה חדית' מסתמך על המסורות של הנביא ומלמד את המאמין כיצד יש להרגיש כלפי הנביא ובאילו נסיבות, כמו גם איך לשלוט ברגש. הוא עומד על כוחן החזק של התפילות (חובה ורשות) שפותחות את שערי השמיים. 

			נקודה מרכזית שעברה כחוט השני לכל אורך הספר, היא הקשר בין דת לרגש ומה בין אהבה ובין אמונה. האהבה היא מהות החיים ובלעדיה האדם דומה לגוף ללא נשמה. לתפיסת עולמו של קסטלאני, האהבה היא האמונה, היא קיום המצוות, היא ההליכה בתחנות הדרך הצופית, והיא המצבים הרוחניים אשר ההולך בדרך המיסטית מתנסה בהם במסעו. לאהבה ולאמונה יש טעם ומתיקות ורק מי שטועם — יודע. 

			דרכו של המאמין רצופה מבחנים ומאבקים, מאבק בעצמו ובצורכי גופו. הדרך אל האל עוברת בשלל פיתויים שמסיחים את דעתו של המאמין, ומרחיקים אותו ממנו. איך אם כך יכול המאמין למצוא את דרכו אל האל, כיצד ינצח בגִ'הַאד הגדול? לקסטלאני יש תשובה ניצחת, באמצעות הנביא מחמד. הנביא מחמד הוא הצינור, הוא האמצעי, הוא הגורם המתווך שדרכו עוברים חסדים, הענקות, ידע ומתנות אלוהיות למאמין. על כן מציע קסטלאני לפנות אל הנביא, לבקש את חסדו ולהביע אהבה כלפיו בכל נימי נפשו. 

			כדי להבין את המסלול שמציע קסטלאני למאמין, יש להבין את הרגש ודרכי הבעת רגש האהבה כפי שהם מופיעים באלמואהב. ההיסטוריה של הרגשות היא תחום מצומצם יחסית בתחום האסלאם, ואכן, רוב החוקרים שמציעים תאוריות בתחום הם היסטוריונים של אירופה, רק מיעוטם עוסקים בעולם האסלאם; הגדרת הרגש היא קשה וכל שיטה תאורטית שבחנתי למחקרי זה העלתה עימה הסתייגויות. עם זאת, קשה להתעלם ממרכזיות האהבה בעבודת האל שקסטלאני מסביר על אודותיה. אהבה זו שונה מאהבת אחד האדם, זו אהבה דתית עוצמתית וחזקה שמתעוררת לנוכח מושא האמונה. קסטלאני לא היה היחיד שדרש מהמאמין לאהוב את אלוהיו, אך הדרך שהוא מציע לעשות זאת שונה שכן הוא מציע לאהוב את הנביא בדרך לאהבת האל. מושא האהבה, היינו הנביא, הוא המקור לאהבה, ועבודת האל תלויה בכך. האהבה באלמואהב היא רגש בסיס והיא רגש חיובי הנושא בחובו חוויות רגשיות, תופעות גופניות חיצוניות, תגובות נפשיות פנימיות והתמודדות עם מצבים מיסטיים רוחניים. 

			אחת הדרכים לזהות רגשות היא באמצעות אוצר המילים בטקסט. בהמשך למודלים שהציעו וייז'ביצקה, לוץ ורוזנווין, קראתי את אלמואהב בניסיון לזהות רגשות לא רק כשהם מופיעים במילים מפורשות, אלא גם כשהם שזורים במילים, במעשים ובמטבעות לשון. למדתי שיש משמעות לתנועות יד, לאחיזה של אדם במשהו, לשינוי צבע העור בפנים ועוד. מצאתי ביטויים לשוניים שמשקפים רגשות וערכים ובאים בהקשר לאדם שאנו אוהבים ורוצים לחלוק לו כבוד והראיתי שגם לחושים יש משמעות בכל האמור באהבת הנביא.

			קסטלאני עצמו ויצירתו אלמואהב מוּכּרים במחקר המודרני בעיקר בעקבות האשמה שהוטחה נגדו על ידי בן דורו, על כך שהוא לא מאזכר את המקורות שעליהם הוא נשען. החוקר המודרני ברוקלמן מסתמך על מילונים ביוגרפיים ומציין שלאחר פרסום אלמואהב קסטלאני הואשם בגנבה ספרותית. ואולם קריאה זהירה בחיבורו של קסטלאני מעלה ספקות גדולים במהימנותה של האשמה זו. תאוריות מעולם הספרות מציעות לקרוא את הספרות הערבית הקלאסית כטקסט ספרותי שיש לבחון בכלי ניתוח וביקורת ספרותיים וכספרות הפתוחה לדיאלוג עם סיפורים אחרים. קריאה שכזו מאפשרת לחזור לאלמואהב ולבדוק מהו המהלך האינטלקטואלי של קסטלאני? האם העתיק ללא הבחנה, או שמא עשה שימוש מושכל בחיבורי קודמיו כדי לבסס עמדה אחרת? תאוריית האינטרטקסטואליוּת אִפשרה לזהות את הקשרים הגלויים והסמויים בין קסטלאני ובין מלומדים אחרים, למקמו בחוג מלומדים מסוים ולראות כיצד דבריו משתלבים או מתעמתים עם דברי אחרים. קריאה זו מלמדת שבחינת אלמואהב דרך הפריזמה של ביקורת הספרות מובילה למסקנות אחרות בדבר מקוריות היצירה ומקוריות מחשבתו של קסטלאני. כך למשל, חלקים רבים בדיונו באהבה לא היו חדשים ומקוריים והוא לא ניסה לשנות תאוריות ורעיונות של קודמיו. וכבר אמרנו בפתיחה ש"אֵין כָּל חָדָשׁ תַּחַת הַשָּׁמֶשׁ". עם זאת, הוא השקיע מחשבה ומקוריות רבה בחיבור בין החלקים וניסח אותם בצורה שונה מקודמיו עם תוספת ייחודית לו; מעין טביעת אצבע שמיוחדת רק לו — צַלְעַם. נוסחת הברכה הנאמרת לאחר הזכרת שמו של הנביא, וכך חוסר המקוריות הופכת להיות המקוריות עצמה. מילה אחת שעושה את כל ההבדל. מילה אחת שמשנה את מושא האהבה ולפיכך את המקור לרגש. 

			אלמואהב אינה מנותקת מהשיח החברתי־היסטורי. אלמואהב מציגה את השיח על אהבה, על מעלותיו ותכונותיו הטובות של הנביא, על החובה לכבדו ולאוהבו, על מליצות היושר שלו, על החובה לעלות לקברו שבאלמדינה ועוד. קסטלאני אורג את כל החומרים ממשנתם הסדורה של מלומדים וחכמי ההלכה מכל אסכולות ההלכה המשתלבים עם הגותו, ויוצר מכלול.

			האופן שבו קסטלאני מתייחס לנביא מעלה שאלות רבות כמו מה המשמעות התאולוגית של ייחוד אהבה לנביא ולא לאל? מה המשמעות של השוואת מעמדו של הנביא למעמדו של האל? האם יש בכך סתירה או סטייה מהדת? שאלות אלה זכו אך למענה חלקי בספרי זה, וטעונות מחקר מעמיק ומקיף משלהן. ייתכן שקסטלאני אינו יחיד או מקורי לחלוטין בהצעותיו אלה, אך עדיין לא ברור עד כמה דומה או שונה הוא מאחרים. מורכבות דמותו קוראת להעמקה בכתביו ומחקר מקיף שיבחן את מקומו ברשת של מלומדים מקרוב ומרחוק, וכן את מידת השפעתו על מלומדים מאוחרים יותר.

			شمس الدين أبو بكر محمد بن ابي بكر بن أيوب الزرعي بن قيم الجوزية، شفاء العليل في مسائل القضاء والقدر والحكمة والتعليل، تحقيق السيد محمد السيد وسعيد محمود (القاهرة: دار الحديث، 1994).

			אבן רג'ב, טבקאת אלחנאבלה =

			عبد الرحمن بن أحمد بن رجب زين الدين الحنبلي (1397/795)، الذيل على طبقات الحنابلة، تحقيق عبد الرحمن بن سليمان العثيمين (د.م، مكتبة مقهى الكتب، 2005).

			אבן רג'ב, לטאא'ף אלמעארף =

			عبد الرحمن بن أحمد بن رجب زين الدين الحنبلي، لطائف المعارف فيما للمواسم من وظائف، تحقيق ياسين محمد السواس (دمشق-بيروت: دار ابن كثير، 1999).

			אבן תימיה, אלג'ואב אלבאהר =

			احمد بن عبد الحليم بن تيمية (1328/728)، الجواب الباهر في زوار المقابر، تحقيق سليمان بن عبد الرحمن الصنيع، عبد الرحمن بن يحي المعلمي اليماني (الرياض: الرئاسة العامة لإدارات البحوث العلمية والإفتاء والدعوة والإرشاد، 1984).

			אבן תימיה, מג'מוע פתאוא =

			أحمد بن عبد الحليم بن تيمية، مجموع فتاوى شيخ الإسلام أحمد بن تيمية، تحقيق عبد الرحمان بن محمد بن قاسم (المملكة العربية السعودية: مجمع الملك فهد لطباعة المصحف الشريف، 2004).

			אלאנצארי אלהרוי, מנאזל אלסאא'רין =

			عبد الله الأنصاري الهروي (1089/481)، منازل السائرين (بيروت: دار الكتب العلمية، 1988).

			אלאצפהאני, חלית אלאוליאא' =

			أحمد بن عبد الله أبو نعيم الاصفهاني (1038/430)، حِلْيَة الأولياء وطبقات الأَصْفِيَاء (القاهرة: مكتبة الخانجي ودار الفكر، 1996).

			אלביהקי, שעב אלאימאן =

			أحمد بن الحسين البيهقي (1066/458)، الجامع لشعب الإيمان، تحقيق مختار أحمد الندوي عبد العلي عبد الحميد حامد (الرياض، مكتبة الرشد، 2003).

			אלג'רג'אני, מעג'ם =

			علي بن محمد الجرجاني (1413/816)، معجم التعريفات، تحقيق محمد صديق المنشاوي (القاهرة: دار الفضيلة، 2004).

			אלד'הבי, סיר אעלאם אלנבלאא' =

			شمس الدين محمد بن احمد بن عثمان الذهبي (1348/748)، سير اعلام النبلاء، تحقيق شعيب الارنؤوط (بيروت: مؤسسة الرسالة، 1996).

			אלד'הבי, סיר אעלאם אלנבלאא' (מהדורת בית אלאפכאר) =

			شمس الدين محمد بن احمد بن عثمان الذهبي، سير اعلام النبلاء، تحقيق حسان عبد المنان (لبنان: بيت الأفكار، 2004).

			אלדילמי, עטף אלאלף =

			أبو الحسن الديّلمِيُّ (1037/428)، عطف الألف المألوف على اللام المعطوف، تحقيق حسن محمود وجوزيف نورمنت بل (القاهرة: دار الكتاب المصري، 2007).

			אלהג'וירי, כשף אלמחג'וב =

			أبو الحسن علي بن عثمان بن أبو علي الجلابي الهجويري الغزنوي (1072/465)، كشف المحجوب، تحقيق أحمد عبد الرحيم السايح وتوفيق على وهبة (القاهرة: مكتبة الثقافة الدينية، 2007).

			אלהרוי, מנאזל אלסאא'רין =

			عبد الله الأنصاري الهروي (1089/481)، منازل السائرين (بيروت: دار الكتب العلمية، 1988).

			אלזרכלי, אלאעלאם =

			خير الدين بن محمود بن محمد بن علي بن فارس الزركلي (1976/1396)، الأعلام قاموس تراجم (بيروت: دار العلم للملايين، 2002).

			אלזרקאני, שרח עלא אלמואהב =

			محمد بن عبد الباقي الزرقاني (1710/1122)، شرح العلامة الزرقاني على المواهب اللدنية بالمنح المحمدية للعلامة القسطلاني، تحقيق محمد عبد العزيز الخالدي (بيروت: دار الكتب العلمية، 1996). 

			חאג' ח'ליפה, כשף אלט'נון = 

			مصطفى بن عبد الله كاتب جلبي الحاج خليفة؛ كشف الظنون عن أسامي الكتب والفنون، تحقيق محمد شرف الدين يالتقايا (بيروت: دار إحياء التراث العربي، 2008).

			אלח'רגושי, תהד'יב אלאסראר =

			أبو سعد عبد الملك بن محمد الخركوشي (1016/407)، تهذيب الأسرار في أصول التصوف، تحقيق بسام محمد بارود (ابو ظبي: المجمع الثقافي، 1999).

			יאקות, מעג'ם אלבלדאן =

			ابن عبد الله الحموي ياقوت، معجم البلدان (بيروت: دار الكتب العلمية، 1990).

			אלכאשאני, מעג'ם =

			عبد الرزاق الكاشاني (1329/730)، معجم اصطلاحات الصوفية، تحقيق عبد العال شهين (القاهرة: دار المنار، 1992).

			אלכתאני, פהרס אלפהארס =

			عبد الحي بن عبد الكبير الكتاني (1962/1381)، فهرس الفهارس والأثبات ومعجم المعاجم والمشيخات والمسلسلات، تحقيق احسان عباس (بيروت: دار الغرب الإسلامي، 1982).

			מבארכּ, אלח'טט אלג'דידה = 

			علي مبارك، الخطط التوفيقية الجديدة (المطبعة الكبرى الأميرية: 2006). 

			אלמחאסבי, כתאב אלוצאיא =

			الحارث المحاسبي (858/243)، الوصايا النصائح الدينية والنفحات القدسية: القصد والرجوع إلى الله — بدء من أناب إلى الله، تحقيق عبد القادر أحمد عطا (بيروت: دار الكتب العلمية، 1986).

			אלמחבי, ח'לאצת אלאת'ר =

			محمد أمين بن فضل الله المحبي (1699/1111)، خلاصة الأثر في أعيان القرن الحادي عشر (بيروت: مكتبة خياط، 1966).

			אלמחלי, שרח אלורקאת =

			جلال الدين محمد بن أحمد المحلي الشافعي (1459/864)، شرح الورقات في أصول الفقه، تحقيق حسام الدين بن موسى (القدس: كلية الدعوة واصول الدين، 1999).

			אלמחלי ואלסיוטי, תפסיר אלג'לאלין =

			جلال الدين محمد احمد المحلي، تفسير القران العظيم وهو تفسير الجلالين للإمامين جلال الدين محمد احمد المحلي وجلال الدين عبد الرحمن السيوطي (بيروت: دار الفكر، 2004).

			אלמכי, קות אלקלוב =

			أبو طالب المكي (996/386)، قوت القلوب في معاملة المحبوب ووصف طريق المريد إلى مقام التوحيد، تحقيق محمود إبراهيم محمد (القاهرة: مكتبة دار التراث، 2001).

			מסלם, צחיח מסלם =

			مسلم بن الحجاج (875/261)، صحيح مسلم، تحقيق نظر بن محمد الفاريابي أبو قتيبة (الرياض: دار طيبة، 2006).

			אלנאצרי, אלרחלה אלנאצריה =

			محمد بن عبد السلام الناصري (1823/1239)، الرِحْلَة الناصرية الْكُبْرَى، تحقيق المهدي الغالي (وزارة الأوقاف والشؤون الاسلامية بالمغرب، 2013).

			אלנווי, שרח צחיח מסלם =

			يحيى بن شرف النووي محي الدين أبو زكريا (1277/676)، المنهاج في شرح صحيح مسلم بن الحجاج (الرياض: بيت الأفكار الدولية، د.ت). 

			אלסבכי, שפאא' אלסקאם =

			تقي الدين السبكي (1355/756)، شفاء السقام في زيارة خير الأنام، تحقيق حسين محمد علي شكري (بيروت: دار الكتب العلمية، 2008).

			אלסהרורדי, עוארף אלמעארף =

			شهاب الدين عمر السهروردي (1234/632)، عوارف المعارف، تحقيق عبد الحليم محمود ومحمود بن الشريف (القاهرة: دار المعارف، 2007).

			אלסח'אוי, אלצ'וא' אללאמע =

			شمس الدين محمد بن عبد الرحمن بن محمد السخاوي (1497/902)، الضوء اللامع لأهل القرن التاسع، تحقيق عبد اللطيف حسن عبد الرحمان (بيروت: دار الكتب العلمية، 2003).

			אלסיוטי, אלתחדת' =

			عبد الرحمن بن ابي بكر جلال الدين السيوطي (1505/911)، التحدث بنعمة الله تعالى، تحقيق اليزابث ماري سارتين (المطبعة العربية الحديثة، 2019).

			אלסיוטי, אלפארק =

			عبد الرحمن بن ابي بكر جلال الدين السيوطي، الفارق بين المصنف والسارق، تحقيق هلال ناجي (بيروت: عالم الكتب، 1998).

			אלסיוטי, נט'ם =

			عبد الرحمن بن ابي بكر جلال الدين السيوطي، نظم العقيان في اعيان الاعيان، تحرير الدكتور فيليب حتى (لبنان: المكتبة العلمية، 1927).

			אלעבדרי, אלמדח'ל =

			محمد بن محمد بن محمد العبدري (ابن الحاج)، المدخل إلى تنمية الأعمال بتحسين النيات والتنبيه على بعض البدع والعوائد (القاهرة: دار التراث بدون تاريخ).

			אלעטאר, תד'כרת אלאוליאא' = 

			فريد الدين العطار، تذكرة الأولياء، تحقيق محمد أديب الجادر (مركز التراث الإسلامي). 

			קישור ליצירה: https://archive.org/details/TazkeratAwleyaa

			עיאץ' בן מוסא, אלשפא =

			ابو الفضل عياض بن موسى بن عياض بن عمرون اليحصبي (1149/544)، الشفا بتعريف حقوق المصطفى، تحقيق علي كوشك (دبي: جائزة دبي الدولية للقران الكريم، 2013).

			אלעַיַּאשִׁי, מַאא' אלמַוַאאִ'ד =

			أبو سالم العياشي، ماء الموائد، تحقيق خالـد سقـاط (فاس مطبعة آنفو – برانت، 2016).

			אלעידרוס, אלנור אלסאפר =

			عبد القادر بن شيخ بن عبد الله العيدروس (1628/1038)، النور السافر عن اخبار القرن العاشر، تحقيق احمد حالو (بيروت: دار صادر، 2001).

			אלעסקלאני, פתח אלבארי =

			احمد بن علي بن حجر العسقلاني (1449/852)، فتح الباري بشرح صحيح البخاري، تحقيق عبد العزيز بن عبد الله بن باز (بيروت: المكتبة السلفية، 1970). 

			אלע'זי, אלכואכב אלסאא'רה = 

			محمد بن محمود نجم الدين الغزي (1650/1061)، الكواكب السائرة بأعيان المائة العاشرة، تحقيق جبرائيل سليمان جبور (بيروت: المطبعة الأمريكانية، 1945).

			אלע'זאלי, אחיאא' =

			أبو حامد محمد الغزّالي (1111/505)، إحياء علوم الدين، ومعه المغني عن حمل الأسفار في الأسفار (بيروت: دار ابن حزم، 2005).

			אלע'זאלי, מג'מועת רסאא'ל =

			أبو حامد محمد الغزاّلي، مجموعة رسائل الامام الغزالي الحكمة في مخلوقات الله عز وجل (بيروت: دار الفكر، 1996).

			אלע'זאלי, מנהאג' אלעאבדין =

			أبو حامد محمد الغزّالي، منهاج العابدين إلى جنة رب العالمين، تحقيق عبد القادر مكري (لبنان: دار المنهاج، 2006).

			אלע'זאלי, אלמקצד אלאסנא =

			أبو حامد محمد الغزالي، المقصد الأسنى في شرح معاني أسماء الله الحسنى، تحقيق بسام عبد الوهاب الجابي (قبرص: الجفان والجابي، لبنان: دار ابن حزم، 2003).

			פירוזאבאדי, אלקאמוס אלמחיט =

			محمد بن يعقوب الفيروزآبادي مجد الدين، القاموس المحيط، تحقيق محمد نعيم العرقسوسي (بيروت: مؤسسة الرسالة، 2005).

			קובץ מלומדים, חגיגות המולד =

			مجموعة من العلماء، رسائل في حكم الاحتفال بالمولد النبوي (رياض: الرئاسة العامة لإدارات البحوث العلمية والإفتاء والدعوة والإرشاد، 1998).

			אלקרטבי, אלאסנא פי אסמאא' אללה =

			شمس الدين محمد بن أحمد الأنصاري القرطبي (671/1272)، الأسنى في شرح أسماء الله الحسنى (بيروت: المكتبة العصرية، 2005).

			אלקשירי, רסאלה =

			عبد الكريم بن هوازن بن عبد الملك القشيري (1074/465)، الرسالة القشيرية في علم التصوف، تحقيق عبد الحليم محمود ومحمود بن الشريف (القاهرة: دار الشعب، 1989).

			אלשוכאני, אלבדר אלטאלע = 

			محمد بن علي الشوكاني (1834/1250)، البدر الطالع بمحاسن من بعد القرن السابع، تحقيق حسين بن عبد الله العمري (دمشق: دار الفكر، 1998).

			אלשמאע, אלקבס אלחאוי = 

			عمر بن احمد الشماع (1529/935)، القبس الحاوي لغرر ضوء السخاوي، تحقيق حسن اسماعيل مروة وخلدون حسن مروة (بيروت: دار صادر، 1998).

			אלשעראני, אלטבקאת אלכברא =

			عبد الوهاب الشعراني (1566/973)، الطبقات الكبرى، تحقيق توفيق علي وهبة (القاهرة: مكتبة الثقافة الدينية، 2005).

			אלשעראני, אלטבקאת אלצע'רא = 

			عبد الوهاب الشعراني، الطبقات الصغرى، تحقيق توفيق علي وهبة (القاهرة: مكتبة الثقافة الدينية، 2005).

			אלתלמסאני, שרח מנאזל אלסאא'רין =

			عفيف الدين التلمساني (1291/690)، كتاب شرح منازل السائرين، تحقيق عبد الحفيظ منصور (تونس: دار التركي، 1989).

			מקורות משניים

			מקורות בערבית

			אבו אלופא אלע'נימי, אבן עטאא' אללה אלסכנדרי =

			ابو الوفا الغنيمي، ابن عطاء الله السكندري وتصوفه (القاهرة: مكتبة الانجلو المصرية، 1969).

			ברוקלמן, תאריח' =

			كارل بروكلمان، تاريخ الادب العربي، ترجمة حسن محمود إسماعيل (القاهرة: الهيئة المصرية العامة للكتاب، 1995).

			מקורות בעברית

			אברהמוב, ספר ההדרכה (תרגום) =

			בנימין אברהמוב, ספר ההדרכה אל חובות הלבבות לרבנו בחיי אבן פקודה (רמת־גן: אוניברסיטת בר־אילן, תשע"ט 2019).

			אברהמוב, אבן סינא על אהבת האל =

			בנימין אברהמוב, "הרמב"ם, אבן סינא ואלגזאלי על אהבת האל", יוסף טובי (עורך), בין עבר לערב, כרך שביעי (חיפה: אוניברסיטת חיפה, תשע"ד), עמ' 52-39.

			אלקיים, העירום כמשל =

			אבי אלקיים, "העירום כמשל, כריטואל וכמרד במיסטיקה הצופית בימי הביניים", המזרח החדש, נ"ג (תשע"ד), עמ' 34–58.

			אלקיים, גומחת האורות =

			אבי אלקיים (תרגום), גומחת האורות (האוניברסיטה העברית ירושלים: י"ל מאגנס, 2018).

			אלקיים, גן תבונת הלב =

			אבי אלקיים (תרגום, מבואות וביאורים), אלחלאג': בסתאן אלמערפה: גן תבונת הלב (תל אביב : אדרא תשפ"א 2021).

			אפלטון, כתבי אפלטון =

			אפלטון, כתבי אפלטון, תרגום: יוסף ג. ליבס (ירושלים: שוקן, תשט"ו-תשכ"ז).

			אריסטו, אתיקה =

			אריסטו, אתיקה, מהדורת ניקומאכוס תרגום: יוסף ג. ליבס (ירושלים: שוקן, 1985).

			בן עמי, רגש הפליאה =

			עידו בן עמי, "בעלי חיים ורגש הפליאה באימפריה העות'מאנית בעידן הקדם־מודרני", חיות וחברה 54 (אפריל 2016), עמ' 41-31.

			גולדציהר, קיצור תולדות (עברית) =

			יצחק יהודה גולדציהר, קיצור תולדות הספרות הערבית, תרגום: פסח שנער (ירושלים: י"ל מאגנס, תשי"ב).

			ג'יימס, החוויה הדתית =

			ויליאם ג'יימס, החוויה הדתית לסוגיה מחקר בטבע האדם, תרגום: יעקב קופליביץ' (ירושלים: מוסד ביאליק, תשכ"ט).

			הולצמן, גזרה קדומה =

			ליבנת הולצמן, הגזרה הקדומה (אלקצ'אא' ואלקדר) וחופש הבחירה (אלאח'תיאר) בכתבי החנבלים המאחרים בני המאה ה־14, דיסרטציה אוניברסיטת בר־אילן (רמת גן: אוניברסיטת בר־אילן, תשס"ג).

